
— Ponai ir ponios, neilgai trukus nusileisime Kel- 
no aerouoste, — garsiakalbyje pasigirdo aiškus, muzi- 
kalus stiuardesės balsas. — Prašom prisisegti diržus ir 
nerūkyti! 

Magdalena Rot nieko negirdėjo. Jai atrode, lyg rū- 
kas slinktų į ją ir grasintų uždusinti. Tik švelniai pri- 
silietus dukteriai, ji krūptelėjo ir grįžo į tikrovę. 

— Ber, mama, — tarė Evelina, — argi negirdėjai? 
Turime prisisegti! 

Ji pasilenkė prie mamos ir paslaugiai padėjo jai su- 
sitvarkyti su saugos diržais. Kartu žvilgtelėjo pro žemą 
langą į rūką. 

— Ar tik nebijai, mama? — paklausė ji atlaidžiu ir 
kiek linksmu balsu, kuriuo jaunos merginos mėgsta 
Kreiptis į savo tėvus. 

— Taip, — atsakė Magdalena Rot, — taip, man 
baisu. 

— Bet kodel? Negi rimtai tiki, kad galim nukris- 
ti? Lakūnas patikrins, ar galime čia nusileisti, ir jei ne, 
skris toliau. Blogiausia, kas mums gali nutikti, tai kad 
būsime išlaipinti Frankfurte ar Diuseldorfe. 


Viena iš stiuardesių priėjo prie abiejų moterų ir aki- 
namai šypsodamasi pasiūlė ant padėklo ledinukų. 

— Juk mums niekas negresia, tiesa? — paklausė 
Evelina, kupina pasitikėjimo. 

— Žinoma, ne, — pasakė stiuardesė, o jos šypse- 
na dar paplatėjo. 

Bet kitą akimirką visi tai pajuto. Lėktuvas, pasku- 
tinėmis minutėmis dideliu lanku leidęsis vis žemyn, vėl 
pakėlė nosį ir pakilo aukštyn. 

— Ponios ir ponai, deja, dar negavome leidimo nu- 
sileisti, — aiškiai ir muzikaliai kaip visuomet nuskam- 
bėjo stiuardesės balsas. — Prašome kantrybės. Nėra jo- 
kio pagrindo jaudintis. Radaras nukreips mus tiksliai 
ant nusileidimo tako. 

— Na matai, mama! — prajuko Evelina, bet jau ne- 
atrodė tokia nerūpestinga, kaip pirma. — Tai bent bū- 
tų gražu! Visą ilgą kelią nuo pat Bombėjaus nieko ne- 
nutiko, o pačioj pabaigoj... 

Pulkininkas Rotas, sėdintis prie lango priešais žmo- 
ną su dukra, atsigręžė ir paklausė: 

— Na, kaip jaučiatės? 

— Ačiū, gerai, — skubiai patikino Evelina. 

— Tai gali dar kiek užtrukti. 

Pulkininkas vėl nusisuko. 

Lėktuvas tam pačiam aukšty suko ratus virš rūko. 

— Aš taip džiaugiuosi Vokietija, — tarė Evelina. — 
Keista nepažinoti savo tėvynės. 

— Tik nekurk iliuzijų, — perspėjo motina. 

— Nesuprantu tavęs, — tarė Evelina, — visur, kur 
tik buvome — Nairobyje, Tokijuje ar Bombėjuje, — 
visos europietės tik ir kliedėjo savo tėvyne. O tu... 


Ji nebaigė, nes garsiakalbyje vėl pasigirdo balsas: 

— Dėmesio! Dėmesio! Lėktuvas nusileis po kelių 
minučių! 

Valandėlę parylėjusi, Evelina vėl atsisuko į motiną: 

— O gal tai susiję su tavo indiška astrologija? Ar 
vėl daveisi apmulkinama senojo Sing Rėjaus? Tėtis vi- 
siškai teisus sakydamas... 

Magdalena Rot pakėlė galvą ir nelauktai aštriai at- 
kirto: 

— Parylėk, Evelina! Parylėk, maldauju! Juk žinai, 
kad nemėgstu juokauti šia tema! 

Evelinai nuo liežuvio galo jau sprūdo šmaikštus at- 
sakymas, bet ji susivaldė: 

— Gerai, mama! Tik jau nesijaudink. 

Ji atsilošė savo kėdėje ir kietai sučiaupė plonas, dai- 
liai išlenktas lūpas. Bet Magdalena Rot to visai nepa- 
stebėjo. Ji žiūrėjo žemyn, į tirštą rūką, kuris, regis, vis 
artėjo, ir jai reikėjo sutelkti visas jėgas, kad įveiktų slo- 
gutį. 

Praėjo jau daug laiko, mėgino įtikinti save, be ga- 
lo daug, lyg tai būtų atsitikę praeitame gyvenime. Už- 
miršk tai! Tu turi pagaliau užmiršti! 

Bet jos valia neįveikė slogios baimės, kaustančios 

širdį. 
“ Tada staiga jai pasidarė gėda savo pačios silpna- 
dvasiškumo. Ji pažvelgė į liekną, tvirtą savo vyro spran- 
dą, vešlius žilstelėjusius plaukus ir vėl pajautė, kaip 
stipriai jį myli — jį ir savo dukterį. 

Praeities šešėliai niekad neįstengtų aptemdyti šios 
laimės, laimės, kuri buvo tokia tikra ir tokia artima, 


kad galėjai ją paliesti. 


Ji pasviro į priekį ir priglaudė ledinę savo ranką 
jam prie skruosto. Nurimusi jautė nuo jo sklindan- 
čią šilumą. 

Tą akimirką lėktuvas palietė nusileidimo taką. 


Jau daugiau kaip pusvalandį žurnalistė Helga Gert- 
ner stovėjo prie Kelno Vano aerouosto buteto. Gėrė 
puodelį ekspreso kavos, rūkė cigaretę ir nesivaržydama 
dairėsi, kas vyksta aplinkui. 

Bus labai keista vėl išvysti Magdaleną po tiek metų. 

Tada pranešė per garsiakalbį: 

— 11 val. 45 min. skelbtas „Lufthanzos“ lėktuvas 
LH 063 nutūpė pavėlavęs. Kartoju... 

Helga Gertner greit išgėrė kavą, užgesino cigaretę ir 
nuskubėjo prie trečio tako. 

LH 063 propeleriai nebesisuko. Du aptarnaujančio 
personalo žmonės stūmė trapą prie lėktuvo durų. Stiu- 
ardesė atidarė jas iš vidaus ir praleido išlipančius ke- 
leivius. 

Helga Gertner įtrempė akis. Staiga ji suabejojo, ar pa- 
žins draugę. Vis dėlto praėjo beveik aštuoniolika metų 
nuo tada, kai juodvi matėsi paskutinį kartą — tada, kai 
bėgdamos iš Rytprūsių rado Liubeke vargingą pastogę. 
Aštuoniolika metų — ilgas laiko tarpas, per kurį žmo- 
gus gali smarkiai pasikeisti. Ypatingai moteris. 

Helga Gertner nejučia pažvelgė į savo atspindį bliz- 
gančiam lange. 

Tada, vėl žvilgtelėjusi viršun, pamatė Magdaleną. 
Tą akimirką suprato, kad būtų pažinusi ją iš tūks- 
tančio kitų. 


Magdalenos plaukai tebebuvo labai gražūs, o eise- 
na vis dar lengva, kupina ano vos juntamo drovumo, 
darančio ją tokią grakščią. Ji vilkėjo kreminės spalvos 
kostiumėlį, kiek per lengvą ankstyvam Kelno pavasa- 
riui. Jos oda atrodė labai švelni, vos galėjai pastebėti 
daugelio tropikuose praleistų metų pėdsakus. 

Jauna mergina jai iš dešinės, matyt, buvo jos duk- 
ra — panašumas akivaizdus. Ponas siauru, aštrokų 
bruožų veidu, be abejonės, jos vyras. Pulkininkas Her- 
bertas Rotas, buvęs karo atašė Bombėjuje, dabar at- 
šauktas tarnauti į gynybos ministeriją. 

Tie trys, kartu su kitais keleiviais vedami guvios 
Lufrhanzos stiuardesės, perkirto nusileidimo aikštelę. 
Buvo jau taip arti, kad Helga Gertner kiekvieną aki- 
mirką tikėjosi būti pažinta Magdalenos. 

Tada nutiko tai, ko ji visai nelaukė. 

Civiliai apsitaisęs plačiapetis vyras ir pilkšvą lakū- 
no uniformą vilkintis vaikinas — iš karinio laipsnio 
ženklų žurnalistė pažino jį esant puskarininkį — ėjo 
nuo kito pakilimo tako ir artinosi tiesiai Rotų šeimos 
link. Visi, civilis vyriškis, pulkininkas Rotas ir jo da- 
mos, išskyrus uniformuotą jaunuolį, pasisveikino. 

Helga Gertner tuoj pat suvokė, kad pulkininką 
Rotą pasitinka kolegos iš gynybos ministerijos. Ji 
pasuko atgal ir nuėjo per laukiamąjį prie bagažo iš- 
davimo vietos. 

Beveik tuo pat metu pajudėjo ir anoji grupė, abu 
vyrai, įsitraukę į pašnekesį, motina su dukra jiems iš 
paskos ir jaunasis puskarininkis gale. Jis nešė krepšius. 

Helga Gertner nuskubėjo prie draugės. 


— Magda! — pašaukė ji, — Magda! 

Magdalena Rot iškart sustojo. Ji žiūrėjo į žurnalis- 
tę taip suglumusi, lyg regėtų priešais save dvasią, o ne 
sportiškai apsirengusią, energingą damą. 

Staiga ji sugriebė Eveliną po ranka ir ėmė kone bėg- 
ti paskui vyrus, tempdama dukrą paskui save. 

Bet Helga Gertner taip lengvai nepasidavė ir ėmė 
ristele vytis. 

— Magda, — šaukė ji, — sustok gi — ar nebepa- 
žįsti manęs? Aš juk Helga Gertner! Juk negalėjai už- 
miršti manęs! Rytprūsiai — Karaliaučius... 

Magdalena taip staigiai sustojo, kad Evelina atsi- 
trenkė į ją ir išmetė savo rankinę. Puskarininkis tuoj 
pat pasilenkė jos. 

— Ak taip, Helga, — skubiai ištarė Magdalena, — 
atleisk, bet aš... — jos klaikiai išblyškusį veidą užliejo 
ryškus raudonis. 

Helga Gertner nuoširdžiai juokėsi. 

— Žinoma, tu negalėjai tikėtis, jog sutiksi mane 
čia! Gal nelabai tave išgąsdinau! 

— Ne, žinoma, ne, — pralemeno Magdalena, — 
tik aš nelabai gerai jaučiuosi, skrydis, juk žinai — stai- 
gus klimato pasikeitimas... 

— Taip, kur tai girdėta, — prašneko Evelina, — 
kai pagalvoji, jog dar vakar rytą mes buvom Indijoje... 

Helga Gertner arkišo jai ranką: 

— Jūs Magdalenos dukra, ar ne? 

— Taip, aš Evelina. — Ji tvirtai paspaudė ranką. 

— Buvo malonu vėl tave pamatyti, — tarė Magda- 
lena Rot su iškreipta šypsena veide, — bet dabar jau 

tikrai turiu... — Ji ranka parodė į vyrus, stovinčius prie 
bagažo išdavimo vietos. 

— Ak, nesąmonės! — tarė Helga Gertner kiek įsak- 
miu balsu, prie kurio įprato, būdama vieniša mote- 
ris. — Kol atgausit daiktus, praeis nemaža laiko. 

— Ber aš tikrai norėčiau... 

— Lagaminus suskaičiuoti galiu neprasčiau už ta- 
ve, mama, — pasisiūlė Evelina, — juk turi savo drau- 
gei tiek daug papasakoti. 

— Išmintingas vaikas, — tarė žurnalistė. — Eime 
į bufetą, išgersime konjako, Magda. 

— Bet mano vyrui nepatinka, kai verčiu jį laukti. 

— Ak, tegu ramiai važiuoja be tavęs. Net iš čia ma- 
tyti, jog ponai turi krūvą aptartinų reikalų. O paskui 
aš nuvešiu tave į Boną savo automobiliu. 

— Mes apsistosime Godesberge, — tarė Evelina, — 
„Adlerio“ viešbutyje! — Ji pasistiebusi skubiai pabučiavo 
motinai į skruostą. — Iki, mama! — ir atsisveikindama 
linktelėjo žurnalistei. 

Helga Gertner žiūrėjo pavymui, kaip ji gracingai 
nueina. Šviesūs, pečius siekiantys plaukai buvo 1a- 
bai gražūs. 

— Tikra fėja, — tarė ji, — dar turėsi dėl jos rūpes- 

-čių. Kiek jai metų? 

— Septyniolika. 

— Pavojingas amžius. — Ji paėmė Magdaleną už pa- 
rankės ir nusivedė. — Negaliu ne apsakyti, kaip džiau- 
giuosi, vėl tave matydama. 

— Aš taip pat, — tarė Magdalena Rot, bet jautėsi 
lyg žvėris spąstuose. 

Helga Gertner ir Magdalena Rot susirado staliuką 
viename tolimiausių aerouosto kampelių. Dauguma 
svečių sėdėjo pačiame priekyje, prie langų. 

Magdalenai Rot ši padėtis atrodė tokia netikra, lyg 
viską, kas dabar vyksta, jau kartą būtų išgyvenusi. Ji 
žiūrėjo į seną draugę ir tiksliai žinojo, kas dabar atsi- 
tiks. Ne kiek nenustebo, kai taip ir įvyko. 

— Aptarnavimas siaubingas, — nekantriai tarė Hel- 
ga Gertner, — luktelk valandėlę, nueisiu iki bufeto ir 
atnešiu ko nors. Atrodai taip, lyg tau verkiant reikėtų ko 
nors stipresnio. 

Ji suspaudė po ranka savo plokščią, elegantišką port- 
felį ir nuėjo prie baro. 

Magdalena vos nepasidavė pirmajam impulsui ir 
nepabėgo. Buvo jau besistojanti, kai suvokė šitokio sa- 
vo poelgio beprasmybę. 

Vėl nuolankiai susmuko ant kėdės. 

Helga Gertner įsikalė į galvą su ja pasikalbėti ir ne- 
pasiduos, kol įvykdys savo sumanymą. 

Helga Gertner atnešė mažytį padėklą su dviem tau- 
rėmis konjako ir cigarečių pakeliu. Jos maloni šypse- 
na glumino Magdaleną Rot labiau nei visa kita. 

— Na, kaip tau patinka mano sumanymas? — Hel- 
ga Gertner įspraudė jai į delną taurelę. — Užsiversk, 
ir tau palengvės! 

Magdalena klusniai vykdė tai, kas liepta. Helga Gert- 
ner pastūmėjo jai ir antrąją. Bet šįkart Magdalena įsten- 
gė pasipriešinti: ' 

— Ne, ačiū. Man gana. 

Helga Gertner tuoj pat nusileido: 

— Puiku, tuomet išgersiu pati! 

Ji atplėšė cigarečių pakelį nusmailintu, oranžine 
spalva nulakuotu nykščio nagu ir pastūmėjo per stalą. 

— Prašau pasivaišinti. 

— Ačiū. Aš nerūkau. 

Helga Gertner gurkštelėjo konjako, prisidegė ciga- 
retę ir šypsodamasi tarė: 

— Tu nuvylei mane, Magda. 

— Kaip? Nesuprantu... 

— Na, juk neturi iškart susigūžti kaip išsigandęs 
triušis. Aš tik maniau, jog nustebsi man taip staiga pa- 
sirodžius ir užduosi šimtus klausimų. 

Magdalena Rot prisivertė pažvelgti tai moteriai į 
akis. 

— Kam? Juk jei tu nevisiškai pasikeitei, tai pati 
man viską apie save išklosi. 

Helga Gertner nerūpestingai nusijuokė. 

— Teisybė. Aš tiesiog degu nekantrumu. — Ji per- 
braukė ranka savo rudas, trumpai pakirptas garbanas. 

— Sakyk atvirai, manai, kad aš tikrai labai pasikei- 
čiau? 

Magdalena Rot padelsė: 

— Tu atrodai gerai. 

— Bet? 

“ — Jokių bet. Tik — prašau nesupykti — aš visai 
neprisimenu, kaip tu atrodei anksčiau. Mavyt, senstu. 
Bijau, kad iš viso užmiršau labai daug ką iš praeities. 

— Tai visai ne senėjimo ženklas, — atsakė žurna- 
listė vis dar šypsodamasi, — atvirkščiai. Pasimiršta tai, 
ką norime pamiršti. 


Magdalena Rot pašoko: 

— Ką tai reiškia? 

— Tik tai, ką pasakiau. Kodėl taip susijaudinai? 
Manau, kad Vokietijoje rastum mažai žmonių, kurie 
šiandien mielai prisimintų karo ir pokario laikus. 

— Ir tai taip blogai? 

— Taip. 

Magdalena Rot tylėjo. Jos rankos nervingai brūkš- 
čiojo plastmasinę staltiesę, valė nuo jos nematomus 
trupinius. 

— Žinoma, tai priklauso nuo požiūrio, — pridūrė 
Helga Gertner, stengdamasi sušvelninti įtampą. — Bet 
atsakysiu į tavo neužduotus klausimus... — ji vėl šyp- 
sojosi. — Tuomet, kai mes išsiskyrėme, aš išvykau į 
Hamburgą. Po karo pradėjau studijuoti. Sunkiai, kaip 
tuomet viskas ir buvo. Tada atsirado galimybė įsidar- 
binti vienoje naujai įsikūrusioje redakcijoje. Taip aš ta- 
pau žurnaliste, — ji gūžtelėjo pečiais. — Ja ir esu ligi 
šiol. „Bonos“ korespondentė. Taip ir sužinojau, kad 
tavo vyras atšaukiamas į gynybos ministeriją. Tiesą sa- 
kant, kodėl? 

— Dėl Evelinos. Ji labai jautri. Ji nepakėlė Bom- 
bėjaus klimato. 

— Iš tikrųjų? Bet ji atrodo puikiai. 

— Žinau. Jos širdis ne visai sveika. Ji visuomet kėlė 
mums rūpesčių, turiu omeny, rūpesčių dėl sveikatos. 
Ir gydytojas primygtinai siūlė pakeisti klimatą. 

Sutraškėjo garsiakalbis, ir dama iš „Lufthanzos“ pra- 
nešė: 

— Dėmesio! Dėmesio! „Lufthanzos“ lėktuvas LH 
061 išskrenda į Frankfurtą. Keleiviai, skrendantys į 
Romą, Kairą, Kalkutą, prašom eiti prie pirmojo tako. 

Dauguma svečių pakilo, ėmė nešulius ar telkėsi prie 
durų. 

Magdalena Rot nervingai žvilgtelėjo į sieninį laik- 
rodį. 

— Apgailestauju, Helga, man jau tikrai metas. Gal- 
būt mes dar pasimatysim. 

Ji atsistojo. 

Pakilo ir žurnalistė: 

— Tikrai pasimatysim, — ji nustebusi pažvelgė į at- 
kištą Magdalenos Rot ranką, — juk neketini dabar pat 
atsisveikinti. Aišku, kad nuvešiu tave į viešbutį. 

— Tai visai nebūtina. Galiu nuvažiuoti ir taksi. 

— Kvailystės. Be to, pakeliui dar galėsime kiek pa- 
plepėti. Juokinga, aš norėjau tavęs tiek daug ko pa- 
klausti, bet kai sėdėjome priešais, viską užmiršau. 

Jos nuėjo per laukiamąjį. 

Lauke jas apsiautė nemaloni drėgna vėsa. Magda- 
lena, apsivilkusi tik lengvu kostiumėliu, ėmė šiurp- 
čioti. Helga Gertner tai pastebėjo ir įsikabino jai už 
parankės. 

— Pašėlusiai vėsu, ar ne? Palauk, kol atsidursime 
automobilyje. Aš įjungsiu šildymą. — O vėliau, joms 
įžengus į stovėjimo aikštelę, ji nerūpestingai paklau- 
sė: — Sakyk, kurgi padėjai mažąjį Udo? — Ji tuoj pat 
pasitaisė: — Nieko sau mažas, juk jam dabar turėtų 
būti maždaug dvidešimt metų, ar ne? 

Jau mažne valandą Magdalena laukė šio klausimo, 
bet dabar, kai jis buvo duotas, į galvą neatėjo joks at- 
sakymas. 

— Nežinau, apie ką kalbi, — atsake ji skubiai ir jau 
tą pačią akimirką suvokė, kad taip lengvai neišsisuks. 

— Ber atleisk! Juk neapsimetinėsi prieš mane, kad 
užmiršai, jog turi sūnų? | 

— Nutilk, maldauju! — beviltiškai ištarė Magda- 
lena Rot. 

Atėjo stovėjimo aikštelės budintysis. Helga Gertner 
įspaudė jam į delną porą monetų, atrakino savo rau- 
doną automobilį, atsisėdo prie vairo ir atidarė dureles 
kitoje pusėje. 

Magdalena Rot atsisėdo šalia jos. 

Tik automobiliui palikus aerouosto automobilių 
stovėjimo aikštelę ir įvažiavus į kelią, vedantį magist- 
ralėn, Helga Gertner vėl ėmėsi tos temos. 

— Taigi kalbėk! — tarė ji nesivaržydama. — Kas 
išėjo iš berniuko? Gali manim pasitikėti. Juk žinai, 
manim galima pasikliauti. 

— Nieko, — tarė Magdalena Rot sutrikusi, — vi- 
sai nieko! 

Žurnalistė pažvelgė į ją nustebusi: 

— Ką visa tai reiškia? 

— Jis... tai yra... — Magdalena nervingai sugniau- 
žė delnus. — Aš jo nebesuradau. 

— O, — pratarė Helga Gertner pasikeitusiu bal- 
su. — Man labai gaila. 

— Juk žinai, kad tada, Karaliaučiuje, per didįjį są- 
myšį jis pasimetė... 

— Nereikia man to pasakoti, juk pati buvau ten. 
Ir nuo tada daugiau nieko apie jį negirdėjai? 

— Ne. 

— Bet juk vaikas negali taip be pėdsakų išnykti. 
Mavyrt, kiti žmonės išsivežė jį į Vakarus. 

— Šito aš nežinau. 

Helga Gertner nejučia nuspaudė stabdžius. 

— Vadinasi, tu jo daugiau niekad ir nebeieškojai? 

— Helga, pamėgink mane suprasti. Tada, visai 
prieš pat karo pabaigą, susipažinau su Herbertu. Jis 
tiek daug dėl manęs padarė. O jam viskas buvo rim- 
ta, iš pat pradžių... 

— Tu jam nieko nepasakojai apie savo vaiką? 

— Žinoma, papasakojau. Ką tu manai? 

— Dabar tu meluoji, — atspėjo Helga, atleido 
stabdį ir padidino greitį. — Tu nutylėjai jam apie sa- 
vo praeitį. Kodėl? 

— Bijojau, bijojau jį prarasti. 

Helga Gertner tylėjo, žiūrėjo suraukusi kaktą tie- 
siai priešais save, lyg visą dėmesį būtų nukreipusi į 
judrų eismą. 

— Man labai gaila, — tarė ji pagaliau, — jei bū- 
čiau žinojusi... Turėjo būti baisus smūgis mane vėl su- 
tikti. Po velnių, nenorėčiau būti tavo kailyje. 


2 


Puskarininkis Hansas Hilgertas stovėjo prabangio- 
je Godesbergo „Adlerio“ viešbučio priėmimo salėje ir 
laukė. Būtų mielai užsirūkęs, bet nenorėjo to daryti 
kaip tik dabar, kai Evelina Rot kiekvieną akimirksnį 
vėl galėjo nulipti žemyn. Nuo pat pirmos akimirkos ji 
padarė jam didžiulį įspūdį. | 

Pagaliau pamatė ją, skubiai besileidžiančią plačiais 
laiptais lengvu, grakščiu žingsniu. Merginos akys nušvi- 
to, pažinus jį. 

Jis nuskubėjo jai priešais. 

Ji šiek tiek susitvarkė, susišukavo šviesius, žvilgan- 
čius plaukus, lūpas šviežiai perbraukė pieštuku. Atro- 
dė jam dar gražesnė nei pirmiau. 

— Viskas gerai, — tarė ji šypsodamasi, — kamba- 
riai nepriekaištingi. Aš net patikrinau, ar iš čiaupo bė- 
ga vanduo. Prie to pripranti, jei esi gyvenęs Rytuose. 

— Vadinasi, nebegaliu nieko dėl jūsų padaryti? — 
paklausė jis aiškiai nusivylęs. 

— Džiaukitės. Mama nuolat sako, kad aš priklau- 
sau tokiam tipui, kuris moka išnaudoti žmones. 

— Turėtų būti gera pildyti jūsų norus, — tarė jis 
rimtai. 

Ji pakėlė akis — jis buvo visa galva už ją aukštes- 
nis, — įžvelgė jo vaiskiose rudose akyse neslepiamą ža- 
vėjimąsi ir paraudo savo pačios apmaudui. 

— Na, šiandien jūs man ir taip daug padėjote, — 
tarė ji ir padavė jam ranką. — Ačiū jums. 

Jis tvirtai suspaudė jos pirštus: 

— Juk žinot, kad ne tai turėjau galvoje. 

— O ką? — Ji nė nesistengė ištraukti rankos. 

— Ar tikrai pasakyti? 

— Geriau jau ne, — skubiai tarė ji. 

— Gaila, — tarė jis ir paleido jos ranką. 

Abu buvo labai sutrikę, nežinojo, ką dar vienas ki- 
tam sakyti, bet abu troško vienintelio dalyko — kuo 
ilgiau pabūti kartu. 

— Ko gaila? — paklausė ji, nors kuo puikiausiai 
suprato. 

— Gaila, nes turbūt daugiau nebepasimatysime. 

— Aš taip nemanau. Juk nuolat kažkur susitinka- 
ma. Teniso kortuose ar golfo aikštelėje. 

Jis nusišypsojo. 

— Čia ne Bombėjus. 

— Argi čia nežaidžia teniso? 

— Žaidžia. Ir golfą taip par. Bet tai ne man. Juk esu, 
na taip, tik puskarininkis. Aš nesisukioju jūsų sluoks- 
niuose. 

— Vadinasi, m čia viskas kaip Bombėjuje, — tarė 
ji, kiek atkišo apatinę lūpą ir dabar atrode kaip pyk- 
telėjęs vaikas. 

— Matyt, taip jau yra visame pasaulyje, — tarė 
jis. — Reikia turėti vardą ir titulą arba tiesiog pakan- 
kamai pinigų, kad priklausytum šiam ratui. 

— Manau, kad svarbu tik žmogus, — karštai pa- 
prieštaravo ji. 

— Ar jūs rimtai? 

— Taip. Ir nesijuokite iš manęs. Aš puikiai žinau, 
ką kalbu. Ir ko noriu. 

— Aš tikiu jumis, — jis suraukė tankius tamsius ant- 
akius. — Negi jums iš tiesų smagu kamuoti mane? Juk 
puikiai žinote, kaip norėčiau jus dar kartą pamatyti. 

Ji padėjo ranką ant jo uniforminio švarko rankovės 
ir nusišypsojo. 

— Ne, kol nesužinosiu kaip, kur ir kada! 

— Jūs nejuokaujate? 

Ji kiek suraukė nosį: 

— Ar jūs tikitės, kad aš, būdama dama, turėčiau 
kalbėti aiškiau? 

— Evelina! 

Jie pažvelgė vienas kitam į akis. 

— Niekada neleiskite man taip elgtis, niekada! Tik 
aš nepakelčiau, jei mes štai taip išsiskirtume. 

— Kodėl? Jųk aš tik paprastas puskarininkis, kurį 
komandiravo jus pagloboti, nes jūsų tėvas neturi lai- 
ko. O jūs? Kiekvienas, vos pamatęs jus, negalėtų jūsų 
nepamilti. 

Evelina papurtė galvą. 

— Jūs klystate. Teisybė, aš visuomet turėjau pakan- 
kamai gerbėjų. Bet ne to aš ieškau. * 

Ji vėl nusišypsojo, kupina pasitikėjimo ir laimės. 


Magdalenai Rot pirmos savaitės Federacinėje Res- 
publikoje tapo vientisa priėmimų, vakarėlių, bridžo 
popiečių ir įvairiausių visuomenės naujienų virtine. 
Visi tiesiog apgulė pulkininką Rotą ir jo šeimą, kad 
padėtų vėl prisitaikyti prie gyvenimo senojoje jų tė- 
vynėje, o pulkininkas Rotas pageidavo, jog žmona su 
Evelina puoselėtų visas svarbias pažintis. 

Magdalena darė viską, ko iš jos buvo tikimasi. Ji 
šypsojosi, šnekučiavosi, klausėsi komplimentų, sakė 
juos kitiems, persirenginėjo kelis kartus per dieną, 
stengėsi kaip įmanydama geriau atrodyti — kuo kuk- 
liau, kad nesupykdytų kitų moterų, bet vis dar pakan- 
kamai žavingai, kad patrauktų vyrų akį. Tačiau baimė, 
taip slegianti ją, nė akimirksnį neatlėgo. 

Retas jai dovanotas atokvėpio akimirkas ji praleis- 
davo spoksodama į horoskopą, painų indišką tušo pie- 
šinį, kurį prieš išvykstant jai padovanojo Sing Rėjus. 
Ji vedžiojo pavienes linijas pirštu ir stebėjo juodą taš- 
ką, kuriame visos jos susikerta. 

Ji užsimerke, kad nebereikėtų žiūrėti. Tačiau nebu- 
vo jokio išsigelbėjimo. Jai atrodė, jog fiziškai jaučia, 

kaip artinasi katastrofa, kurios stengėsi išvengti dvide- 
šimt metų. 

Nejučiomis Magdalena Rot suleido smailiai nudil- 
dytus nagus į delnus. 

Jei bent žinotų, gerą ar blogą įtaką turės Helga 
Gertner jos likimui! Ji buvo tokia supratinga. Pažadėjo 
tylėti! Bet ar galima ja pasitikėti? 

Magdalena Rot prispaudė kumštį prie burnos. Dar 
kalbėdamas: su savo sena drauge suprato, kad padarė 
klaidą. Ji visiškai atsidavė į Helgos rankas. Helga ga- 
lėjo ją sunaikinti, pastūmėti į nelaimę, sužlugdyti vie- 
nu vieninteliu sakiniu, viena vienintele pikta pastaba. 

Ne, Helga Gertner nebuvo šantažistė! 

Magdalena Rot pati pajuto, kad jos sąmonė gimdo 
vaiduoklius. Bet baimė prieš moterį, žinančią jos pa- 
slaptų, neatlėgo. Helga visuomet daug ir mielai šnekė- 
jo. Ar nebuvo pavojinga, kad ji nepagalvojusi, galbūt 
vien norėdama atsidurti dėmesio centre, viską išduos? 
Nuo tada, kai Magdalena Rot apsigyveno Godesber- 
ge, žurnalistė skambino septynis kartus. Bet kadangi 
ryšys buvo jungiamas per centrinę stotį, buvo nesun- 
ku išvengti pokalbio. Tik kiek ilgai tai galėjo tęstis? 

Magdalena Rot sėdėjo prie tualetinio staliuko ap- 
sisiautusi tualetine skraiste ir tyrinėjo lemtingą horos- 
kopą. Vonioje girdėjo, kaip jos vyras nerūpestingai 
švilpaudamas skutasi — jau antrą kartą tą dieną. Ji bu- 
vo taip įsigilinusi į juodas linijas, ratus ir sankirčio taš- 
kus, kurie — ji tikėjo — vaizdavo jos likimą, kad be- 
veik per vėlai pastebėjo pulkininką Rotą įeinant į 
kambarį. Greitai padėjo piešinį atgal į pravirą stalčių 

ir regimai susikaupusi ėmė stebėti savo atvaizdą veid- 
rodyje. 

Pulkininkas Rotas neišsidavė pamatęs žmonos sla- 
pukavimą. 

— Na, kiek dar užtruksi? — paklausė, segdamasis 
auksines sniego baltumo smokingo marškinių sagas. 

Ji žiūrėjo už savęs į veidrodį — į jo puikių bruožų, 
kiek griežtą, Indijos saulės nugairintą veidą, į tvirtas, 
vyriškas, patikimas rankas, — ir staiga, jau nebe pir- 
mą kartą per visą vedybų laiką, ją apėmė deginantis 
noras išsipasakoti, nusimesti naštą nuo pečių. 

— Herbertai, — sunkiai ištarė ji. 

Pajutęs jos susijaudinimą, jis pažvelgė į ją atidžiau. 

— Kas nutiko? — paklausė nustebęs. 

— Turime pasikalbėti. 

Jo šypsena visai nesiderino su rūpesčiu jos akyse. 

— Taip? 

Ji sunėrė siauras gležnas rankas. 

— Aš taip bijau, kad tu supyksi... 

Jis priėjo visai prie pat jos. 

— Ar išties aš toks tironas? 

— Ne, žinoma, ne. Tik aš daugiau to neištversiu! 

Jis pakišo rankas po skraiste ir švelniai paglostė pe- 
čius 

— Jei tik tiek, mielai! Ar manai, kad aš ir pats se- 
niausiai nepastebėjau, jog pernelyg daug iš tavęs reika- 
lauju? Jau pars laikas apginti tave nuo visų tų aukštuo- 
menės hienų. Mes sudarysim programą, kad... 

Jo begalinis pasitikėjimas sukaustė ją. 

— Tai — tai visai nepadės, Herbertai, — ištarė ji 
silpnai. 

— Žinoma, padės! Tik pažvelk, jei atsijotume, kiek 
mažai tikrai svarbių žmonių čia mums beliktų! 

— Tai ne dėl to, — tarė ji, — tu neteisingai ma- 
ne supratai. Tai kažkas... — ji užsikirto... 

— Taip? — paklausė jis laukdamas. 

Magdalena pamatė veidrodyje pasitikintį jo šaltų 
pilkų akių žvilgsnį, atkreiptą į save, ir suprato, jog ir 
šį kartą neįstengs jo nuvilti. 

— Ta aukštuomenė, — tarė ji išsekusi, — visa ta 
miesčioniška aplinka! 

Jis nusišypsojo beveik tėviškai atlaidžiai: 

— Kai prisimeni mūsų aplinką Bombėjuje, jokio 
didelio skirtumo tikrai nėra, būk sąžininga. 

— Bet ten vis dėlto buvo ne taip ankšta. Neatsi- 
trenkdavai taip vienas į kitą. Man bjauru, Herber- 
tai... — ji atsigręžė ir meldžiamai pažvelgė į jį. — Aš 
tiesiog daugiau nebeištversiu, Herbertai! Ar negali pa- 
siprašyti perkeliamas? 

Jo veidas persimainė. 

— Neįmanoma. Juk ką tik čia pradėjau. 

— Tuomet pasiimk atostogų. 

— Kaip tu tai įsivaizduoji? Juk dėl atšaukimo į gy- 
nybos ministeriją turiu būti dėkingas kaip tik tai ap- 
linkybei, jog vienas svarbus žmogus gynybos poskyryje 
pasitraukė. Negaliu štai taip palikti žmonių nelaimė- 
je. — Pastebėjęs nusivylimą jos veide, kiek švelniau 
pridūrė: — Galbūt vasarą tai bus įmanoma. Aš jau mi- 
nėjau, jog parlamento atostogų metu Bonoje ir apylin- 
kėse turėtų būti labai ramu. Tuomet tikrai galėsime... 

— Tuomet bus per vėlu. 

— Ką tai reiškia? 

— Herbertai, prašau leisti man kol kas išvykti. Man 
ir Evelinai. Maryt, persikėlimas buvo tiesiog per stai- 
gus. Turime pirma apsiprasti. 

Jis suraukė antakius, lyg maldydamas skausmą. 

— Vadinasi, norite palikti mane vieną? 

— Tik porai mėnesių, kol susirasime čia butą. 

Jis pasilenkė prie jos, suėmė delnu smakrą ir pa- 
klausė. 

— Ar supranti, ko iš manęs prašai, Magda? 

Jos akys prisipildė ašarų: 

— Aš negaliu kitaip, Herbertai. 

— Be jūsų būsiu labai vienišas. 

— Ir aš be tavęs, — tarė ji ir švelniai priglaudė 
skruostą prie jo delno. 

Jis pabučiavo jos kaktą. 

— Juk žinai, aš negaliu tau pasakyti „ne“, — tarė 
jis, — niekada negalėjau. 

— Koks tu geras! — tarė ji nuoširdžiai dėkinga. 

Bet tuo pat metu jautė, kad kaip tik tas jo gerumas 
ir buvo tai, kas kliudė jai išsivaduoti. 


Magdalenos nuostabai, Evelina visai neapsidžiaugė, 
išgirdusi apie jos kelionių planus. 

— Ber kaipgi šitaip? Kodėl nori vel išvykti? Juk mes 
ką tik atvykome. 

— Na ir kas, — tarė Magdalena su apsimestiniu 
abejingumu, — jei norėsim, galėsim likti čia nors ir vi- 
są gyvenimą. Bet kaip tik dabar — tu tik pagalvok, 
kaip tau būtų gera kartą nuvykti į Rivjerą. Ar į Pary- 
žių. Del manęs, nors ir į Londoną. Važiuosim ten, kur 
tik panorėsi. Tau lieka tik apsispręsti. 

— Bet aš nenoriu, — pareiškė Evelina, — aš pa- 
kankamai ilgai trankiausi po visą pasaulį. Dabar no- 
riu pasilikti čia. 

— Bet paklausyk, juk vis tiek turėsime gyventi vieš- 
butyje, kol susirasim butą. Todėl visai nesvarbu, ar 
mes... 

Evelina ją nutraukė: 

— Kaip tik todėl, kad visai nesvarbu, norėčiau lik- 
ti Čia. 

— Nejaugi tu rimtai? Jei būčiau žinojusi... 

— Kas tada? 

— ...nebūtų reikėję ginčytis su tavo tėvu. 

Dabar Evelina ėmė juoktis: 

— Koks siaubas! Vadinasi, tu be reikalo išeikvo- 
jai jėgas! Betgi paklausyk, mama, kodėl tau papras- 
čiausiai neišvažiavus vienai? Turiu galvoje, jei tai tau 
taip svarbu. 

— Nebūk naivi! Juk žinai, kad tai neįmanoma. 
Kaip tai atrodytų? 

— Na, tai niekuo negaliu padėti, — tarė Eveli- 
na be jokios užuojautos, pasikišo rankinę po pažas- 
čia ir po trumpo, tiriančio žvilgsnio į veidrodį no- 
rėjo išeiti iš kambario. 

Magdalena paklausė: 

— Ką ketini veikti? 

— Truputį pakvėpuoti grynu oru, jei tu ne prieš. 

— Mūsų pokalbis toli gražu nebaigtas! 

— Bet, mama, — pašaipiai atkirto Evelina, — ko- 
dėl taip jaudiniesi? Juk pažįsti mane jau septyniolika 
metų. Manęs niekada neįkalbinsi daryti tai, kas man 
nepatinka. Kodėl tu pagaliau nepasiduodi? 

Magdalena Rot pažvelgė į savo dukterį ir tik dabar 
pastebėjo jos švytinčias akis, paputusias lūpas, pakitusią 
laikyseną. 

— Dabar suprantu, kas tau yra, — tarė ji, — ma- 
tyt, buvau akla — dabar aš žinau! Tu įsimylėjai! 

Evelina atlaikė motinos žvilgsnį. 

— Tu teisi, mama, — tarė ji. — O dabar turbūt 
jau eisiu. 

— Ne, kol pasakysi man, kas jis toks. Leitenantas 
Panvicas? Grafas Škada? Tas bankininko sūnus... 

— Nesuk galvos, mama, — šypsodamasi tarė Eve- 
lina, — tai ir ne Tomas Fričas. Jo vardas, beje, tau nie- 
ko nesakytų. Turi jį pamatyti, mama, — tikrai, kai su- 
sipažinsi su juo artimiau, suprasi, kodėl jį myliu. 

Magdalena Rot spoksojo į savo dukterį, visiškai sve- 
timą, taip staiga suaugusį žmogų, kurio niekuomet tik- 
rai nepažinojo. 

— Vadinasi, tai — rimta? 

— Labai rimta, mama! — Evelina netikėtai švelniai 
sunerė rankas apie motinos kaklą. — O, kad žinotum, 
kokia aš laiminga! 

Po keleto valandų Magdalena Rot grįžo taksi iš vie- 
no priėmimo gynybos ministerijoje Bonoje į Bad Go- 
desbergą. 

— Turiu pakalbėti su tavimi apie Eveliną. 

— Taip? — paklausė vyras nesusidomėjęs, mintyse 
vis dar kalbedamasis su vienu kolega iš gynybos minis- 
terijos. 

— Ji nenori važiuoti su manimi. 

Tik dabar jis parodė dėmesį ir atsigręžė į žmoną: 

— Apie ką, tiesą sakant, kalbi? 

— Apie Eveliną. Ji nori likti Godesberge. 

— Mat kaip. Bet juk ji visiškai teisi. Džiaugiuosi, 
kad ji nuoširdžiai stengiasi čia pritapti. 

— Bet tai visiškai ne dėl to, Herbertai! 

— Ne? Atleisk, matyt, šį vakarą man sunku mąs- 
tyti. Buvo ilga diena. 

— Evelina įsimylėjo. 

— Ir tu dėl to susirūpinai? 

— Taip. Labai. 

Jis suėmė žmonos ranką. 

— Bet kodėl, Magda? To juk galima buvo anksčiau 
ar vėliau tikėtis. Pagaliau jai juk septyniolika. 

— Būtent. Ir, mano nuomone, ji tikrai per jauna, 
kad įsiveltų į rimtą meilės intrigą. 

Jo ranka staiga ėmė skaudžiai spausti. 

— Ar tai reiškia?.. 

— Ne, žinoma, ne, — nuramino Magdalena. — Ji 
gerai išauklėta mergaitė. 

— Na matai, — jis paleido ranką. — Kam mane 
taip gąsdini? — Jo palengvėjimas virto pykčiu. 

— Todėl, kad viskas gali baigtis būtent taip! At- 
kreipk dėmesį, Herbertai — ji tokia pasikeitusi. Ji rim- 
tai įklimpo. 

— Kas jis toks? 

— Nežinau. Kaip tik dėl to ir jaudinuosi. Ji tvirti- 
na, kad aš jo nepažįstu. 

— Tuomer aš pakalbėsiu su ja. 
 — Nemanau, kad tai prasminga, Herbertai, — 
dvejodama tare Magdalena. 

— Ko dar iš manęs tikiesi? — irzliai paklausė jis. 

— Nieko. Visai nieko. Norėjau tik pakalbėti su ta- 
vimi. Mat nežinau, ko griebtis. 

Jis atsiduso. 

— Atleisk, Magda. Buvau neteisus. Bet mano gal- 
va pilna rūpesčių. Nėra malonu prieš pat gulantis iš- 
girsti tokį dalyką. 

— Kada gi dar aš galėjau su tavim pakalbėti? 

— Nepriekaištauju tau. Žinoma, negalėjai kitaip. 
Pasielgei visiškai teisingai, pasakydama man apie tai — 
tik visa tai kiek netikėta. 

— Mane ištiko šokas, — tarė Magdalena. 

— Manai, ji visiškai pamišo? 

— Pamišo. Taip, tai tikslus žodis. 

Ji pamatė, kaip tamsoje įsiplieskė žiebtuvėlis. Ėmė 
smilkti cigaretė. 

— Šiomis aplinkybėmis, — lėtai ištarė jis, — aš, 
tiesą sakant, visiškai neprieštaraučiau, jei jūs abi išvyk- 
tumėt. 

— Tačiau ji nenori! Kaip tik tai visą šį laiką ir mė- 
ginu tau paaiškinti. 

— Ar jau nuėjome taip toli, kad leidžiamės terori- 
zuojami vienintelio vaiko, — karčiai tarė jis. 

— Kokia čia naujiena. Kai buvo maža, pildydavom 
kiekvieną jos norą. O nuo tada, kai gydytojas patarė 
saugoti ją nuo bet kokio jaudinimosi, elgiamės su ja 
kaip su porcelianine lėle. 

— Bet ji tuo niekuomet nesinaudojo. 

— Tiksliau sakant, ji visuomet jautė ribą. Bet šį- 
kart... — Magdalena Rot nebaigė sakinio ir truktelė- 
jo pečiais. 

— Ar nemėginai nupiešti jai kelionę gražiausiomis 
spalvomis? 

Magdalena Rot palinko į priekį ir padėjo ranką vy- 


rui ant kelio: 

— Tai rimta, Herbertai, labai rimta! Net jei pasiū- 
lytume jai viso pasaulio gėrybes — bijau, ji nepasiduo- 
tų. Viskas baigtųsi scenomis ir jaudinimusi, nuo ku- 
rio turime ją saugoti. 

— Tuomet turime pamėginti kitaip. Turime suži- 
noti, kas už to slypi. Manai, tau pavyktų? 

— Galiu pabandyti, — paabejojo ji. 

— Jei tau nepavyktų... 

— Juk žinai, Herbertai, kiek daug turiu įsipareigo- 
jimų... 

— Dabar jie palauks. Nepaleisk vaiko nė mirksniui 
iš akių. Arba veskis ją su savimi, kai būsi pakviesta, ar- 
ba lik namie. Žinau, kad Evelinai bus nuobodu, bet 
nieko nepadarysi. Negalėtume sau atleisti, jei atsitik- 
tų kokia nelaimė. 


Kitomis dienomis Magdalena Roc slapčia stebėjo 
savo dukterį. | 

Evelinai, regis, nekrito į akis, kad motina nepalie- 
ka jos vienos nė dešimčiai minučių. O jei vis dėlto ir 
pastebėjo, tai elgėsi labai paklusniai. Ji buvo kukli, 
mandagi, miela. Magdalena galėjo manyti, jog susap- 
navo tą jųdviejų ginčą, jei tik ne tas švytėjimas jos aky- 
se, išraiškos švelnumas, vidinė laime, kurios niekaip 
negalima paslėpti. 

Vėliau, vieną trečiadienį motinai su dukra pietau- 
jant medžiu iškaltame, jaukiame viešbučio restorane, 
Evelina lyg šiaip sau ištarė: 

— Šiandien po pietų norėčiau truputį pasižvalgyti 
į vitrinas. Žinoma, — pridūrė šypsodamasi, — jei tu 
neprieštarauji, mama. 

— Priešingai, — draugiškai atsakė Magdalena, — 
aš net manau, kad tai puiki mintis. 

— Tikrai? — Evelinai akivaizdžiai palengvėjo. — 
Manau, išeisiu apie trečią. 

— Puiku, — tarė Magdalena, o netrukus pridū- 
rė: — Aš mielai eisiu kartu. 

Evelina išraudo, atvėrė burną, lyg norėtų ką pasa- 
kyti, bet tuoj par vėl sučiaupė lūpas. 

— O gal tu prieštarauji? — paklausė Magdalena 
apsimesdama naivi. 

— Ne, — atsakė Evelina. — Tik ar tu nesusitaru- 
si su grafiene Škad pajodinėti? 

— Taip. Bet aš, žinoma, galiu atsisakyti. Jei tik, Ži- 
noma, nesumanysi eiti kartu. 

Evelina nuleido pasmeigtą ant šakutės kąsnį atgal į 
lekštę. 

— Mama, — tarė ji, — kodėl tu taip darai? 

— Kaip, mieloji? 

— Kodėl sekioji kiekvieną mano žingsnį? Manai, 
kad aš mažas vaikas, kurį reikia nuolat prižiūrėti? 

— O ne! Tačiau aš kalbėjausi apie tave su tavo tė- 
vu. Ir jis, lygiai kaip ir aš, mano, jog pastaruoju metu 
pernelyg mažai tavimi rūpinamės. Tai viskas. Apie se- 
kiojimą negali būti nė kalbos. 

Evelina įsikišo kąsnį į burną ir nenoriai kramtė. Jos 
lygią kaktą virš nosies išvagojo ryški raukšlė. 

— Taigi, ko norėtum labiau? — paklause Magda- 
lena. — Kad aš lydėčiau tave, ar?.. 

Evelina kažką nusprendė. 

— Atsiprašau, mama, man reikia paskambinti. 

Kol Evelina ėjo į salę paskambinti, Magdalena už- 
sisakė puodelį kavos. Ji nė akimirką neabejojo, ką reiš- 


30 


kia tas skambutis: Evelina norėjo aptarti su jaunuoliu, 
kurį buvo įsimylėjusi, netikėtai pasikeitusią padėtį. 

Evelinos įraudę skruostai ir spindinčios akys tik pa- 
tvirtino Magdalenos spėliones. 

— Gerai, gali lydėti mane, — tarė ji linksma, vėl 
atsisėdusi priešais mamą. 

— Jis leido? — draugiškai pašiepė Magdalena. 

Evelina dar labiau paraudo. 

— Visai nesuprantu, ką turi galvoje, mama. 

Magdalena taikiai nusišypsojo dukrai: 

— Nieko, Evelina. Užtat aš kuo puikiausiai su- 
prantu. 


Vėliau Magdalena skubiai persirenginėjo, nesąmo- 
ningai baimindamasi, kad Evelina vis dėlto paspruks. 
Buvo graži pavasario diena, ir ji pasirinko mėlyną dro- 
binį kostiumėlį, ypač pabrėžiant jos tamsiai mėlynas 
akis. Patenkinta stebėjo savo atvaizdą veidrodyje. Sle- 
giantys rūpesčiai, užgulę jos pečius, bent jau nesunio- 
kojo grožio. 

Evelinos kambario durys buvo užrakintos. 

Magdalena pasibeldė. Ji lengviau atsikvėpė, kai Eve- 
lina šūktelėjo iš vidaus. 

— Valandėlę, mama! Tuojau būsiu pasirengusi! 

Magdalena nenorėjo lūkuriuoti viešbučio korido- 
riuje, todėl nusileido plačiais laiptais į salę, pasirinko 
minkštasuolį, iš kurio galėjo stebėti laiptus ir liftą. 

Ji nekreipė dėmesio į stiklines sukamąsias duris, ve- 
dančias garvėn, todėl išsigando, išgirdusi kažką krei- 
piantis. Ji atsigręžė ir pamatė Helgą Gertner. 

— Atleisk, — skubiai atsiprašė žurnalistė pamačiusi 
išgąsų jos akyse. — Nenorėjau tavęs gąsdinti. 

— Kodėl tuomet neduodi man ramybės! 

Helga Gertner įsitaisė prieš savo jaunystės draugę 
patogiame minkštasuolyje. 

— Vadinasi, tu manęs vengi. 

Magdalena delsė. Ji gailėjosi savo išpuolio, ieško- 
jo Žodžių, pateisinančių jos nervingumą, tačiau no- 
ras išsiaiškinti viską iki galo tapo svarbesnis už visa 
kita. 

— Taip, — tarė ji. 

Helga Gertner nė nemirktelėjo: 

— Taip ir maniau. — Ji atsidarė savo plokščią ran- 
kinę ir susirado cigarečių pakelį. 

— Kam persekioji mane? — piktai paklausė Mag- 
dalena. 

Helga Gertner prisidegė cigaretę ir išpūtė dūmus 
pro nosį. 

— Tu viską įsivaizduoji. Ar nesuvoki, kad noriu tau 
tik padėti? 

— Tu— man? 

— Taip. Aš šį tą sužinojau ir maniau, kad tau bus 
įdomu. Bet jei aš klydau... — ji sąmoningai nutilo ir 
gūžtelėjo pečiais. 

Magdalena palinko į priekį. 

— Apie Udo? — paklausė baimės prislopintu bal- 
su. — Juk tu nepradėjai tyrinėjimų, kurie... 

— Nesąmonė! — nutraukė ją Helga Gertner. — Ko- 
kios tu apie mane nuomonės? Aš kuo puikiausiai su- 
pratau, kad šis gyvenimo tarpsnis tau nebeegzistuoja. 
Kaip tik todėl... — Ji vėl nutilo, tik šįkart ne tam, kad 
sužadintų Magdalenos smalsumą, o todėl, jog dabar 
suvokė, ką ši žinia reikš jos senai draugei! 

— Kalbėk pagaliau! Nori, kad išprotėčiau? — sku- 
bino Magdalena. 

— Prieš porą dienų peržvelgiau lenkų prekybinės 
misijos sąrašus, — tarė Helga Gertner. — Janas Mirs- 
kis... 

Gražų Magdalenos veidą išpylė dėmės. 

— Jis čia? — ji vos nerėkė ir išsigandusi apsižval- 
gė. Tačiau niekas neišgirdo jos riksmo. 

— Ne, bet jis atvažiuoja rudenį. Tai yra turi atva- 
žiuoti vietoj daktaro Mirnovo. Visiškai tikra tai, žino- 
ma, nėra. Juk šitie žmonės nuolat keičia savo planus. 
Ber aš pamaniau, kad tu, šiaip ar taip, turi žinoti. 

Magdalena susiėmė rankas. 

— Janas Mirskis, — pakartojo ji be jokios išraiškos. 

— Tu nieko apie jį nebegirdėjai? — atsargiai pa- 
klausė Helga Gertner. 

Magdalena nebyliai papurtė galvą. Ji tvirtai sučiau- 
pė lūpas. 

— Jis pasielgė kaip šunsnukis, — karčiai tarė Hel- 
ga Gertner,. 

Pagaliau vėl prabilo Magdalena: 

— Tuomet aš galvojau taip pat. Ber vėliau — jį su- 
pratau. Aš buvau jam tik nuotykis, tik šiaip sau. Ma- 
tyt, daugelio vyrų sąžinę slegia tokie dalykai. 

— Ne, aš taip nemanau, — tvirtai tarė Helga Gert- 
ner. — Jis turėjo žinoti, kaip dėl jo rizikuoji. Susidėti 
su lenku tais laikais buvo beveik valstybinis nusikalti- 
mas. Jis negalėjo abejoti, kad tu jį myli. 

— Kaip tik tai jam nieko nereiškė. Nepamiršk, kad 
jis taip pat turėjo saugotis pernelyg artimo ryšio su vo- 

— Bet juk tas ryšys jau buvo. Vaikas, mažasis Udo. 

„Kai Magdalena norėjo ją nutildyti, ji ryžtingai mos- 
telėjo ranka. 

— Taip, žinau, kad vaikas buvo dar negimęs. Bet 
koks gi skirtumas? Net dar negimęs vaikas juridine ir 
moraline prasme — na, žmogus. Ir kaip tik tada, kai 
jam pasakei, jis išnešė muilą. 

— Jis negalėjo — arba, gerai, jei nori, — neketino 
užsikrauti atsakomybės. O kaip būtų galėjęs man pa- 
dėti? Apie mudviejų vedybas negalėjo būti ir kalbos. 

— Neįtikėtina, — tarė Helga Gertner, atidžiai žiū- 
rėdama į Magdaleną savo šviesiomis, protingomis aki- 
mis, — kodėl, tiesą sakant, kaip tik tu jį gini? Ar vis 
dar myli? 

Magdalenos kakta švelniai paraudo. 

— Ne, aš tik mėginau būti teisinga. 

— Nesuprantu šito. Tik jau ne tavo atveju. 

— Helga, — tarė Magdalena ir meldžiamai pažvel- 
gė į draugę, — kaip būčiau galėjusi gyventi visus tuos 
metus, jei mano širdį būtų nuodijusi neapykanta. Pa- 
tikek, aš dar ilgai kentėjau dėl jo niekšybės ir beato- 
dairiškos išdavystės, net ištekėjusi už Herberto. Tik 
vienas išmintingas senas indas įtikino mane pažvelgti 
į tuos įvykius taip, lyg jie būtų nutikę ne man, o ki- 
tai moteriai. 

— Dėl to juk jie netampa geresni. 

— Ne. Ber tais laikais buvo tiek baisybių ir nežmo- 
niškumo. Jei neįstengi išlaisvinti nuo tų dalykų savo 
sielos, tai sunaikini pats save. 

— Vadinasi, tai ir yra tikroji priežastis, kodėl ne- 


ieškojai Udo? 

— Taip, — prisipažino Magdalena, — aš mylėjau jį 
visa širdimi, kaip motina. — Ji meldžiamai pažvelgė į 
Helgą Gertner: — Kitaip juk būčiau palikusi jį prie- 
glaudoje ir nebūčiau pasiėmusi bėgdama, argi ne? 

— Visuomet jaučiau, kad myli jį. 

— Ber kita vertus — tai buvo skausminga meilė. Jis 
taip priminė man Janą. Ne išvaizda, bet apskritai. Vos 
tik pažvelgus į jį, man suskausdavo širdį. Visos žaizdos 
vėl atsiverdavo. Ir tai, kad jis pasimetė mums bėgant, 
man buvo lyg Dievo nulemta. 

— Suprantu, — tyliai tarė Helga Gertner, — dabar 
viską suprantu. 

— Žinojau, kad nereikėjo grįžti į Vokietiją, — ta- 
rė Magdalena, — aš tai žinojau. 

— Neįsikalbėk šito. Galbūt tai visai ne tas Janas. 
Tiesiog tokia pat pavardė. Taip juk dažnai pasitaiko. 
Aš pamėginsiu gauti nuotrauką. 

Magdalena visai nesiklausė. 

— Sing Rėjus mane perspėjo, — tarė ji, — bet aš 
praleidau jo žodžius pro ausis. Aš negalėjau klausyti jo 
patarimo. 

Staiga jai šovė į galvą mintis: 

— Ar gali parodyti man savo rankas, Helga? Ne, 
kitaip, delnais į viršų. 

Kiek pašaipiai, kiek nepritariamai žurnalistė stebe- 
jo, kaip Magdalena tyrinėja jos delno linijas, švelniai 
vedžioja jas pirštu. 

— Štai, matai? Šias plonas linijas, kurios visos susi- 
kerta viename gyvenimo linijos taške? Penktame name. 
Lygiai kaip mano. Tik pasižiūrėk, Helga! Palygink! Tai 
ta pati katastrofa, į kurią mes abi įtrauktos. Tik tu... 

Helga atitraukė ranką. 

— Aš visai nenoriu to žinoti, Magda, — tarė ji, — 
nori tikėk, nori — ne, bet ateitis mane domina tik 
tuomet, kai ji jau čia. 

— Ar niekad nebuvai susidariusi horoskopo? 

— Ne. Aš net nežinau... 

Tą akimirką Evelina nulipo laiptais. Ji vilkėjo švie- 
siai žalia suknele iš Honkongo šilko, šviesūs plaukai 
puriai krito ant pečių. Jos graži burna švietė laiminga, 
beveik svajinga šypsena. 

— Septyniolika metų, — mąsliai tarė Helga Gert- 
ner, — tiek metų buvo tau, kai tu... 

— Tyliau, — perspėjo Magdalena, — maldauju, ne- 
kalbėk.— Mėšlungiškai šypsodamasi ji atsisuko į Eve- 
liną, nerūpestingai einančią link jos: — Ilgai užtrukai, 
mieloji. Jau maniau, kad niekad nesusiruoši. 

Evelina pasisveikino su Helga Gertner. Tada, pa- 
žvelgusi į savo laikrodėlį, tarė: 

— Atleisk, mama. Manau, kad jau gana vėlu. 

Helga Gertner tuoj pat atsistojo: 

— Man taip pat jau metas. 

— Kada vel pasimatysime? — paklausė Magdalena. 

Žurnalistė išsiėmė iš rankinės vizitinę kortelę. 

— Čia viskas parašyta. Adresas ir telefono numeris. 
Esu tavo paslaugoms, kada tik prireiks. 

— O nuotrauka? 

— Pamėginsiu ją gauti. Progai pasitaikius. 

Žurnalistė pirmoji išėjo iš salės, labai liekna ir pa- 
traukli su šviesiu paltu, susijuosusi diržu. 

— Kokia nuotrauka? — paklause Evelina. Bet mo- 
tina neatsakė. Ji pažvelgė į Eveliną, ir jai suspaudė širdį 
iš meilės ir rūpesčių dėl vienturtės dukters. 

Septyniolika metų, sakė Helga, lygiai tokio pat 
amžiaus tu tuomet buvai! Ji mėgino viską užmiršti, 
bet, deja, tai buvo tiesa. Jai buvo septyniolika metų, 
kai pirmą kartą pamilo vyrą. Žmogų, kuris jos mei- 
lės nebuvo vertas. 

Ji žinojo, jog padarys viską, kad apsaugotų dukterį 


nuo panašaus likimo. 

Magdalena ir Evelina priemiestiniu traukiniu nuva- 
žiavo į Kelną. 

Evelina pasiūlė pavaikštinėti pagrindine gatve pir- 
myn ir atgal. 

Tačiau joms ne itin sekėsi žvalgytis po vitrinas. Eve- 
lina buvo nerami, veržėsi pirmyn. Taip pat ir Magda- 
lena buvo visiškai prislėgta savo pačios rūpesčių ir ne- 
begalėjo daugiau apsimetinėtu, kad labai domisi 
madingomis naujienomis. Motina ir dukra aiškiai jau- 
tė, jog pasiekė kritinį savitarpio santykių tašką. 

— Man regis, aš pavargau, — tarė Evelina, vos 
praėjus dvidešimčiai minučių nuo jų pasivaikščiojimo 
pradžios, — ir labai užsimaniau ledų. Gal kur nors 
užsuksime? 

Magdalena tuoj pat pritarė: 

— Mielai. Kai tik prieisime kavinę. 

— Ak, geriau grįžkim argal. Iki kavinės prie kated- 
ros aš dar kaip nors ištversiu. Ten ledai labai gardūs. 

Magdalena pažvelgė į savo dukterį iš šalies, bet toji 
nieko nesakė. Ji suprato, kad ten susitikimo vieta. Kartu 
su Evelina perėjo siaurą, judrią gatvę ir patraukė atgal. 

Ji jautėsi labai nesmagiai. Argi sąžininga sužadinti 
viltis, kurių niekuomet negalėsi išpildyti? Ar verta bu- 
vo iš viso leistis į šį nuotykį? Bet juk negalėjo tiesiog 
sudėjusi rankas žiūrėti, kaip Evelina stačia galva puo- 
la į nelaimę. Ber ar išties šis jaunas vyras yra Evelinos 
nelaimė? Ar tik pernelyg nedramatizuoja nekalto mei- 
lės nuotykio? 

Žvilgsnis į ryžtingą, labai įsitempusį Evelinos pro- 
filį, ir jai paaiškėjo, jog meluoja pati sau. Tai buvo 
daugiau nei Ėlirtas, ir jai, motinai, tenka atsakomybė, 
kad jos vaikas nenukentėtų. 

Didelė terasa prie kavinės buvo pilna žmonių. Bet 
joms pasisekė. Kaip tik tuo metu, kai jos ieškodamos 
žvalgėsi aplink, atsilaisvino vienas staliukas netoli ba- 
liustrados. 

Magdalena užsisakė arbatos, o Evelina — indelį vai- 
sių su grietinėle. Jos nežinojo, apie ką šnekėtis. Mag- 
dalena prisidegė cigaretę, pažvelgė į didžiulę katedrą, 
stebėjo pėsčiųjų srautą nieko nematančiomis akimis. 
Jautė, kaip Evelina vis labiau nervinasi. 

Staiga ją apėmė viltis. Kas, jeigu tas jaunuolis ne- 
ateis — jei jis bijo susitikimo su ja, Evelinos motina? 
Evelinai tai būtų tikrai skaudus smūgis. Tačiau kiek 
daug ji tuomet išvengtų! O ji būtų šalia dukters, pa- 
sirengusi priimti ją į savo glėbį ir paguosti, kaip tai da- 
rydavo, kai Evelina buvo dar maža mergaitė. 

Saulė jau leidosi, darėsi vėsu. Evelina, apsivilkusi 
lengva pavasarine suknele, šalo. 

Magdalena rai pastebėjo. 

— Ar nemanai, kad mums reikėtų eiti? — tarė ji ir 
švelniai palietė šaltą kaip ledas Evelinos ranką. 

Bet Evelina neatsakė. Jos akys švytėjo, jos žvelgė į 
terasos duris. Be žodžių Magdalenai paaiškėjo, kad jis 
ateina... 

Ji nejučia atitraukė ranką. 

Pažvelgė į jį tik tada, kai Evelina spinduliuodama 
tarė: 

— Tai Hansas Hilgertas, mama. 

Ji pamatė aukštą vyrą kukliu kostiumu, rudas akis, 
žvelgiančias iš po tankių antakių su patraukliu atviru- 
mu, dailias lūpas, tvirtą smakrą su duobute. 

— Prašom sėstis, — tarė ji neįstengdama nusišyp- 
soti ir, jam atsisėdus ant baltai dažytos kėdės, pridū- 
rė: — Ar mes nebuvom anksčiau kur susitikę? 

— Žinoma, mama, — greitai paaiškino Evelina, — 
Hansas buvo aerouoste, kai mes atskridome. Puskari- 
ninkis, juk atsimeni. 

— Taip, žinoma, — pratarė Magdalena ir greitai 
nukreipė nuo jo žvilgsnį, kad netrikdytų jaunuolio. 

— Ber dabar viskas kitaip nei anksčiau, mama, — 
karštai aiškino Evelina, — jis gali tapti karininku. Gali 
išsimokslinti. Tiesa, Hansai? 

— Galbūt leistum ponui Hilgertui pirma ko nors 
užkąsti, Evelina, — tarė Magdalena, stengdamasi nu- 
kreipti pokalbį tinkama linkme. 

— Norėtum ką nors užsisakyti? Galbūt ledų? 

„— Tuomet ir man dar vieną, — tarė Evelina. 

— Geriau nereikia, Evi, — tarė Hansas Hilgertas, 
ir tai buvo pirmas kartas šiame pokalbyje, kai jis pra- 
bilo, — jau pernelyg vėsu valgyti ledus. Atrodai visiš- 
kai sušalusi. 

Nors Evelina bandė gintis, Magdalena pritarė jau- 
nuolio rūpestingumui. Ji instinktyviai jautė, kad neva- 
lia abejoti jo jausmų Evelinai garbingumu. 

— Tada konjako, — tarė Evelina. Magdalena pri- 
tarė: 

— Manau, kad konjakas mums visiems ne pro šalį. 

Ji pamojo padavėjui, užsakė ir čia pat paprašė są- 
skaitos. Paskui atsigręžė į Hansą Hilgertą: 

— Jūs lakūnas? 

— Taip. Turiu piloto išsilavinimą. Žinoma, aš pa- 
darysiu viską, kad mane perkeltų į aerouostą aptarnau- 
jantį personalą. Žinau, kad Evi nepakelia jokio jaudi- 
nimosi, nors... — pridūrė šypsodamasis, — skraidymas 
šiais laikais pavojingas ne daugiau kaip automobilio 
vairavimas. 

Magdalena apstulbo. Vadinasi, jie jau taip toli nu- 
matę! Atrodo, jie kruopščiai suplanavo savo ateitį. 

Hansas Hilgertas įspėjo jos mintis. 

— Labai džiaugiuosi, kad suteikėte man galimybę 
su jumis pasikalbėti, ponia, — tarė jis. — Tai tiesa, su 
Evi norėtume susituokti. Prašau nemanyti, kad aš įžū- 
lus... 

Magdalenos burna išdžiūvo. 

— Kiek jums metų? — paklausė ji, o jos balsas nu- 
skambėjo neįprastai šiurkščiai. 

— Dvidešimt vieneri. 

— Evelinai septyniolika. Ar jums neatrodo, jog abu 
esate dar pernelyg jauni, kad galvotumėte apie vedybas? 

— Ne, — paprieštaravo jis ramiai. 

— Jūs turbūt nežinote, kokia išlepinta mano dukra. 

Hansas Hilgertas suraukė tankius antakius. 

— Žinoma, aš negaliu jai pasiūlyti to, prie ko ji 
pratusi. Mudu kalbėjomės apie tai. Tik aš nemanau — 
ir Evelina taip pat nemano, — kad laimė slypi praban- 
goje. 

— Niekas čia nekalba apie prabangą, — irzliai ta- 
rė Magdalena. 

— Atleiskite. Galbūt ne taip pasakiau. Bet Evelina 
man pasakojo, kad jūs gyvenate pasiturinčiai, o pulki- 
ninkas Rotas užima tokią padėtį, kurios aš tikrai nie- 
kuomet nepasieksiu. Tik tai turėjau omeny — nieko 
daugiau. 

— O ką jūs galite pasiūlyti mano dukteriai? 

— Bet, mama, — įsiterpė Evelina, — tu šneki to- 
kius ssnamadiškus dalykus. Žinoma, Hansas uždirba 
pakankamai, kad išlaikytų žmoną. O butą jūs tikrai 
galėtumėt mums nupirkti. Juk nedaug iš jūsų prašo- 
ma. Be to, aš dar turiu senelės papuošalus. 

— Tu pamiršai, kad be mūsų leidimo negali nie- 
ko daryti. 

— Nepamiršau to nė akimirksnį, — tarė Evelina, 
žiūrėdama į motiną degančiomis akimis, — kitaip aš 
išvis su tavimi nediskutuočiau. Nuolat reikalauji, kad 
mes pagrįstume savo planus. Pasakyk nors vieną rim- 
tą priežastį, kodėl negalėčiau ištekėti už Hanso. 

— Todėl, kad tu dar per jauna. Pernelyg jauna, kad 
žinotum, kur tikroji tavo laime. 

— Tu klysti. Turiu dėkoti tau ir tėčiui, kad neiš- 
augau atitrūkusi nuo gyvenimo. Niekuomet nebuvau 
su akidangčiais. Stebėjau daugybę meilės istorijų, ku- 
rios baigėsi blogai, mačiau daug nelaimingų porų. Ber 
priežastimi niekuomet nebuvo pinigai. 

Padavėjas atnešė padėklą su konjaku, Magdalena 
sumokėjo. Visi trys gėrė, nežiūrėdami vienas į kirą. 

— Aš juk nereikalauju, kad atsisakytum savo lai- 
mės, — tarė Magdalena, — aš tik noriu, kad išmėgin- 
tum save. Jau siūliau išvažiuoti su manimi porai mė- 
nesių. 

— Bet aš nenoriu! — sušuko Evelina. — Manai, 
kad nesuprantu, ką sumanei? Pirma tu išvažiuoji su 
manimi. Bet kur, galbūt į Rivjerą. Ten bandai mane 
paveikti, kad pamirščiau Hansą. Kai matai, kad tau 
nieko neišeina, pratęsi mūsų kelionę. Ir tada staiga at- 
eina telegrama iš tėčio, kad jis vėl atšaukiamas iš už- 
sienio reikalų ministerijos ir kad mes visi susitinkame 
Konge arba Osle, arba dar Dievas žino kur. 

— Ber jei aš tau prisieksiu, kad nieko panašaus ne- 
turėjau omeny... 

— O ne! Kaip tik tai tu turi omeny. Tau juk nuo 
pat pradžios nepatiko Vokietijoje. Tu nuolat įkalbinėji 
tetį, kad jis persikeltų. 

— Bet jak ne dėl tavęs, vaikeli! 

— Pasekmės man tos pačios. Tu visad išreikalauda- 
vai iš tėčio, ką tik panorėdavai. Bet šįkart aš ginsiuos. 
Kalbama apie mano laimę, ir aš ginsiu ją iš visų jėgų. 


Po šio pokalbio Magdalena praleido bemiegę nak- 
tį. Klausėsi ramaus vyro alsavimo ir spoksojo į tamsą. 
Dar niekada savo gyvenime nesijautė tokia apleista. 
Bet ne, tai netiesa. Tada, kai Janas Mirskis nusigręžė 
nuo jos, kai paliko ją su ta ciniška šypsena, kurios ne- 
užmirš visą savo likusį gyvenimą, tada viskas buvo dar 
blogiau. 

Argi ji neturėtų būti laiminga, jei Evelina tikrai iš- 
vengtų tokios patirties? Evelina jauna, bet ar tikrai ji 
jauna? Sing Rėjus tikino, kad jos dukters gyvenimą ly- 
di laiminga žvaigždė, kuri visus pavojus pakreips gera 
linkme. Hansas Hilgertas taip pat jaunas. Jis nepri- 
klauso jų sluoksniui, jis nepasiturintis, tačiau atrodo 
patikimas. Negalima buvo abejoti jo meile Evelinai. 

Kodėl ji nedrįsta pasikliauti likimu? 

Jau ketino pažadinti vyrą ir viską su juo aptarti. Bet 
paskui apsigalvojo. Nėra jokios prasmės, kol pati ne- 
turi tvirtos nuomonės. Pirma reikia viską sužinoti apie 
tą jaunuolį. 

Tik ji neišmanė, nuo ko pradėtu, kai negali niekuo 
pasikliauti. 

Helga Gertner? Geriau jau ne. Ji ir taip pernelyg 
daug žino. Pats paprasčiausias būdas būtų susirasti jo 
motiną. Jis pasakojo, kad ji yra karo našlė ir vadovauja 
vienai siuvyklai. Reikia užmegzti su ja ryšį. Galbūt, jei 
ji sužinotų tikslią Hanso Hilgerto gimimo valandą... 

Su šiuo ketinimu ji užmigo tik tada, kai lauke jau 


brėško rytas. 


Kaip Magdalena Rot sužinojo iš telefonų knygos, 
ponia Hana Hilgert gyveno Kelno priemiestyje. 

Kitą rytą ji tuoj pat susiruošė į kelią, nieko apie sa- 
vo sumanymą neprasitarusi nei vyrui, nei Evelinai. 

Labai modernus namas pliku, nieko nesakančiu fa- 
sadu stovėjo kvadratinėje aikštėje. 

Ant pirmo aukšto nepermatomų langų stiklų dide- 
lėmis raidėmis tarp rėmų ir sijų buvo užrašyta: „Ha- 
nos Hilgert siuvimo ateljė . 

Magdalena išlipo iš automobilio, atsilygino vairuo- 
tojui ir papraše jos palaukti. Priėjo prie namo ir pa- 
skambino. Patenkinta pastebėjo, kad dabar, kai artė- 
ja sprendimas, jaudulio nebeliko ne lašo. 

Atidarė jauna būtybė, matyt, pameistrė mergaitė, 
pažvelgė į ją didelėmis akimis ir, jai paklausus apie po- 
nią Hilgert, vėl dingo buto tamsoje. Ji nepasiūlė Mag- 
dalenai užeiti, bet paliko duris tik privertas. Netrukus 
pasirodė pati Hana Hilgert, stambaus sudėjimo mote- 
ris, gerokai vyresnė už Magdaleną. 

Ji buvo simpatinga — moteris, daugybę metų turė- 
jusi pasikliauti savo jėgomis, uždirbti pragyvenimui sau 
ir sūnui, ir nors dėl to ir praradusi dalį moteriškumo, 
tik ne širdingumo. 

Ji šyptelėjo Magdalenai atsiprašydama: 

— Prašom užeiti, ponia — ta mergiotė! Bet juk pa- 
ti suprantate... 

Ji atidarė duris ir įsileido Magdaleną į siaurą dra- 
bužinę, pilną prikimštą paltų, švarkų, šalikų, kepurių 
ir pirštinių. Matyt, jos darbininkės čia viską kabin- 
davo. 

Galiniame kambaryje skambėjo garsi šlagerių mu- 
zika, dar garsesnė nuo daugelio moteriškų balsų dai- 
navimo ir niūniavimo. 

— Matyt, turėsiu jus nuvilti, — paaiškino Hana 
Hilgert, maloniai šypsodamasi, — jau seniai nebedir- 
bu privatiems klientams. 

— Atėjau ne del to, — ramiai atsakė Magdalena 
Rot. — Aš Magdalena Rot. 

Matydama, kad Hana Hilgert nesuprato, pridūrė: 


— Evelinos motina. 

Ponios Hilgert šypsena išblėso. 

— Šit kaip, — tarė ji, — mat kaip... 

Akimirką atrodė nežinant, kaip toliau elgtis, pas- 
kui nusivedė Magdaleną į vieną kambarį, kuris grei- 
čiausiai buvo ir gyvenamasis kambarys, ir svetainė kar- 
tu, nors aplink stovėjo ir gulėjo kai kurie siuvyklos 
reikmenys. Baldai buvo geri, stovėjo televizorius ir mu- 
zikinis centras, bet kambarys atrodė apstatytas kiek be 
meilės. 

— Jūs pažįstate mano dukterį? — paklausė Magda- 
lena, norėdama pradeti pokalbį, ir poniai Hilgert pa- 
siūlius atsisėdo ant ilgo, madų žurnalais ir medžiagų 
pavyzdžiais nudėlioto suolo. 

— Ne, — atsakė ponia Hilgert, — iki šiol mano 
sūnus nemanė esant būtina mudvi supažindinti. — Jos 
balse galėjai jausti lengvą kartėlį. — Prašom palaukti 
akimirksnį, aš dar turiu... 

Ji energingai išėjo iš kambario, matyt, duoti savo 
mergaitėms nurodymų. 

Tada sugrįžo ir tarė: 

— Šiaip ar taip, tai padori istorija, tiesa? Džiau- 
giuosi, kad atėjote pas mane. 

Ji atsisėdo ant fotelio prieš Magdaleną ir ištiesė 
kojas. 

— Jūs prieš šią santuoką? — paklausė Magdalena. 

— O jūs argi ne? Abu dar tokie jauni. O be to — 
na, nenorėčiau jūsų užgauti... 

— Sakykit viską, ką jaučiate. 

— Na, jūsų Evelina, matyt, tikrai miela mergai- 
tė. Jei tikėčiau viskuo, ką apie ją pasakojo Hansas, ji 
turėtų būti tikra fėja. Aš tik išties bijau — juk ji tik- 

rai neišauklėta taip, kad ką nors išmanytų apie namų 
ūkį... 

— Jūs visiškai teisi, — ramiai pritarė Magdalena. 

— Džiaugiuosi, kad sutinkate su manimi. — Ponia 
Hilgert įkišo ranką į sijono kišenę ir išsiėmė įplyšusį 
aptrintą cigarečių pakelį ir žiebtuvėlį ir paklausė: 

— Norėtumėt vienos? 

— Ne, ačiū. 

— Bet jūs leisite man rūkyti? — Ponia Hilgert pri- 
sidegė cigaretę ir nežiūrėdama pasiėmė peleninę nuo 
muzikinės dėžutės. 

— Del berniuko dariau viską, ką galėjau, — pasa- 
kojo ji, — bet to, deja, nepakako. Žinoma, jis turėjo 
viską, ko reikėjo, — tik ne tvarkingus namus. Visuo- 
met man svarbiausia buvo verslas, taip turėjo būti. 
Kaip tik todėl norėjau, kad jis turėtų rimtą žmoną. 
Tokią, kuri mokėtų skaniai gaminti ir išmanytų namų 
ūkį. Ne kokią aikštingą, išlepusią lėlytę. 

Ponia Hilgert stipriai užsitraukė cigaretę. 

— Na, tikiuosi, jūs neįsižeidėte. Bet, manau, turi- 
te ne mažiau priekaištų ir mano berniukui. 

— Ne, — savo pačios nuostabai ištarė Magdale- 
na. — Mudu vakar susipažinome. Jis padarė man pui- 
kų įspūdį. Galbūt — jei jūs pamatytumėte Eveliną... 

Ponia Hilgert žiūrėjo į Magdaleną nutaisiusi keis- 
tą veidą. 

— Jūs juk nenorite pasakyti, kad laiminat šią san- 
tuoką? 

— Manau, kad mūsų norai čia visai nesvarbūs. Jie- 
du myli vienas kitą ir yra tvirtai apsisprendę. Žinoma, 
aš suprantu, kad dar bus visokiausių kliūčių. Pavyz- 

džiui, mano vyras, bet, manau, galų gale jis nusileis. O 
jūsų sūnus — jis sakė man, kad yra pilnametis ir to- 
dėl savarankiškas. 

Ponia Hilgert pakilo ir ėmė vaikštinėti po mažą 
kambarį iš vieno galo į kitą. Staiga ji sustojo už Mag- 
dalenos: 

— Vadinasi, jūs tikrai šito norite? 

— Tarkim, aš nedrįstu priešintis likimui. 

— Vadinasi, jūs leisite tam įvykti, nors nieko ne- 
žinote apie berniuko šeimą, apie jo kilmę? 

Dabar šypsojosi Magdalena: 

— Atrodo, turite daugiau miesčioniškų prietarų nei 
aš pati. Juk gana tik pažvelgti į jus, kad žinotum... 

— Aš nesu jo motina. 

— Ne? — paklausė Magdalena labiau nustebusi nei 
išsigandusi. — Tačiau berniukas nė karto net neužsi- 
minė apie tai. 

— Jis to nežino. Aš elgiausi neteisingai, galite man 
to nė nesakyti. Leidau jam manyti, kad yra mano sū- 
nus. Aš... — ponia Hilgert žiūrėjo nieko nemartyda- 
ma, — aš bijau jį prarasti. 

— Tai kas gi jis tuomet? Kas jo tėvai? 

— Nežinau, — atsakė ponia Hilgert, — štai koks rei- 
kalas. Aš nežinau. Bėgant iš Rytų Prūsijos man jį patikėjo 
viena šeima. Jis buvo ne jų. Rado jį Karaliaučiuje. — Tik 
dabar ji pastebėjo, kokia pasikeitusi Magdalena. — Kas 
jums? — sušuko išsigandusi ir priėjo prie Magdalenos: — 


Del Dievo meilės, juk jūs mirtinai išbalusi! 


Iš telefono būdelės prie pagrindinės Kelno geležin- 
kelio stoties Magdalena paskambino savo vyrui į gyny- 

bos ministeriją. Ją jungė iš vieno priimamojo kamba- 
rio į kitą, kol pagaliau jis pakėlė ragelį. 

— Tu, Magda? — nustebo pulkininkas Rotas. — 
Ar atsitiko kas svarbaus? 

— Man reikia su tavimi pasikalbėti, Herbertai. 

— Taip? 

— Ne telefonu. Tai — neįmanoma to paaiškinti 
keliais žodžiais. 

— Gerai. Pamėginsiu ištrūkti per pietus. Kur tu da- 
bar? 

Telefono aparate užsidegė raudonas užrašas: „Įmes- 
kite monetą!“ Magdalena prilaikydama ragelį petimi 
eme ieškoti piniginėje smulkių. 

— Kodel tyli? — nekantriai paklausė jos vyras. — 
Kur tu? 

— Kelne... 

— Gerai. Tai susitiksime „Kranclerio“ restorane 
Bonoje. Ateisiu kaip galėdamas greičiau. Sutarėm? 

— Taip, — atsakė žiūrėdama į dvi dešimties pfeni- 
gų monetas delne, kurių jau nereikėjo. 

— Tai — iki greito! 

Magdalena pakabino ragelį, įkišo piniginę atgal į 
rankinę, išsiėmė pirštines ir lėtai išėjo iš būdelės. 

Jos susijaudinimas nuslūgo, užleisdamas vietą ledi- 
nei, kone abejingai ramybei. Kai skambino vyrui, bu- 
vo pasiryžusi papasakoti jam viską — visą tiesą apie sa- 
vo praeitį, kurią iki šiol nuo jo slėpė. 

Dabar ši mintis staiga atrodė tikra beprotybė. Tu- 
rėjo būti visai pametusi galvą, jei ner kilo tokia min- 
tis. Taip, ji pametė galvą. Pirmos panikos apimta ji vos 
neišpasakojo savo siaubingų spėlionių poniai Hilgerr. 


Kaip gerai, kad nutylėjo! 

Magdalena giliai kvėpavo. Jautėsi taip, lyg būtų pa- 
vykę dar kartą išsigelbėti. 

Tačiau grįžtant į Boną, ji nė valandėlę negalėjo at- 
sikratyti minties apie ponios Hilgert pasakojimą. Tik 
šįkart mąstė apie tai ne taip, lyg mintis būtų aptrau- 
kęs rūkas, o visiškai ramiai, blaivia galva. 

Hansas Hilgertas nebuvo siuvėjos sūnus. Ji priglau- 
dė jį maždaug trejų metų amžiaus, paėmė iš bėglių Ka- 
raliaučiuje. Jis buvo visiškai sutrikęs, neprisiminė sa- 
vo vardo, negalėjo nieko apie save papasakoti. 

Viskas sutapo. Hansas Hilgertas, vyras, kurį mylė- 
jo jos dukra Evelina, buvo Udo, jos sūnus, ar bent jau 
buvo didelė galimybė, kad tai jis. 

Tik todel Evelina taip staiga ir įsimylėjo jį, nes pa- 
juto kraujo giminystę, apie kurią nieko net nenujau- 
te. Todel ir ji pati, Magdalena, iš pat pradžių pajuto 
jam nenusakomą simpatiją. 

Evelina ir Udo buvo netikri brolis ir sesuo. Jiems 
negalima tuoktis, jokiu būdu, taip, jiems net nevalia 
daugiau matytis. 

Bet argi nėra jokios kitos priemonės sugriauti šiai 
nelaimingai meilei, tik atskleidžiant visą tiesą, kuri 
greičiausiai suardys jos pačios santuoką? 

Kai Magdalena įėjo į „Kranclerį“, jos vyro dar ne- 
buvo. Ji atsisėdo vestibiulyje, užsisakė konjako ir ėmė 
siurbčioti mažais gurkšneliais. Baisus pavojus dar ne- 
praėjo, bet Magdalena jautėsi ramesnė nei visais tais 
mėnesiais. Sing Rėjus, jos indas patarėjas, išpranaša- 
vo jai katastrofą, sunkų išbandymą, kurį galima įveik- 
ti tik pasitelkus visas jėgas. Mintis apie šį pavojų pa- 
žadino klaikią baimę. Dažnai ji pašokdavo iš miego 

ir pačiomis tamsiausiomis spalvomis įsivaizduodavo 
tai, kas jos laukia. 

Dabar, kai pavojus tapo žinomas, jai atrodė, kad 
jau beveik įveikė jį. 

Pasirodė pulkininkas Rotas. Kai jųdviejų akys susi- 
tiko, ją kaip stipri išlaisvinanti banga užplūdo meilė 
jam. Jos skruostai paraudo. 

Skubiais žingsniais jis priėjo ir palinko prie jos 
rankos. 

— Kokia tu graži, — tarė jis, — visai kaip jauna 
mergaitė. 

Ji atsakė jam šypsena, bet akys buvo rimtos: 

— Džiaugiuosi, kad atėjai. 

— Gal mes pirma pavalgysime, ar tai taip svarbu, 
kad... 

— Tai labai svarbu. Bijau, kąd neprarysiu nė kąs- 
nio, kol pasikalbėsime. 

— Gerai, kaip nori. 

Priėjo patarnautojas ir paėmė pulkininko Roto pal- 
tą ir kepurę. Jis atsisedo šalia žmonos minkštame fo- 
telyje. 

— Neprieštarausi, jei aš rūkysiu? 

— Žinoma, ne, — atsakė ji sujaudinta ir kartu ne- 
kantriai, nes per visus tuos vedybinius metus jis vis dar 
prašė jos leidimo rūkyti. 

Kai cigaretė degė, jis paklausė: 

— Na, kas nutiko? 

— Aš sužinojau, kas tas jaunuolis, kurį įsimylėjusi 
Evelina. Tai Hansas Hilgertas. Visai paprastas vaiki- 
nas. Lakūnas, puskarininkis. Tai jis, beje, pasitiko mus 
Kelno aerouoste. Ten ir susipažino su Evelina. Abiem 

tai rimta, daug rimčiau, nei mes manėme. Jie nori 
tuoktis. Mano, kuo greičiau, tuo geriau. 

— Tikiuosi, kad juos atkalbėjai. 

— Dar daugiau. Šiandien buvau pas jo motiną. Aš, 
žinoma, daug nesitikėjau. Bet tai, ką iš tiesų išgyvenau, 
pranoko blogiausias mano nuojautas. Ji siuvėja ir, at- 
rodo, gerai pelnosi. Bet aplinka tokia primityvi... 

Jis įsiterpė: 

— Tau nereikėjo... — tada susiprotėjo, jog pertrau- 
kė ją vidury sakinio: — Atleisk. Prašau pasakoti toliau. 

— Ką norėjai pasakyti? — paklausė ji. 

— Kad tau neverta buvo ten važiuoti. Net jei tas 
jaunuolis būtų kilęs iš mūsų aplinkos, niekuomet ne- 
būčiau davęs jam leidimo vesti savo vos septyniolikos 
sulaukusią dukterį, — jis nukratė cigaretės pelenus. — 
Tokio įžūlaus reikalavimo vyras šiomis aplinkybėmis iš 
viso nekeltų. 

— Vadinasi, tu — prieš? — Ji negalėjo nuslėpti pa- 
lengvėjimo. 

— Savaime suprantama. Ko gi tu tikėjaisi? Ar taip 
menkai mane pažįsti? 

— Pažįstu tave kaip labai mylintį tėvą, — patikino 
ji, — kuris iki šiol išpildydavo kiekvieną savo gražio- 
sios dukters užgaidą... 

— Tai juk ne žaidimai. Galbūt yra jaunų žmonių, 
kurie sulaukę septyniolikos yra jau pakankamai su- 
brendę vedyboms. Evelina, šiaip ar taip, tokia nėra. 

— Gali man to nesakyti, — tarė Magdalena, steng- 
damasi kuo geriau nuslėpti savo pasitenkinimą. — Pa- 


kalbėk su Evelina. 

— Ne. iš to nebus naudos. Pakalbėsiu su tuo vai- 
kinuku — koks, sakei, jo vardas? 

— Hansas Hilgertas. Jis aviacijos puskarininkis. 

— Taigi asmeniškai pakalbėsiu su tuo Hansu Hil- 
gertu. Įdomu, ar sugebėsiu atvesti jį į protą. 

— Jis daro labai gerą įspūdį, — atsargiai užsiminė 
Magdalena. Ji bijojo, kad jos vyrą, kaip ir ją, paveiks 
puiki Hilgerto laikysena. 

Pulkininkas Rotas užgesino cigaretę. 

— Būtų dar gražiau, jei būtų kitaip. Niekad nema- 
niau, kad mano dukra galėtų įsimylėti kokį pašlemė- 
ką. Tu ne prieš, jei dabar eisime valgyti? 

Magdalena atsistojo. 

— Turi būti atsargus, Herbertai. Žinai, ką mums 
gydytojas sakė apie Evelinos sveikatą... 

— Ne, Magda, ne. Čia reikia kietos rankos. Stai- 
gus, ryžtingas žingsnis geriau, nei be reikalo ištęsta 
kankynė. — Jis atsistojo šalia ir paėmė ją už paran- 
kės. — Negalvok apie tai pernelyg daug, Magda, aš 
jau žinau, ką reikia daryti. Geriau rūpinkis lėktuvų 
skrydžių grafikais ir panašiai. Manau, kai viskas 
baigsis, išsiųsiu jus abi į Pietų Prancūziją. Juk seniai 
to norėjai, ar ne, mieloji? 

Jau tos pačios dienos vėlyvą popietę puskarininkis 
Hansas Hilgertas pasirodė gynybos ministerijoje. Jis 
gavo įsakymą prisistatyti pulkininkui Rotui. Jis įėjo su- 
spaudęs kepurę po ranka, žengė tris žingsnius rašomo- 
jo stalo link, sumušė kulnais ir atraportavo. 

Pulkininkas Rotas pakėlė akis nuo stalo. 

— Laisvai! — tarė jis, bet pats nė neketino atsistoti 
ar pasiūlyti vyriškiui atsisėsti. 

— Klausau, pone pulkininke! 

— Jūs žinote, kodėl liepiau čia ateiti? 

— Tikrai taip, pone pulkininke! 

Čia pulkininkas Rotas atidžiau nužvelgė jaunuolį. 
Kai jis stovėjo čia priešais, labai tiesus, atvirų akių, stai- 
ga pajuto kažką panašaus į užuojautą ir supratimą. 

— Pasakykit man, ką, tiesą sakant, manote, prisi- 
plakdamas lyg tyčia prie mano dukters? Negi nežino- 
jote, jog jai tik septyniolika? 

— Atleiskite, pone pulkininke, bet aš neprisiplakiau 
prie jūsų dukters. 

— Ne? Ar tai reiškia, kad mane klaidingai infor- 
mavo? 

— Matyt, pone pulkininke, jūs užmiršote, kad ma- 
ne su jūsų panele dukteria supažindino majoras Bo- 
dungenas. 

— Ak taip, tiesa. Bet juk tai ne priežastis apsukti 
mergaitei galvą. 

— Evelina ir aš mylime vienas kitą, pone pulki- 
ninke. 

— Na taip, kaip tik tai ir turiu omenyje. 

Hansas Hilgertas atsitiesė. 

— Pone pulkininke, norėčiau prašyti jūsų leidimo 
vesti Eveliną. 

— Ir jūs manote, kad jį duosiu! — pulkininkas Ro- 
tas atsistojo. — Sakykit, jūs kalbate rimtai? 

— Taip, pone pulkininke. 

— Vadinasi, aš išties po truputį imu abejoti savo 
sveiku, žmogišku protu. Jūs norite vesti mano duk- 
terį? 

— Tikrai taip, pone pulkininke. 

— Ir įsivaizduojate, kad aš tai leisiu? 

— Aš to tikėjausi, pone pulkininke. 

— Na, argi nesuvokiate, kad tai tikras akiplėšišku- 
mas? 

— Ne, pone pulkininke. Mano elgesio pažymėji- 
mai... 

— Dinkit man iš akių su savo elgesio pažymėji- 
mais! Kiek jums metų? Dvidešimt? 

— Dvidešimt vieneri, pone pulkininke. 

— Tuomet turėtumėt būti pakankamai supratin- 
gas, kad suvoktumėt, jog šitaip nedaroma! 

— Aš mėginau tapti karininku... 

— Dabar paklausykit, ką aš jums pasakysiu, Hilger- 
tai. Man regis, kad laikote mane žmogumi, pilnu at- 
gyvenusių pažiūrų. Bet tai netiesa. Net jei būtumėte 
karininkas, su mano dukra jums nieko neišeitų. Juk ji 
dar visai vaikas. Argi pats-to nepastebėjore? 

— Ne, pone pulkininke. 

— Tai tik įrodo jūsų paties nebrandumą. Ne, Hil- 
gertai, meskit tuos planus iš galvos. Na, nenoriu pri- 
kergti jums jokių nedorų motyvų. Bet taip išties nie- 
ko nebus. 

Pulkininkas Rotas ėmė dideliais žingsniais matuo- 
ti spartietiškai įrengtą kabinetą. 

— Turiu jūsų paprašyti — labai primygtinai papra- 
šytui, kad nebesimatytumėte su mano dukra. Ar supra- 
tote mane? 

— Tikrai taip, pone pulkininke! 

— Vadinasi, galiu pasikliauti jūsų žodžiu? 

— Aš nieko jums nežadėjau, pone pulkininke. 

— Velniai griebtų, norite, kad tapčiau dar griež- 
tesnis? Draudžiu jums matytis su mano dukra, kaip 
tėvas ir jos globėjas. Evelina nepilnametė. Galite at- 
sidurti teisme, jei nepaisysite mano nedviprasmiško 
draudimo. 

— Mudu nedarome nieko bloga... 

— Norėčiau tuo tiketi! Labai norėčiau tuo tikėti. 
Kaip tik todėl privalau įsikišti — dabar, kol dar ne 
per vėlu. 

Puskarininkis Hansas Hilgertas stovėjo nieko nesa- 
kydamas ir nejudėdamas. 

— Taigi duosite man žodį? — Pulkininkas laikė at- 
kišęs jaunuoliui ranką. 

— Negaliu, — tarė Hansas Hilgertas, — taip iš- 
duočiau Eveliną. 

Pulkininkas Rotas akimirką mąstydamas žiūrėjo į jį, 
tad lėtai nuleido ranką ir tarė: 

— Na, gal taip ir geriau. Nenoriu reikalauti iš jū- 
sų pažado, kurio negalėsite arba nenorėsite laikytis. Aš 
palengvinsiu jums užduotį. 

Jis grįžo prie rašomojo stalo ir atsisėdo. 

— Sėskitės! — parodė ranka fotelį priešais stalą. 

— Ačiū, pone pulkininke! — Hansas Hilgertas at- 
sisėdo nesikūprindamas ir suglaudęs kojas. 

— Kaip jau sakiau, aš palengvinsiu jums užduotį. 
Klausykit įdėmiai. Išsiųsiu jus į lakūnų tobulinimosi 
mokyklą JAV. Taip jums nereikės prisiimti atsakomy- 


bės, ir išsiskyrimas su Evelina bus neišvengiamas. 

— Labai gaila, pone pulkininke, bet aš nuspren- 
džiau pasitraukti iš aviacijos. Pasiprašiau perkeliamas 
į aerouosto tarnautojus. 

— Kodel? 

— Evelina labai jautri. Nenorėčiau, kad ji be rei- 
kalo jaudintųsi. 

Pulkininkas Rotas valandėlę žiūrėjo į jaunuolį, lyg 
pirmą kartą jį matytų. Tada prakalbo, o jo balse ga- 
lėjai justi didelį nepatiklumą: 

— Vadinasi, jūs taip toli pažengę? Turiu pasakyti, 
Hilgertai, kad laiko veltui neleidžiare. 

Hansas Hilgertas tylėjo. Jo siauras veidas sučiaup- 
tomis lūpomis ir atsikišusiu smakru atspindėjo ryžtą, 
bet ne priešgyniavimą. 

— Žmogau, — tarė pulkininkas Rotas, pats jausda- 
mas, kad jo žodžiams trūksta svarumo, — negi netu- 
rite ne lašo ambicijų? 

Jaunuolis pravėrė lūpas, jo veidas staiga sušvelnėjo, 
lyg atsipalaidavo. 

— Yra dalykų, daug svarbesnių už ambicijas. 

Pulkininkas Rotas pabandė kylančias abejones pri- 
dengti šiurkštumu. 

— Po perkūnais! Juk neskaitysite man paskaitos 
apie žmogiškų santykių vertę? 

— Ne, pone pulkininke, — paaiškino Hansas Hil- 
gertas taip pat ramiai, kaip ir jų pokalbio pradžioje. 

— Ar žinote, kas jūs toks? — ėmė šaukti pulkinin- 
kas. — Nesubrendęs, užsispyręs berniūkštis! Įsimylėjęs 
jauną mergaitę, visai dar vaiką, ir manantis, jog tai didelė 
meile! Jums derėtų palaukti, kol pienas nuo lūpų nudžiūs, 
o tik tada galvoti apie vedybas. Supratot mane? 

— Tikrai taip, pone pulkininke! 

— Ir nieko nenoriu girdėti apie jūsų pasitraukimą 
iš aviacijos. Tokiam gabiam jaunuoliui kaip jūs — per- 
žvelgiau jūsų charakteristikas — nevalia mesti visų atei- 
ties planų tik todel, kad kelią perbėgo daili mergaitė. 
Jūs dalyvausite šiuose tobulinimosi kursuose Mineapo- 
lyje. 

Puskarininkis Hansas Hilgertas pašoko iš vietos. 

— Apgailestauju, pone pulkininke, bet turiu atsi- 
sakyti. 

— Velniai griebtų! — pulkininkas Rotas taip pat 
staiga pakilo. Jo protingą, paprastai tokį ramų veidą 
užliejo tamsus raudonis. 

Jis pravėrė burną lyg tuoj imtų rėkti, bet tik giliai 
įkvėpė oro ir šaltai, pavojingai ramiai tarė: 

— Puskarininki Hilgertai, paskuunis mano pasiūly- 
mas: dar šiandien gausite įsakymą Fiurstenfeldbruko ba- 
zėje. Tai ne nuobauda, puskarininki, — kol kas ne! Bet 
jei nepaisysite šio įsakymo, aš pasistengsiu, kad būtumėt 
nubaustas. Tik nešnekėkit man, kad mesit tarnybą. Jūs 
negalite to padaryti. Esate užsiverbavęs dešimčiai metų. 
O gal norite būti negarbingai pašalintas iš ginkluotųjų 
pajegų? 

— Ne, pone pulkininke. 

— To ir laukiau iš jūsų. Kada susitarėt susitikti su 
mano dukra? 

— Nenorėčiau to sakyti, pone pulkininke. 

Pulkininkas Rotas šįkart neprarado savitvardos. 

— Iš tikrųjų? — paklausė jis šaltai, beveik mėgau- 
damasis. — Labai įdomu. Tuomet aš dabar pat skam- 
binu jūsų vadui... 

Jis pakėlė ragelį ir surinko centrinės telefono stoties 
numerį. 

Hansas Hilgertas jautė, kad tai ne juokai. 

— Mes visai nesusitarę, — tarė jis greitai. — Eve- 
lina laukia mano skambučio. 

Pulkininkas Rotas padėjo ragelį. 

— Puiku, — tarė jis. — Taigi dabar atsisėskite pri- 
imamajame ir parašykite jai laišką, kad nebegalite jai 
paskambinti, nes išvykstate Pietų kryptimi. Ko taip 
žiūrite į mane? Neprašau jūsų nieko neteisingo. O gal 
norite palikti vargšą vaiką be jokios žinios? 

Hansas Hilgertas abejojo. 

— Aš norėčiau prieš išvažiuodamas pabandyti jai 
paskambinti. 

— Nepavyks. Aš dėl visa ko jau pasirūpinau, kad 
viešbutyje jokie skambučiai mano dukrai nebūtų pri- 
imami. 

Hansas Hilgertas vis dar abejojo, mąsliai prikandęs 
apatinę lūpą. 

— Pirmyn! Pasiryžkite pagaliau! Galit rašyti jai ką 
tik norit, — kad mylit ją, kad jūsų lauktų — kas tik 
šaus į galvą. Žinoma, aš perskaitysiu jūsų rašinį. Šią 
teisę man, kaip Evelinos tėvui, jūs turbūt suteiksit. 

— Tikrai taip, pone pulkininke, — tarė Hansas 
Hilgertas bejausmiu veidu. 

— Na, tai kaip? Manau, mes jau susitarėme nesiimti 
jokių prievartos priemonių. 

Staiga pulkininkas beveik fiziškai pajuto iš pažiūros 
tokio susivaldžiusio jaunuolio protestą. 

— Aukščiau galvą! — tarė jis. — Nežvelkit į viską 
taip tragiškai, Hilgertai, išsiskyrimas jums abiem ne 

pro šalį. Jei esate tikras vyras, bandysite kuo toliau pa- 
žengti savo profesijoje. Kas žino, po dvejų, trejų me- 
tų... — Jis nebaigė sakinio, kad sužadintų jam dides- 
nę viltį. 

— Ačiū, pone pulkininke, — tarė Hansas Hilger- 
tas, karčiai šypsodamasis. — Aš puikiai jus supratau. 

Jis pasitempė, apsisuko ir išėjo iš kambario. 

Evelina Rot gavo Hanso Hilgerto laišką kitą rytą, 
pusryčiaudama kartu su motina. 

Magdalena, laukusi šios akimirkos, stengėsi nu- 
slėpti savo dėmesį, bet nė akimirką nepaleido dukters 
iš akių. | 

Evelina laikė laišką drebančiomis rankomis ir lai- 
žydamasi lūpas ilgai tyrinėjo berniokišką raštą. Paėmė 
švarų peilį, kad prapjautų voką, bet vėliau staiga ap- 
sigalvojo. 

— Atleisk man, mama, — tarė ji, atsistojo ir grei- 
tais žingsniais išėjo iš pusryčių kambario. 

Magdalena suprato, jog skaitydama laišką ji norė- 
jo likti viena. Ar Evelina jau kažką nujautė? Magdale- 
nai suspaudė širdį, pagalvojus, koks smūgis laukia jos 
vaiko per artimiausias keletą minučių. 

Magdalena nesigailėjo to, ką padarė, ne. Tai buvo 
vienintelis būdas apsaugoti Eveliną nuo nenusakomos 
nelaimės. 

Nors ir visai nesijautė kalta dėl įvykių eigos — taip 
elgtis ją vertė grėslus likimas, — ją tiesiog sukaustė bai- 
mė ir užuojauta. Ji nejautė, kaip bėga laikas, nepastebė- 
jo, kad pusryčių salė pamažu ištuštėjo. Tik tuomet, kai 
padavėjai ėmė rinkti nuo stalų baltas staltieses, ji atga- 
vo laiko ir erdvės jausmą. 

Ji žvilgtelėjo į briliantais papuoštą rankinį laikrodė- 
lį. Buvo praėjęs jau pusvalandis nuo tada, kai Evelina 
išėjo. 

Ji staigiai atsistojo, nepastebėdama, kad servetėlė 
nukrito ant grindų, sugriebė rankinuką ir išskubėjo 
iš salės. 

Tik įėjusi į fojė, susiprotėjo, kad ją stebi. 

Kaip ir dera damai, ramiai užlipo plačiais laiptais iš 
vestibiulio į antrą aukštą. Tyliai pasibeldė ir beveik tuo 
pat metu paspaude rankeną. Jai palengvėjo, kad Eve- 
lina bent jau neužsirakino. 

Ji įėjo, bet vaizdas, kurį pamatė, buvo visai kitoks 
nei tikėjosi. Anksčiau, kai Evelinai atsakydavo kokį jos 
norą, ji virsdavo ant lovos ir imdavo nesuvaldomai 
kūkčioti. Dažnai ji taip ligūstai susijaudindavo, kad tė- 
vai rimtai susirūpindavo jos sveikata. 

Evelina tiesi, veik sustingusi sėdėjo prie savo mažo 
tualetinio stalelio, o laišką, kurį turbūt jau mokėjo at- 
mintinai, vis dar laikė rankose. 

Įėjus motinai, atgręžė savo labai išbalusį, tačiau vi- 
sai ramų veidą. Ji neverkė. 

— Evelina, — bejėgiškai ištarė Magdalena, — mie- 
loji! 

— Nori įsitikinti, ar jūsų terapija paveikė? — šaltai 
paklausė Evelina. 

— Nesuprantu tavęs... 

— Negi tikrai manai, jog aš tokia kvaila, kad ne- 
perpratau tavo intrigos? 

— Ber, Evelina! 

— Tu nuo pat pradžių norėjai išskirti mane su 
Hansu. Dabar gali mane pasveikinti: tau pavyko! 

Evelina atsistojo kaip lunatikė, pasuko prie Magda- 
lenos — bet keliai staiga jos nebeklausė. 
Ji susmuko ant grindų. 


Kai po valandos atėjo gydytojas, Evelina jau buvo 
atgavusi sąmonę. Ber ji karščiavo, buvo stipriai užsi- 
merkusi ir neatsakinėjo į jokius klausimus. 

Magdalena, padedama kambarinės, paguldė ją di- 
džiajame dvigubame kambaryje, kurį ji užėmė kartu 
su vyru. Ji nebedrįso palikti savo dukters vienos nė 
akimirką. 

Daktaras Beningeris, viešbučio gydytojas, apžiūrinė- 
jo Eveliną ilgai ir labai kruopščiai, o Magdalena tuo 
metu stovėjo šalia, sunkiai valdydama susijaudinimą. 
Tada gydytojas suleido mergaitei vaistų. 

— Tai raminantys, — tarė jis Magdalenai. — Da- 
bar ji užmigs, taigi jums nėra ko daugiau rūpintis. — 
Jis atsistojo: — Jei norite, aš žinoma, mielai užeisiu dar 
karrą vakare. 

— Taip, labai prašau užeiti! 

Jis žengė prie lango ir išsiėmė receptų lapelius iš gy- 
dytojo krepšio. 

— Mažoji, regis, bus išgyvenusi nemenką sukrėti- 
mą... 

— Taip, — tarė Magdalena, nejučia sunerdama 
rankas, — taip, matyt, taip ir buvo. 

— Jos nervai labai silpni, — tarė daktaras Beninge- 
ris. — Ar anksčiau esate turėję su ja panašių sunkumų? 

— Ne tokių kaip šiandien, bet dėl jos mes išvažia- 
vome iš Indijos. Negalėjo pakelti tenykščio klimato. 
Jos širdis... 

— Nemanau, kad jos priepuolis turi ką bendro su 
širdimi. Aš linkęs manyti, kad tai skydliaukė. 

— Bet mūsų gydytojas Bombėjuje aiškiai sakė, kad 
Evelina serga sunkia širdies neuroze. 

— Na taip. Neuroze. Pritariu. Tiksliai diagnozei 
vieno apžiūrėjimo viešbučio kambaryje, žinoma, ne- 
pakanka. Gal norėtumėt paguldyti savo dukterį į kli- 
niką? 

— Ar viskas taip prastai? 

— Sakyčiau, tai vienas tų retų atvejų, kai riba tarp 
dvasinio ir kūniško susirgimo labai nežymi. Nors ne- 
atrodo, kad tai būtų rimta fizine liga. Ar nieko neno- 
rite pasakyti man apie šio įvykio priežastis? 

— Žinoma, — tarė Magdalena, aiškiai abejoda- 
ma, — kodel ne? Juk jūs niekam apie tai nepasakosi- 
te, pone daktare? 

Daktaras Beningeris šyptelėjo: 

— Žinoma, ne, ponia. Kaip gydytojas, aš privalau 
saugoti paslaptis. Aš neklausiu iš asmeninio smalsumo, 
o tik todėl, kad priežastis galbūt daug ką paaiškintų. 

— Evelina — ji norėjo tuoktis, — tarė Magdalena 
prisiversdama. 

Gydytojas šelmiškai pakraipė galvą. 

— Pamanyk tik! Tas jaunimas! — jis padavė Mag- 
dalenai receptą. — Aš jums čia šį tą išrašiau, labai ge- 
rų vaistų. Jūsų dukra turėtų vartoti juos ne tik dabar, 
bet ir ilgesnį laiką. Šis preparatas sureguliuoja skydliau- 
kės funkcijas. 

— Jūs manote, kad mums nereikėjo kliudyti? — 
netikėtai paklausė Magdalena. 


Daktaras Beningeris tuoj pat suprato: 

— Tiems vedybų planams? Savaime suprantama, 
miela ponia, jūs visiškai teisi. Jūsų dukra grynai kūniš- 
kai dar nėra subrendusi vedyboms. Apie dvasinę bran- 
dą aš, žinoma, nieko negaliu pasakyti. Bet jūs ir pati 
žinote, kad jauni žmonės šiais laikais neskuba bręsti. 

— Labai džiaugiuosi, kad taip sakote. Aš jau bijo- 
jau... 

— Visai be reikalo. Tos, sakyčiau, vaikų vedybos 
dažniausiai baigiasi katastrofa. 

— Apie tai ir kalbu! Mes turime ją nuvilti, kad ap- 
saugotume nuo paties blogiausio. 

—. Puikiausiai suprantu jūsų rūpestį, miela ponia. 
Bet neturėtumėte per daug apie tai galvoti. Pora die- 
nų visiškos ramybės, tam tikri vaistai, ir aš neabejoju, 
kad ji nugalės tą skausmą. 

Atrodo, daktaras Beningeris buvo teisus. 

Evelina labai greitai atsigavo. Jau aštuntą dieną po 
priepuolio išoriškai joje nieko nebegalėjai pastebėti. Bet 
Magdalenai vis dėlto atrodė, kad jos dukra pasikeitė. 

Evelina elgėsi visai įprastai. Ji kalbėjo kaip anksčiau, 
juokėsi kaip anksčiau, ir vis dėlto kartais, kaip tik ta- 
da, kai mergaitė manė esanti nestebima, Magdalena 
pastebedavo keistą užsimiršimo išraišką jos akyse. Apie 
Hansą Hilgertą nebuvo kalbama. 

Kartą — jos kaip tik krovėsi lagaminus kelionei į 
Rivjerą — Magdalena nebeištvėrė. Ji atsargiai pamėgi- 
no pasišnekėti: 

— Dabar tu tikrai susipažinsi su daugybe malonių 
jaunų vyrų, — tarė ji. 

Evelina tylėjo. Atrodė, jai rūpėjo tik kuo kruopš- 
čiau sulankstyti baltą nėrinių palaidinukę. 

— Po kelių savaičių, — kalbėjo Magdalena, — tu 
tikrai ir pati nebesuprasi, kuo tau patiko tas Hansas 
Hilgertas. 

Evelina pakėlė galvą ir pažvelgė į motiną. 

— Prašau, mama! — teištarė ji. 

— Neturėtum visko taip dramatizuoti, mieloji. Kai 
tik būsi bent kiek vyresne... 

— Darau tai, ko iš manęs reikalaujate. Ar turi ma- 
ne dar ir kankinti? 

— Bet, Evelina! — išsigando Magdalena. — Visai 
ne tai turėjau omeny. Norėjau tave tik paguosti. 

— Ačiū. Gali nesistengti. 

— Tai vis dar pyksti ant manęs? 

— Pykstu? Ne. Tu skaudini mane. 

Evelina taip ryžtingai uždarė lagaminą, kad Magda- 
lena nusprendė geriau palikti šią temą. 

Ji suprato, kad Evelina tik išoriškai nusikratė nevil- 
ties. Viduj ji vis dar maištavo. Tačiau tai vargu ar ga- 
lėjo būti priežastis nerimui. Laikas ir atstumas išgydys 
Evelinos skausmą. 


Magdalena Rot su dukra apsistojo „Rezidencijoje“, 
jaukiame mažame viešbutyje Antibuose, kuris visiškai 
atitiko Magdalenos lūkesčius. Viešbutis buvo įreng- 
tas maurų stiliumi, jame buvo du gražūs vidiniai kie- 
mai, kuriuose dieną naktį tryško fontanai. Nuo tera- 
sos, kur buvo valgoma, galėjai matyti sidabrinę ir 
baltą pakrantę ir žydrą Viduržemio jūrą. Palmės su- 
po promenadą. 

Jos greit pritapo, ir Magdalena buvo laiminga, kad 
Evelina taip džiaugsmingai ir nuoširdžiai bendrauja su 
savo amžiaus jaunuoliais. Iš pradžių jai dar atrodė bū- 
tina sekti kiekvieną Evelinos žingsnį, bet greitai jos įta- 
rumas išblėso. Buvo akivaizdu, jog Brainas, jaunas 
anglas, iki ausų įsimylėjo Eveliną, o Evelina, regis, mė- 
gaujasi šiuo flirtu. Magdalena nė kiek neabejojo, jog 
Evelina įveikė savo pirmąjį nusivylimą. 

Jaunuoliai kartu buriavo ir plaukioio motorinėmis 
valtimis. Brainas su savo broliu Maiku bandė išmokyti 
Eveliną vandens slidinėjimo, jie kartu žaidė tenisą, ir 
Evelina kaskart grįždavo į viešbutį išvargusi, alkana ir 
blizgančiomis akimis. 

Kai Brainas su Maiku paprašė leidimo vežtis Eve- 
liną kartu į šokius Nicos „Negresko“ viešbutyje, Mag- 
dalena nė akimirką nedvejojo. Ji pati liko viešbutyje ir 
praleido popietę su anglų pora ir viena amerikiete prie 
bridžo. Net kai jaunuoliai negrįžo vakarienės, ji nesi- 
jaudino. 

Tuoj po devintos valandos pasirodė Brainas su 
Maiku. Vieni. Tik dabar Magdalena sunerimo. 

— Kur palikote Eveliną? — paklausė ji labiau juo- 
kais nei išsigandusi. 

— Bet, madam, — suglumo Maikas, — mes manė- 

ne, kad Evelina susitarusi su jumis. 
„ Magdalena jautė, kaip jos širdis akimirksnį sustojo. 

— Ką jūs čia šnekat? 

— Argi netiesa? — paklausė Brainas. — Penktą va- 

ndą Evelina mus paliko. Labai skubėjo. Turėjo su- 
sitikti su jumis Anglų promenadoje. Sakė, kad nori eiti 
apsipirkti su motina. Jai nereikėjo vyriškos palydos. 

Tą pačią akimirką Magdalena suvoke: Evelina atsi- 
kratė savo palydovų ir pabėgo. 

Bet kur? Kur ji galėjo eiti be lagamino, be pinigų, 
be niekieno pagalbos? 

Tą naktų Magdalena nemiegojo. Evelina negrįžo! 

Apie šeštą ryto Magdalena užsakė tarptautinį po- 
kalbį su Bad Godesbergu. Pervargusi, degančiomis 
akimis Magdalena sėdėjo savo kambaryje spoksoda- 
ma į mažą, baltą telefono aparatą ir laukė. Kai paga- 
liau jis suskambo, Magdalena drebančia ranka pakė- 
lė ragelį. 

Ir tada išgirdo savo vyro balsą, užsimiegojusį ir kiek 
šiurkštų, bet tokį aiškų, lyg kalbėtų ne iš tolimo mies- 
to, o kažkur visai arti. 

— Herbertai, — tarė Magdalena, — prašau neišsi- 
gąsti... 

Akimirksniu jis visiškai prasibudo: 

— Ar atsitiko kas? 

Jai atrodė, kad mato, kaip jis staigiai atsisedo lo- 
voje. 

— Skambinu dėl Evelinos, — tarė ji, vis dar steng- 
damasi sušvelninti smūgį. 

— Kas jai? Kalbėk pagaliau! Kas atsitiko? 

Magdalena giliai įkvėpė. 

— Ji dingo. Nuo vakar vakaro. Laukiau visą nak- 
tį. Bet ji negrįžo. 

Kitam laido gale valandėlę buvo tylu. Tada pulki- 
ninkas Rotas paklausė: 

— Kaip galėjo taip atsitikti? — Jo balsas buvo |la- 
biau nesuprantantis nei priekaištingas. 

Vis dėlto ji beviltiškai mėgino gintis. 

— Žinau, kad tai mano kaltė, Herbgytai, turėjau ge- 
riau ją prižiūrėti. Bet ji suklaidino mane. Juk rašiau tau, 
kokia linksma ir nuoširdi ji atrodė. Net nenujaučiau, 
jog visa tai tik... 

Jis pertraukė ją: 

— Papasakok man smulkmenas. 

Ji girdėjo šlamant popierių ir suprato, kad jis nori 
užsirašyti. 

— Aš leidau ją su Maiku ir Brainu — tai tiedu jauni 
anglai viešbutyje — važiuoti į Nicą, į šokius. Evelina jais 
atsikratė sakydama, kad yra susitarusi su manimi apsipirk- 
ti. Tik devintą, kai abu vaikinai grįžo, aš viską sužinojau. 
Manai, kad iškart reikėjo duoti žinią policijai? 

— Tik ne policijai. Turim vengti bet kokio skan- 
dalo. 

— Argi tai dabar svarbu? — karčiai ištarė ji. 

— Taip, Magda. Evelinos labui. Jei bent kas iš vi- 
so to iškils viešumon, jos geras vardas bus sutryptas. 
Jos vardas, o galbūt ir ateitis. 

— Ber kažką juk turime daryti, Herbertai! 

— Ar ji turėjo pinigų? 

— Ne. Daugių daugiausia keletą frankų. 

— Pažiūrėjai, ar nieko netrūksta? 

— Taip, žinoma. Taip pat ir jos drabužius. Aš viską 
stebėjau, bet — tai nesuvokiama, Herbertai. Ji gali tu- 
reti tik tai, kuo apsivilko išeidama iš viešbučio: trum- 
pą tamsų kostiumėlį. Ji nevilkėjo net palto. 

— Ar ji paliko kokią žinutę? 

— Žinoma, ne. Juk būčiau iškart pasakiusi. — Ji iš 
paskutiniųjų stengėsi suvaldyti savo balsą: — Herbe- 


tai, tu manai... 
3* 

— Ką? — nekantriai paklausė jis. 

— Kad ji sau ką nors pasidarė? 

— Ne. Neįmanoma. Nesijaudink taip smarkiai, 
Magda. 

— Bet kurgi ji galėjo nueiti? Be drabužių, be laga- 
mino, pinigų? 

— Ar ji turėjo papuošalų? 

Magdalena prisivertė pagalvoti. 

— Taip, — tarė ji kiek vėliau, — sagę su brilian- 
tais ir safyrais. 

— Ir tu jai leidai? 

— Herbertai, ji juk Evelinos. Be to, šokiai „Negres- 
ko“ viešbutyje — puiki proga ją segėti. 

— Manau, ji panaudojo ją visai kitam tikslui. 

— Kaip? Herbertai, aš nesuprantu... 

— Prašau bent akimirką ramiai pagalvoti. Evelina, 
žinoma, pardavė sagę. 

— Juk negalėjo! Ji dar nepilnametė! 

— Tiesa. Bet ne visi pirkėjai tokie sąžiningi, kaip 
tu manai. Aš esu tikras. Ji pardavė sagę, 0 už tuos pi- 
nigus nuvažiavo pas savo puskarininkį. 

— Pas Hansą Hilgertą? — klaikiai išsigando Mag- 
dalena. 

— Ko taip pasibaisėjai? Žinia, tai nėra malonu. Bet 
vis delto jau geriau, negu kad ji būtų puolusi po trau- 
kiniu, ar ne? 

— Jie neturi susitikti, Herbertai, — garsiai šaukė 
Magdalena, — turi užkirsti tam kelią, girdi? Jie neturi... 

— Bet, Magda, prašau nepulti dabar į isteriką. Ži- 
noma, kad tuoj pat imsiu veikti. Paskambinsiu, kai tik 


ką sužinosiu. 

— Man pasilikti Čia? 

— Taip reikia. Tam atvejui, jei mano teorija nepa- 
sitvirtins. Beje, — kas žino apie tai, kad Evelina dingo? 

— Visi. Visas viešbutis. Man labai gaila, Herbertai... 

Jis pertarė ją. 

— Turi tai sutvarkyti, girdi? Pasakyk jiems, kad 
Evelina paskambino. Papasakok ką nors, galbūt kad ji 
išvažiavo pas mane. Sugalvok ką nors įtikinamo. 

— O jei policija ją suras? 

— Negalvokim apie blogiausia, Magda. Aukščiau 
galvą! Paskambinsiu tau vėliausiai šį vakarą. 

Kai Magdalena padėjo ragelį, kiek laiko dar sėdėjo 
kaip surakinta. Blogiausia, galvojo ji, kas yra blogiau- 
sia? Mano bejėgiškumas, visiškas bejėgiškumas! Turė- 
jau įveikti save, turėjau pasakyti tai Evelinai — bent 
jau Evelinai. Ji turėjo žinoti, kad Hansas Hilgertas gal- 
būt netikras jos brolis. Būčiau galėjusi ją išgelbėti, jei 
būčiau turėjusi drąsos. Bet aš galvojau tik apie save, 
apie savo santuoką, savo laimę. 

Ją apniko šaltas siaubas. 


Pulkininkas Rotas spėjo teisingai. Evelina seniai su- 
planavo savo pabėgimą, tiksliau sakant, tą akimirką, 
kai sužinojo, jog išvažiuos su motina. Bet ji žinojo, kad 
negalima skubėti. Kol nepavyks užmigdyti motinos 
budrumo, apie pabėgimą negalima buvo nė galvoti. 

Todėl ji nuo ryto iki vėlumos apsimetinėjo, ir, keis- 
ta, tai visai nebuvo sunku. Kiekvieną rytą, keisto lai- 
mės jausmo apimta, ji šokdavo į neįtikėtinai mėlyną 
Viduržemio jūrą, mėgavosi tyru oru, kerinčia aplinka, 
tikrai mielai bendravo su abiem jaunais anglais — ta- 

čiau ne akimirką nepamiršo, jog ją čia atvežė prieš jos 
pačios valią. Net tomis akimirkomis, kai jautėsi beveik 
laiminga, Hanso Hilgerto ilgesys buvo stiprus kaip fi- 
zinis skausmas — turėjo būti su juo! 

Šokiai „Negresko“, kur galėjo vykti be motinos, ir 
buvo toji ilgai laukta galimybė. Ji norėjo važiuoti ten 
penktadienio popietę, tai jai buvo taip pat naudinga. 
Galėjai tikėtis, kad Hansas Hilgertas savaitgalį gaus 
atostogų. 

Nutykojusi valandelę ji dieną paskambino į aero- 
uostą ir rezervavo vietą „Lufrhanzos“ lėktuve, penk- 
tadienio vakarą 17.20 val. skrendančiame į Frankfur- 
tą. Iš ten 20.15 val. galėjo skristi į Miuncheną. Jai ir 
anksčiau sekdavosi susigaudyti skrydžių tvarkaraš- 
čiuose. * 

Dabar tik reikėjo gauti pinigų lektuvo bilietui. 

Kai Evelina su Maiku ir Brainu atvyko į „Negres- 
ko“, šokiai dar nebuvo prasidėję. Buvo visai neįtarti- 
na, kad ji dingo susišukuoti. Abu jaunuoliai nenuste- 
bo, jog ji užtruko geras dvidešimt minučių. O iš 
tikrųjų Evelina tuo metu išėjo iš erdvaus pastato pro 
galines duris, per kiemą ir automobilių išvažiavimo ta- 
ką į gatvę. Ji žinojo savo tikslą, esantį už kelių minu- 
čių kelio nuo čia — juvelyrinę krautuvėlę De Ponšet 
gatvėje. Šią krautuvėlę ji įsidėmėjo pasivaikščiodama su 
motina, nes vitrinoje ties kai kuriais kiek senamadiš- 
kais papuošalais buvo kortelės su užrašu „Occasion“. 

— Atrodo, lošėjai, Monte Karle praradę kelionės pi- 
nigus, prasimano čia sau grynų, — šypsodamasi tarste- 
lėjo Magdalena nė nenumanydama, ką pasėjo šia sa- 
vo pastaba. 

Skubėdama į De Ponšer garvę, Evelina nusimovė 
auksinį žiedą su lapislaculio akmeniu nuo kairės ir 
užsimovė ant dešinės rankos, apsukdama akute į vi- 
dų. Dabar papuošalas atrodė kaip siauras vestuvinis 
žiedas. Jau buvo tai išmėginusi. 

Prie juvelyrinės krautuvės durų ji stabtelėjo, me- 
tė žvilgsnį į vitriną su siūlomomis prekėmis ir į už- 
rašą virš durų. Nebuvo ne kiek sutrikusi, mieliausiai 
būtų tuoj pat įėjusi, bet žinojo, kad geriau kiek pa- 
laukti ir atgauti kvapą. 

Išsiėmė veidrodėlį iš juodos lakuotos odos ranki- 
nės ir valandėlę stebėjo savo degantį veidą. Buvo ap- 
maudu, kad neturėjo galimybės susikelti pečius sie- 
kiančių plaukų ant pakaušio. Tokia šukuosena, 
žinojo iš patirties, darė ją keleriais metais vyresnę. Bet 
nebeturėjo laiko ilgiau svarstyti. 

Jai įėjus suskambo melodingas varpelis. Priremdy- 
tos patalpos gale atsitraukė užuolaidos, ir už prekysta- 
lio pasirodė kumptelėjęs žilagalvis senas ponas. 

— Good afternoon, — tarė Evelina: jai atrodė geriau 
apsimesti angle. 

Senasis ponas pakėlė tankius, baltus antakius ir 
burbtelėjo kažką nesuprantama. 

— I bope, you are speaking English! — pasakė Eve- 
lina ir padėjo ranką su siauru aukso žiedu ant stikli- 
nės prekystalio plokštelės taip, kad jis būtinai jį pa- 
stebėtų. 

— Yes, Madame, — tarė senasis ponas, — mais 
but — I am sorry — not so good. 

— Never mind, — tarė Evelina ir pridūrė velta prasta 
prancūzų kalba: — Nieko tokio! — Išties jai buvo net 

paranku, kad šnekant su juvelyru iškilo kalbinių sun- 
kumų. Tuo mažiau kris į akis, jei ji pati netyčia sau 
paprieštaraus, norėdama nuslėpti kai kuriuos svarbius 
taktus. 

Ji palietė savo kostiumėlio atvartą. 

— Norėčiau kai ką parduoti, — tarė ji. 

— La broche? 

— Taip. — Evelina atsegė ją ir padėjo spindinčią 
sagę ant aksominio pagrindo, pakišto jai juvelyro. 

Jis įjungė mažą lempą, prisitraukė ją ir iš liemenės 
kišenės išsiemė lupą: 

— Ar ji jūsų? 

-- Certainly! Antraip ar ją pardavinėčiau? 

Juvelyras žiūrėjo į Eveliną keistai tiriančiomis aki- 
mis, kad jai net tapo nejauku. 

— Labai graži, — tarė jis po ilgos tylos, — labai 
graži. 

— Kiek galėtumėte man už ją duoti? — skubiai pa- 
klausė Evelina. 

— Duou? Net nežinau. Norėčiau paimti ją į komi- 
są, suprantat? 

— Nieko nebus — turiu omeny, man tai nenau- 
dinga. Man reikia pinigų — grynų — tuojau pat. 

— Gal parodytumėt man savo pasą? 

Evelina atidarė rankinę, lyg norėtų ieškoti paso, 
tada su išgąsčiu, kurį visai nesunku buvo suvaidinti, 
tarė: 

— Oh, I am sorry — palikau savo pasą viešbutyje. 

— Juk galite jį arsinešti? 

— Mesjė, prašau! Kodėl reikalaujate to iš manęs? 
Gyvenu Monte Karle ir... 

— Tokia tvarka, madam... 

Evelina nežinojo ką sakyti, iš nevilties prikando 
lūpą. 

— Jūs juk turite pasą, — tarė juvelyras, — o gal bi- 
jote, kad kam išduosiu jūsų pavardę? Juvelyras — tai 
beveik nuodėmklausys, madam. 

— Pasą turi mano vyras, — užsikirsdama tarė Eve- 
lina. Ji keistai atmetė galvą ir pažvelgė juvelyrui į 
akis. — Jei aš jo paprašyčiau, jis gali suprasti, o taip ne- 
turi būti. Jis neturi nieko pastebėti, antraip — antraip 
aš nusižudysiu. 

Evelinos protrūkis buvo labai įtikinamas, nes jei 
visos smulkmenos ir buvo gryna išmonė, tai jos ne- 
viltis vis dėlto buvo tikra. O juvelyro akys beveik pa- 
sislėpė po tankiais antakiais — neliko nieko iš jo šal- 
to gudrumo. 

— Madam, ar jūs turit nemalonumų? — paklau- 
sė jis. 

— Taip, žinoma! Nesunku tai suprasti. Kitaip aš 
negalėčiau, — ji švelniai paėmė sagę į delną, — išsi- 
skirti su ja. Ši sagė reiškia man kur kas daugiau nei pi- 
niginė jos vertė. Tai vestuvinė mano vyro dovana, se- 
na šeimos paveldo brangenybėe. 

— Tai kodėl turite ją parduoti? — atkakliai klau- 
sinėjo juvelyras. 

— Nes... — Evelinos galvoje žaibiškai sukosi įvairios 
mintys. Iš pradžių ji, tiesą sakant, buvo sumaniusi pa- 
pasakoti juvelyrui kažką apie lošimo skolas, kurias tu- 
rėjo nuslėpti nuo savo vyro. Staiga jai šovė į galvą ge- 
resnė mintis. — Mane šantažuoja, — tarė ji. 

— Kas? 

— Daugiau aš jums negaliu pasakyti, — atkirto Eve- 
lina taip kietai, kad net pati nustebo, — arba jūs pa- 
dėsite man, arba aš eisiu kur kitur. 

— Kiek jums reikia? 

Evelina vėl padėjo sagę ant prekystalio. Jai buvo sun- 
ku nuslėpti palengvėjimą. Iš dalykiško balso, kuriuo vy- 
ras derėjosi, ji suprato, kad padėtis darosi rimta. 

— Sagė verta penkių tūkstančių, — tarė ji, — pen- 
kių tūkstančių naujųjų frankų. 

— Kiek ji verta, žinau geriau už jus. Atsakykit į 
- mano klausimą: kiek jums reikia? 

— Tūkstančio, — tyliai tarė Evelina. 

Dabar pirmą kartą senasis ponas atrodė nustebęs. 
Evelina nedrįso į jį pažiūrėti. Širdyje ji bijojo, kad jis dar 
labiau sumažins kainą. Tūkstantis buvo mažiausiai, kiek 
jai reikėjo. 

Tačiau juvelyras reagavo visai kitaip, nei Evelina ti- 
kėjosi. 

— Esate protinga jauna moteris, — tarė jis kiek vė- 
liau. — Jūs žinote, kad už riziką reikia mokėti. 

Jis atidarė stalčių, išėmė dešimt nučiupinėtų fran- 
kų banknotų ir įbruko Evelinai į delną. Tada pasiėmė 
vertingąją sagę ir iškėlęs smilių tarė: 

— Jums nereikės niekur pasirašyti, o aš taip pat ne- 
pasirašinėsiu — taip bus geriau mums abiem, madam. 

Evelina tylėdama įsidėjo pinigus į lakuotą rankinę. 

Jis išlindo iš už prekysralio ir nuėjo durų link. 

— Au revoir, Madame. 

— Mesjė... — Evelina valandėlę padvejojo ir stab- 
telėjo tarpdury, — turiu dar vieną prašymą. 

— Taip? 

— Neparduokite tos sagės pernelyg greitai, — tarė 
Evelina. — Galbūt aš ir pati turėsiu galimybę... 

— Nesirūpinkite, madam, — pertarė ją senyvas po- 
nas. — Praeis ne vienas mėnuo, kol aš pasiūlysiu ją pir- 
kėjams. 

Po penkių minučių Evelina vėl buvo viešburyje. 


Važiuodamas savo senoku folksvagenu Miuncheno 
kryptimi, Hansas Hilgertas sugalvojo viską, ką pasakys 
Evelinai — tai buvo labai išmintingi, atsakomybės ku- 
pini žodžiai. 

Vakar vakare Evelina užklupo jį telefonu. Jos skam- 
butis buvo toks netikėtas, kad jis nepajėgė blaiviai nie- 
ko apsvarstyti. Jis tiesiog padarė taip, kaip ji prašė: pa- 
siėmė atostogų, šiandien iš pat ankstaus ryto sėdo į 
automobilį ir išvažiavo pas ją. Tačiau dabar, jau pake- 
liui pas ją, jam paaiškėjo, kokia visa tai kvailystė. 

Tik paklausyk, Evi, norėjo pasakyti jis jai, taip nie- 
ko nebus. Žinoma, aš myliu tave labiau, nei tu manai. 
Bet tai juk ne priežastis krėsti panašias kvailystes. Tu 
dar tokia jauna, o tavo tėvai linki tau tik gero. Negi 
nepagalvojai, kaip jie dėl tavęs rūpinsis? Taigi būk gera 
mergaitė. Dabar važiuosim kartu į geležinkelio stotį ir 
tu pirmuoju traukiniu grįši namo. Taip, taip reikia, 
Evi. Aš nenoriu, kad tu dėl manęs galbūt net susiga- 
dintum visą savo gyvenimą. Žinau, kad myli mane. 
Bet juk tavo aplinkoje yra daugybė malonių vyrų. Tu 
mane tikrai pamirši, kai tik... 

Bet rada jis pamatė ją. Ji, kaip ir sutarta, stovėjo 
prie kelio į miestą, tokia liekna su elegantišku, juodu 
kostiumėliu. Šviesūs plaukai blizgėjo ryto saulėje. Ji 

pakėlė ranką, pažinusi jo automobilį, pažvelgė į jį ne- 
sišypsodama, labai rimtai. 

Tą pačią akimirką visas jo išmintingas mintis lyg 
vėjas nupūtė. Liko tik didelė meilė, kurios neį;mano- 
ma užgniaužti ar nuvyti šalin diskusijomis. 

Jis pasuko automobilį prie kelkraščio, išlipo — ir 
jau po akimirkos Evelina atsidūrė jo glėbyje. 

Ji taip aistringai atsakė į bučinį, kad jam išgaravo 
paskutiniai blaivaus proto likučiai. 

— Evi, — pralemeno jis, — tu atvažiavai. 

Ji pirmą kartą nusišypsojo. 

— Negi manei, kad leisiu mudu išskirti? 

Jis vėl apkabino ją. 

— Kad tu žinotum, kaip aš tavęs ilgėjausi. 

— Dabar juk aš su tavim, Hansai, — pasakė ji ko- 
ne motiniškai, — dabar viskas gerai. 

Ji pakėlė galvą ir pažvelgė į jį. 

— Na, važiuojam. 

— Taip, Evi, kur nors... kur mūsų niekas nepažįsta. 

Suėmė ją už rankos ir norėjo nuvesti prie automo- 
bilio. 

Ji netikėtai pasišiaušė: 

— To negana. 

— Ką? Ką tu kalbi? 

— Turi sukompromituoti mane. 

Pamačiusi susvetimėjusį jo veidą, ryžtingai pridūrė: 

— Kitaip jie niekad mums to neleis. Turiu priversti 
savo tėvus duoti leidimą tuoktis. 

— Bet jei vis tiek neleis? 

— O ką mes prarasim? 

Jis abejojo valandžiukę, tada paklausė: 

— Ką tu sumanei? 

— Nieko blogo. Nusiųsim jiems telegramą iš Miun- 
cheno, kad mūsų neieškotų. Pranešim, kad mes kartu. 
Ir kad liksim kartu. Visas atostogas. 

— Tai viskas? — atsikvėpė jis. 

— O ko tu tikėjaisi? 

— Kad išsikviesi juos čionai. 

Ji nustebo: 

— Tai visai nebloga mintis. Tuomet galėtų patys 
savo akimis įsitikinti, kad... 

— Evi! 

Ji nusijuokė ir iškart vėl atrodė nerūpestinga, lai- 
minga mergaitė. 

— Neišsigąsk, Hansai, juk mes taip nedarysim. Šios 
dvi savaitės priklauso mums, ir niekam neleisiu jų su- 
gadinti. 

Nekreipdamas dėmesio į pašalinius Hansas vėl ap- 
kabino ją: 

— Pamažu man ima atrodyti, kad nesu pakanka- 
mai subrendęs tau. 

Ji meiliai nusijuokė: 

— Mama visuomet taip man sako. 

Staiga ji vėl surimtėjo. 

— Eime, nusiųsime mano tėvams telegramą. 

Važiuojant į miestą ji laikė savo siaurą ranką ant jo 
dešinės, tvirtai spaudžiančios vairą. 


6 
Sekmadienio rytą Magdalena Rot išskrido atgal į 


Kelną per Frankfurtą. Gavus Evelinos telegramą jai ne- 
buvo ko likti Antibuose. 

Pulkininkas Rotas laukė jos Kelno aerouoste. Jis 
nuvežė ją ir jos bagažą į „Adlerio“ viešbutį, argal į Bad 
Godesbergą. 

Pakeliui jie beveik nešnekėjo. Temos, kuri abiem de- 
gino sielą, nelietė nė iš tolo. Pulkininkas Rotas papasa- 
kojo, kad pasirašė nuomos sutartį butui sename name 
Bonoje, galėsią įsikurti ten tuoj pat, kai tik išsikraustys 
dabartinis nuomininkas. 

— Tikrai geras butas, rami aplinka, viskas, kaip tu 
norėjai... — jis nebaigė sakinio. 

Bet ji tuoj pat nusitvėrė: 

— Ką turi omeny? 

— Na, manau, kad taip susiklosčius aplinkybėms 
penkių kambarių butas mums turbūt per didelis. 

Magdalena užsiplieskė: 

— Tu juk neketini leisti, kad Evelina ištekėtų už to 
berniuko? 

Jis nesiginčijo: 

— Atleisk, Magda, bet nenorėčiau dabar apie tai 
kalbėti. Vėliau, viešbutyje. 

— Kodėl ne dabar? Manai, padėtis per pusvalan- 
dį pasikeis? 

— Ne, bet tikiuosi, tada būsi kiek ramesnė. 

Pajuto, kaip ji krūptelėjo. 

— Tu pernelyg nervinga, Magda, suprantu tave. 
Bet padėtį pakeisti galime būdami tik labai ramūs. 

— Herbertai... — tarė ji. 

Jis neleido jai toliau kalbėti. 

— Beje, šiandien vakare bus priėmimas. Anglų pa- 
siuntinys grįžta į Londoną. Rengia atsisveikinimo va- 


karėlį. 

— Tu juk nesitiki, kad aš šiandien dar eisiu į Angli- 
jos ambasadą? 

— Aš, žinoma, nenoriu tavęs versti. Bet manau, jog 
tai puiki proga užkirsti kelią paskaloms apie tavo ne- 
tikėtą išvykimą. 

— Ar apie tai jau šnekama? 

— Dar ne... Bet rytoj tai jau tikrai kalbės, jei ne- 
užkirsime kelio. Visi pastebės, kad grįžai be Evelinos. 

— Juk galima paprasčiausiai pasakyti... 

Jis vel ją pertarė: 

— Visai teisingai. Kokį įtikinamą pasiaiškinimą tik- 
rai sugalvosime. Tik turime jį paskleisti tarp žmonių. 
O šiandien kaip tik būtų tinkamiausia proga. 

Pulkininkas Rotas pastatė automobilį prie viešbučio. 

Magdalenai teko tas pats kambarys, kuriame gyve- 
no ir prieš išvykdama. 

Jos vyras kyštelėjo galvą pro duris. 

— Nenoriu tau trukdyti, Magda, — tarė jis, — ne- 
skubėk. Ar turi viską, ko reikia? 

— Prašau užeiti. 

— Taip? — paklausė jis ir uždarė paskui save duris. 

— Herbertai, — tarė ji, — mes turime pasikalbė- 
ti. Čia ir dabar. Kaip, tu įsivaizduoji, viskas klostysis 
toliau? 

Pulkininkas Rotas praėjo tarp neiškraustytų, praseg- 
tų lagaminų tolyn į kambarį. 

— Evelina nepaliko mums pasirinkimo, — tarė jis 
sustingusiu veidu, — nebėra ko spręsti. 

Magdalena žiūrėjo į jį plačiomis akimis. 

— Bet mes negalime to leisti, Herbertai, — sušu- 
ko ji apimta nevilties. 

— Liaukis, nedramatizuok tos istorijos be reikalo, — 
abejingai atsakė. — Pagaliau tas Hansas Hilgertas visai 
neblogas vaikinukas. Priešingai, turiu pripažinti, jis pa- 
liko man visai gerą įspūdį. 

Nejučiomis ji prispaudė ranką prie širdies. 

— Vadinasi, tu staiga nebesipriešini vedyboms? 

— Ne, Magda, — atsakė jis kantriai, kaip suaugęs 
žmogus, kalbantis su aikštingu vaiku. — Aš prieš, da- 
bar, kaip ir anksčiau. Bet aš bandau susitaikyti su fak- 
tais. Protestuoti per vėlu, Magda. Suprask tai pagaliau. 

— Ne, kaip tik to aš ir nesuprantu. Kas gi atsiti- 
ko? Ji iškeliavo su tuo vaikinu. Taip nutinka tūkstan- 
čiams. Tai juk ne priežastis... 

— Ne, Magda. Dabar nebeturiu jokios galimybės 
jų išskirti. Kaip tik tuo ir spekuliavo tavo dukra. 

— Mano dukra? 

— Atsiprašau, Magda, man tik šiaip išsprūdo. Ga- 
na primityvus pasąmonės būdas atsikratyti atsakomy- 
bės. Žinoma, Evelina mūsų dukra. Atleisk. 

— Nesuprantu tavęs, Herbertai, — tarė Magda, — 
juk visos priemonės tavo rankose. Nenoriu dabar kal- 
bėti apie tai, kad jis puskarininkis — bet galėtum pa- 
traukti jį atsakomybėn dėl nepilnametės pagrobimo. 
Argi ne, regis, tai taip vadinama. Visai neseniai skai- 
čiau laikraštyje... 

— Taip, taip, žinau, — nekantriai nutraukė jis, — 
tą teisę mes turime. Tik kokia mums iš to nauda? Ką 
tuo pasieksime, jei galbūt net patupdysime jį į kalė- 
jimą? 

— Viską, Herbertai, argi nesupranti? Viską! Jis ne- 
begalėtų vesti Evelinos. Suprastų, kad turi pasiduoti. 

Pulkininkas Rotas papurtė galvą. 
— Visai ne, Magda. Kai viskas jau taip toli nuėjo, 
mums nieko kito nebelieka, tik duoti jiems sutikimą 


tuoktis. Bijau... — jo veidą iškreipė apmaudas, — tu- 
retume džiaugtis, jei tas vaikinas išvis tai dar įvertins. 
— Herbertai! 


— Nebus jokios naudos, jei rėksi ant manęs, — ta- 
rė jis. — Geriau reikėjo atidžiau prižiūrėti savo — par- 
don — mūsų dukterį. 

— Nori del tos neapgalvotos klaidos padaryti Eve- 
liną nelaimingą visam gyvenimui? 

— Priešingai. Aš mėginu išgelbėti tai, ką dar įma- 
noma išgelbėti. Santūrus viešumas, mažos, į akis ne- 
krentančios vestuvės. Daugiau nieko negalime pada- 
ryti. 

Jis priėjo arčiau žmonos. 

— Magda, negi nesuvoki, apie ką kalbame? Kas po 
šitos istorijos dar norės ją vesti? 

— Kas nors, kas ją tikrai mylės. 

— Hansas Hilgertas ją myli. Aš tvirtai ruo įsitiki- 
nęs. Jei tai viskas, ko tu trokštu... 

— Ne, ne, ne! — šaukė Magdalena. — Jis negali 
jos vesti! Negi nesupranti? Negali šito leisti! 

Jis nustebęs žiūrėjo į ją primerkęs akis. 

— Tavo neprielankumas tam berniukui man pama- 
žu ima atrodyti ligūstas. Žinoma, aš visai kitaip įsivaiz- 
davau būsimą mūsų vaiko vyrą. Bet juk tas Hansas 
Hilgertas nėra nei valkata, nei nusikaltėlis. | 

Magdalena pajuto, kad dabar turi kalbėti. Turėjo vis- 
ką prisipažinti vyrui, jei nenorėjo užsitraukti dar dides- 
nės kaltės. 


81 


— Herbertai... — prašneko ji nesavu balsu. 

Jis sukluso: 

— Taip? Kas yra? Ar gerai jautiesi? 

Jos keliai iš tiesų ėmė linkti. Ji svirduliavo. Vienu 
žingsniu jis atsidūrė šalia žmonos, nuvedė prie kėdės 
ir pasodino. 

— Magda! — susirūpino jis. — Taip ir žinojau. Šio 
pokalbio tau buvo per daug. 

Ji sukaupė visas savo jėgas: 

— Maldauju, neleisk, kad mūsų Evelina ištekėtų už 
to Hanso Hilgerto! Argi negalime surasti jai kito vy- 
ro? Bonoje yra tiek daug viengungių... 

— Mažiau, nei tu manai, Magda. Ir net jei būtų 
moterų trūkumas kaip Australijoje — niekas jos ne- 
imtų po to, kas atsitiko. Bent jau ne iš mūsų aplin- 
kos. 

— Negi taip blogai tai, ką ji padarė? 

— Blogai? Aš Evelinos tėvas, o ne teisėjas. Bet ko- 
kiu atveju tai kvaila ir lengvabūdiška. Net labai kilnus 
žmogus niekad nepasikliautų jos ištikimybe. 

— Gal mes turim jam tai pasakyti? 

— Magda, tu leidiesi į abstrakcijas! Žentas, kurį tu 
įsivaizduoji, išvis neegzistuoja. 

— O aš tau sakau, kad rasiu jį! 

— Ne, Magda. Tu svaičioji. Neįmanoma sukurti 
santuokos melu. Tai būtų blogiau, negu kad Evelina 
ištekėtų už to vyro. 

— Herbertai... — vėl pradėjo ji, niekaip neįsteng- 
dama ištarti lemtingųjų žodžių. 

Jis palinko virš jos. 

— Ką norėjai pasakyti? 

— Herbertai, ar tu taip pat nebūtum manęs vedęs, 
jei aš prieš vestuves... 

— Ber tu juk to nepadarei. 

— Juk tu pamilai mane iš par pradžių, tiesa, Her- 
bertai? 

— Ką reiškia šis klausimas? į 

— Ar tu nebūtum vedęs manęs, jei aš... — Ji ne- 
turėjo jėgų baigti sakinio. 

Jis atsitiesė. 

— Ne, Magda, nebūčiau. Nes tuomet tu nebūtum 
buvusi tu, vadinasi, aš nebūčiau pamilęs tavęs. 

Jis nusišypsojo, staiga nuklydęs į prisiminimus. 

— Mano Dieve, matau tave dėvinčią tą pilką, be- 
formį sijoną ir seną kareivišką striukę. Ir vis dėlto nuo 
tavęs sklido kažkas švaraus, padoraus, nepaliesto viso 
to meto blogio... 

Jis pažvelgė į ją ir išsigandęs nutilo: 

— Ber, Magda, kodėl gi tu verki? Magda, kas tau? 

Jis apkabino ją, ėmė guosti. Jos kūnas drebėjo nuo 
kūkčiojimo, ji nejautė jo švelnumo, buvo kurčia žo- 
džiams. 

Nejautė nieko, tik beribę neviltį. 


Buvo tik vienas žmogus, su kuriuo Magdalena ga- 
lėjo pasikalbėti. Helga Gertner. Ji vienintelė žinojo vi- 
są istoriją ir galbūt galėjo jai patarti ir padėti. 

Helga Gertner gyveno penkioliktame naujo daugia- 
bučio namo prie Reino aukšte. 

Svetainė, kur ji nusivedė Magdaleną, buvo įrengta 
moderniai, bet jokiu būdu ne be skonio. Ant storo, rau- 
dono kilimo stovėjo gražūs, patogūs foteliai. Rašomasis 

stalas buvo šalia didžiulio prancūziško stiliaus lango. Ba- 
rokinis angelas, sena žibalinė lempa ir pora varinių in- 
dų teikė kambariui jaukumo. 

Helga pastebėjo vertinantį Magdalenos žvilgsnį. 

— Patinka? — paklausė. 

— Labai. Tau tikrai galima pavydėti. 

— Tik gaila, kad retai turiu laiko pasimėgauti sa- 
vo namais ir sutvarkyti juos, štai kur problema. Išger- 
sime kavos? 

— Ačiū, aš... — Magdalena nervingai sunėrė rankas. 

— Tuomet išgersim viskio. 

Helga Gertner pasuko virtuvės durų link ir beeida- 
ma atsigręžė: 

— Tai užtruks tik valandžiukę. 

Iš tikrųjų ji tuoj pat grįžo su dviem taurėmis, in- 
du su ledo gabalėliais, grafinu vandens ir puspilniu 
viskio buteliu. Ji pripylė viskio per tris pirštus į pla- 
čius, rankų darbo stiklus, įmetė į kiekvieną po ledo 
gabalėlį ir šliūkštelėjo kiek vandens. Tebestovėdama 
pasiemė taurę. 

— Prost! 

Magdalena gurkštelėjo šiek tiek ir pajuto, kaip ge- 
rai ją veikia lengvas gėrimo stiprumas. 

Helga Gertner atsisėdo prieš ją minkštame fotely- 
je, užsimetė vieną ilgą koją ant kitos ir prisidegė ci- 
garetę. 

— Na, kas gi atsitiko? — paklausė nežiūrėdama į 
Magdaleną. 

— Ar pažadi, kad niekada su niekuo apie tai ne- 
kalbėsi? 


Helga Gertner nusišypsojo, geraširdiškai šaipydamasi: 


— Kiek kartų mangs to dar klausinėsi. Arba pasiti- 
ki manimi, arba ne. Žodžiai visai nieko nereiškia. 

— Tu, žinoma, teisi, — dvejojo Magdalena. 

— Taigi. Klok viską, kas tau slegia širdį, — kai 
Magdalena vis dar tylėjo, ji atkakliai pridūrė: — Ar- 
ba — jei tau sunku — leisk man atspėti? 

— To negalėsi atspėti. 

— Gal ir galėsiu. Leisk pamėginti. 

Helga Gertner mąsliai teliuškavo savo viskį, o ledas 
skambčiojo į stiklą. 

— Tavo dukra neliko pagyventi draugų prancūzų 
šeimoje, ji... — Ji netikėtai pakėlė galvą: — Ji paspru- 
ko nuo tavęs. 

Magdalena išsigando: 

— Kaip tu sužinojai? 

Helga Gertner šypsojosi patenkinta savimi. 

— Tik susieju įvykius, nieko daugiau. Nesistebėk 
manimi. Juk aš iš to gyvenu. 

— Tu teisi, — tarė Magdalena, — ji pabėgo. 

— Su kuo? 

— Viena. Ji išvyko viena. Ar atsimeni tą jauną vy- 
rą — puskarininkį, — jis buvo kartu, kai majoras Bo- 
dungenas tąsyk pasitiko mus aerouoste? 

— Nelabai, — atsakė Helga Gertner. — Ten bu- 
vo kažkoks berniukas. Bet kaip jis atrodė — nelabai 
tekreipiau į jį dėmesį. 

— Užtat Evelina atkreipė, — karčiai tarė Magdale- 
na. — Ji net galvotrūkčiais įsimylėjo jį. Kai sužinojo- 
me, mano vyras išsiuntė jį į Friustenfeldbruką, o mes 
su Evelina išvažiavome į Pietų Prancūziją. 

— Tačiau ji pabėgo. 

— Taip. Buvau pernėlyg pacikli. 

— Tik nepasakok man, kad ši maža mergaitė visiš- 
kai viena išvažiavo į Fiurstenfeldbruką. 

— O taip. Maryr, skrido lėktuvu. Ji neturėjo pini- 
gų. Vyras mano, kad ji pardavė savo papuošalus. 

Helga Gertner suraukė kakrą. 

— Tik paklausyk, viskas kaip nuotykių romane. Ar 
jūs įsitikinę? 

— Visiškai. — Magdalena vėl suabejojo, bet paskui 
pasiryžo: — Ji atsiuntė mums telegramą. Iš Miunche- 
no. Ten juodu ant balto parašyta, kad ji kartu su sa- 
vo Hansu Hilgertu. 

Helga Gertner nusijuokė. 

— Cia tai bent. Reikia pasakyti, mergaitė drąsi. Ji 
nori priversti, kad leistumėt tuoktis? 

— Taip. Kaip tik taip. Jiedu abu nusprendė tuok- 
tis. Mes su vyru, žinoma, buvome prieš. 

— Na, žinai, Magdalena, galiu suprasti, kad visa tai 
tau nėra labai malonu. Ber neturėtum daryti iš to tra- 
gedijos. Moderni meilės istorija. Prisipažįstu sąžinin- 
gai, man tai atrodo nuostabu. Romeo ir Džuljeta Bo- 
noje — nemaniau, kad šiais laikais taip dar gali būti. 

— Helga, tu nesupranti... 

— Dar ir kaip suprantu. Puikiai įsivaizduoju, ką 
galvoji. Jaunuolis neturi socialinės padėties, neturi nie- 
ko, galbūt net iš prastos šeimos. Ir vis dėlto, Magda- 
lena, būk kilni. Palaimink juodu. Tikri jausmai šiais 
laikais tokia retenybė. 

— Ne apie tai kalbu, — skausmingai tarė Magda- 
lena. 

— Ne? Tuomet aš nieko nebesuprantu. 

— Buvau pas ponią Hilgert... — pradėjo kalbą Mag- 
dalena, nutilo, bet vėl ėmė maldauti: — Bet tu niekam 
nesakysi nė žodžio. Girdi? 

— Žinoma, ne, — patikino Helga Gertner. 

— Jis visai ne jos sūnus! — iškošė Magdalena pro 
dantis. — Jis rastinukas! 

— Kaip tyčia! — Dabar ir Helga Gertner suneri- 
mo. — Tik nesakyk, kad ji rado jį Karaliaučiuje. 

— Ne, ne ji. Ji pasiėmė jį iš vienos šeimos, priglo- 
busios jį Karaliaučiuje. Dieve mano, Helga, dabar tu 
supranti? Ką man daryti? 

Žurnalistė nuspaudė savo cigaretę ir čia pat priside- 
gė kitą. 

— Pirma: nesijaudink, — tarė ji, — kvailystė iš 
karto galvoti apie blogiausia! Juk tai būtų toks sutapi- 
mas, kad... Ne, Magda, aš esu tikra, kad tai tavo sąži- 
nė krečia tau juokus. 

— Bet juk viskas atitinka. Prisimeni? Tai įvyko sau- 
sio septynioliktą. Buvo vakaras, kai pametėm berniu- 
ką iš akių. Ir sausio septynioliktą šeima, atidavusi jį vė- 
liau poniai Hilgert, jį rado! 

— Netiesa, — paprieštaravo Helga Gertner apsi- 
mesdama rami. — Vienuoliktą valandą vakaro Udo 
dar buvo su tavimi. Tada tu bandei prasibrauti ten, 
kur dalijo duoną, ir spūstyje jį pametei. Bent jau taip 
man pasakojai. Aš juk tuo metu kovojau dėl vietų laive 
mums. 

— Taip, taip ir buvo, bet aš nesuprantu... 

— Jei Udo tikrai pametei tik apie vienuoliktą, tai 
kaip galėjo ta nepažįstama šeima tą pačią dieną jį su- 

rasti? Prisimink! Mes juk ieškojom jo iki pat ankstaus 
ryto! 

— Gal kaip tik todėl ir negalėjome jo rasti, kad ta 
šeima jau buvo jį išsivežusi. 

— Atleisk, bet tai skamba labai neįtikėtinai. Juk 
niekas šiaip nepriglaustų svetimo vaiko, kol neįsitikin- 
tų, kad neįmanoma rasti jo globėjų. Net per tokią su- 
maištį, kuri tuomet buvo apėmusi bėglius. Ar turi dar 
kur užsikabinti? Turiu omeny, kaip berniukas buvo 
apsirengęs? | 

— To juk negalėjau klausti! 

— Na, kai to nežinai... — Helga Gertner nukratė ci- 
garetės pelenus. — Gal man nueiti pas tą moterį? At- 
sargiai paklausinėti? 

— Jokiu būdu! Nepamiršk, kad ji pati pragariškai 
bijo, jog viskas išaiškės. Ji užaugino vaiką kaip savo. 

— Na, čia tai bent. 

— Aš suprantu ją, — tyliai tarė Magdalena. — Tik 
pagalvok, ji buvo tik du mėnesius ištekėjusi, kai žuvo jos 
vyras. Karas atėmė iš jos visa, ką ji labiausiai mylėjo. Ji 
jautė turinti moralinę teisę globoti pasimetusį vaiką. 

— Na gerai, gerai. Bet negi ji ne akimirką nepagal- 
vojo apie tikrąją motiną, kuri galbūt visus tuos metus 
po karo jo veltui ieškojo? 

— Tikroji motina, — tarė Magdalena ir skvarbiai 
pažvelgė į draugę, — esu aš. 

— Spėlionės! 

— Ne, Helga. Kažką tokio paprasčiausiai jauti. Tai 
todėl ras vaikinas iš pat pradžių man taip patiko. Tik 
todel ir Evelina taip staiga pametė dėl jo galvą. Ji pa- 
juto kraujo ryšį, žinoma, nė nenumanydama... 

— Ar jis panašus į tave? — paklausė žurnalistė po 
trumpos pertraukos: 

— Ne! Visai kitas tipas. Rudi plaukai, rudos akys... 

— Vadinasi, nepanašus ir į Janą Mirskį. Jis juk tu- 
rėjo varno juodumo plaukus, šviesią odą ir žalias akis, 
ar ne? 

— Panašumas juk nieko nelemia. 

— Žinoma, ne. Kai gimsta vaikas, nepanašus nei į 
tėvą, nei į motiną, sakoma, kad jis atsigimė į senelius. 
Bet kai galvoji, jog visiškai svetimas žmogus yra tavo 
vaikas, norisi daugiau įrodymų negu paprasčiausios 
nuojautos. 

— Matyt, tu teisi, — mąstė Magdalena, — galbūt tai 
tikrai ne jis. Galbūt aš viską tik įsivaizduoju. Bet vie- 
na turiu pripažinti — tai gali būti jis. Ar nesupranti, 
jog pakanka vien jau tos minties, kad pastūmėtų ma- 
ne prie beprotybės ribos? 

— Tu turi kaip nors įsitikinti, — įkalbinėjo ją Hel- 
ga Gertner. 

— Ber kaip, ką gi aš galiu? 

— Atvirai ir sąžiningai pasikalbėti su ponia Hilgert. 

— Neįmanoma. Turėčiau pasikliauti visiškai sveti- 
mu žmogumi. 

— Nepamiršk, kad ji elgėsi taip pat nesąžiningai, 
kaip ir tu. 

— Ber ji atsakinga tik prieš save. Ne, Helga, nie- 
ko nebus. 

— Na, tai nieko jai nepasakok, tiesiog pagąsdink. 
Pasakyk, kad negali duoti leidimo vesti savo duk- 
ters, kol sužinosi, kas tas vyras. Priversk ją paskelbti 
paiešką. 

— Aš ir apie tai pagalvojau. Bet tai nieko neduos. 
Nepamiršk, kad aš ir pati niekad neskelbiau paieškos. 

— Bet kitomis aplinkybėmis juk atsirastų tikrieji tė- 
vai, ir tu viską sužinotum. 

— Kitomis aplinkybėmis, taip. O jei ne? Tada ži- 
nočiau tiek pat, kiek ir žinau. Priešingai — būtų dar 
blogiau. Aš tik išsiduočiau, nieko tuo nelaimėjusi. 

Valandėlę abi moterys susimąsčiusios sėdėjo viena 
priešais kitą. Helga Gertner nugėrė didelį gurkšnį vis- 
kio. Magdalena prislėgta žiūrėjo į tuštumą. 

— Kodel nepasikalbi apie tai su savo vyru? Jei jūs 
abu prisiimtumėt atsakomybę... 

— Negi manei, kad aš nebandžiau? — Magdalenos 
skruostus išmušė dėmės. — Aš norėjau, aš vis norėjau 
jam pasakyt. Bet aš negaliu. Man — man neapsiver- 
čia liežuvis. 

Helga Gertner nuspaudė cigaretę varinėje peleninė- 
je, atsistojo, nuėjo prie lango ir tarė nusisukusi: 

— Tada tau nieko kito nebelieka, tik tylėti. — Ji at- 
siduso. — Kuo daugiau apie tai galvoju, tuo teisingiau 
man tai išvis atrodo. Kas gi nutiko? Tavo dukra įsimy- 
lėjo vyriškį, kurio tėvai nežinomi. Galimybė, kad jis ta- 
vo sūnus, labai menka. 

Magdalena atsistojo: 

— Ne, Helga. Kol yra bent menkiausias įtarimo še- 
šėlis, kad jiedu brolis ir sesuo, jiems nevalia tuoktis... 
Turiu užkirsti tam kelią. 

— Ber kaip? Nesuvokiu, kaip tu tai įsivaizduoji? 

— Turiu pasikalbėti su Evelina. Ji moteris. Ji ma- 
nęs nepasmerks. 

Po savaitės Evelina vėl pasirodė Godesberge. Ji at- 
vyko netikėtai, neperspėjusi, nešina juoda, lakuotos 
odos rankine, blizgančius šviesius plaukus susirišusi 
kaspinu. Kai pasiuntinukas priėjęs pranešė Magdale- 
nai apie dukters atvykimą, ji su keliomis damomis sė- 
dėjo „Adlerio“ viešbučio foje. Pirmas jausmas buvo 
begalinis palengvėjimas, mat ji manė, kad Evelina už- 
klups ją su Hansu Hilgertu. 

Bet kai atsistojusi atsigręžė ir pamatė Eveliną, su šyp- 
sena einančią nuo registratūros pas ją, suprato, kad kly- 
do. Spindinčios Evelinos akys rodė ją esant laimingą. 

Magdalena pristatė ją: 

— Mano dukra, — tarė ji kitoms damoms, — pra- 
šau atleisti, aš tik valandėlę. Ji ką tik grįžo iš Prancū- 
zijos. 

— Betgi arveskite ją pas mus. Kaip ji gražiai atro- 
do, mūsų mažoji Evelina, — tarė majoro Bodunge- 
no žmona. 

Magdalena šypsodamasi atsisakė: 

— Gal vėliau, kiek vėliau. Tegu pirma viršuje ap- 
sitvarko. 

Ji ramiai nuėjo per fojė pas Eveliną. Mergaitė vilkė- 
jo paprastutę suknelę, pirktą parduotuvėje. Bet ji tiko 
jai labiau nei brangūs modeliai, kuriuos paprastai dėvė- 
davo. Dar niekada anksčiau ji neatrodė tokia žydinti ir 
kerinti. 

— Mama, — tarė ji, apglėbdama motiną ran- 
ka, — prašau nebarti manęs! Kad žinotum, kokia aš 
laiminga! 

— Tu sukėlei mums daug rūpesčių, — tarė Magda- 
lena, pati suvokdama, kad ši smulkmeniška pastaba čia 
visai netinka. 

Evelina nuleido ranką. 

— Atleisk, mama, — šaltai tarė ji. 

— Prašau lipti dabar į viršų, —- tarė Magdalena ant 
laiptų. — Aš ateisiu, kai tik galėsiu ištrūkti. 

Evelina be žodžių ėmė lipti laiptais. 

Magdalena keliais žingsniais ją vėl prisivijo. 

— Žinau, laikti mane nepakenčiama, pagiežinga 
moterimi. 

— Visai ne, — Evelina šypsojosi kone pašaipiai. — 
Greičiau jau manau, kad jūs su tėte taip elgiatės todėl, 
kad nežinote, kas yra tikra meilė! 

Magdalena sustojo ir žiūrėjo į savo dukrą, grakš- 
čiai lipančią laiptais aukštyn. Sijonas buvo labai 
trumpas, iš po jo šmėkščiojo keliai. Ji atrodė labai 
vaikiška. 

Damos atsisveikino po pusvalandžio — pusvalan- 
džio, kuris Magdalenai buvo tikra kančia. Ji troško 
kuo greičiau pasilikti viena su savo dukra ir tuo pat 
metu norėjo, kad šis paviršutiniškas pašnekesys niekad 
nesibaigtų. 

Tuomet atėjo laikas. Niekas nebegalėjo sukliudyti 
Magdalenai užlipti į viršų ir pasišnekėti su dukra — 
pagaliau pasakyti tai, ką žodis į žodį buvo išmokusi il- 
gomis bėmiegėmis naktimis. 

Bet jau įžengus į Evelinos kambarį viskas buvo ki- 
taip, nei tikėjosi. Evelina sėdėjo prie staliuko, pasidė- 
jusi porciją keptų bulvių su kumpiu ir arbatos. 

Ji pažvelgė į motiną ir nerūpestingai nusijuokė: 

— Turėjau ką nors užsisakyti. Vos nemirštu iš ba- 
do. 

Magdalena prasižiojo. Žinojo, kad jei dar kartą ati- 
dės prisipažinimą, niekada nebeišdrįs pasakyti tiesos. 

— Evelina, — tarė ji, — ar gali manęs paklausyti? 
Turiu aptarti su tavimi šį tą labai svarbaus. 

— Na, nebūk tokia paslaptinga, mama! Lyg neži- 
nočiau, ką nori man pasakyti! Kad Hansas Hilgertas 
nėra man tinkamas vyras, kad tu vis dėlto laikais šios 
nuomonės ir taip toliau, ir panašiai. 

— Tu klysti, Evelina, aš... 

— Ar tai reiškia, kad dabar jau pritarsi mūsų vedy- 
boms? 


— Ne. 
— Na matai. Tada leisk man pirmai šnekėti. Kol 
tu ne viską žinai... — energingu rankos mostu nutil- 


dė motiną. — Aš laukiuosi kūdikio, mama, — tarė ji 
švytėdama iš pasididžiavimo. — Net nenujauti, kaip aš 
džiaugiuosi! 


Naktų po Evelinos netikėto grįžimo ir prisipažini- 
mo Magdalena Rot kovojo su mintimi pasitraukti iš 
gyvenimo. 

Jautėsi įsukta į patį tragiškų įvykių sūkurį, iš kurio 
nebeįmanoma pabegti. Atrode, kad beveik kūniškai jau- 
čia, kaip žiauri lemtis artinasi prie jos, jos dukters, o taip 
pat ir jos vyro. Kaip didžiulis juodas debesis ji leidosi vis 
žemiau ir žemiau ant jų visų, neliko jokios išeities, jo- 
kio išsigelbėjimo, negalėjai niekur pasislėpti. 

Kitą rytą po nemigo nakties Magdalena jautėsi kaip 


sumušta. Iki pietų ji išsekusi gulėjo lovoje. 

Pietaujant dukra kamantinėjo: 

— Jau pasišnekėjai su tėre? Dabar jau leisite man 
tuoktis, ar ne? 

— Tėtis šokiruotas, — tarė Magdalena, ir tai bu- 
vo tiesa. Pulkininkas Rotas negalėjo suprasti, kaip jo 
dukra galėjo taip užsimiršti. 

— Tikiu, — nesirūpindama atsakė Evelina. — 
Kaip tik todėl jis dabar nusileis. — Ji mirktelėjo. — 
Tik pagalvok, kokia gėda! 

— Evelina! — pasibaisėjo Magdalena. — Aš tavęs 
nebepažįstu. Juk tu tiesiog ciniška. 

— Nė kiek. Tiesiog vadinu dalykus jų tikrais var- 
dais. 

Magdalena nurijo aštrią pastabą ir ramiai tarė: 

— Ber jei tu nesi nėščia, ar sutinki tuomet palaukti 
iki kito pavasario? 

— Mielai, mama. Tik nesidžiauk per anksti. Iš to 
pažado tau nebus jokios naudos. Žinau, kad lau- 
kiuosi. —-Ji palenkė savo gražią galvą ir kerinčiai 
nusišypsojo motinai: — Po poros dienų parodysiu 
tau pažymą juodu ant balto, mama. Ar tada paga- 
liau sutiksi? 


Po savaitės ponia Hilgert gavo laišką iš Fiursten- 
feldbruko. Įsikišo jį į savo siuvėjiškos prijuostės ki- 
šenę, ketindama ramiai perskaityti per pietų per- 
trauką. 

Bet paskui vis dėlto neišrverė ir, nutaikiusi rames- 
nę valandėlę, išėjo iš siuvyklos į svetainę ir atplėšė vo- 
ką. Skaitė stovėdama. 

Miela mama! 

Pirma didelė naujiena — pulkininkas Rotas leido 
mums su Evelina tuoktis, be to, sutuoktuvės turi įvyk- 
tt kuo greičiau. Gali įsivaizduoti, kokie mes laimingi. 
Smulkmenas dar reikės aptarti. Kitą savaitgalį susitik- 
siu su Rotais Miunchene, ir mes viską galutinai nusprę- 
sime. Viena aišku: aš liksiu aerouosto aptarnavimo per- 
sonale. Tu žinai, mama, kad man buvo sunku del to 
apsispręsti. Bet man reikia į tai atsižvelgti. Evelina to- 
kia jautri, o dabar antra didelė naujiena — ji laukia- 
si kūdikio. 

Tu visuomet buvai išmintinga moteris, todel žinau, 
kad nepasibaisesi tuo. Juk nebebūtų ir prasmės, jei da- 
bar sakytum, kad mes neturėjome taip elgtis. Tai, ži- 
noma, buvo nesantūru. Bet tu taip pat žinai, kaip Eve- 
linos tėvai priešinosi šioms vedyboms. Dėkui Dievui, 
atrodo, viskas pakrypo į gera. 

Dabar būtinai turi susipažinti su Evelina, mama. 
Parašiau jai, kad tau paskambintų. Pasikviesk ją, mal- 
dauju, ir būk maloni. Tu tikrai ją pamili. Negaliu tau 
nė apsakyti, kiek daug ji man reiškia. Galų gale jos tė- 
vai taip pat neblogi. Net negaliu ant jų pykti, kad savo 
dukteriai troško kitokio žento. Bet aš juos įtikinsiu, kad 
esu tinkamas. Aš tvirtai apsisprendžiau būti Evelinai la- 
bai geras: tik dabar iš tikrųjų suprantu, kaip sunku tau 
buvo tada, kai gavai žinią apie tėvo žūtį. Jis tikrai my- 
lėjo tave lygiai taip pat kaip aš Eveliną. Juk visuomet sa- 
kei, kad aš į jį panašus. 

Dabar noriu vienintelio dalyko — kad neapsunkin- 
tum Evelinai gyvenimo! 

Tavo Hansas 

Perskaičiusi laišką iki pusės, ponia Hilgert atsisėdo, 
pati to nepastebėdama. Tada prisidegė cigaretę ir dar 
kartą perskaitė jį nuo pradžios iki galo. 

Iki šiol ji save visuomet laike kilniaširdiška, supra- 
tinga moterimi. Bet dabar, pati save stebindama ir šo- 
kiruodama, suprato, jog klydo. 

Buvo visiškai nepasiruošusi nusilenkti likimui. Tie 
pasipūtėliai Rotai, šita išlepinta Evelina įviliojo jos sū- 
nų į spąstus. Jie pasiruošę sunaikinti jį. Tik ji to ne- 
leis! Ji pasirengusr-kovoti visais įmanomais būdais. 

Dar nespėjusi surūkyti cigaretės ji apsisprendė. Pa- 
skambino į kelionių biurą ir susižinojo, kaip greičiau- 
siai nuvykti į Fiurstenfeldbruką. 

Ji tvirtai apsisprendė pasakyti savo berniukui vis- 
ką; kad ne ji jį pagimdė, o pasiėmė tik tuomet, kai 
jis jau buvo trejų metų amžiaus. Kad ji nežinojo, kas 
buvo jo tėvai. Kad ji apgaulingai užaugino jį kaip sa- 
vo sūnų. Kad jo dokumentai nesutvarkyti ir todėl jis 
negalįs vesti. 

Tačiau kitą rytą, pamačiusi jį Eirssaiicidb niko ae- 
rouosto kazino, suprato, kad viskas daug, daug sun- 
kiau, nei galėjo įsivaizduoti. 

Jau jam besisveikinant jos ryžtas ėmė blėsti. Jis tvir- 
tai apkabino ją, pakėlė ir apsuko ore, nekreipdamas 
demesio į savo bičiulių pašaipias šypsenėles. 

Jis mylėjo ją, nes laikė motina — argi nepasikeis jų 
santykiai iš pagrindų, jei jis sužinos, kad nuo mažens 
jos buvo apgaudinėjamas? 

— Kaip sekasi Evelinai? — paklausė jis. — Ar jau 
svečiavosi pas tave? 

— Ne. Aš išvažiavau, vos tik gavusi tavo laišką. 

— Tik tam, kad pasveikintum? Mama, aš neatpažįs- 
tu tavęs, — šypsojosi jis. — Tu išties metei savo verslą? 

— Tu man visuomet buvai nepalyginamai svarbes- 
nis už siuvyklą, — rimtai tarė ji. 

— Mar kaip, — jis pažvelgė į ją keistai vertinančiu 
žvilgsniu, lyg ji staiga būtų tapusi jam svetima. — Va- 
dinasi, tu taip pat prieš mane su Evelina. Turėjau su- 
siprasti. 

Hana Hilgert atsisėdo. 

— Tu neteisingas man, — prisiverstinai ramiai ta- 
rė ji. — Kaip galėčiau būti prieš Eveliną? Juk visai jos 
nepažįstu. 

— Ber tu iš anksto priešiškai nusiteikusi. 

— Aš tiesiog manau, kad tu dar pernelyg jaunas 
vesti tokią jauną mergaitę. 

Jis atsisėdo priešais, palinko ir, įdėmiai žiūrėdamas 
iš po tankių antakių, tarė: 

— O vairuoti lėktuvą, tavo nuomone, aš ne per 
jaunas, a? 

— Aš labai sunkiai daviau tau leidimą tapti lakū- 
nu, — ji nervingai gurkštelėjo iš puodelio ką tik arneš- 
tos kavos. 

— Kaip tik todėl, — tarė jis, — neabejojau, jog ap- 
sidžiaugsi, kad pereinu į aerouosto tarnybą. 

— Mano labui tu neketinai šitaip pasiaukoti! — 
paprieštaravo ji. 

Staiga jis taip nuoširdžiai nusijuokė, del to nuo- 
širdaus juoko ji ir pamilo jį tada, kai dar buvo ma- 
žas vaikas. 

— Mama, — tarė jis, o akyse žaidė linksmi žibu- 
riukai, — ar tik nepavyduliauji? 

Ji staiga pasijuto labai sena ir pavargusi. 

— Ak Hansai, kaip tu manęs nesupranti? 

— Aš juk suprantu! Pagaliau suprantu! Tu įsikalei 
į galvą, kad nuo tada, kai myliu Eveliną, nieko man 
nebereiški! Bet tai netiesa, tu klysti! Kad ir kas atsi- 
tiktų, aš visuomet tave mylėsiu. Juk tu esi mano ma- 
ma. 

Ji pamėgino dar kartą: 

— Hansai, o jei tai būtų netiesa? 

— Kas? — nesuprato jis. 

— Jei dabar prisipažinčiau, kad nesu tavo mama? 

— Kas per mintis! — nieko neįtardamas tarė jis. — 
Ar nori įtikinti mane, kad pagrobei mane, kai buvau 
kūdikis? 

— Ne, Hansai, aš... — užsikirto ji. 

— Na matai. Žinojau, kad tai nesąmonė. Negalė- 
tum taip pasielgti — meluoti man visus tuos metus! 

— Juk galėjau tave įsivaikinti! 

— Taip buvo — taip ar ne? — jo balsas buvo šal- 
tas ir piktas. 

Ji pajuto, kaip išblėsta paskutiniai drąsos likučiai: 

— Ne... 

— Na matai. Kodėl nori, kad imčiau tuo abejoti? 
Kad mylėčiau tave dėl tavęs pačios, ar kaip tai vadina- 
ma? Aš myliu tave, nes esi mano mama, argi nesupran- 
ti? O Eveliną myliu todėl, kad ji mano nuotaka. Ne- 
ketinu kurios nors iš jųdviejų atsisakyti. 

— Hansai, — sunkiai ištarė ji, — argi nesuvoki? Aš 
tik noriu tau padėti! Buvau pasirengusi apkabinti bet 
kokią marčią, kurią tu man atvesi... 

Jis nusitvėrė jos žodžių: 

— Tuomet taip ir daryk. Nieko kito iš tavęs ir ne- 
sitikiu. 

— Bet tik ne šitą Eveliną, Hansai! Ji netinka tau. 
O tu netinki į jų šeimą — ne, aš nepažįstu Evelinos, 
užtat pažįstu jos motiną. Ar iki šiol dar nepastebėjai, 
kokie tie Rotai pasipūtėliai? 

— Ačiū. Pakaks. — Hansas atsistojo, santūriai link- 
telėjo motinai ir pasisuko eiti. 

— Hansai! — pasipiktinusi sušuko ji. 

Jis vel atsigręžė. 

— Ne taip garsiai! — abejingai tarė jis. — Mes čia 
ne vieni! 

— Atleisk, — tyliai tarė Hana, — tik prašau šitaip 
nenueiti! Sėsk! 

Hansas perspėjamai mostelėjo ranka: 

— Tik tuomet, jei pažadėsi man... 

— Taip, taip, neišgirsi daugiau nė žodžio apie Rotų 
šeimą. 

Jis vel atsisėdo, ramiai lūkuriuodamas. Staiga ji ne- 
bežinojo, ką daugiau sakyti. Stojo ilga nejauki tyla. 

Hansas Hilgertas prašneko pirmasis. 

— Tu klysti, taip galvodama apie Eveliną ir jos šei- 
mą. Patikėk manim, mama. Net jei būtų kitaip, jau 
nebėra kelio atgal. Evelina jau dabar mano žmona. Ne 
prieš žmones, bet prieš mano atsakomybę. Ir jokia jė- 
ga pasaulyje nebeįstengs mudviejų išskirti. 


— Jau per vėlu, Magda, — tarė Helga Gertner. — 
Nebegali daugiau nieko padaryt, visiškai nieko! 

Buvo apie penktą valandą popiet. Abi moterys sė- 
dėjo „Drezdeno“ viešbučio Reino terasoje ir gėrė ar- 

barą: Helga Gertner, kaip visuomet, buvo apsirengusi 
sportiškai, vilkėjo šviesiai žalią kostiumėlį. Kiek pa- 
vydžiai žiūrėjo ji į savo draugę, kuri su minkšto, leng- 
vai krentančio šilko suknele ir juoda plačiakrašte 
skrybėle, metančia lengvą šešėlį ant lygios jos kaktos 
ir tamsiai mėlynų akių, atrodė gražesnė nei kada 
nors. 

Dedant puodelį ant lėkštutės, Magdalenos ranka 
drebėjo. 

— Bet juk aš negaliu šito leisti, — tarė ji. — Juk 
negaliu paprasčiausiai stebėti... 

— Apie tai reikėjo galvoti anksčiau, — pertarė ją 
draugė šiurkščiau, nei pati norėjo. 

Magdalenai tyliai arsidusus, ji kiek draugiškiau 
pridūrė: 

— O be to, aš jau taip dažnai sakiau, jog tau vai- 
denasi. Hansas Hilgertas nėra Udo. Tokių sutapimų 
nebūna. 

— Ber jis gali juo būti. 

— Nori, viską dar kartą peržvelgsiu? Man regis, 
mes jau pakankamai dažnai apie tai kalbėjomės! 
Taip, jis galėtų būti tavo sūnus — yra minimali ga- 
limybė. Ber kadangi, išskyrus tave ir mane, to niekas 
nežino, o mudvi tylėsim kaip žemė... 

— O jo motina? Turiu omeny Haną Hilgert. 

— O kodėl staiga ji turėtų prabilti? 

— Kad užkirstų kelią santuokai! 

— Dabar aš tavęs jau visiškai nesuprantu. Kaip ga- 
lima taip nelogiškai mąstyti! Juk tai ir yra kaip tik tai, 
ko tu nori, — kad ši santuoka neįvyktų. 

— Taip, — sutiko Magdalena. — Ber tik ne šitaip! 

— Na, arsikvošek pagaliau! Ką gi jau toji Hana Hll- 
gert iš tiesų žino? Kad berniukas ne jos sūnus. Kad ne- 
teisėtai jį priglobė ir užaugino davusi savo pavardę. 
Tau juk nė mažumėlę nekenkia, jei ji atskleis šią tie- 
są! Priešingai, nieko geresnio ir atsitikti negalėtų. Tuo- 
met daugių daugiausia paaiškės, kas to jaunuolio tėvai, 
ir tu išsilaisvinsi nuo visų savo rūpesčių! Paklausyk, 
man ką tik šovė į galvą mintis: kreipkis į tą moterį ir 
pareikalauk, kad atskleistų savo kortas! Tuo mažų ma- 
žiausiai uždelsi vedybas... 

Helga Gertner įsikarščiavo. Jos akys blizgėjo, ji ko- 
vingai atkišo savo tvirtą, dailų smakrą. 

Tik Magdalenos veidas neatgavo gyvybės, nepaguo- 
džiama ji žiūrėjo į draugę. 

— Jei vedybos greitai neįvyks, tai skandalo neiš- 
vengsime. 

— Pati nežinai, ko nori! — griežtai drėbė Helga 
Gertner. Tada gūžtelėjo pečiais ir persimainiusiu bal- 
su pridūrė: — Ber tu teisi: viskas lieka taip, kaip ir 
prieš tai sakiau. Laikausi savo pirmojo patarimo: su- 
sitaikyk su tuo, pamiršk, tylėk. 

— Ber jei jie išties... — Magdalena bijojo ištarti 
tuos lemtingus žodžius „brolis ir sesuo“, todėl tepasa- 
kė: — ...giminės, ar gali Evelina iš viso pagimdyti svei- 
ką kūdikį? 

— Kodėl ne? Juk turėtum žinoti: geros ir blogos sa- 
vybės išryškėja dvigubai. Paprasta arirmetika. 

— Esu girdėjusi, — kalbėjo Magdalena nelinksmai 
šypsodamasi, — kad giminių santuokos veda į degene- 
raciją. Gimsta silpnapročiai, idiotai, nusikaltėliai. 

— Nebūtinai! 

— Bet juk brolis ir sssuo — nors ir skirtingų tėvų — 
tai juk baisi nuodėmė. 

— Tu nežinai, ar taip yra iš tiesų! O jiedu nieko 
net nenutuokia. Kam vartoji tokius skambius žodžius? 
Pamažu man ima atrodyti, jog tu sąmoningai save 
kankini. Atrodo, lyg pati tuo mėgautumeisi. 

Žurnalistė su piktu ryžtu pasiėmė cigaretę ir prisi- 
degė. 

— Ak Helga! — Magdalena tuščiomis akimis žiū- 
rėjo į plačią upę apačioje, kuria tuo metu kaip tik 
plaukė sniego baltumo garlaivis, pilnas linksmų kelei- 
vių. Laivo orkestro garsai pasiekė viešbutį. 

Helga Gertner išpūtė dūmus pro nosį. 

— Negi nėra nieko, iš ko galėtum pažinti Udo? Ypa- 
tingos žymės ar kaip ten tai vadinama mūsų pasuose? 

Magdalena susimąstė. 

— Juk žinai, jis turėjo širdies formos apgamėlį tarp 
menčių... 

— Na matai! Įsitikink, ar Hansas Hilgertas jį turi. 
Jei ne, tai atsikratysi visų savo rūpesčių. 

— Ber kaip aš tai padarysiu? Negi sakysiu: prašau 
išsirengti, norėčiau pamatyti jūsų nugarą? 

— Tau tik reikia lyg netyčia nukreipti šneką ta 
linkme. Evelina juk tikrai žino... 

— Aš ne šiaip sau ligi šiol delsiau. Kas, jeigu tai tie- 
sa? Jei turėsiu įrodymą, kad tai tikrai jis? 

Magdalena tylėjo. Jos rankos buvo mėšlungiškai su- 
nertos. 

Helga Gertner nukrėtė savo cigaretės pelenus. 

— Gyvenimas susideda iš kompromisų, — sampro- 
tavo ji. — Tu, tiesą sakant, jau pakankamai didelė, 

kad tai žinotum, Magda. Kuomet esi jaunas, turi dau- 
gybę pretenzijų. Nori išgyventi didžiulę meilę, sužinoti 
visą tiesą. Prisieki sau niekuomet neveidmainiauti ir 
nemeluoti. Bet pamažu prieini iki to, kad norėdamas 
būti laimingas, turi užmerkti abi akis. Būk sąžininga! 
Tavo santuoka sukurta melu. Ar ligi šiol ji dėl to bu- 
vo bloga? Neturėjai drąsos kalbėti, rask bent jau dabar 
drąsos tylėti. 
— Pamėginsiu, — tyliai tarė Magdalena. 

Evelina Rot ir Hansas Hilgertas buvo sutuokti rug- 
pjūčio trisdešimtąją Miunchene. Dalyvavo labai mažai 
žmonių, tik artimiausi giminės, pabaigai susirinkę at- 
skirame viešbučio „Keturi metų laikai“ kambaryje: jau- 
navedžiai, pulkininkas Rotas su žmona, Hana Hilgert. 
Atsižvelgus į aplinkybes, buvo nutarta nesiųsti kvieti- 
mų. Ir vis delto iš Reino krašto, iš Rotų draugų ir pa- 
Žįstamų rato, buvo gauta daugybė sveikinimų, telegra- 
mų; gėlių ir dovanų. 

Evelina atrodė kerinčiai su trumpa, balta nėrinių 
suknele, įliemenuota ir plačiu sijonu, ir mažu veliumu 
ant šviesių garbanų — ji švytėjo laime. Hansas Hilger- 
tas atrodė dailiai su gerai gulinčia uniforma ir nė aki- 
mirką neišleido savo jaunos žmonos iš akių. Abu jau- 
nuoliai buvo graži pora, ir uošvė su anyta sutuoktuvių 
ceremonijos metu išliejo nemaža ašarų. 

Ir staiga Magdalena Rot pasijuto taip, lyg būtų at- 
sibudusi iš blogo sapno. Atrodė, lyg ašaros būtų atvė- 
rusios jai akis. Ji matė realybę, joje nebuvo baimės, 


103 


kančios nei to siaubingo kaltės jausmo, nedavusio jai 
ramybės paskutiniais mėnesiais. 

Ir kas gi iš tiesų atsitiko? Nieko daugiau, tik jos duk- 
ra Evelina įsimylėjo neaiškios kilmės jaunuolį ir pada- 
rė taip, kad už jo ištekėtų — už jauno vyro, kurio at- 
viras žvilgsnis rodė padorumą, patikimumą ir meilę. 

Palengvėjimas užplūdo jai širdį kaip deginanti sro- 
vė. Hansas Hilgertas nebuvo jos sūnus, jis buvo visiš- 
kai svetimas žmogus+ Tai jos pačios kaltės jausmas pa- 
gimdė tas siaubingas vaizduotės pabaisas. 

Pagaliau dabar, nukritus naštai nuo pečių, ji galė- 
jo lengviau atsikvėpti. Evelina, jos išlepinta, švytinti 
Evelina, buvo gimusi laimei. Negali būt, kad žiauri 
lemtis tiestų į ją nagus, grasindama pasmaugti. 

Magdalenos išsilaisvinimas buvo akivaizdus — ji 
juokėsi, šnekėjo, juokavo taip nerūpestingai, kaip jau 
ilgą laiką nebuvo dariusi. Net Evelina labai nustebusi 
paklausė: 

— Kas rau, mama? Ar tai šampanas? Tu juk visiš- 
kai pasikeitusi. 

Pulkininkas Rotas suėmė žmonos ranką: 

— Tai visa: ne nuo šampano, Evelina, — šypsojo- 
si jis, — mes su mama tiesiog džiaugiamės, kad tavim 
atsikrateme. Taip, iš tikrųjų taip yra! Dabar atsakomy- 
bę perėmė tavo vyras, ir aš jam linkiu, kad nekeltum 
jam tiek daug rūpesčių kaip mums. 

— Nesirūpink, tėte, — juokėsi: Hansas Hilger- 
tas, — aš jau kaip nors sutramdysiu Evi. 

— Taip ir padaryk, sūneli! O mudu, — pulkinin- 
kas Rotas pažvelgė į savo žmoną, — pasistengsime, 
kad kuo greičiau vėl iškeliautume į platųjį pasaulį. 

— Nejuokauji? — nustebo Magdalena. 

— Nė kiek! Maniau, kad visuomet to norėjai... 

— Taip, Herbertai, tik — aš priblokšra. 

— Kodel? Nuo tada, kai Evelina mus paliko, mums 
nebėra jokios priežasties gyventi Vokietijoje. Jau patei- 
kiau prašymą dėl perkėlimo. 

— Ir nieko man apie tai nepasakei. 

— Norėjau nustebinti tave. Taupiau šią naujieną 
specialiai šiai dienai. Be to, — tai nebus taip greitai, 
kaip tu turbūt manai. Galbūt kitą pavasarį. 

— Būtų pats tinkamiausias metas! Norėčiau būti- 
nai susipažinti su savo anūku. 

Visi juokėsi. Pulkininkas Rotas vel pripylė taurę ir 
pasakė tostą būsimo giminės pratęsėjo garbei. 

— Kaip, giminės pratęsėjas? — paklausė Eveli- 
na. — Man gims mergaitė. 

— Ar tavo vyras su tuo sutinka? — paklausė pul- 
kininkas mirktelėdamas akį. 

— Sutinku su viskuo, — paaiškino Hansas Hilger- 
tas, — kad tik Evi viską lengvai pakeltų. 

— Taigi išgerkime už Evelinos vaiką, — tarė Mag- 
da. — Berniukas ar mergaitė, abu vienodai laukiami. 


Kitas savaites ir mėnesius Magdalenos nuotaika iš- 
liko pakili. Jaunavedžių pora tuoj po vestuvių išvyko 
mcilaus mėnesiui į Veneciją. Pulkininkas Rotas auto- 
mobiliu parvežė savo žmoną ir Haną Hilgert atgal į 
Reino kraštą. Namuose buvo daug darbo. Magdalena, 
kupina energijos, sumaniai ėmėsi visų jos laukusių už- 
duočių. Ji buvo laiminga, galėdama surasti Evelinai ir 
Hansui Hilgertui nedidelį butą Kelno Lindentalyje. 

Butą, kurį pulkininkas Rotas išsinuomojo Bonoje, ga- 
lima buvo iškeisti į mažesnį. 

Evelina, grįžusi iš povestuvinės kelionės, su įkvėpi- 
mu padėjo jį įrengti. 

Vieną popietę, kai Evelina su savo motina vaikščio- 
jo po Kelną, ieškodamos užuolaidų, jos sutiko Helgą 
Gertner. Susitikimas Magdalenai nebuvo malonus, bet 
ji stengėsi to neparodyti. 

Kai Evelina pradiago vienoje parduotuvėje, norėda- 
ma nupirkti baltą, siuvinėtą vaikišką suknelę, Helga 
Gertner uždavė klausimą, kurio Magdalena i ir tikėjosi: 

— Viskas gerai? 

— Visiškai, — trumpai drūtai atsakė Magdalena. 

— Vadinasi, tu išsiaiškinai... — žurnalistė nebaigė 
klausimo. 

— Dabar aš žinau, kad klydau, — įtikinamai pa- 
reiškė Magdalena. — Hansas Hilgertas nėra mano 
sūnus. 

— Na matai. Juk visuomet tau tą sakiau. 

— Ir būčiau tau dekinga, jei pamirštum visas tas 
nesąmones, kurių tau prikalbėjau. 

— Tai tikrai buvo nesąmonės, — geraširdiškai pri- 
tarė Helga Gertner. — Pamiršk tai. Niekados į tas kal- 
bas rimtai nežiūrėjau. 

Nors draugės žodžiai ir guodė, Magdalena džiaugėsi 
atsisveikinusi su savo paslapties bendrininke. Šis susi- 
tikimas vėl pažadino jai visus blogus prisiminimus. 
Praėjo kiek laiko, kol atgavo taip sunkiai įgytą pusiau- 
svyrą. 

Lapkričio pabaigoje Evelina ir Hansas Hilgertas iš- 


sikėlė į savo naują butą. 


106 


Pulkininkas pagelbėjo jaunajam puskarininkiui gau- 
ti darbą Kelne. Hansas Hilgertas galutinai atsisakė Ia- 
kūno profesijos. Šiuo metu jis lankė radarų specialis- 
tų kursus. 

Evelina visiškai užsisklendė nuo tėvų. Dabar ji gy- 
veno vien savo vyrui ir vaikui, kurį nešiojo po širdimi. 

Kartais ji ištisas savaites neduodavo motinai apie sa- 
ve jokios žinios, o Magdalena nenorėjo įkyrėti. Iš tie- 
sų, ji net džiaugėsi tokia įvykių klotimi. Atrodė, kad 
riba, kurią ji nubrėžė ties savo praeitimi, dėl to buvo 
tik ryškesnė. Santykiai su vyru nelauktai pasikeitė. Da- 
bar, kai jiedu vėl buvo vieni, abiem atrodė, kad įžen- 
gė Į naują gyvenimo tarpsnį. 

Magdalena tiesiog pražydo nuo vyro rūpestingumo 
ir švelnumo. 

Sausio 10-tą dieną įvyko kasmetinis Bonos spaudos 
pokylis. Magdalena Rot tą vakarą vilkėjo labai gražiai 
sukirprą Paryžiaus modelių namų suknelę iš žibuoklių 
spalvos šilko, kuri paslaptingai pabrėžė jos tamsiai mė- 
lynas akis. Ši vakarinė suknelė turėjo gilią iškirptę, ati- 
dengiančią jos tiesų, grakštų kaklą ir gražius, apvalius, 
vis dar nepriekaištingus pečius. Žvilgančius, šviesius 
plaukus buvo sušukavusi ant pakaušio, o mažose au- 
syse įsivėrusi puošnius, briliantais puoštus safyrus. Ji 
buvo labai graži ir pati tai žinojo. 

Šypsodamasis vyras stebėjo, kaip jo žmona keliau- 
ja iš rankų į rankas. Jis ir pats buvo geras šokėjas, ta- 
čiau beveik neturėjo galimybės prisiartinti prie savo 
žmonos. Jis vedė šokti kolegų ir viršininkų žmonas, 
taip pat rūpinosi retai šokinamomis merginomis, ku- 
rių buvo kaip ir kiekviename pokylyje. Bet dažnai 

abiejų sutuoktinių žvilgsniai virš atsitiktinių šokio 
partnerių pečių susiliedavo, bylodami, kokie abu lai- 
mingi. 

Praėjo nemaža laiko, kol Magdalena pastebėjo, jog 
į ją žiūri Helga Gertner. Magdalena nusišypsojo jai ir 
sveikindamasi pamojo ranka. Ber Helgos Gertner vei- 
das buvo rimtas. Jos akių išraiška buvo kažkokia keis- 
ta, Magdalena nežinojo, ką tai reiškia. Ji pavydi man, 
šovė jai į galvą mintis, pavydi man mano pasisekimo! 
Beveik tą pačią akimirką susigėdo savo minčių. Nors 
tai buvo tiesa: Helga Gertner visuomet buvo jos šešė- 
lyje, dar tuomet, kai juodvi buvo jaunos mergaitės. 
Tačiau niekuomet nebuvo priežasties abejoti jos drau- 
giškais ketinimais. 

Nuoširdžiai norėdama vėl viską sutvarkyti, Magda- 
lena nejučia nusivedė savo šokėją, vieną jauną meksikie- 
čių pasiuntinį, prie Helgos Gertner, kuri stovėjo rymo- 
dama prie kolonos ir, atrodė, rikiavo mintyse užrašus 
apie šventę. 

— Malonu tave vėl matyti, Helga! — šūktelėjo jai 
Magdalena, sukdama pro Helgą ratą su savo šokėju. 

Helga ištarė lūpomis sakinį, bet jį užgožė muzikos 
grupės mušamieji. 

— Prašau luktelėti, — tarė Magdalena savo šokė- 
jui ir sustojo. — Tuojau sugrįšiu. 

Ji paėjo porą žingsnių atgal prie Helgos ir paklausė: 

— Ką sakai? 

— Jis čia! 

Ledinis išgąstis persmelkė Magdaleną. Tačiau, lyg 
nebūtų suvokusi, vis tiek paklausė: 


— Kas? Apie ką tu kalbi? 

— Apie Janą Mirskį! 

Pirmoji Magdalenos mintis buvo bėgti. Bet vidinis 
balsas tam priešinosi. 

Ji gūžtelėjo pečiais. 

— Na ir tegu! Kas buvo, tas pražuvo. 

— Gerai, jei taip manai, — tarė žurnalistė. — Aš 
tik norėjau tave perspėti. 

— Ačiū, Helga! — Magdalena pati stebėjosi, kad 
dar įstengė nutaisyti šypseną. — Ber aš tikra, kad jis 
manęs nebepažins. 

Ji pasuko šokių aikštelės link, norėdama grįžti pas 
partnerį — ir čia pasirodė Janas Mirskis, aukštas, liek- 
nas, tamsiaplaukis, su ūsiukais. 

Nespėjus Magdalenai nė žingsnio žengti, jis nusi- 
lenkė jai. Nepriekaištingai, tačiau aiškiai ironiškai. 

— Miela ponia, galima? 

— Apgailestauju, — trūkčiojančiu balsu tarė Mag- 
dalena, — mano šokėjas laukia. 

Jis švelniai suėmė ją už parankės. 

— Tegu jis palaukia. Dabar mano eilė! 

Janas Mirskis buvo geras šokėjas. Šypsodamasis jis 
nesunkiai privertė Magdaleną sekti jo žingsnių rirmą. 

— Man regis, tu nesidžiaugi, — pasakė jis jai į ausį. 

Ji neįstengė išlementi nė žodžio. 

— Aš tikėjausi tave čia sutikti, — tarė jis nerūpes- 
tingu balsu. — Beje... — nė nežiūrėdama į jį Magdale- 
na jautė, kaip jis nusišypsojo, — ... nepaisant pavojaus, 
kad gali palaikyti mane bepročiu,turiu prisipažinti, kad 
šiek tiek bijojau šio mūsų susitikimo. 

Jis, regis, laukė atsakymo, tačiau ji tebetylėjo. 

Jis nerūpestingai varė toliau: 

— Aš kvailai bijojau, kad būsi pasenusi, sustorėju- 
si, visiškai pasikeitusi — jau nebe ta graži mergaitė, 
kurią aš taip mylėjau. Ber turiu tau pasakyti kompli- 
mentą... — jo lūpos perbraukė jos skruostą, — tu gra- 
žesnė nei kada nors, Magda! 

Jis pastebėjo, kad ji visiškai užsisklendusi savy, bet 
vietoj to, kad atlaisvintų savo glėbį, tik dar smarkiau 
priglaudė ją prie savęs: 

— Ar tu laiminga, Magda? 

Pagaliau ji sukaupė jėgas ir atsakė: 

— Taip! — Ji prisivertė pažvelgti į jį. 

— Kaip tau gerai! — tarė jis su neslepiama ironi- 
ja. — Išties, tu turi puikiai atrodantį vyrą! Gal būtum 
tokia maloni ir supažindintum mane vėliau su pulki- 
ninku Rotu? 

— Nematau jokio reikalo, — šaltai paprieštaravo ji. 

Jis tuoj pat pakeitė taktiką. 

— Atleisk, — atsiprašė. — Bet turėtum suprasti, 
jog aš pavyduliauju, matydamas tave tokią laimingą. 

— Negi manei, kad aš tavęs lauksiu? 

— Kodel ne? Juk aš kadaise tau daug reiškiau. 

— Tuomet man buvo septyniolika. 

— Ką tai įrodo? Dažnai man kartodavai, jog tavo 
jausmai niekuomet nepasikeis. 

— Atrodo, pamiršai, jog kaip tik tu buvai tas, ku- 
ris... — ji nutilo. — Kodėl taip kalbi? 

— Tu man labai daug reiškei, Magda, — nelauk- 
tai rimtai tarė jis. 

— Tuo begėdiškesnis tavo elgesys. 

Jis pakėlė pečius ir tarytum pasiduodamas vėl juos 
nuleido. 

— Prisipažįstu, tuomet aš pasielgiau nedorai. Bet 
aplinkybės... 

— Tavo pasiaiškinimai manęs nebedomina. 

— Puiku. Kaip nori. Nors aš ir kitaip įsivaizdavau 
mūsų susitikimą, bet... — jis nutilo, nes jos akys pa- 
tamsėjo iš pykčio. — Gal bent leisi paklausti apie mū- 
sų vaiką? 

Tai buvo klausimas, kurio ji bijojo. Nors ir buvo 
jam pasiruošusi, nežinojo, ką atsakyti. 

— Mūsų vaiką? — paklausė, norėdama laimėti laiko. 

— Teisingai. Kiek pamenu, tu laukeisi kūdikio, kai 
mudu išsiskyrėme. Negi tvirtinsi, kad jis negimė? 

Ji vos nenusičiupo to šiaudo, kurį jis jai numetė, ti- 
kėdamasi užkirsti kelią tolimesniems klausimams. Bet 
žiburėliai jo akyse privertė ją suklusti. 

— Viskas susitvarkė, — tarė ji, — tai buvo berniu- 
kas. Aš atidaviau jį į vaikų namus. 

— Ką? Kalbi taip, lyg jis būtų miręs. 

— Taip. Per pabėgimą. Norėjau išsivežti jį į Vaka- 
rus. Bet jis neištvėrė visų vargų. 

— Koks palankus sutapimas, — ciniškai šypsojosi jis. 

Tą akimirką užgrojo valsą. 

Ji nė nesistengė nuslopinti palengvėjimo. 

— Atleisk, — skubiai tarė ji, — manęs laukia... 

Ji ištrūko iš jo rankų ir nuskubėjo šokių aikštele 
prie savo staliuko. 

Pulkininkas Rotas, praleidęs paskutinį šokį, atsi- 
stojo. 

— Herbertai, — tarė Magdalena, — prašau! Aš la- 
bai pavargau. Ar neužsakytum man taksi? 


— Aš, žinoma, pats parvešiu tave namo. 

Janas Mirskis dar neišėjo iš pokylio. Susitikimas su 
Magdalena buvo dar ne viskas, ką buvo suplanavęs. 
Dabar jis ieškojo Helgos Gertner. 

Pagaliau rado ją bare, pačiame žurnalistų sūkuryje. 

Ji sėdėjo, nematydama jo, ir šnekėjosi. 

Be ceremonijų, savininkiškai padėjo ranką ant 
sprando. 

Ji atsigręžė: 

— Ką tai rei... — pradėjo ji, bet taip ir neužbaigė 
sakinio. 

— Helga! — šypsojosi jis. — Neapsimesk, kad ne- 
bepažįsti manęs! | 

Smarkiu judesiu ji nusipurtė jo ranką, tebegulinčią 
ant sprando. 

— Žinau, kas esate, pone Mirski, — prisimerkusi 
tarė ji. — Bet tai nesuteikia jums teisės begėdiškai 
elgtis. | 

Nė kiek nesijaudindamas jis šypsojosi, nenuleisda- 
mas nuo jos savo šaltų akių žvilgsnio: 

— Tik pažvelk! Vis tokia pat atžari. | 

Helga Gertner nusisuko nuo jo ir pamojo barmenui: 

— Prašom, norėčiau sumokėti. 

— Jau eini? — paklausė jis. — Gera mintis. Per to- 
kį sąmyšį neįmanoma susišnekėti. 

— Neturiu nė menkiausio noro su jumis kalbėtis. 

Jis ironiškai caktelėjo liežuviu. 

— Štai jos, plačiai išgirtos vakarietiškų damų manie- 
ros. 

Helga Gertner jau laikė pinigus rankoje, bet dar ne- 
galėjo sumokėti. Padavėjas buvo užsiėmęs kitame ba- 


ro gale. 

— Ko jūs, tiesą sakant, iš manęs norite? 

— Pasakyti tau, kaip išgražėjai. Tapai dar gražesnė 
nei tuomet. 

Helga Gertner nesąmoningai žvilgtelėjo į veidrodi- 
nę sieną už baro. Įsitikino, kad tikrai gerai atrodo: rus- 
va oda, tamsūs, trumpai pakirpti plaukai ir oranžiniu 
pieštuku perbrauktos lūpos. 

Janas Mirskis tuoj pat pastebėjo, kad jo kompli- 
mentas nenuėjo veltui. Jo akys taip pat ieškojo jos at- 
spindžio, ir jų žvilgsniai veidrodyje susitiko. 

— Kodėl mums neužkasus karo kirvio, — nuošir- 
džiai pasiūlė jis. — Helga, jei tu žinotum, kaip aš 
džiaugiausi šiuo susitikimu. 

Ji suraukė kaktą. 

— Kodel? — Tai turėjo skambėti priešiškai, bet aiš- 
kiai galėjai išgirsti vos juntamą nustebimą jos balse. 

— Tu man daug reiškei, Helga. Daugiau, nei ka- 
da galėjai įtarti, — kalbėjo jis rimtai, nė nemirksėda- 
mas, nors tuos pačius žodžius vos prieš valandą kalbėjo 
kitai moteriai. 

Tuo tarpu barmenas priėjo prie Helgos Gertner. 

— Norėjote sumokėti, ponia? 

— Ne, — greit įsiterpė Janas Mirskis. — Prašau 
mums duoti dar porą viskio. 

Patenkintas jis pastebėjo, kad žurnalistė vėl įsidėjo 
pinigus į juodą lakuotos odos rankinę. 

— Metų metus stengiausi atvykti į Vakarus — del 
tavęs, Helga, — kalbėjo jai tiesiai į ausį. 

— Ir tuo aš turiu patikėti? 

— Tai tiesa. 

— Niekada nepatikėčiau, kad bent truputį galvo- 
jai apie Magdą arba mane. 

Jo veidas persimainė. 

— Prašau nepainioti čia Magdos. 

— Kodėl? Juk tai apie ją tuomet viskas sukosi. 

— Tu klysti, Helga, tu labai klysti. 

Helga Gertner nusišypsojo kiek piktdžiugiškai: 

— Maryrt, jūsų pokalbis pakrypo tau nepalankia va- 
ga. Argi tikrai stebiesi, kad ji pasistengė kuo greičiau 
tavim atsikratyti? 

— Tu viską iškreipei... 

Janas nulipo nuo kėdės ir paėmė abi taures. 

— Eikš! Ten kampe atsilaisvino vienas stalelis. Čia 
neįmanoma išgirsti net savo balso. 

Ji nesipriešindama nusekė paskui jį, atsisėdusi su- 
kryžiavo savo ilgas, lieknas kojas ir tiriamai perleido 
jį akimis. 

— Ką nori tuo pasakyti? 

— Negi tai taip sunku suprasti? — dviprasmiškai 
tarė jis. 

— Tiesą sakant — taip. 

— Aš niekad nemylėjau Magdos. 

— Kodėl tuomet ją suvedžiojai? — paklausė ji ap- 
simestinai šaltai. 

— Todėl, kad negalėjau gauti tos, kurios troškau. 

— Tai taip pat pasiaiškinimas, nors ir nelabai įti- 
kėtinas. — Ji išsiėmė iš rankinės cigarečių pakelį. 
pasiėmė vieną cigaretę ir apsimetė nustebusi. 

— Amerikietiškos cigaretės ir viskis — kaip tai su- 
derinti su tavo pasaulėžiūra? 

— Visai nenoriu kalbėtis su tavimi apie politiką, — 
piktai tarstelėjo jis ir brūkštelėjo degtuką. 

Ji rūkė ir stebėjo jį pro dūmus. 

— O kodėl ne? 

— Kitą kartą. Tik ne dabar, ne čia. 

Jis taip pat prisidegė cigaretę ir numetė degtuką į 
peleninę. 

— Jei matai, kad tuo ką nors laimėsi, Helga, pa- 
klausyk pagaliau. Kodėl tu, tiesą sakant, nusiteikusi 
prieš mane? 

— Tu tikrai tai nori žinoti? 

— Taip. 

— Prašau. Tik nesupyk, jei mano atsakymas tau 
nepatiks: su Magda tu pasielgei kaip tikras niekšas. 

Priekaištas jam buvo kaip vanduo nuo žąsies. 

— Aš buvau jaunas ir lengvabūdis, — ramiai tarė 
jis. — Taip. Sutinku. Bet nepažįstu nė vieno vyro, ku- 
ris būtų pasielgęs kitaip. Su Magda viskas buvo labai pa- 
prasta. O ji buvo graži mergina. Koks vyras nebūtų įsi- 
vėlęs į tokį nuotykį? O paskui, kai ji atėjo ir pareiškė 
man, kad laukiasi kūdikio — ką aš turėjau daryti? Vesti 
ją? Tu pamiršti mano padėtį. Ką gi aš galėjau jai pasiū- 
lyti? Partizanės gyvenimą? 

— Anuomet tu taip nekalbėjai. 

— Man išties nebuvo lengva taip žiauriai pasielgti 
su ja. 

— Ar visa tai papasakojai ir Magdai? 

— Aš visai neketinau jai teisintis. 

—-Ne? — paklausė Helga Gertner ir pati pajuto, 
kad jos pokštas nevykęs. 

— Man visuomet buvai svarbi tik tu, Helga. 

— Tik aš to nepastebėjau. 

— Todėl, kad buvai tokia nepasiekiama. 

Helga Gertner pamėgino prisiminti, bet jai nesise- 
kė. Ar gali būti, kad ji darė jam tokį įspūdį? Mažų ma- 
žiausiai tokia prielaida glostė savimeilę. 

Janas Mirskis, jausdamas, kad padarė įspūdį, kalbė- 
jo toliau: 

— Tik del vienos vienintelės priežasties šįvakar šo- 
kau su ja: norėjau sužinoti, kas nutiko mano sūnui. 
Papasakok man, Helga, tik sąžiningai. 

Helga Gertner iš karto sukluso. 

— Ar ji tau nepasakė? 

— Norėčiau išgirsti tai iš tavęs. 

Helga Gertner užgesino cigaretę. Kvaila, kad jos su 
Magda nesusitarė, ką atsakyti į tą klausimą. 

— Tu netiki ja? — delsė ji. 

— Aš beveik tikras, kad ji man sumelavo. 

— Na, ji juk motina, vadinasi, turi teisę... 

Jis pertarė ją: 

— Na gerai. Jei nenori atsakyti, nereikia. Sužino- 
siu tiesą kokiu nors kitu būdu. Pakalbėkim apie ką 
kita. 

Helga Gertner apsisprendė. 

— Jis mirė, — tarė ji, — mirė pabėgimo metu. 

— Tu įsitikinusi? 

— Turėčiau būti. Juk aš buvau ten. 

Jis daugiau neklausinėjo. 


9 
Pirmieji sąrėmiai Evelinai prasidėjo vasario trečią, 


vakare. Laimė, Hansas Hilgertas buvo namie ir tuojau 
pat nuvežė ją į ligoninę. 

Jis jautėsi prastai kaip niekad. Sukando dantis, kad 
“ro šalį skubančios seselės nieko nepastebėtų. Tačiau 
kas valandėlę šluostėsi nuo kaktos šaltą prakaitą. 

Jaunas gydytojo asistentas pasiūlė jam cigaretę, no- 
redamas keliais draugiškais žodžiais paguosti. Bet Han- 
są Hilgertą buvo taip užvaldžiusi baimė dėl savo jau- 
nos žmonos gyvybės ir sveikatos, kad jokiai kitai 
minčiai nebeliko vietos. 

— Leiskite duoti jums gerą patarimą, — tarė gydy- 
tojas, — eikite namo. Prigulkite. Niekas negali pasa- 
kyti, kada jūsų žmona pagimdys. 

Hansas Hilgertas papurtė galvą ir sunkiai pratarė: 

— Aš — ne, negaliu. 

— Kodel ne, žinoma, kad galite. Jei norite, išrašy- 
siu jums stiprių migdomųjų. 

— Ne, ačiū. 

— Na taip, butelis konjako šiuo atveju, matyt, |a- 
biau praverstų, — juokėsi gydytojas. 

Hansas Hilgertas vos ne vos pravėrė burną: 

— Man nieko nereikia. 

— Gerai, kaip norite. Bet patikėkit manim: viskas 
ne taip jau blogai. Rytoj rytą juoksitės iš savo baimės. 

Hansas Hilgertas žvilgtelėjo į sieninį laikrodį kori- 
doriaus gale. Buvo truputis po aštuntos. 

— Rytoj rytą? — pasibaisėjo jis. 

Gydytojas vėl nusijuokė. 

— O ką jūs galvojate? Gimtis — tai didelis dalykas. 
Tam reikia laiko. 

Hansas Hilgertas nieko nebesakė. 

Beveik vidurnaktis. Didelėje klinikoje tapo labai ty- 


lu, o prie jo priėjo pagyvenusi medicinos sesuo. 

— Pone Hilgertai, prašom! 

Jis pašoko ir pažvelgė į ją plačiai atmerktomis akimis? 

— Jūsų žmona... 

Jis nurijo seilę ir kimiu balsu paklausė: 

— Ar kas atsitiko? 

— Jūsų žmona pagimdė mergytę. 

— O ji pati? Kaip ji tai pakėlė? 

— Eikite paskui mane. Tuojau galėsit pats su ja pa- 
sikalbėti. Bet prašau, tik labai trumpai. 

Hansas Hilgertas nusekė seserį ilgu, tyliu koridoriu- 
mi. Jis net nesuvokė jos žodžių iki galo. 

Jam priėjus gimdymo palatą, kaip tik išvežė Eve- 
liną. Jos veidas atrodė susiaurėjęs, beveik permato- 
mas. Apie akis tamsūs ratilai. Bet išblyškusios lūpos 
šypsojosi. 

— Evi! — šūktelėjo jis ir pribėgo prie jos. 

Nekreipdamas dėmesio į gydytoją, akušerę ir ligo- 
ninės personalą, jis pasilenkė virš jos. 

Ji perbraukė ranka jo susivėlusius plaukus. 

— Na prašau, Hansai, susiimk! Juk viskas gerai. 
Mūsų kūdikis sveria septynis svarus ir iškart ėmė rėk- 
ti. Ji tokia miela. 

Jis pakėlė galvą. 

— Ak Evi, — tarė jis, — tu sveika, tu juokiesi. 
Dieve mano, kaip aš bijojau tave prarasti. 

Po savaitės motiną su kūdikiu išrašė iš ligoninės. 
Magdalena Ror lankė.juos kas antrą dieną, pirko pro- 
duktus ir dirbo už Eveliną kai kuriuos namų ruošos 
darbus, nes ji buvo dar silpna. 

Labiausiai Magdalenai norėjosi vietoj jos maudyti 
ir vystyti vaiką. Tačiau Evelina neleido. 

— Mano kūdikis priklauso tik man, — vis sakyda- 
vo ji. — Čia aš nieko neprileisiu. Nebent jo tėvą, — 
ir ji iškėlė mažą ryšulėlį aukštyn. 

Ji paguldė jį ant vystymo stalo ir ėmė nurenginėti. 

— Kai buvau maža, tu taip pat turėjai mane tik sau 
vienai, mama. 

— Mes turėjome auklę, — tarė Magdalena kiek 
liūdnai šypsodamasi. 

— Labai kvailai elgeisi, — nesujaudinta paaiškino 
Evelina. — Del to dabar ir turi kūdikio vystymo 
kompleksą. Tačiau neišliesi jo ant mano mažosios Ka- 
ri. — Mergaitę pakrikštijo Karinos vardu, tačiau tėvai ją 
švelniai vadino Kari, o kartais net Karlchen ar Kerlchen. 

Magdalena žiūrėjo, kaip Evelina švelniai ir rūpestin- 
gai pakelia kūdikį, suėmusi už mažų pėdelių, nuima 
nešvarius vystyklus ir pudruoja. 

— Kai Kerlchen sueis trys mėnesiai, — tarė Eveli- 
na, — pradėsiu daryti su ja kūdikių mankšrą. Kūdikių 
priežiūros kursuose išmokau, kaip ji daroma. Ak, aš 
jau dabar taip džiaugiuosi. Kai tik ji pradės šliaužio- 


ti... — ji smilium pakuteno Karinai nosį, ir kūdikio 
veidelį iškreipė juokinga grimaselė. 

— Tik pažiūrėk, mama, ji juokiasi! — laiminga 
šūktelėjo Evelina. 

— Ak Evelina! 


— Tik nepasakok man dabar, kad aš išsigalvoju, — 
pasipiktino Evelina, nespėjus Magdalenai nė žodžio iš- 
tarti. — Pati žinau, kad išsigalvoju. Žinoma, tokie vai- 
kai dar nemoka šypsotis, tai juk aišku. Ber kodel aš ne- 
galiu taip įsivaizduoti? 

Magdalena pasijuto taip, lyg turėtų gintis: 

— Visai ne tą norėjau pasakyti... 

— O ką gi? Šiaip ar taip, tu pradėjai vienu iš tų 
daug sakančių atodūsių. 

— Aš tik pamaniau, — kad taip būtų galima žino- 
ti, ar ji visiškai sveika. 

Evelina nuleido rankas. 

— Ką turi omeny? 

— Tai, ką sakiau: ar su ja viskas gerai. 

— O kas turėtų būti blogai? 

— Aš nežinau. Bet kas. Būna taip vadinami išsisu- 
kimai... smegenų pažeidimai... 

Evelina netikėdama žiūrėjo į savo motiną. 

— Sakyk, mama, ką tu čia dabar kalbi? 

— Man tik šiaip šovė į galvą. 

Evelina pasisuko į vonią ir garsiai, linksmai sušuko: 

— Hansai! Prašau ateiti čia! Greičiau! 

Hansas Hilgertas atėjo į kambarį, veidą išsitepęs sku- 
timosi putomis, nuogas iki pusės, su rankšluosčiu ant 
pečių, rankoje vis dar laikydamas skutimosi mašinėlę. 

Jis nusišypsojo Evelinai ir priėjo prie vystymo stalo: 

— Na, kas atsitiko? 

Evelina giliai įkvėpė: 

— Tik įsivaizduok: mama mano, kad mūsų Kari 
gali būti nesveika. 

— Ji tikrai nesakė šitaip. 

— Sakė. 

— Ne, aš tik... — pradėjo Magdalena. 

Ji staiga nutilo. 

Hansas Hilgertas palinko prie savo dukrytės. Ji ma- 
te dalį jo rudos, raumeningos nugaros. Po mente bu- 
vo širdies formos apgamas... 

Magdalenai atidarius buto duris, suskambo telefonas. 

Nenusivilkusi kailinių ji nuskubėjo koridoriumi į sa- 
vo vyro kabinetą. Prieš pakeldama ragelį giliai įkvėpė. 

— Magda? — tarė sodrus, švelnus vyriškas balsas. — 
Gerai, kad pati atsiliepei. 

Ji pažino Janą Mirskį, jam net nepasakius savo vardo. 

— Tu? — pasibaisėjo. 

— Taip, aš. — Iš jo balso galėjai suprasti, kad jam 
smagu. — Aš vis dėlto manau, jog tikėjaisi mano skam- 
bučio. 

— Ne. 

— Na, paklausyk. Negi rimtai manei, kad norėčiau 
staiga vel nutraukti mudviejų ryšius, kuriuos pagaliau 
pavyko atnaujinti. 

Pati nejausdama ji suleido savo ilgus nagus į delną. 

— Ko nori iš manęs? — sušvokštė. — Kartą jau už- 
traukei man nelaimę. Ar nori galutinai sugriauti ma- 
no gyvenimą? 

Jis nusijuokė: 

— Tu mėgsti viską dramatizuoti, Magda. Maniau, 
kad būsi pagaliau suaugusi. 

— Gerai, — staiga nusprendė ji, — gerai. Tuomet 
ateik čia. 

— Tu nejuokauji? — paklausė jis. 

— Aš visai nenusiteikusi juokauti. Bet jei tu mane 
verti... 

— Apie prievartą negali būti ne kalbos, — pertarė jis. 

Ji nuleido jo žodžius negirdomis. 

— Galbūt taip net geriau, — tarė ji prisive:stinai ra- 
miai. — Aš jau papasakojau savo vyrui, iš kur ir nuo ka- 
da tave pažįstu. Dabar, žinoma, turėsiu jam viską pri- 

sipažinti. Beje... — ji trumpam nutilo, — nemanau, kad 
po to jis labai vertins pažintį su tavimi. Bet vis tiek, gali 
išmėginti laimę. 

Jis akimirksniu pasikeitė. 

— Bijau, kad visai klaidingai mane supratai, Mag- 
da. Nuklydai kažkur į lankas. Nereikia jokių prisipa- 
žinimų. 

— Galbūt. Bet juk tu to sieki. 

— Tai nesusipratimas, Magda. Paklausyk, negi tau 
taip pat nebūtų geriau, jei mudu galutinai pamirštu- 
me praeitį? 

— Man ji jau mirusi. 

— Vis tiek turiu tave pamatyti, Magda. Dar vieną 
vienintelį kartą. Turime išsikalbėti. 

— Taip, — išsekusi tarė Magdalena, — aš pasiren- 
gusi susitikti su tavimi. Pasakyk man, kur ir kada. Tik 
prašau, nenorėčiau, kad mus kartu kas pamarytų. 

Buvo vėlyvas rytas, kai Magdalena pirmą kartą ap- 
lankė savo mergautinių laikų mylimąjį. Šalta žiemos 
saulė švietė apniukusiame vasario danguje. Sostinėje 
Bonoje virė kasdieninis gyvenimas. 

Magdalena išsikvietė taksi, tačiau juo važiavo tik iki 
moterų klubo. Tai buvo įtarimų nekeliantis adresas. 
Čia ji išlipo, sumokėjo, palaukė, kol taksi nuvažiuos, 
ir likusį kelią nuėjo pėsčia. 

Janas Mirskis gyveno Akacijų alėjoje, padorioje, ra- 
mioje privačių namų gatvėje. Jis tiksliai nupasakojo jai 
kelią telefonu. Ji tuoj pat pažino namą žaliomis palan- 
gėmis. 

Matyr, jis stovėjo prie lango ir matė ją ateinančią. 
Šiaip ar taip, duris jis atidarė, jai dar nė nepaskambinus. 

Jis nusivedė ją į didelį, elegantiškai apstatytą kambarį 
pirmame aukšte. 

Janas Mirskis tą rytą atrodė pasikeitęs, neįprastai 
rimtas, O ji stengėsi nuslėpti savo baimę. Ji greit atsisė- 
do ir tvirtai suėmė savo rankinę, kad jis nepastebėtų, 
kaip dreba jos rankos. 

Jiedu atsargiai tyrė vienas kitą žvilgsniais: du priešai, 
stebintys vienas kitą. Abu tikėjosi atrasti silpną jautrią 
priešininko vietą, kur galėtų suduoti. Abu ieškojo savo 
pranašumo. 

Janas Mirskis nervingai žingsniavo po kambarį. 

— Tu pritrenkiančiai atrodai, Magda, — tarė jis, 
stebėdamas ją pusiaumirka. 

— Tu taip pat nepasikeitei į blogąją pusę, — tarė ji 
beviltiškai stengdamasi šiuo komplimentu nuteikti jį 
maloningai. 

Dabar jis stovėjo už jos ir žvelgė į ją iš viršaus. 

— Žinau, — nė kiek nesutriko jis. — Tik gaila, 
kad mirė mūsų sūnus. Šiandien jis būtų buvęs nuosta- 
bus jaunas vyras. Į ką, tiesą sakant, jis buvo panašus? 

— Į mane, — greitai atsakė ji, stengdamasi, kad 
balsas skambėtų tvirtai. 

Staiga jis atvirai ir nuoširdžiai pažvelgė į ją: 

— Magda, aš noriu pasitarti. 

Praėjo kiek laiko, kol ji suvokė jo žodžių prasmę. 

— Nesuprantu, — tarė ji pavargusiu balsu. 

— Turiu rūpesčių. Dabar supranti? 

— Nepaisant to, tave išleido į Federacinę Respub- 
liką? 

— Vienas draugas norėjo suteikti man galimybę, 
kad galėčiau pabėgti. Tik nežinau, ar dar ilgai jis už 

mane laiduos. Galbūt kitą mėnesį, kitą savaitę, o gal 
jau rytoj mane atšauks. O tada galas. Aš dingsiu ka- 
lėjime. Kaip ir daugelis iki manęs. 

— Bet — tai juk baisu, — tarė ji, sujaudinta jo žo- 
džių rimtumo. 

— Čia nieko gerai nepažįstu. Tik tave, Magda. Tu- 
ri man padėti. 

Staiga jis taip klastingai nusišypsojo, jog ji paju- 
to pavojų. 

— Man reikia pinigų. 

— Šit kas. — Burna jai išdžiūvo, ji apsilaižė lū- 
pas. — Šantažas. Turėjau susiprotėti. 

Jis atsistojo, atstūmė savo fotelį atgal. 

— Šantažas! Aš atsiduodu į tavo rankas, prašau ta- 
vo pagalbos, o tu kalbi apie šantažą. 

— Kad ir kaip tai vadintum, — ji stengėsi būti ra- 
mi, — negaliu duoti tau, ko reikalauji. 

— Palieki mane nelaimėje? 

— Aš nieko neturiu. 

— Magda! Tu turtinga moteris. Manai, kad to ne- 
žinau. Tėvai paliko tau turto. Turi akcijų, papuošalų, 
kailinių... 

Ji nutraukė jį: 

— Bet ne grynų. 

— Tuomet parduok ką nors. 

— Janai, — tarė ji, — Janai — argi nesupranti, 
kad taip negalima? Akcijos padėtos banke, mano vy- 
ras jas nuolat kontroliuoja. Juk negaliu paprasčiausiai 
paimti paketo ir parduoti. 

— Gaila, — tarė jis, nežiūrėdamas į ją. 

Ji atsistojo: 

— Ar jau galiu eiti? 

Jis spoksojo į ją: 

— Tau viskas labai paprasta, Magda. Tu galvoji: te- 
gu jis paprasčiausiai nuskursta. Ar ne? Taip aš juo at- 
sikratysiu. Bet aš tau pasakysiu štai ką: jei taip atsitiks, 
aš nusitempsiu tave kartu. Aš viską sunaikinsiu, Mag- 
da — viską. 

Ji nedrįso nė abejoti jo kalbų rimtumu. 

— Kiek tau reikia? — silpnai ištarė ji. 

— Penkių tūkstančių. 

Ji sučiaupė lūpas. 

— Sutik, anoks čia dvaras, — įtaigiai pasakė jis. — 
Tavo padėties moteriai tai turėtų būti įmanoma. 

— Nematau jokios galimybės. 

— Galbūt ne dabar, ne šią akimirką. Ber tu ją ra- 
si, patikek. 


Evelina pabudo vidury nakties. Nežinojo, kas ją iš- 
gąsdino, bet tuoj pat atsisėdo ir įsiklausė į tylą. 

Ji girdėjo savo vyro alsavimą. 

Vienu šuoliu Evelina atsistojo ir basa priėjo prie sa- 
vo vaiko lovos. Karina gulėjo stipriai užsimerkusi, 
kumštelį prispaudusi prie burnos. Evelina turėjo žemai 
pasilenkti, kad išgirstų švelnų alsavimą. 

Tada atsitiesė, apklostė vaiką ir nuėjo prie savo Io- 
vos. Šviečiantis žadintuvo ciferblatas rodė trečią va- 
landą ryto. 

— Ar atsitiko kas? — miegūstas sumurmėjo Han- 
sas Hilgertas. 

— Ne, — tarė Evelina, — viskas gerai. Miegok sau 
toliau. 

Bet jis jau išsiblaivė iš miegų. 

— Kas tau? — paklausė. — Kodėl nemiegi? 

— Aš — aš vis bijau, kad kas atsitiks Kari. 

Jis įjungė naktinę lempą ir įsižiūrėjo į žmoną. 

— Kodėl taip manai? 

— Pati nežinau. 

Ji gulėjo ant pagalvės, labai liekna ir jaudinamai 
jauna, apsivilkusi baltais mezginiuotais naktiniais 
marškiniais, nuslydusiais nuo vieno peties. 

Ir vėl taip stipriai, kaip ir per pirmą jų susitikimą, 
jis pajuto norą apsaugoti ją nuo viso gyvenimo blogio. 

— Galėčiau išplakti tavo motiną, — išpoškino 
jis. — Manai, nežinau, kad tai ji tau pripūtė arabų? 

Evelina paraudo. 

— Ak, aš apie tai nė negalvoju, — patikino ji. 

— O ne, tu galvoji apie tai nuolat. 

— Neturėtum taip pykti ant mano motinos. Ji tai 
pasakė tikrai tik iš rūpesčio. Nekalbu apie tai, ar ma- 
ma buvo labai taktiška. Man štai kas neišeina iš gal- 
vos: ko ji taip išsigando? Hansai, neapsimesk, kad nie- 
ko nepastebėjai — ji juk vos neapalpo. 

— Na taip, — dvejojo jis, — ji elgėsi labai keistai, 
tai tiesa. 

— Keistai! — sušuko Evelina. — Ji mirtinai išbalo, 
o tu sakai — keistai. 

— Na jau! Kodėl manai, kad visa tai susiję su mū- 
sų Kerlchen? 

— Nes mes kaip tik apie ją kalbėjomės. Prisimeni? 
Aš pasikviečiau tave iš vonios, tu pasilenkei virš lovy- 
tės, ir mes visi žiūrėjome į Kari, o tą akimirką... 

— O kas atsitiko tą akimirką? Aš juk taip pat žiū- 
rėjau į Kari ir nieko neįprasto nepastebėjau. 

Evelina suraukė kaktą. 

— Aš taip pat nieko nepastebėjau. Apie tai ir kal- 
bu. Tik mama! 

— Mieloji, — tarė jis ir švelniai ją apkabino. — Pra- 
šau! Nesijaudink taip. Kari visiškai sveika. Nežinia, kas 
šovė į galvą tavo motinai. 

Evelina prisiglaudė prie vyro krūtinės. 

— Gal ir būčiau tai seniai užmiršusi, — prisipaži- 
no ji tyliai, — jei ne... Ar atkreipei dėmesį, kaip seniai 
mama pas mus nebesilankė? 

— Pasiilgai jos? 

— Po to karto ji daugiau nebuvo pasirodžiusi. Kaip 
tik nuo tos dienos, kai ją kažkas, matyt, išgąsdino. 

— Nesikankink taip, Evi, — tarė jis. — Aš tikras, 
kad viskas, ką tu čia išsigalvoji, visai neturi pagrindo. 
Juk tavo mama paprasčiausiai galėjo susirgti, ar ne? Ar 
apie tai nepagalvojai? 

— Užvakar aš jai skambinau ir nieko panašaus ji 
man nesakė. 

— Maryr, ji nenori, kad tu jaudintumeisi. Na, ar ne 
tas pats: kodel tau nepaėmus Kari ir nenuėjus su ja pas 
daktarą Fogelį? Juk vaikų gydytojas tuoj pat pasakytų... 

Ji prisiglaudė prie jo. 

— Aš nedrįstu, Hansai, antraip jau seniai būčiau 
nuėjusi. 

— Tuomet aš eisiu kartu. Pabandysiu gauti rytoj 
laisvą dieną. Popiet galbūt. Tau tereikia paskambinti 
daktarui Fogeliui ir pasakyti jam, kad mes ateiname. 

— Taip, Hansai, — tarė ji, lengviau atsikvėpdama. 


Vaikų gydytojas buvo stotingas vyras protingomis, 
išmanančiomis akimis. Jo esybė skleidė jėgą ir gerumą, 

ir Evelinos nervingumas greitai nyko, įžengus į jo kli- 
niką. Mažąją Kariną ji nešėsi ant rankų. Hansas Hil- 
gertas kiek atsilikęs sekė iš paskos. 

Gydytojo padėjėja paėmė vaiką iš Evelinos, pagul- 
dė ant stalelio ir ėmė nurenginėti. 

Daktaras Fogelis atsisuko į tėvus ir paklausė: 

— Na, ko gi trūksta mūsų jaunajai damai? Teleto- 
nu sakėte, kad kažkuo susirūpinote. 

Evelina su Hansu Hilgertu trumpai susižvalgė. 

— Tiesa, — prabilo Hansas Hilgertas. — Mano 
žmona mano... 

— Ar mažylė nepriauga tiek, kiek reikėtų? 

— Priauga, — greitai tarė Evelina, — tai ne dėl to. 
Tai iš viso nieko konkretaus, tik — aš tiesiog nesu vi- 
sai tikra, ar su ja viskas gerai. 

Daktaras Fogelis nusišypsojo. 

— Toks įtarumas man visai suprantamas. Pagaliau 
juk tai jūsų pirmas kūdikis. Tik palaukite, kai bus tre- 
čias ar ketvirtas, čia jau patys viską žinosite. 

Jis pasisuko prie apžiūros stalo, kur gulėjo plikutė- 
le Karina, mosuodama kumšteliais. 

— Atrodo puikiai, — įvertino jis. — Na, tai pažiū- 
rekim.... 

Prieš klausydamas širdį ir plaučius, ranka kiek su- 
šildė stetoskopą. Tačiau mažoji nuo neįprasto vėsaus 
prisilietimo ėmė rėkti. 

Evelinos lūpos virpėjo. Hansas Hilgertas raminamai 
spaudė jai ranką. 

Gydytojas įsidėjo stetoskopą į savo balto chalato ki- 
šenę, apžiūrėjo vaiko burną, nosį, ausis. Tada atsargiai 
pajudino rankas ir kojas. 

Padėjėja paguldė kūdikį ant pilvo. Daktaras Foge- 
lis steroskopu paklausė nugarą. Karina iš visų jėgų vis 
bandė pakelti galvytę. 

Evelina su Hansu Hilgertu tylomis laukė, dėmesin- 
gai įsitempę. 

Pagaliau gydytojas atsitiesė. 

— Viskas be priekaištų, — tarė jis. — Jūsų vai- 
kas — tikrai puikus. 

Evelinos neįtikino raminantys gydytojo žodžiai. 

— Prašau suprasti, — aš noriu žinoti, ar mano vai- 
kas visiškai normalus? 

— Turint omeny, normalus psichiškai? 

— Psichiškai ir fiziškai. 

: Padėjėja paguldė Kariną ant svarstyklių. 

— Ar įrariat ką nors konkretaus? — paklausė gydy- 
tojas. 

— Mano uošvė išūžė žmonai galvą, — paaiškino 
Hansas Hilgertas. — Ji užsiminė, lyg... 

— Ar yra jūsų šeimoje kokių paveldimų ligų? — 
paklausė daktaras Fogelis. 

— Maniškėje? Ne, — tarė nedvejodamas Hansas 
Hilgertas ir pažvelgė į Eveliną. 

— Mes taip pat visiškai sveiki, bent jau kiek dabar 
zaliu prisiminti, — tarė jo žmona. 

— Jokių psichinių ligonių? Epileptikų? — norėjo 
žinoti gydytojas. 

— Nė iš tolo, — atsakė Hansas Hilgertas. 

— Na, tuomet tikrai nežinau, kodėl jūsų vaikas ne- 
curėtų būti sveikas. 

— O ar negalite to tvirtai nustatyti? — paklausė 
Evelina. 

— Deja, ne. Tokiam mažam vaikui... — jis gūžtelėjo 
pečiais. — Kad rankos ir kojos, pirštai, nosis ir ausys 
sveika, žinoma. Bet juk tuo ir patys neabejojate. Šir- 
dis ir plaučiai taip pat be priekaištų. Bet juk psichiniai 
žmogaus sugebėjimai vystosi tik labai pamažu. Žino- 
ma, jų vaikas turi iš pat pradžių. Bet nėra jokio me- 
todo patikrinti juos aštuonių savaičių kūdikiui. 

— Vadinasi... — Evelina nutylėjo. 

— Pone daktare, mano žmona mano, — tarė Han- 
sas Hilgertas, — kad jos motina pastebėjo, jog Kari- 
na kažkuo nenormali. , 

— Neįmanoma, — tarė daktaras Fogelis tuoj 
pat, — visiškai neįmanoma. Atsiųskite savo motiną pas 
mane, kad galėčiau su ja pasišnekėti. 

Daktaras Fogelis pažvelgė į Eveliną. 

— Džiaukitės, kad turite tokį išmintingą vyrą ir to- 
kią puikią dukterį. 

Helga Gertner po to įsimintino spaudos pokylio dar 
daug kartų buvo susitikusi su Janu Mirskiu. Pati sau to 
neprisipažindama ji mėgavosi atkakliu asistavimu išvaiz- 
daus vyro, kurį ji kartą — prieš daug metų, lygiai kaip 
ir jos draugė Magdalena — buvo įsimylėjusi. Tik tąkart 
jis beveik nekreipė į ją dėmesio. Tuo labiau dabar svai- 
gino jai teikiama pirmenybė. 

Tačiau ji jau nebebuvo tokia jauna, kad pamestų 
galvą dėl ūmai įsiliepsnojusios aistros. 

Po poros dienų, kai Magda norėdama atsikratyti 
reiklių jo skambučių atidavė jam puikius savo mamos 

papuošalus, Janas Mirskis įteikė Helgai Gertner porą 
senamadiškų, tačiau nuostabiai gražių auskarų. Ji jau- 
tėsi taip pamaloninta kaip moteris, jog buvo pasiruo- 
šusi mesti iš galvos visas pašalines mintis. 

Jie buvo nuėję į jaukią, medžiu išmuštą vyninę Kel- 
no senamiestyje. Jis padėjo pakelį į jos vietą, kai pa- 
valgiusi Helga trumpam išėjo susitvarkyti. 

— Dieve mano, kaip puiku! — nustebo ji, laikyda- 
ma papuošalus delne; šiltas raudonis užliejo jos siau- 
rus rusvus skruostus. — Kokie nuostabūs! 

— Džiaugiuosi, kad tau patiko, — santūriai tarė 
jis. — Aš jau bijojau, kad tau jie pasirodys ssnamadiški. 

— Senamadiški? Bet kaip tik tai ir užburia! Kur tik 
tu juos gavai? 

— Paveldėjau iš motinos. 

— O, — ji sutriko ir pasijuto keistai nemaloniai. 
Pažvelgė į jį ir prisivertė nusišypsoti. — Juk tai mane 
pernelyg įpareigotų. 

Jo veidas persimainė. 

— Atleisk man, jei buvau pernelyg įkyrus, — dirb- 
tinai tarė jis. — Visai to nenorėjau. 

Jis prisidegė cigaretę. 

— Bet, Janai, nesuprask manęs klaidingai... 

Jis šiurkščiai nutraukė ją: 

— Nieko tokio. Pamirškim tai! — Jis atkišo ranką, 
lyg norėdamas įsidėti pakelį su auskarais. 

Ji nevalingai pridengė jį ranka. 

— Prašau, tai tik — ne tai turėjau omenyje. Bet... 

Jis ir vėl neleido jai baigti: 

— Norėjau suteikti tau mažytį džiaugsmą, bet tu 
mane atstūmei. Liaukimės kalbėję apie tai. 

Jis įsikišo cigaretę į dramblio kaulo kandiklį. 

— Mažytį džiaugsmą, Janai? Džiaugsmas buvo per- 
nelyg didelis. Tik apie tai ir kalba. 

— Jei tik tiek, — tarė jis su šypsena, nelauktai nu- 
švietusia jo veidą, — tai paprasčiausiai šiek tiek mažiau 
džiaukis, Helga, ir tuo užbaigsime. Arba... 

Helga Gertner giliai įkvėpė. 

— Taip, — tarė, — aš juos priimsiu. Ne tik todel, 
kad neįžeisčiau tavęs, ne, — tik nesijuok iš manęs — 
apie tokius auskarus aš svajojau jau daugybę metų. 

— Iš tikrųjų? — tarė jis. — Kokia netikėtai roman- 
tiška silpnybė tokiai moteriai kaip tu. 

— Magdalena turi panašius, — nerūpestingai šne- 
kėjo Helga Gertner. — Tai papuošalų rinkinys kartu 
su apyranke, žiedu ir grandinėle. Visuomet jai jų pa- 
vydėjau. Nesuprantu, kodėl ji niekada jais nesipuošia. 

— Na, — tarė jis, — dabar galėsi kada nors paly- 
ginti savuosius auskarus su anais, Magdos. Įdomu, 
kaip tai atrodytų. — Jo šypsnys buvo ciniškas. 

Helga Gertner nieko nesuvokė, jai net neatėjo į gal- 
vą įtarti, kad rankoje laiko Magdalenos papuošalus. 

: — Kodėl taip keistai kalbi? — paklausė ji. 

Jis nuleido klausimą negirdomis. 

— Na, pasimatuok. 

Ji atsispyrė pagundai. 

— Janai, — tarė ji. — Aš dar niekad nepriėmiau iš 
vyro jokios dovanos. Knygą, gėles, saldainius, taip, bet 
niekada jokios tokios asmeniškos dovanos. 

— Mes abu, — tarė jis ir užgesino cigaretę, — taip 
pat visai kas kita. — Jis pažvelgė į ją, 1r ji, neatlaikiusi 
skvarbaus jo žvilgsnio, nevalingai nuleido akis. — Ar aš, 
tiesą sakant, nors kartą sakiau, jog myliu tave, Helga? 

Ji stengėsi tvardytis. 

— Ne, — tarė ji, — ir tikiuosi, jog vengsi to ir at- 
eityje. 

— Kuo aš tave trikdau? Jei kaip nors įmanoma, aš 
pasikeisiu, Helga. 

— Nemėgstu, kai su manimi žaidžiama, — kimiai 
tarė ji ir nugėrė iš savo taurės: nemažą gurkšnį. Tada 
prisivertė pasižiūrėti į jį. — Aš nelinkusi flirtuoti, — 
kreivai nusišypsojo. 

— Helga, ar tu nesuvoki! Aš myliu tave. Nieko ne- 
trokštu labiau, kaip tik vesti tave. 

Jos širdis ėmė plakti taip smarkiai, jog Helga išsi- 
gando, kad jis išgirs. 

— Janai, — tarė ji, — ką čia dabar šneki! Juk iš 
mūsų niekuomet neišeis pora. 

— O kodėl ne? 

— Lyg nežinotum! Kas atsitiktų, jei parsigabentum 
žurnalistę namo iš Vakarų kaip žmoną. 

— Niekas neprivers manęs grįžti. 

Akimirką ji sustingo. 

— Tu kalbi rimtai? — negalėjo patikėti. 

Dabar jis kalbėjo labai tyliai. 

— Negaliu čia su tavimi kalbėtis. 

Ji pamiršo visus įtarinėjimus. 

— Eikš. Važiuokim pas mane, — impulsyviai tarė ji. 

Ji įsidėjo paketėlį su auskarais į savo rankinę, o jis 
užsimokėjo. Tada abu išėjo į švelnią pavasario naktų. 
Ji iškentė, kad jis savininkiškai suėmė ją už parankės. 
Jie nesikalbėjo, kol priėjo automobilį. 

Tik pasiekus Reino kranto gatvę, ji vėl prašneko: 

— Tau reikia pagalbos? 

— Taip. 

— Turiu gerų ryšių. Bet reikia viską apgalvoti. 

— Jei turėčiau kuo užčiaupti burnas tiems namie, 
viskas būtų paprasta. | 

— Ką turi omeny? — Ji nenusigręžė nuo gatvės, 
plytinčios prieš juodu lyg juodas blizgantis kaspinas. 

— Jei galėčiau jiems ką nors nusiųsti, įdomių žinių, 
tikrą bombą, — juk taip jūs tai vadinat? — jie tikrai 
mane išleistų. 

Dabar ji pažvelgė į jį. 

— Ar del to jie tave čia ir atsiuntė? 

— Ne, — tarė jis kiek per greitai, — žinoma, ne. 

— Tuomet nesuprantu, kaip tau tai atėjo į galvą. 

— Bet juk viskas aišku! 

— Visiškai ne. Greičiau jau tai didžiausia nesąmo- 
nė, kokią tik esu girdėjusi. Jei tu gausi jiems Žinių, ta- 
vęs tikrai niekada nepaleis. Be to, šitaip tapsi nepagei- 
dautinas Vakaruose. 

Jis suprato, jog neįvertino jos, ir norėjo pakeisti 
temą. 

— Matyt, tu teisi, — skubiai tarė jis, — tai tebu- 
vo viena mano minčių. 

— Maniau, kad esi išmintingesnis, — atlaidžiai nu- 
sišypsojo ji. — Tik paklausyk, teisinga išeitis pati per- 
šasi: tu tikrai žinai daug ką iš ten. Taigi pasinaudok 
tuo! Paprašyk prieglobsčio ir išklok viską. Tuomet būsi 
čia priimtas. 

— Laikai mane išdaviku? — nukirto jis. 

— Ne, — suglumo ji, — pamaniau tik... 

— Nieko tokio. — Jis pažvelgė į savo laikrodį: — 
Be to, apgailestauju, bet negaliu užeiti pas tave... 

— Ne? — jai vos pavyko užgniaužti nusivylimą. — 
Aš tave įžeidžiau? 

— Visai ne, — švelniai tarė jis, — ką sau manai, 
Helga! Tik prisiminiau, jog dar turiu vieną susitikimą. 

Janas Mirskis visą savaitę nedavė Helgai Gertner 
apie save žinios. Ji gailėjosi. Jausmas, kad įžeidė jį ir 
galbūt prarado visam laikui, kankino ją labiau, nei pati 
sau norėjo prisipažinti. 

Vieną vakarą, apie devintą valandą, ji sėdėjo savo 
bute prie rašomojo stalo ir rašė straipsnį apie Europos 
susivienijimo privalumus ir trūkumus, kai paskambi- 
no į duris. 

Ji atsistojo, pakėlė durų telefono ragelį ir kiek pa- 
laukusi tarė: 

— Kas ten? 

Širdis suplakė smarkiau, kai atpažino metalinį Jano 
balsą. 

— Kartą buvai pakvietusi mane pas save, — tarė 
jis, ir ji įsivaizdavo šypseną apie jo akis, — ar galiu at- 
eiti dabar? 

— Aš — kaip tik dirbau. 

— Gaila, — tarė jis, — tuomet kitą kartą... 

— Ne, — greitai tarė ji, — nenueik. Jei pažadi 1!- 
gai neužsisėdėti — luktelėk, aš atidarysiu tau duris! 

Laukdama jo ji ėme lakstyti po butą. Užtraukė di- 
džiulio prancūziško lango, po kuriuo mirguliavo nak- 
tinė Bona, užuolaidas, nunešė pilnas pelenines į virtu- 
vę ir įjungė oro kondicionierių. 

Kai skambtelėjo prie durų, ji kaip tik bandė sutvar- 
kyti vazoje porą forzitijų šakų. Tik eidama prie buto 
durų užmetė akį į veidrodį. Ji vilkėjo tamsiai žalią, na- 
minį velveto kostiumėlį, kuris ją jaunino ir pabrėžė 
liekną figūrą. Tamsūs, trumpai pakirpti plaukai, ku- 
riuos mėgo taršyti dirbdama, buvo kiek susivėlę, bet 

makiažas dar geras. Ji nepasišukavo plaukų — norėjo 
atrodyti natūraliai ir nerūpestingai. 

Ji atidarė duris. Čia stovėjo jis ir, nespėjus jai nė pa- 
galvoti apie priešinimąsi ar gynimąsi, apkabino ją ir 
pabučiavo — taip aistringai ir švelniai, kad jai apsisuko 
galva. 

Helga Gertner buvo nebejauna. Gyvenime buvo 
bučiavusis su keletu vyrų — draugiškai, švelniai, žais- 
mingai, taip pat ir su meile. Bet šis bučinys, prisipa- 
žino ji sau, kai Janas Mirskis ją paleido, pranoko vis- 
ką, ką iki šiol buvo patyrusi. Atrodė, lyg staiga būtų 
beveik išsipildžiusios gyvenimo svajonės. 

Jis šypsodamasis pažvelgė jai į akis ir tarė: 

— Aš kovojau su savimi, Helga, bet matai, pralai- 
mėjau. Aš negaliu gyventi be tavęs. 

— Ak Janai... — tai buvo viskas, ką ji įstengė ištar- 
ti. Ji sutrikusi persibraukė ranka plaukus. 

Jis nusivilko paltą 1 pakabino jį, lyg tai būtų savai- 
me suprantama, lyg seniai čia jaustųsi kaip namie. 

— Tai buvo ilgas kelias pas tave, Helga, — tarė jis 
švelniai ir savininkiškai suimdamas ją už kaklo. 

Jai tai patiko. 

— Lygiai taip pat pažiūrėjai į mane tuomet poky- 
lyje, per mūsų pirmą susitikimą, atsimeni? 

— Aš nieko neužmiršau. 

Jis uždėjo ranką jai ant peties,-ir abu kartu įėjo į 
erdvų kambarį. 

— Gražu pas tave, — tarė jis ir vertindamas nu- 
žvelgė patogius, modernius fotelius, storą, raudoną ki- 
limą, barokinę komodą, angelą, seną žibalinę lempą. 

— Ir viską įrengiau pati, — tarė ji su suprantamu 
dirbančios moters pasididžiavimu. 

— Mano pagarba! — jis pakštelėjo ją į kaktą ir pa- 
leido. 

Ji stengėsi, kad jis jaustųsi kuo smagiau. Arnešė bu- 
telį viskio, ąsotį šalto vandens, ledo. Įpylė, padėjo ci- 
garečių. 

Jis atsisėdo ant plačios kušetės ir prisitraukė Helgą. 

— Aš kai ką nuslėpiau nuo tavęs, — tarė jis, — 
nuo tavęs ir Magdalenos. Bet tai buvo jūsų pačių kal- 
te. Neleidote man nė prasižiot. 

Nejučia ji pamėgino ištrūkti iš jo glėbio. Jis tuoj pat 
pajuto ir paleido ją. 

— Apie ką tu kalbi? — paklausė ji, o protingos jos 
akys tuoj pat pragiedrėjo. 

— Apie savo sūnų. 

Norėdama nuslėpti sumišimą, ji greit nugėrė gurkš- 
nį viskio. 

— Jūs tvirtinote, kad jis miręs. 

— Taip ir yra, — greit pasakė ji. 

— Ar gali prisiekti? 

— Kam? Jei tikrai mane myli — kaip Magdalenos 
vaikas gali būti tau toks svarbus? 

— Kaip tik todėl, kad myliu tave. Paklausyk. Kaip 
tik šis berniukas labiau nei kas kita pasaulyje sieja ma- 
ne su Rytais. 

— Nesuprantu. — Ji susirado cigaretę. 

Jis tuoj pat ją pridegė. | 

— Nesu toks jau beširdis, kaip judvi apie mane 
manėt. Tu ir Magda! 

— Aš niekuomet... 

— Parylek. Nemeluok dabar. Ramiai paklausyk ma- 
nęs. — Jis taip pat paėmė cigaretę. — Tuojau po karo 
aš ėmiau ieškoti berniuko. Norėjau žinoti, kas atsiti- 

ko mano sūnui. Pamaniau, kad galbūt Magda nepasi- 
emė jo kartu į Vakarus. Būčiau supratęs ją. — Trum- 
pam nutilo ir godžiai patraukė cigaretę. 

— Ir? — paklausė ji nekantraudama. 

— Aš radau jį. Na, berniuką Udo amžiaus, turėjusį 
jo dokumentus. Jis negalėjo daug papasakoti, tik tai, 
kad buvo prieglaudoje. Iki tol nebuvau jo matęs. Bet 
laikiau jį savo sūnumi. Auginu jį ligi šiolei. Jis darbš- 
tus berniukas. Studijuoja matematiką Varšuvoje. Ma- 
niau, kad Magda apsidžiaugs. Bet, mano nuostabai, ji 
pasakė, kad berniukas mirė. O ir tu tvirtinai tą patį. — 
Janas nukratė cigaretės pelenus, nežiūrėdamas į Hel- 
gą. — Ką pasakysi? 

— Aš nustebinta! — pati jautė, kad žodžiai nu- 
skambėjo neįtikinamai. — Turiu galvoje, galiu tik spė- 
ti — matyt, įvyko klaida. 

Helga Gertner nežinojo, kaip jai elgtis. Ji mylėjo Ja- 
ną Mirskį ir norėjo juo tikėti. Ber net ir tą akimirką dar 
galvojo apie tai, jog nevalia stumti Magdos į pavojų. 

— Ar berniukas, kurį laikai savo sūnumi, turi ko- 
kių ypatingų žynių? — paklausė ji. 

— Ką turi omeny? 

— Na, tarkim — širdies formos apgamą tarp men- 
čių? 

— Taip. Turi tokį. 

— O, Janai! — tarė ji sukrėsta. — Tuomet tai jis. 
Dieve mano, kaip džiaugiuosi. Kai Magda sužinos, ga- 
lės pagaliau daugiau nebesirūpinti. 

— Ji rūpinosi? — paklausė jis, su vargu slėpdamas 
smalsumą. 

— Taip, nes... — Helga Gertner nebaigė saki- 
nio. — Ber kam aš tau pasakoju! 

Jis pažvelgė į ją. 

— Galėtum bent truputį manimi pasitikėti, Helga. 

— Žinoma, tik — tai ne mano paslaptis. 

— Tiek to. Nekalbėk apie tai. Vadinasi, berniukas 
niekada nebuvo miręs. Daugiau ir nenorėjau žinoti. 

Jo veidas tapo uždaras. 

— Na, kas dabar vel? — išsigando ji. — Tu supykai? 

— Ne. Tik nuliūdau. Nuliūdau ir gana nusivyliau. 

— Todel, kad tau pamelavau? Bet juk tada dar ne- 
žinojau... 

— Dabar jau žinai ir vis dar nesiryžt pasakyti man 
visos tiesos! 

— Ber rai juk visai nebeįdomu. Mes pametėme 
berniuką bėgdamos. Karaliaučiuje. Ten jį turbūt ir ra- 
dai, tiesa? Magda tai palaikė Dievo pirštu ir vėliau ne- 
bedrįso jo ieškoti. 

— Tačiau aš nesuprantu, kodėl ji dar dabar rūpi- 
nosi. 

— Janai, tai juk aišku kaip dieną. Ji visuomet bi- 
jojo, kad jis netikėtai pasirodys... 

— Kaip, bijojo? Juk jis niekada nebūtų pažinęs sa- 
vo motinos! 

— Kaip tik dėl to! Ak Janai, ar negalėtume pasišne- 
kėti apie ką kitą? — ji meldžiamai pažvelgė į jį. 

Staiga jis pajuto, jog perlenkė lazdą. 

— Tu teisi, — tarė jis ir švelniai ją apkabino. — 
Net nenujauti, kaip džiaugiuosi, kad mudu tarpusavyje 
išsiaiškinom. 

— Taip, Janai, — šnabždėjo ji. — O savo sūnų, jį 
vėliau taip pat galėsime atsivežti į Vakarus, tiesa? 

— Nebegalvok apie tai, — paprašė jis. — Dabar 


svarbiausia — mes ir mūsų meilė! 

Evelina parašė savo motinai ilgą, džiaugsmo kupi- 
ną laišką, kuriame smulkiai papasakojo, kaip auga ma- 
žoji Karina, nuostabiausias kūdikis, koks, jos manymu, 
kada nors buvo gimęs. Tačiau kiekviena eilutė dvelkė 
rūpesčiu del Magdalenos. 

Kodėl pas mus nebesirodai, mama? — baigdama laiš- 
ką rašė Evelina. — Ar mes tave kuo įžeidėme? Jei taip, 
tai mes tikrai to nenorėjome. Būčiau seniai tave aplan- 
kiusi, bet juk žinai, negaliu atsitraukti nuo mažosios 
Kerlchen. Bet jei tu nesveikuoji, ar tau reikia mano pa- 
galbos, aš kaip nors pasistengsiu. 

Magdalena jautė už šių žodžių slypintį primygtiną 
raginimą. Nebuvo jokios priežasties dar kartą atidėti 
apsilankymą pas jaunuosius sutuoktinius. Taigi pasi- 
ryžo vieną šiltą pavasario dieną nuvažiuoti į Kelno Lin- 
dentalį. 

Evelina pasveikino motiną be galo nuoširdžiai. 
Magdalenai ir vėl nusmelkė širdį: kaip santuoka ir mo- 
tinystė pakeitė jos dukterį. Pradingo ta anksčiau jai 
būdinga išdidi ir kartu pažeidžiama laikysena. Laimin- 
ga santuoka tapo jėgos šaltiniu, visą jos esybę užliejan- 
čiu tvirtybe ir šiluma. 

— Kaip gerai, kad atėjai, mama, — tarė Evelina. — 
Hansas labai apsidžiaugs. Turėtų tuoj grįžti. Užkaisiu 
arbatos. 

Kol vanduo šilo, Magdalena parodė lauktuves: pui- 
kų, pliušu pamušrą, švelniai rožinį, išeiginį drabužėlį 
Karinai. Evelina neištvėrė ir sumanė tuoj pat pamatuo- 
ti. Santuoka ir motinystė jai vis dar buvo žaidimas, ku- 

rį ji, beje, žaidė labai rimtai. Ji ketino tapti šitos sri- 
ties meistre. 

Magdalena stebėjo jauną mamą su kūdikiu, ir šir- 
dį skaudėjo nuo žinojimo, kokia trapi ši neįkainojama 
laimė. 

Staiga — Karina jau buvo aprengta, Evelina net už- 
maukšlino jai ant galvytės gobtuvą — kažkas paskam- 
bino prie durų. Evelina su vaiku ant rankų nuėjo ati- 
daryti. 

Magdalena išgirdo balsus ir pamanė, jog parėjo 
Hansas. Tada grįžo Evelina: 

— Netikėtas svečias, mama, — tarė ji, — vienas 
ponas iš Godesbergo mokesčių inspekcijos nori pasi- 
kalbėti su Hansu. — Ji nusisuko ir plačiau atvėrė du- 
ris. — Užeikit į vidų! 

Ponas, įėjęs į vidų, buvo Janas Mirskis. 

Jano Mirskio pasirodymas dukters namuose Magda- 
lenai Rot buvo lyg išsipildęs košmariškas sapnas. Vėliau 
ji pati stebėjosi, kaip nepuolė į isteriją. Iš tiesų išoriškai 
ji liko visai rami, tik jos veide neliko nė lašo kraujo. 

Evelina tai tuoj pat pastebėjo. 

— Ar gerai jautiesi, mama? — susirūpino ji. 

Kokią akimirką Magdalena kovojo su pagunda pa- 
sinaudoti savo silpnumu ir išeiti. Noras pabėgti iš šios 
keblios padėties buvo kone neįveikiamas. Tačiau Mag- 
dalena taip nepadarė, negalėjo taip pasielgti. Vienin- 
telė šioje jausmų sumaištyje aiški mintis buvo: nega- 
liu palikti Evelinos su juo vienos. 

Taigi drebančia širdimi ji sumelavo: 

— Žinoma, gerai, Evelina! Kodėl to klausi? Jau- 
čiuosi gerai. 

— Pamaniau tik — tu tokia išbalusi. 

— Visiškai ne, — tarė Magdalena Rot ir nežmoniš- 
komis valios pastangomis net nutaisė šypseną. — Tau 
tik pasirode! 

Evelina tiriamai nužvelgė motiną, tuomet atsigręžė 
į Janą Mirskį: 

— Prašom sėstis! — tarė ji. — Tuojau grįšiu, tik 
noriu paguldyti vaiką. 

— Jei aš nelaiku... — Janas Mirskis, apsimestinai 
supratingai šypsodamasis, žiūrėjo čia į motiną, čia į 
dukrą. 

— O ne, jokiu būdu! — skubėjo patikinti Eveli- 
na. — Jūs pačiu laiku! Tikiuosi, išgersite su mumis 
puodelį arbatos? 

Lyg tyčia, tuo metu virtuvėje ėmė švilpti virdulys, 
ir Evelina su mažąja Karina, vis dar aprengta išeiginiais 
drabužėliais, ant rankų išbėgo iš kambario. 

Janas Mirskis buvo palikęs paltą prieškambaryje. 
Dabar jis atsisėdo ir sukryžiavo savo ilgas kojas. 

— Kerinti jauna mama, — ciniškai tarė jis. — Iš tik- 
rųjų, Magda, gali ja didžiuotis! 

Magdalena vis dar stovėjo. Ji taip stipriai įsikibo fo- 
telio atkaltės, jog sąnariai persišvietė per odą. 

— Dink! — tarė ji, dusinama neapykantos. — Dink 
iš čia! Tuojau pat! Kitaip... — Ji nutilo. 

— Kas — kitaip? — visai nesusijaudino jis. — Tu 
juk negrasini man? 

— Aš įskųsiu tave! 

— Ak, tikrai? — jis pakėlė tamsius antakius. — O 
už kokius, prašyčiau pasakyti, nusikaltimus? 

— Kaip tu drįsti... — Magda nutilo. 

Staiga ji suvokė, kokia pavojinga ir beprasmiška ši 
scena. Kad ir ką ji sakytų, Janas Mirskis neišeis. Jis tik 
mėgavosi tuo pasibaisėjimu, apėmusiu Magdaleną, jam 
atėjus. Galbūt jis kaip tik ir siekė, kad ji išsiduotų duk- 
ters akivaizdoje. 

— Na, kalbek, — tarė jis slapčia džiūgaudamas. — 
Klok viską, kas slegia tau širdį! 

Tą akimirką į kambarį įėjo Evelina, nešina padėk- 
lu su arbata. 

— Jūs pažįstami? — apstulbo ji. 

Janas Mirskis atsigręžė į ją. 

— Kodėl? — apsimetė nustebęs. — Kodėl taip ma- 
note? 

— Jūs ką tik pasakėte mano mamai... 

Jis nuoširdžiai nusijuokė: 

— Šit kaip! Dėl to! Aš tik pasakojau jūsų motinai, 
kaip dažnai mes, mokesčių inspekcijos darbuotojai, iš- 
barami. Net mano geriausias draugas ėmė neseniai ma- 
ne atakuoti. Jis tvirtino, kad mes patys tyčia prašome 
nuostolių atlyginimo, kad kuo ilgiau turėtume darbo. 
O aš jum atsakiau: „Kalbėk, klok viską, kas slegia tau 
širdį! — „Taip ir padariau! — atrėžė jis, — vieninte- 
liai, kurie turi naudos iš mokesčių rinkimo, tai jūs!“ 

— Na, taip, — nusijuokė Evelina, — panašiai yra 
kartą pasakęs ir mano vyras! 

— Matote! — įsikarščiavo Janas Mirskis ir pažvel- 
gė į Magdaleną. — Tai juk patvirtina tai, ką sakiau iš 
pat pradžių: mūsų nemėgsta beveik taip par, kaip ir fi- 
nansų skyriaus! 

— Na, ne, — paprieštaravo Evelina, — taip nega- 
lima šnekėti... 

Janas Mirskis su Evelina ėmė gyvai šnekučiuotis, 
Magdalena jų beveik nesiklausė. Buvo lyg apdujusi. 
Kaip meistriškai tas vyras melavo! Kaip lengvai iš jo lū- 
pų liejosi melas! O Evelinai jis buvo simpaciškas, iš 
karto galėjai matyti, — toks simpatiškas, kaip ir jai 
tuomet, prieš daugel metų. Dabar jos akyse jis tebu- 
vo atstumiantis, pavojingas žmogus. 

Ji vel atsitokėjo, išgirdusi Janą Mirskį sakant: 

— Ber juk jūsų vyras jau gavo gana didelę sumą iš 
mokesčių inspekcijos? 

Jis pasidėjo ant kelių juodą aplanką, atvertė jį ir iš- 
"traukė vieną segtuvą. 

— Taip, — skubiai pritarė Evelina, — dešimt tūks- 
tančių markių. Tik ne vyras, o jo motina. Juk tai ji su- 
sijusi su Rytų Prūsija. O gal ir jo tėvas. 

— Dešimt tūkstančių markių? Taip, tiksliai suram- 
pa su mano duomenimis! — Janas Mirskis sklaidė po- 
pierius, kurie, kaip žinojo jis ir Magdalena, buvo nie- 
ko, visiškai nieko neverti. 

Evelina pirmoji išgirdo kažką rakinant buto duris. 

— Tai mano vyras! Jis paaiškins jums viską smul- 
kiau. 

Ji išbėgo jo pasitikti. Magdalena žiūrėjo jai pavy- 
mui, nepajėgdama išlementi nė žodžio. Tada pajuto į 
save įsmeigtą pašaipų Jano Mirskio žvilgsnį ir greitai 
nusisuko, kad jis nepastebėtų jos baimės. 

Jie sėdėjo tylėdami, kol įėjo Evelina ir Hansas Hil- 
gertas. Magdalena, matydama juos tokius atsidavusius 
ir artimus vienas kitam, suprato, jog neišsigąs nieko, 
kad tik apgintų šią jų laimę. 

Hansas Hilgertas žiūrėjo į nepažįstamąjį savo bute 
ramiai ir santūriai, kaip visada. 

— Džiaugiuos, kad nuostolių kompensacijos reika- 
lai pagaliau pajudėjo į priekį. Turbūt žinot, kad mums 
priklauso dar penki tūkstančiai markių. Ar dabar gau- 
sime pinigus? 

— Kaip tik todėl ir atėjau čia, — maloniai nusišyp- 
sojo Janas Mirskis. — Liko tik išaiškinti kelis mažmo- 
Žius. 

— Kodel nesikreipėte į mano motiną? Tai juk jai 
skirti tie pinigai. 

— Ne visai taip, — paaiškino Janas Mirskis. — Jei 
pinigai bus išmokėti dabar, tai tik dėl jūsų santuokos. 

— Šitaip, — tarė Hansas suglumęs ir kiek įtariai. 

— Kaip jau sakiau, turiu tik keletą klausimų, — 
greit ėmė kalbėti Janas Mirskis. — Bet jei jums pato- 
giau, galite ateiti pas mus į biurą. Aš tik pamaniau, 
kad būsite patenkintas, jei neturėsit be reikalo vaikš- 
čioti. 

— Žinoma, taip daug paprasčiau, — įsiterpė Eve- 
lina. — Tiesa, Hansai? Tiesiog mano vyras, grįžęs iš 
tarnybos, visuomet būna kiek pavargęs. Jis parenkin- 
tas jūsų rūpestingumu taip pat kaip aš, pone... — Tik 
dabar Evelina susiprato, kad nežino jo pavardės. 

— Smolinskis, — tarė Janas Mirskis nė nemirkte- 
lėjęs. — Aš silezietis, į Vakarų Vokietiją atvykau tik po 
karo. O čia pirmas mano klausimas: kur jūs gimęs, po- 
ne Hilgertai? 

— Ber juk visa tai parašyta jūsų bylose! 

— Tai turėtų būti bylose, — tarė Janas Mirskis vis 
taip pat mandagiai ir švelniai. — Tik, deja, ten įsivė- 
lė pora netikslumų. Paprasčiausia bus, jei duosite man 
savo gimimo liudijimą, o aš pats pažyrhėsiu visus duo- 
menis. 

— Jei tik tiek, aš pats galiu jums viską pasakyti. — 
Hansas Hilgertas prisidegė cigaretę. — Gimiau 1942- 
aisiais metais, kovo penktą dieną Cintuose, tai yra bu- 
vusioje Rytų Prūsijoje. Mano motina 1945-aisiais grį- 
Žo į savo gimtinę, į Kelną. 

— O tėvas? — Janas Mirskis uoliai užsirašinėjo. 

— Žuvo 1944-aisiais, balandžio dešimtą, prie Po- 
kosko. Jis manęs niekuomet nematė. 

Janas Mirskis užsuko ir įsidėjo rašiklį. 

— Taip, taip, karas, — tarė jis. — Siaubingas da- 
lykas. 

— Ar tai viskas, ką norėjote žinoti? 

— Visiškai. — Janas Mirskis sudėjo popierius atgal 
į segtuvą ir pakilo. — Ilgiau jūsų netrukdysiu. Viskas, 
ką pasakėte, man buvo labai įdomu. Esu tikras, kad la- 
bai greitai vėl pasimatysime. 

Nors jis ir nežiūrėjo į Magdaleną, ji vis dėlto supra- 
to, jog paskutiniai žodžiai skirti jai. 


Magdalenai Rot akmuo nuo širdies nusirito, kai po 
valandėlės jai pavyko išsisukti nuo Evelinos ir Hanso 
bendrijos. Jiedu nieko nenutuokė, o Magdalenai bu- 
vo kančia nerūpestingai šnekučiuotis su jais. 

Kai jau sėdėjo prie automobilio vairo — buvo pa- 
siskolinusi vyro automobilį šiai popietei — Magdalena 
sugalvojo nuvažiuoti pas ponią Hilgert. Reikėjo su ja 
pasikalbėti — dabar, tuoj pat. Turėjo viską jai papasa- 
koti, perspėti dėl Jano Mirskio. Jei ponia Hilgert 
neigs, kad berniukas buvo ne jos vaikas, Janui Mirs- 
kiui niekada nepavyks ką nors įrodyti. 

Viskas buvo *kaip pirmą kartą, kuomet ji susirado 
Haną Hilgert. 

Kokia patikli ji tada nuėjo pas Haną Hilgert, ko- 
kią giedrą savo dukters ateitį jai nupasakojo — o da- 
bar! Evelinos gyvenimas buvo ant prarajos krašto, ir tik 
dėl jos motinos kaltės, dėl jos siaubingos klaidos. 

Sūnaus uošvienę Hana Hilgert priėmė draugiškai, 
per daug nenustebusi. 

— Kaip miela, kad mane aplankėte, — šnekėjo ji, 
vesdama Magdaleną į didelį, nesurvarkyrą kambarį. — 
Dabar jaučiuosi kiek vieniša! 

Iš siuvyklos sklido mergaičių dainavimas. 

Hana Hilgert nurinko nuo fotelio kelias medžiagos 
atraižas. 

— Prašom sėstis! Kaip sekasi vaikams? Jau seniai 
ten nebuvau. 

— Turėtumėt dažniau juos aplankyti! — Magdale- 
na turėjo atsikrenkšti, kad atgautų balsą. 

— Tikrai? Aš taip nemanau. 

— Kaip tik buvau pas Eveliną ir Hansą, — pradė- 
jo pasakoti Magdalena ir pasijuto nesmagiai, vis dar 
neturėdama nė menkiausio supratimo, kaip reikės Ha- 
nai Hilgert paaiškinti padėtį. 

— Kas nors atsitiko? — tuoj paklausė Hana Hilgert 
sunerimusi. 

— Jiems puikiai sekasi, jei tą turėjot omeny, — delsė 
Magdalena. 

— O mažylė? 

— Taip pat sveika. — Magdalena nežinojo ką sa- 
kyti. — Bet man nerimą kelia kas kita. Pas juos bu- 
vo vienas vyras. Jis sakėsi esąs mokesčių inspekcijos 
tarnautojas. 

— Nesuprantu... 

Magdalena karštligiškai galvojo. 

— Visai atsitiktinai aš pažįstu tą vyrą, — tarė ji, — 
ir žinau, kad su mokesčių inspekcija jis neturi nieko 
bendro. Jis žurnalistas, užsienio žurnalistas, be kita ko. 

— Jūs tikra? — atsargiai paklausė Hana Hilgert. 

Magdalena atspėjo jos mintis. 

— Nelaikykite manęs pernelyg įtaria, — paprašė 
ji, — man nesivaidena. Aš taip pat visai nenoriu gąs- 
dinti jūsų, ponia Hilgert. Tik laikau savo pareiga 
įspėti jus. 

— Dėl ko? 

— Šis vyras — jis klausinėjo labai konkrečių daly- 
kų. Ypač domėjosi jūsų sūnaus gimimo vieta. 

— Šit kaip, — teištarė Hana Hilgert, bet ranka, lai- 
kanti cigaretę, ėmė virpėti. 

— Žinoma, Hansas elgėsi natūraliai, — greitai iš- 
tarė Magdalena, norėdama sušvelninti išgąstį. 

— Manote, kad tas vyras — kokia jo pavardė? 

— Jis pasivadino Smolinskiu. 

— Manor, kad jis kažką įtaria? 

— Taip. 

Hana Hilgert užgesino cigaretę perpildytoje peleni- 
nėje ir pasiėmė kitą. 

— Bet kodėl, — paklausė ji pagaliau, — kodėl tas vy- 
ras turėtų tuo domėtis? Sakot, žurnalistas? Manot, kad 
jis ieško medžiagos sensacingam straipsniui? 

— Manau, kad jis šantažistas, — tarė Magdalena. 

— Galbūt jūs klystat, — paprieštaravo Hana Hil- 
gert, bet buvo aišku, kad ji ir pati ne visai tiki tuo, 
ką sako. 

— Galbūt, — pritarė Magdalena. — Pasakiau jums 
tik tam atvejui, jei jis pasirodytų čia. 

— Bet — ką gi man daryu? 

— Tą patį, kaip ir visus šiuos metus.. Tvirtinkite, 
kad Hansas jūsų vaikas. Nepamirškite: tas Smolinskis 
nieko nežino. — Magdaleną pervėrė kita baisi min- 
tis. — O gal jūs manote, kad Cintuose liko kokių do- 
kumentų, kurie... 

— Miestas dabar Lenkijos teritorijoje. 

— Vyras, apie kurį kalbu, lenkas. 

— Vis tiek. Nemanau, kad ligi šiol saugomi vokie- 
čių laikų dokumentai ar kad jie išvis išliko. 

Hana Hilgert atsistojo. 

— Atleiskit, bet iš tos baimės turiu išgerti, — ji iš- 
ėmė džino butelį ir dvi taures. — Tikiuosi, prisidė- 
site? 

— Taip, mielai, — tarė Magdalena labiau dėl to, 
kad neįžeistų kitos moters. 

— Šiaip ar taip, dėkoju, kad perspėjore mane, — 
tarė Hana Hilgert, pripildydama taures ligi kraštų. 

— Padariau tai dėl vaikų... 

— Taip, žinoma, — Hana Hilgert pakėlė savo tau- 
rę. — Išgerkim už juos. 

Magdalena nugėre gurkšnelį, o Hana Hilgert ištuš- 
tino savo taurę vienu mauku. 

— Šiaip ar taip, jei ateis kas iš mokesčių inspekci- 
jos, turėtumėt paprašyti dokumentų. 

— Kaip gi jis atrodo? 

— Lieknas, aukštas, tamsiaplaukis, labai šviesių 
akių, gražių veido bruožų. Tam tikra prasme jis pa- 
trauklus, — tarė Magdalena, jausdama, kad vien nuo 
minties apie Janą Mirskį krečia šiurpas. — Patrauklus, 
bet visai, visiškai ne simpatiškas. 

— Iš kur, tiesą sakant, taip gerai jį pažįstate? — pa- 
klausė Hana Hilgert. 

— Tai visai nesvarbu, — trumpai atsakė Magdalena. 
Pajutusi pašnekovės susvetimėjimą pridūrė: — Nepy- 
kite ant manęs, tik aš nenorėčiau apie tai kalbėti. Ga- 
liu pasakyti tik vieną dalyką: norėčiau, kad niekuomet 


nebūčiau jo sutikusi. 


Po kelių dienų Magdalena Rot sėdėjo su vyru prie 
vėlyvų pusryčių stalo. Pulkininkas Rotas dirbo iki iš- 
naktų, ir šiandien jo darbo diena prasidėjo neįprastu 
metu, bet čia suskambėjo telefonas. Ji norėjo atsiliep- 
ti, bet jis atsistojo irgi. 

— Leisk, Magda, — sustabdė ją, — tai turbūt man. 

Ji suspaudė lūpas ir plačiomis iš baimės akimis žiū- 
rėjo, kaip jis pakelia ragelį ir atsiliepia. 

— Alio, Hana! — nerūpestingai tarė jis. — Kaip gy- 
venat? Magda? Žinoma. Ji stovi šalia. Perduodu ragelį jai. 

Magdalena paėmė ragelį iš jo rankos ir nekantriai 
paklausė: 

— Taip? 

— Klausykit, Magda, ar galiu kalbėti? — paklausė 
Hana Hilgerr. 

Akimirką Magdalena bijojo, kad Herbertas Rotas, 
stabtelėjęs prie rašomojo stalo, bus išgirdęs šį išduo- 
dantį klausimą. 

— Taip, ačiū, — greitai tarė ji, — man sekasi ne- 
blogai, kamuoja įprastinė migrena. 

Hana Hilgert tuoj pat suprato. 

— O, apgailestauju, — tarė ji. — Aš labai džiaug- 
čiausi!, jei šią popietę atvažiuotumėte pas mane. 

Herbertas Rotas vėl grįžo prie pusryčių stalo. 

— Jau nebūtina, — tarė Magdalena, tikėdamasi, 
kad anoji supras. 

— Galiu dabar kalbėti? — dar kartą paklausė Hana 
Hilgert. 

— Prašau. 

— Jis buvo čia. Kaip ir sakėte, pasivadino kažko- 
kio biuro darbuotoju. Gerai, kad perspėjote mane, ki- 
taip tikrai būčiau praradusi savitvardą. Bet taip aš, ži- 
noma, elgiausi visai natūraliai. 

— Ačiū Dievui! 

— Taip, šįkart viskas dar baigėsi gerai. Bet paskui 
jaučiausi visai sugniuždyta. 

Jos dar apsikeitė keliomis nereikšmingomis frazėmis 
ir atsisveikino. 

Kai Magdalena vėl atsisėdo prie vyro, jis tarė: 

— Net nežinojau, kad taip gerai sutari su ponia 
Hilgert. 

— Na taip, — išsisuko Magdalena, — pagaliau juk 
ji dabar priklauso mūsų šeimai. 

Jis pasidarė sumuštinį su ridikėliais. 

— Jos skambutis, atrodo, padarė tave laimingą. Tik 
pažiūrėk į veidrodį. Tu tiesiog spinduliuoji. — Jis pa- 
žvelgė į ją: — Ar būtų labai nemandagu, jei paklaus- 
čiau, kodel ji skambino? 

— Nemandagu — ne, — ji prisivertė nusišypso- 
ti, — tik tau bus visai neįdomu. Kalbėjomės apie vie- 
ną medžiagą, kurią nusipirkau. 

— Šit kaip, — tarė jis ir nuoširdžiai šyptelėjo. — 
Nepyk ant manęs, Magda, aš ir pats kartais jaučiuosi 
taip, lyg būčiau savo profesijos auka. 

— Ką tu turi galvoje? 

— Tai tikrai baisu, kad aš visur imu įžvelgti paslap- 
tis. Net ir tavo elgesyje. 

— Ber, Herbertai, — išlemeno ji. 

Jis surimtėjo. 

— Žinau, kad esi visiškai tiesus žmogus, Magda. 
Maldauju — atleisk man už kvailas mintis. 

Magdalena taip susigėdo, kad net neįstengė pa- 
žvelgti vyrui į akis. Ligi šiol, apimta paniškos baimės, 
ji tegalvojo apie Eveliną, Hansą ir save. Tik šią akimir- 
ką ji suvokė, ką reikštų jos vyrui, jei jis sužinotų, kaip 
smarkiai Magdalena jį apvylė. 

Po poros dienų Magdalena Rot gavo trumpą Hel- 
gos Gertner laišką. Staiga nenumaldomai panoro pa- 
sišnekėti su ja. Pati sau neprisipažindama ji ieškojo 
žmogaus, kuris sustiprintų jos viltį, kad visiškai išgu- 
jo Janą Mirskį iš savo akiračio. 

Ji paskambino, ir Helga Gertner tuoj par atsiliepė. 

— Na pagaliau, — nerūpestingai tarė Žurnalis- 
tė, — aš jau stebėjausi, kad nebenori apie mane nie- 
ko girdėti. 

— Šis tas įvyko... 

— Taip? Nagi, papasakok! 

— Ne telefonu. Ar galiu pas tave ateiti? 

— Dabar? 

— Taip, geriausia dabar, — atsakė Magdalena Rot. 

Helga Gertner dvejojo: 

— Ką gi, gerai, — tarė tada. — Beje, turėtum at- 
eiti nedelsiant. Šį vakarą turiu pasimatymą. Mes, žino- 
ma, galim ir rytoj... 

— Ne, — greit įsiterpė Magdalena Rot, — aš at- 
einu. 

Helga Gertner įsileido Magdaleną Rot, apsivilkusi 
šviesiai žalią chalatą. 

— Ak, tai tu! — tarė ji ir atrodė beveik nustebusi. 

Magdalena suglumo. 

— Mes juk kalbėjomės telefonu! Norėtum... 

— O, taip! Žinoma! — nutraukė ją Helga Gertner. 

— Pamaniau tik, — o kelinta dabar valanda? 

— Tuoj septinta. 

— Tai mes dar turime pusvalandį. Prašau eiti į mie- 
gamąjį. Tikiuosi, nesupyksi, jei aš toliau rengsiuosi? 

— Ne, — tarė Magdalena, nors tikėjosi ramesnio 
pokalbio. 

Ji nusekė paskui Helgą Gertner į miegamąjį kam- 
barį, kuriame dar niekada nebuvo buvusi. Jis buvo ma- 
žas, bet labai elegantiškai įrengtas, ant langų kabėjo 
šviesios, minkštos užuolaidos, ten buvo sieninė drabu- 
žių spinta ir senoviška tualetinė komoda. 

— Pasidek kur nors paltą, — tarė Helga Gert- 
ner. — Įsitaisyk patogiai. Deja, atsisėsti galiu pasiūlyti 
tik lovą. O gal arnešti tau fotelį? 

— Nera reikalo. — Magdalena Ror atsisėdo, nenu- 
sivilkusi palto. 

— Rašei man, kad turi žinių, — laukė Magdalena. 

Helga Gertner popierine servetėle nusivalė nuo vei- 
do kremą ir ėmė labai kruopščiai teptis skystą pudrą. 

— Taip, — tarė ji, — tik palauk valandėlę. 

Tik baigusi procedūrą kalbėjo toliau, bet dėmesį su- 
telkė antakių dažymui. 

— Kalbėjausi su Janu Mirskiu... 

— Apie ką? — greitai paklausė Magdalena. 

Helga Gertner nusišypsojo savo atvaizdui veidro- 
dyje. 

— Apie ką tik įmanoma. Ir apie tave. Taip pat ir 
apie Udo, žinoma. 

— Juk tu jam nieko nepasakei? 

— Kur ten! Ir išvis, Magda, kaip tik apie tai ir no- 
rėjau su tavimi pasikalbėti. Tu neturi jokios priežasties 
bijoti Jano Mirskio. Jis nėra tas „baisūnas“, kaip tu įsi- 
vaizdavai. 

Magdalena rylėjo, stipriai apglėbusi savo rankinę. 

— Netiki? — paklausė Helga Gertner. — Turėjau 
to laukti. Jei tik galėčiau tau išaiškinti, jog tavo bai- 
mė teturi vienintelę priežastį: tavo pačios sąžinę! 

— Jis buvo pas Eveliną, — sunkiai ištarė Magda- 
lena Rot. 

— O, tikrai? — Helga Gertner atsigręžė į Magda- 
leną. Akimirką ji, atrodė, sukluso. Paskui trūktelėjo 
pečiais. — Na ir kas! Matyt, jis norėjo pamatyti tavo 
dukterį. Juk tai visai suprantamas smalsumas. 

— Ak Helga, — pavargusi tarė Magdalena, — juk 
ir pati tuo netiki. 

— Ne, Magda, aš žinau ir įrodysiu tau: tu įsivarei 
visai nereikalingą baimės psichozę. Tiesa yra ta... — ji 
reikšmingai nutilo ir pasiėmė tušą blakstienoms, — 
„„„Udo gyvas! 

Magdalena pašoko, 

— Ką tu pasakei? 

Helga Gertner nusijuokė. 

— Tavo sūnus gyvas! Žinojau, kad nustebsi... 

— Helga, prašau nekankinti manęs šitaip! — Mag- 
dalena abiem rankom sugriebė draugę už pečių ir leng- 
vai papurtė: — Iš kur žinai? Kas tau sakė? 

— Prašau nesijaudinti! Be to, leisk man ramiai to- 
liau ruoštis, — tarė Helga Gertner, bet užglaistė šį prie- 
kaištą draugišku šypsniu. — Turiu laiku susiruošti, ki- 
taip... 

Magdalena tuoj pat atitraukė rankas. 

— Iš kur tu gali žinoti? — šiek tiek susivaldė ji, bet 
širdis daužėsi taip garsiai, jog, atrodė, Helga Gertner 
taip pat girdi. 

— Iš Jano Mirskio. 

— Ne! 

— Taip! Kas čia ypatingo? Juk normalu, kad jis rū- 
pinosi savo sūnumi. Vien jau tai įrodo tai, ką visą šį 
laiką bandau tau išaiškinti: jis nėra ta piktoji dvasia, 
kaip tu manai! 

— Jei tai tiesa, — Magdalena šnekėjo labai silpnu 
balsu, — kodėl jis man to nepasakė? 

— Nes tu tvirtinai, kad Udo miręs! Todėl jis sutri- 
ko. Jis manė, kad berniukas, kurį užaugino Lenkijoje, 
nėra tikrasis jo sūnus. Tik tada, kai aš... — Helga 
Gertner staiga nutilo. 

— Na, kalbek, — sugniužo Magdalena. — Tu pa- 
sakei jam, kad berniukas pasimetė, tiesa? Tu viską iš- 
davei. 

— Magdalena, prašau! Apie išdavystę negali būti nė 
kalbos! — Tik dabar pirmą kartą Helga Gertner taip 
pat susijaudino. Pajuto, kad draugės priekaištas pagrįs- 
tas, bet nenorėjo to pripažinti. 

— Turėtum būti dėkinga man, kad jam pasakiau, 
nes juk dabar mes žinome... 

— Dabar jis žino! Tą norėjai pasakyti! — Magda- 
lena atšlijo į duris. Ji pajautė silpnumą keliuose. 

— Ak, nesąmonė! — atkirto Helga Gertner, ištrau- 
kė vieną komodos stalčių ir išsiėmė abu auskarus, ku- 
riuos jai padovanojo Janas Mirskis. — Jei tik galėčiau 
išgydyti tave nuo šio baisaus aklumo! 

Magdalena tuoj pat pažino auskarus. Jai atrodė, kad 


suvokė, kas čia yra. Vadinasi, Helga Gertner ir Janas 

Mirskis susimokė prieš ją! Jai aptemo akys, bet iš pas- 
kutiniųjų dar įveikė silpnumą. Be žodžių apsisuko ir 
išėjo iš kambario. 

Tik priėjusi buto duris išgirdo ją šaukiančią Helgą 
Gertner. Tačiau neatsigręžė, o tik dar greičiau išėjo lauk. 

Vėliau neprisiminė, kaip atsidūrė gatvėje. Ji paėjė- 
jo pro kelis namus, pagaliau nebesusivaldė, susmuko 
prie kažkokio sodo tvoros ir išsekusi užsimerkė. 

Buvo jau tamsu, ir niekas jos nematė. 

Netrukus ji atsigavo tiek, kad galėjo eiti toliau. Ji 
sunkiai pakilo. 

Tą akimirką pamatė taksi, sustojantį prie daugia- 
aukščio, kuriame buvo Helgos Gertner butas. 

Janas Mirskis išlipo ir greitai nuėjo prie namo durų. 

Magdalena Rot stebėjo jį kone abejingai. Vadina- 
si, Janas Mirskis buvo tas, kurio laukė Helga Gertner. 
Tai tik įrodė, ką ji manė ir taip žinanti. 

Jautėsi sugniuždyta. 


— Atleisk, Janai, — tarė Helga Gertner ir pasveiki- 
no Janą švelniu bučiniu. — Deja, aš dar nesusiruošu- 
si. Mane sugaišino. Spek, kas? 

— Matyt, tu man vis tiek pasakysi, — meiliai nu- 
sIšypsojo jis. 

— Magdalena Rot! — čiauškėjo Helga Gertner, ei- 
dama pirma į svetainę. — Aš viską jai papasakojau — 
na, žinai, apie Udo. 

— Ir? Ji apsidžiaugė? 

— Ne, visiškai ne! Įsivaizduok, ji iškėlė didžiausią 
sceną dėl to, kad papasakojau tau, jog pametėm ber- 
niuką Karaliaučiuje! Pamažu man ima atrodyti, kad jai 
ne visi namie. Ar galbūt tu paaiškinsi jos elgesį? 

— Manau, kad taip. 

— Tikrai? Tuomet paaiškink man... 

— Man atrodo, kad bus geriau, jei tu pagaliau ap- 
sirengsi, o gal šiaip išsidabinusi nori pasirodyti pri- 
emime? 

Helga Gertner nužvelgė savo žalią šilko chalatą ir 
kaltai prisipažino: 

— Žinoma, ne! Užtruksiu tik porą minučių. Jei no- 
ri tuo tarpu ko išgerti... 

— Ačiū, ne. Aš taip pat ne visai baigiau darbą. — Jis 
uždėjo savo ranką jai ant sprando ir skubiai ją pabučia- 
vo. — Ar galiu pasinaudoti tavo spausdinimo mašinė- 
le, kol ruošiesi? 

— Na, žinoma! Neprivalai prašyti manęs leidimo. 
Parodyti, kaip naudotis? 

— Manau, susitvarkysiu. Geriau eik į savo grožio 
saloną! 

Kai ji jau buvo tarpduryje, jis šūktelėjo: 

— Gali pernelyg neskubėti! 

Tačiau Helga Gertner skubėjo. Ber kai ji — labai 
graži su madingu natūralaus šilko kostiumėliu — išėjo 
iš miegamojo, jis spausdino paskutines eilutes. Jis stab- 
dydamas kilstelėjo ranką, kai ji prisiartino. 

— Valandėlę! Tuoj baigsiu! 

Ji pažvelgė jam per peų. Pamatė keistus skaičius ir 
ženklus. 

— Ką tai reiškia? — nustebo ji. 

— Nieko ypatingo, — nusišypsojo jis. — Praneši- 
mas apie vakarykšų parlamento posėdį — šifruotas. 

— Šit kaip, — ji žvilgtelėjo į savo laikrodėlį. — Ber 
dabar turi paskubėti! 

Jis ištraukė lapus ir kalkę iš mašinėlės ir šypsodama- 
sis tarė: 

— Jau parašiau! 

Tada atsistojo ir ironiškai oriai atkišo jai savo ranką: 

— Esu visas jūsų paslaugoms, maloningoji ponia! 

Po trijų dienų — pulkininkas Rotas buvo tarnybo- 
je, o Magdalena liko namie viena su savo namų šeimi- 
ninke — kažkas paskambino prie durų. 

Ponia Homes nuėjo atidaryti. 

Netrukus ji grįžo. 

— Kažkoks ponas nori su jumis pasišnekėti! 

Beveik tuo pačiu metu iš koridoriaus įžengė Janas 
Mirskis. 

— Labas, maloningoji ponia! — tarė jis šaltai, ci- 
niškai šypsodamasis. — Tikiuosi, netrukdau! 

Magdalena įstengė tik žiūrėti į jį, negalėdama pra- 
tarti nė žodžio. 

— Žinau, turėjau pranešti iš anksto, — kalbėjo jis 
toliau nerūpestingai. — Bet visai atsitiktinai buvau ne- 
toliese ir nepajėgiau atsispirti pagundai... 

Tik dabar Magdalena atgavo žadą. Ji kreipėsi į 
kambarinę, smalsiai tyrinėjančią dailiai atrodantį vyrą: 

— Viskas gerai, ponia Homes, — tarė ji. — Prašau 
palikti mus vienus. 

— Man keista, kad tu taip nustebusi! — tarė Janas 
Mirskis, kai ponia Homes uždarė duris, ir be ceremo- 
nijų įsitaisė gražiame bydermėjerio krėsle. — Neabe- 
jojau, jog tikėjais mane išvysti. — Jis išsiėmė pakelį ci- 
garečių iš palto kišenės. 

Magdalena vos tvardėsi: 

— Kaip tu drįsti... 

— Aplankyti tave? Ak, prašau! Kuo gi aš rizikuo- 
ju? Nepamiršk, kad neturiu ko prarasti. 

— Mano vyras... 

Jis vel neleido jai šnekėti: 

— ...ministerijoje! — Jo šypsena paplatėjo: — Tai 
aš, žinoma, patikrinau prieš ateidamas. Ne todel, kad 
bijočiau jį susitikti. Tik dėl tavęs, Magda. Nenorėčiau 
sukelti tau sunkumų. — Jis prisidegė cigaretę, o apde- 
gusį degtuką nerūpestingai numetė ant kilimo. — Be 
to, turėtum būti man dėkinga, Magda. Pagaliau juk aš 
sutaupiau tau kelią pas mane. 

— Ko tau dar iš manęs reikia? 

— Iš pradžių, kad atsisėstum. Nekenčiu, kai reikia 
žiūrėti į pašnekovą iš apačios. 

Magdalena delsė. ; 

— Nagi, na, neerzink manęs! — tarė jis tokiu bal- 
su, lyg šnekėtų su neišauklėtu vaiku. 

Ponia Homes dirbo virtuvėje. Magdalena girdėjo 
lekščių ir puodelių tarškėjimą. 

Ji tvirtai uždarė duris, atsigręžė į Janą Mirskį ir at- 
sisėdo priešais jį ant siauros kėdės stačia atkalte. 

— Ko tu atėjai? — dar kartą paklausė ji. 

Jis nukratė cigaretės pelenus. 

— Lyg negalėtum susiprasti! 

— Padariau viską, ko iš manęs reikalavai. Ir tu pa- 
žadėjai duoti man ramybę. 

— Nereikėjo man meluoti, — tarė jis vis dar su ta 
pačia šalta, pikta patyčia akyse, kuri Magdaleną slap- 
čia siutino. Ji jautė tą šėtonišką džiaugsmą, kurį jam 
teikė žaidimas su bejėge auka. 

— Kodel rvirtinai, kad mūsų sūnus miręs? — kalbė- 
jo jis. — Negi nesupranti, kad aš, kaip tėvas, turiu teisę 
žinoti... 

— Liaukis! Liaukis! — neišlaikė jos nervai. — Tu 
velnias! 

Akivaizdžiai stebėdamasis jis papurtė galvą: 

— Ber, Magda! Kodėl taip šiurkščiai! Tokios tavęs 
aš visai nepažįstu! — Jis įsikišo cigaretę į savo dramblio 
kaulo kandiklį. 

Ji tylėjo, suspaudusi lūpas. 

— Žinoma, aš tuoj pat supratau, kad kažkas ne 
taip, — toliau mėgavosi jis. — Tu visuomet buvai ne- 
tikusi melagė, Magda. Tiesą sakant, keista, kad tavo 
vyras neperkando tavęs per visus tuos metus. Del 
šventos ramybės nenorėčiau kištis į jūsų santuoką. 
Trumpai tariant, aš tuoj pat pažinau Udo. — Jis 
trumpam nutilo, lyg laukdamas klausimo ar priešta- 
ravimo. 

Bet Magdalena nesuteikė jam to malonumo ir to- 
liau atkakliai tylėjo. 

— ...Nors, žinoma, net man tai buvo staigmena, — 
varė jis toliau. — Leisti, kad jis vestų savo paties se- 
serį! Turiu pasakyti, to jau per daug. 

Ji užvirė, negalėdama ilgiau tvardytis: 

— Tai, ką čia tvirtini, netiesa! 

— Mielas mano vaike, — ramiai šnekėjo jis, — 
man gali nepasakoti. Kraujo balsas — aš tikras, kad 
neklystu. 

— Tai kodėl ėjai pas Haną Hilgert? Kodėl mėginai 
išvesti ją į dienos šviesą? 

— O! O! — nustebo jis. — Tu rafinuotesnė, nei 
maniau. — Jis pasilenkė ir užgesino cigaretę. — No- 

rėjau turėti įrodymą, supranti? Mat vien to mano įsi- 
tikinimo, matyt, nepakaks įtikinti teismą. 

— Teismą? — nesuvokė ji. 

— Aš, žinoma, pateiksiu ieškinį, — šyptelėjo jis. — 
Ką gi tu sau manei? Kraujomaiša, koks nusikaltimas! 
Žinoma... — kalbėdamas jis prisidegė naują cigare- 
tę, — vargšai vaikai čia niekuo dėti. Tai aišku. Ir vis 
dėlto — kaltieji turi būti patraukti atsakomybėn. 

— Toks baisus tu negali būti, — jos balsas drebė- 
jo. — Net tu! 

Jis draugiškai nusišypsojo jai. 

— Tu teisi. Negražu taip tave gąsdinti. Pagaliau juk 
Udo, kitaip Hansas Hilgertas — mano sūnus. Neno- 
rėčiau suniokoti jam gyvenimo. Manau, kad dar kar- 
tą nueisiu pas jaunuosius ir visai atvirai su jais pasikal- 
bėsiu. Žinoma, tada jie patys padarys reikiamas 
išvadas, ir neteks įsimaišyti valstybinėms įstaigoms. 

— Sakyk, ko iš manęs nori! — Magdalena palinko 
ir žiūrėjo jam tiesiai į akis. — Ką turiu padaryti, kad 
tylėtum? 

— Na, pagaliau, — tarė jis. — Džiaugiuosi, kad 
suvokei, apie ką kalbame. Pamatysi, jei būsi gera, vis- 
ką kuo ramiausiai sutvarkysime. 

— Aš neturiu pinigų. 

— Pinigai, pinigai! Kas gi čia kalba apie pinigus! 
Man svarbu visai kas kita. Garbusis tavo sutuoktinis 
juk dirba gynybos ministerijoje, tiesa? 

— Galbūt, — delsė ji. 

— Na, na, Magda! Vel išdykauji? Juk puikiai žinai, 
kad jis ten dirba. Aš taip par. Kodėl vienas prieš kitą 
turim apsimetinėti? 

Ji jautė besiartinanų didžiulį pavojų. 

— Ponas pulkininkas, matyt, nuolat šnekasi su ta- 
vimi apie darbą. 

— Ne. Nesišneka. 

— Tačiau kartais atsineša dokumentus su savimi 
namo, padirbėti. Galbūt savaitgaliais? 

— Ne. Taip par ne. 

Janas Mirskis atsistojo. 

— Gaila, — tarė jis, graudžiai šypsodamasis. — Tau 
nesiseka, Magda. Taip tarp mūsų negali būti jokio san- 
dėrio. — Jis pasuko durų link. 

Ji nusekė iš paskos. 

— Kur eini? 

— Pas tavo dukterį. 

— Ji išjuoks tave, — tarė Magdalena, bejėgiškai mė- 
gindama pakreipti viską savo naudai. — Pagaliau tu 
juk neturi nė menkiausio įrodymo. 

— Tikrai ne? — jis nusišypsojo. — Manau, jog pa- 
miršai papuošalus, kuriuos perleidai man. Tavo duk- 
ra juos turbūt pažins? Kodel turėtum juos man atiduo- 
ti? Manai, jog palaikys mane tavo meilužiu? 

Magdalenos galvoje sukosi pačios prieštaringiausios 
mintys. 

— Na gerai, — tarė ji, — tarkim, kad mano vyras 
kartais parsineša dokumentus namo. 

Jis nepatikliai žiūrėjo į ją: 

— Tikiuosi, kad tai sakai ne vien norėdama laimėti 
laiko? 

— Ne, tai tiesa. Ką turiu daryti? 

— Taip jau geriau, Magda! Dabar pagaliau esi ge- 
ra mergytė. 

Jis norėjo paglostyti jai skruostą, tačiau ji išsisuko. 
Jam tai nepatiko. 

— Ar aš tau nebepatinku? — ironiškai paklausė 
jis. — Buvo laikai, kai tu... 

— Taip, aš mylėjau tave, — tarė ji, — ir nėra mano 
gyvenime nieko, ko gailėčiausi labiau. 

Ji pažvelgė į jį, ir pirmą kartą jis pasirodė jai bent 
akimirką susigėdęs. 

Jis nuleido akis, bet tuoj pat vėl prabilo žvaliu balsu: 

— Ak taip, norėjau tau paaiškinti, kad viskas labai 
paprasta. Šiomis dienomis pasiuntinys atneš tau pake- 
tą. Tik nesirūpink, aš jau pasistengsiu, kad jis pasirodytų 
tokiu metu, kai tavo vyro nebus namie. Tame pakete 
bus mažytis fotoaparatas. Filmas jau įdėtas, vadinasi, tau 
nereikės rūpintis. Galėsi padaryti dvidešimt keturias 
nuotraukas. Vyro dokumentų, žinoma. Filmas labai 
jautrus šviesai. Tačiau vis tiek atskirus lapus turi apšvies- 
ti bent jau staline lempa prieš nuspausdama. — Jis tiria- 
mai žiūrėjo į ją: — Manai, kad pavyks? 

— Daug kas įmanoma, kai reikia. 

— Tai teisingas požiūris. 

Jis vėl pasuko durų link, bet vis dėlto dar kartą at- 
sigręžė: 

— Juk tu manęs neapgausi? 

— Apgaučiau, jei tik galėčiau, — atvirai prisipaži- 
no ji. — Tik, deja, nematau jokios galimybės. 

— Kažką kalbėjai man apie savižudybę ir apie pra- 
nešimą, kurį paliktum pas notarą. Tikiuosi, supranti, 
kad taip nepadėsi savo vaikams? Aš vis tiek atskleisčiau 
visą tiesą, neabejok tuo. 

— Aš tikra. 

— Puiku. Matau, kad mes supratom vienas kitą. 
Taigi aš tavęs lauksiu — man neskubu — pirmadienį, 
tarkim, apie dešimtą. Ar tiks? 

— Aš ateisiu. 

Jis atkišo ranką, lyg atsisveikindamas, bet laiku su- 
sivaldė. 

— Iki pasimatymo, Magda, — tarė jis. — Ir sėkmės! 

Ji palydėjo jį į koridorių ir labai kruopščiai užraki- 
no buto duris, lyg saugodamasi. Tada grįžo į svetainę 
ir plačiai atidarė abu langus. 

Ponia Homes įėjo su dulkių siurbliu. 

— Na, pagaliau jis išėjo! — nepagarbiai tarė ji. — 
Jau maniau, kad nebeprisiruošiu čia. — Ji sustūmė sta- 
l4 ir krėslą. — Įkyrus žmogus. 

— Taip, labai įkyrus, — patvirtino Magdalena. 

Ji pasilenkė, pakėlė numestą degruką, paėmė pele- 
ninę ir išnešė į virtuvę. 

Buvo visai rami, jautėsi išsivadavusi nuo nepakelia- 
mo spaudimo. Nebereikėjo kovoti su tamsiu, kraupiu 
pavojumi. Dabar ji žinojo, kas vienintelis jos priešinin- 
kas ir ką ji turi daryti. Padėtis buvo aiški. Tebuvo vie- 
na vienintelė galimybė apsaugoti Eveliną ir Hansą, sa- 
vo vyrą, taip pat ir Haną Hilgert. 

Turėjo nužudyti tą vyrą. 


Janas Mirskis ir Helga Gertner buvo kine. Jis pa- 
lydėjo ją į namus, tai jau buvo tapę įpročiu. Jis nuėjo 
į virtuvę, atnešė vandens ir ledo paskutinei viskio tau- 
rei, kol ji miegamajame persirenginėjo patogesniais 
drabužiais. 

Kai ji grįžo, buvo persirengusi namine suknele. Jis 
laikė dvi taures viskio su vandeniu ir šypsojosi jai. 

— Ak, kaip puiku vėl grįžti namo! — ji krito į to- 
telį ir ištiesė prieš save kojas. — Prašau paduoti man 
cigaretę! 

Jis įsitaisė priešais ją ant sofos. 

— Tu nuostabi moteris ir puiki žurnalistė! 

Ji paprieštaravo, nors jo žodžiai buvo prie širdies. 

— Tu perdedi, — tarė ji. — Tikros viršūnės aš nie- 
kuomet nepasieksiu, — turiu galvoje, kaip žurnalistė. 

— Ber tu juk turi ryšių! 

— Aš? Tai didžiausia naujiena, kokią girdėjau! 

— Na, juk tu, pavyzdžiui, labai gerai pažįsti šitą 
daktarą Šnelcerį iš gynybos komiteto. Tik jau nesakyk, 
kad jis tau nieko nepasakoja apie savo veiklą! 

— Gerasis Šnelceris! — nusijuokė ji. — Žinoma, jis 
net labai atviras. Bet taip pat jis žino, kaip toli nuei- 
na ir kad aš niekad nepasinaudosiu jo pastabomis. 

Jis gurkštelėjo viskio. 

— O kodėl ne? 

— Janai! Jau nekalbant apie ką kita — juk aš rašau 
pirmiausia moterims! O nuo kada jos domisi gynybos 
klausimais? 

— Gaila, — tarė jis. — Bet aš galėčiau tau padėti. 
Pažįstu kai ką, labai besidomintį šiais dalykais. 

— Ką? 

— Argi pavardė svarbu? 

— Žinoma, ne. Perduok ram Kas Jis Būtų, kad yra 
tam tikrų dalykų, kuriems ne vieta spaudoje. 

Jis nusišypsojo jai. 

— Maniškis ponas Kas Jis Būtų visai ne iš spaudos. 

— Ne? — labai nustebo ji, vis dar nė trupučiuko 
nieko neįtardama. 

— Tai aš pats, Helga, — ramiai prisipažino jis. 

— Tu? Ber ką gi tu veiksi su medžiaga iš gynybos 
komiteto? — Nespėjus jam nė prasižioti, ji pati atsa- 
kė į jo klausimą. — Suprantu. Nori išsiųsti į Rytus. 

— Visiškai teisingai. Visuomet žinojau, kad turi 
šviesią galvelę. 

— Ber, Janai, — pasipiktino ji, — tai juk būtų šni- 
pinėjimas! Kaip gali man tai siūlyti! 

— Daugiau nei kartą tvirtinai, kad myli mane. 

— Kas čia bendro? 

— Daug kas, Helga! Daug kas! 

Ji užgesino cigaretę ir pašoko. 

— Na, gal leisi tau priminti, jog ketinai pasilikti 
Vakaruose? 

— Tai vis dar mano planuose. 

— Ir aš turėčiau tuo tikėti? 

Jis neslėpė, jog mėgaujasi jos piktinimusi. 

— Manylk, kaip nori. Šiaip ar taip, iš tavęs man rei- 
kia smulkaus pranešimo apie viską, ką gali išpešti iš to 
savo draugo Šnelcerio. Ir gana greitai. 

Ji stovėjo prieš jį liepsnojančiomis akimis. 

— Myliu tave, Janai. Myliu tave, bet niekada nie- 
ko panašaus dėl tavęs nepadarysiu! 

— Na, tuomet tavo meilė, atrodo, ne tokia ir stip- 
ri. — Jis stabdydamas kilstelėjo ranką, kai ji norėjo 
kalbėti toliau. — Gal taip ir geriau. Tuomet mudu ga- 
lime kalbėtis be jokių sentimentų. Man reikia to pra- 
nešimo, ir tu jį pateiksi. 

— Niekada! 

Jis žiūrėjo į ją su apsimestine nuostaba. 

— Kodėl staiga ėmei išsisukinėui? Pagaliau juk kartą 
jau buvai mano informatore, ir labai neprasta. 

Jis ištraukė vieną spausdintinio lapo fotokopiją, ku- 
rią prieš kelias dienas pats buvo atspausdinęs jos ma- 
šinėle. 

— Tik pažvelk! Originalas jau seniai Varšuvoje! Ja- 
me šifruotas pranešimas apie žmones ir lėktuvus Fede- 
racinės Respublikos aviabazėse. 

— Ber — aš juk to nerašiau! Tu pats tai padarei. Ja- 
nai, tu juk neįduosi manęs, lyg aš tai būčiau padariusi! 

— Kaip tik tai ir ketinu padaryti. Ir patikėk, neat- 
siras nė vieno, kuris tuo suabejotų. Tu priėmei iš ma- 
nęs dovanas — turiu omeny, pavyzdžiui, tavo iš koto 
verčiančius auskarus — ir mus gana dažnai matė kartu. 

— Visu tuo tu apsunkintum ir savo padėtį! 

— Visiškai teisingai. Ber ką gi! Aš visuomet dar tu- 
riu galimybę laiku pasprukti į Varšuvą. Bet tu spąstuo- 
se. Ne, Helga, nėra prasmės nematyti faktų: tu mano 
rankoje! 


Magdalena žinojo, jog nepakanka Janą Mirskį nu- 
žudyti. Negalima buvo padaryti nė vienos klaidos. 
Niekas neturėjo susieti jos su šio vyro mirtimi, kitaip 
viskas veltui. 

Todėl ji nenorėjo pasinaudoti vyro revolveriu. Ji bi- 
jojo, jog kulka nurodys ginklą ir taip išduos ją. 

Ji prisiminė, kad Jano Mirskio bute buvo du bron- 
ziniai šviestuvai. Ilgai galvojusi nusprendė vieną iš jų 
panaudoti vietoj ginklo. Tai jai atrodė pats nemalo- 
niausias dalykas. 

Jos pyktis ir neviltis buvo tokie stiprūs, jog ji bu- 
vo pasirengusi nužudyti vyrą, ketinantį ją ir jos šeimą 
pastūmėti į didelę nelaimę. Bet taip pat buvo aišku, 
jog niekad neįstengs to padarytu, kol jis bus budrus. 
Reikėjo kažkaip nukreipti visą jo dėmesį kitur. 

Pagaliau tapo aišku, jog vienintelė galimybė įvyk- 

kas. Jis, žinoma, išims filmą, kad galėtų atiduoti jai fo- 
toaparatą. 

Magdalenai pavyko padaryti tas nuotraukas, nepa- 
stebint vyrui. 

Pirmadienio vakare moterų klube turėjo įvykti pa- 
skaita su skaidrėmis apie vokiečių pagalbą besivystan- 
čioms šalims. Magdalenai Rot tai buvo palanku. Pa- 
skaita buvo alibi jos vyrui — kaip ji tikėjosi — taip 
pat ir žmogžudyscei. 

Klube ji pasirodė laiku, stengėsi būti linksma ir ne- 
rūpestinga, sveikinosi su visomis. Devintą valandą pra- 
sidėjo paskaita. Magdalena atsisėdo vienoje iš prieša- 
kinių eilių. Šviesa salėje užgeso. 

Gal po dešimties minučių ji pašnabždėjo savo kai- 
mynei: 

— Atleiskite, bet aš mieliau atsisėsčiau kiek toliau. 

Galinės eilės, kaip Magdalena ir tikėjosi, buvo be- 
veik pilnos. Neturėjo kristi į akis, kad ji atsisėdo vie- 
noje iš pačių paskutinių, beveik tuščioje, eilėje. 

Apie pusę dešimtos ji tyliai pakilo ir išslinko pro šo- 
nines duris. Prieškambaryje ir vestibiulyje visi buvo lyg 
išmirę. Magdalena nepastebėta išėjo laukan. 

Pėsčiomis nubėgo iki Akacijų alėjos. Ji stengėsi elg- 
tis kuo natūraliau, eiti nei per lėtai, nei per greitai. Bet 
kai priėjo namą, kuriame gyveno Janas Mirskis, dar 
nebuvo nė dešimtos valandos. 

Magdalena perėjo garvę, išsilenkė žibinto šviesos ir 
emė stebėti namą iš kitos garvės pusės. 

Pro Jano Mirskio lango siaurą užuolaidų plyšį į gar- 
vę krito šviesa. Bet negalėjai matyti, ar jis turi svečių, 
ar yra vienas. 

Jauna mergina, kurios aukštakulniai bareliai kauk- 
šėjo šaligatviu, įėjo į namą. 

Magdalena žvilgrelėjo į savo laikrodį — vis dar be 
trijų minučių dešimta! 

Laukė vis labiau nekantraudama. Pagaliau, kai ėmė 
mušti bažnyčios laikrodis, ji suprato, kad negalima il- 
gau delsti. 

Ji dar kartą perėjo gatvę, įžengė į šaltą, aukštą laip- 
tinę ir palypėjo kelias pakopas kairėn. Ji beveik tikė- 
josi, kad Janas Mirskis atidarys duris, nespėjus nė pa- 
skambinti. Bet nieko panašaus neįvyko. 

Jau kėlė ranką prie skambučio, kai pastebėjo, jog 
durys neuždarytos, tik vos privertos. 

Ji nedelsdama šmurkštelėjo vidun ir uždarė paskui 
save duris. Didelis kambarys atrodė tuščias. Vienas fo- 
telis buvo apvirtęs. Tai pirmiausia krito jai į akis. Ji 
žengė kelis žingsnius arčiau ir pamatė, kas atsitiko. 

Janas Mirskis gulėjo tarp sofos ir stalo nenatūraliai su- 
linkęs. Jo pakaušis buvo sutriuškintas smarkaus smūgio. 
Viena bronzinė žvakidė gulėjo ant kilimo, lyg žudikas po 
smūgio būtų nerūpestingai paleidęs ją iš rankos. 

Magdalena stovėjo sustingusi. Ji nedrįso prisiartinti 
prie mirusiojo, nedrįso nė pasijudinti pati. Pasibaisė- 
jimas jos širdyje sumišo su begaliniu palengvėjimu. 

Kažkas kitas atliko tai už ją! 

Tuomet ji suprato, jog negalima užgaišti čia nė aki- 
mirkos ilgiau. Ji apsisuko ir norėjo atidaryti duris. Jos 
nepasidavė. 

Apimta paniškos baimės Magdalena iškart pamanė, 
kad pakliuvo į spąstus — į spąstus, kartu su mirusiu, 
šiame perkrautame kambaryje, kuriame tvyrojo aštrus, 


kiek saldokas kvapas. 

Kaip paklaikusi ėmė trūkčioti rankeną, kol supra- 
to, jog tereikia pasukti mažytį užraktą ir bus laisva. 

Atidarė duris ir apžvelgė tuščią laiptinę, kad paskui 
su vargu valdydamasi grįžtų atgal. 

Vėliau Magdalena nesuprato, iš kur turėjo tiek sa- 
vitvardos grįžti į klubą, nepastebimai atsisėsti į savo vietą 
ir laukti, kol baigsis paskaita ir vėl užsidegs šviesos. 

Ji net įstengė dalyvauti diskusijoje ir šnekučiuotis su 
kitomis moterimis. Buvo beveik vidurnaktis, kai parėjo 
namo. Jos vyras tebesėdėjo prie rašomojo stalo, laukė jos. 

Tą naktų ji pirmą kartą po ilgo laiko miegojo kie- 
tai ir be sapnų. 

Tik kitą rytą prisiminė, jog tebeturi rankinėje foto- 
aparatuką su kompromituojančiomis nuotraukomis. 
Reikėjo atsikratyti abiejų, ir kuo greičiau. 

Ji sudegino filmą kriauklėje ir nuplovė pelenus. Ta- 
da patiesė laikraštį ir sudaužė aparatą plaktuku. Liku- 
čius suvyniojo į laikraštį ir sukišo į rankinę. 

Po pietų Magdalena nuvažiavo į miesto centrą. Vis 
dar nežinojo, kaip atsikratyti fotoaparato likučių. 

Ji ėjo per miestą, nedrįsdama apsispręsti. Pagaliau 
sugrūdo suglamžytą laikraštį su duženomis į popieri- 
nį krepšį prie stoties. Tada pasijuto geriau. 

Nusprendė išgerti puodelį arbatos Reino kavinėje 
ir, eidama pro kioską, nusipirko vakarinį laikrašų. 

Magdalena turėjo rvardytis, kad neatsiverstų laikraš- 
čio, kol rado laisvą vietą ir užsisakė arbatos. 

Pamatė antraštę pirmame puslapyje: 

„Bonos žurnalistė įtariama įvykdžiusi žmogžudystę!“ 

Užtruko akimirką, kol šią eilutę sąmonėje susiejo su 
Jano Mirskio mirtimi. Tada karštligiškai ėmė skaity- 
ti, prikandusi apatinę lūpą: 

„Vakar, apie vidurnaktį, lenkų žurnalistas Janas 
Mirskis buvo rastas negyvas mebliuotame bute, Aka- 
cijų alėjoje. Buto savininkas tuoj pat pranešė policijos 
patruliui. Mirusysis gulėjo veidu į grindis, — pakau- 
šis buvo sutriuškintas sunkiu, buku daiktu. Žmogžu- 
dysčių tyrimo komisija, pasirodžiusi kiek vėliau, tą pa- 
čią naktį pradėjo tyrimą. Anksti rytą Diuseldorfo 
aerouoste buvo suimta Bonos žurnalistė Helga G. Ji 
ketino skristi į Šveicariją. Helga G. buvo pastebėta iš- 
einanti iš nužudytojo buto apie 10.30 val., ji pagrin- 
dinė įtariamoji. Kriminalinė policija spėja, jog žurna- 
listė palaikė intymų ryšį su nužudytuoju ir kad nužudė 
iš pavydo, matyt, afekto būsenoje. Iki šiol įtariamoji 
vis dar neprisipažino...“ 

Toliau sekė smulkmenos iš Helgos Gertner gyveni- 
mo ir karjeros, Magdalenos jos nedomino. 

Ji nuleido laikraštį ir žiūrėdama į praeivių minią 
mėgino suvokti ją užgriuvusius įvykius. 

Helga Gertner to nepadarė, bet buvo suimta. Ji, 
Magdalena Rot, galėjo įrodyti, kad žurnalistė nekalta. 
Bet jei taip pasielgs, pati paklius į didžiulį pavojų. Ne, 
tai neįmanoma. Niekas negali to iš jos reikalauti. 

Kas gi tuomet? 

Magdalena matė vieną vienintelę išeitį. 


Helga Gertner sėdėjo niūriame Bonos kalėjimo ka- 
binete prieš tardytoją. Praėjusią naktį nebuvo sudėju- 
si ne bluosto. 

Jautėsi pavargusi ir nesusitvarkiusi. 

Ji nekentė tardytojo, sėdinčio priešais ją, švariai nu- 
siskutusio, vilkinčio sniego baltumo marškiniais, siaurą 
nosį pasibalnojusio akiniais be rėmelių. 

— Ko gi jūs norite iš manęs? — paklausė ji greičiau 
skųsdamasi nei piktai. — Aš pasakiau viską, ką žinau. 
Ponai iš kriminalinės policijos valandų valandas manęs 
klausėsi ir protokolavo parodymus. Kodėl neleidžiate 
man pagaliau pamiegoti? 

Daktaras Mejeris pažvelgė į laikrodį. 

— Jau? — ramiai tarė jis. — Juk dar nėra nė šešių. 
Argi tvirtinsite, kad įpratusi taip anksti gultis? 

— Ne! Bet jūs puikiai žinote, kad praėjusią naktį 
nemiegojau. 

— Ar tai mano kaltė? 

— Žinoma, ne. Bet prašau nors truputį suprasti! 

— Ber juk aš kuo puikiausiai suprantu, — labai tėviš- 
kai tarė daktaras Mejeris. — Tas vyras jus suviliojo, blo- 
gai su jumis pasielgė, galbūt įžeidė jus ir be galo suerzi- 
no — čia jūs paemėt žvakidę ir sutriuškinot jam kiaušą. 

— Ne! 

— Na, na! Kodėl mėginate išsisukti? Viskas nėra 
jau taip blogai, kaip atrodo! Jei turite gerą advokatą... 
Taigi: kas, jei pagaliau prisipažintumėte? 

Helga Gertner giliai atsiduso: 

— Aš to nedariau. 

— Gerai, — tarė daktaras Mejeris, — tuomet pra- 
dėsim nuo pradžių: kur susipažinote su mirusiuoju? 

— Spaudos pokylyje. 

— Kas jį jums pristatė? 

— Niekas. 

— Ar jums pačiai tai neatrodo keista? 

— Visiškai ne. Juk mes buvom kolegos. Taip jau 
atsitinka. 

— Ir tai, kad užmezgėt su juo santykius, matyt, 
įvyko visai savaime? 

— Galite juoktis — taip. 

— Dėl ko susikivirčijote? 

— Mes nesikivirčijome. 

Dabar atsiduso daktaras Mejeris: 

— Su jumis tikrai nelengva. 

Helga Gertner nusibraukė nuo kaktos sulipusius 
plaukus. 

— Jei bent galėčiau gauti cigaretę... 

— Galite. — Daktaras Mejeris pakėlė vidinio tele- 
fono ragelį ir tarė: — Prašau atnešti puodelį kavos. Ne, 
žinoma, du puodelius! 

Jis padėjo ragelį, pastūmė žurnalistei per stalą savo 
cigarečių pakelį ir davė ugnies. Ber nedavė jai laiko nė 
porą kartų ramiai užsitraukti ir paklausė: 

— Vadinasi, teigiate, kad gerai pažinojote Janą 
Mirskį. 

— Jūs seniai tai žinote. 

„— Dažnai būdavote kartu? — Tai nuskambėjo 
greičiau kaip teiginys. Taigi Helga Gertner nė nesi- 
stengė atsakyti, tik linktelėjo galvą. 

-— Dažnai jį matydavote? 

— Taip, taip, taip! — nekantriai tarė Helga Gert- 
ner. — Kodėl klausinėjate vis to paties? Aš jį gerai pa- 
žinojau, mes dažnai susitikdavome, jis taip pat ne kartą 
buvo mano bute. Juk visa tai jau papasakojau krimi- 
nalinei policijai. Bet aš jo nežudžiau. 

— Kodėl rada mėginote bėgti? 

— Ir tai jūs jau seniai žinote: nes aš atradau kūną 
ir nenorėjau būti įvelta į žmogžudystės tyrimą. 

— Na matote, — tarė daktaras Mejeris ir atšlijo sa- 
vo fotelyje. — Kaip tik tuo ir netikiu. Žurnalistė, ap- 
tikusi kūną, elgiasi kitaip. Būrų buvę normaliau, jei 

būtumėt paskambinusi policijai. Ar galite paminėti 
nors vieną įtikimą priežasų, kodėl to nepadarėte? 

— Nenorėjau būti įtarta. 

— Jei jūsų sąžinė būtų buvusi švari... 

— Ak, liaukitės pagaliau! Žinau, kaip dirba polici- 
ja. Jei turi vieną įmanomą nusikaltėlį, tikrojo labai il- 
gai ir nebeieško. 

Daktaras Mejeris užgesino savo cigaretę. 

— Juk ir pati tuo netikite, panele Gertner. Jei taip 
sakytų kokia neišmanėlė mergaite, galbūt ir patikėčiau. 
Bet ne jumis. 

Helga gūžtelėjo pečiais. 

— Galbūt aš didesnė neišmanėlė, nei jūs manote. 

Helga Gertner buvo dėkinga, kad tą akimirką į 
kambarį įėjo jaunas policininkas ir padėjo ant stalo du 
tvirtus puodelius garuojančios kavos. 

— Įdėjau cukraus ir pieno, pone daktare, — tarė jis. 

— Ačiū. — Teismo tardytojas aiškiai išsiblaškęs 
emė maišyti kavą. — Kas buvo tie žmonės, su kuriais 
bendravo Janas Mirskis? — paklausė jis taip staiga, kad 
Helga Gertner jau bekelianti puodelį prie burnos su 
trenksmu vel padėjo jį ant lėkštutės. 

— Jis su niekuo manęs nesupažindino, o aš dėl to 
ir nesirūpinau. 

— Ar jis niekad nepasakojo jums ko nors asmeniško? 

— Ne. 

— Ar jums nekeista? 

— Ne. Kodėl? 

— Visai aišku, — tarė daktaras Mejeris, nežiūrėda- 
mas į Helgą Gertner, — kad jūs buvote ne vienintelė 
moteris, su kuria Janas Mirskis, na, tarkim, draugiškai 
bendravo. 

— Kodėl tuomet neapklausiate tų kitų moterų? Juk 
sakau jums, jis jau buvo miręs, kai pas jį buvau. 

— Taip ir padarysime. Bet dabar jūsų eilė. Na, tai 
kaip ten buvo su Jano Mirskio pažįstamomis moteri- 
mis? Jūs žinojote apie tai, tiesa? Jūs pavydėjote! 

Tą akimirką Helga Gertner suvokė, kur jos kaltė. Ji 
nenužudė Jano Mirskio, bet išdavė savo draugę Magda- 
leną Rot. Ji paliko ją nelaimėje dėl vieno žmogaus, dėl 
kurio buvo pakankamai įspėra. Prieš akis iškilo pasku- 
tinis Magdalenos Rot apsilankymas, akimirka, kai ji pa- 
bėgo, apimta panikos ir baimės. Tik dabar tapo visiškai 
aišku, jog Magdalena buvo teisi. Ji, Helga Gertner, davė 
Janui Mirskiui ginklą prieš savo draugę. 

Helga Gertner žinojo, kiek daug Magdalena galė- 
jo prarasti. Ji manė, jog žino, kas žudikė. 

— Pone teismo tardytojau, — staiga tarė ji, — no- 
rėčiau pasakyti tiesą... 

— Ak, iš tikrųjų? 

— Taip. Aš nužudžiau Janą Mirskį. Jis bandė pri- 
versti mane jam šnipinėti, turėjo mane kompromituo- 
janų dokumentą. Čia aš ir neištvėriau. 

Ji užsidengė veidą rankom ir ėmė raudoti — ne iš 
nevilties ar atgailos, kaip manė teismo tardytojas, bet 
todėl, kad įtampa, neatlėgusi per paskutines aštuonio- 
lika valandų, staiga dingo. 


13 
Visai atsitiktinai pulkininkas Rotas vienuoliktą va- 
landą dar kartą grįžo namo. 


Ryrą, išeidamas iš namų, paaiškino žmonai, kad ne- 
lauktų jo vakarienės, nes darbą, matyt, baigs vėlai. 

Tuo tarpu planai pasikeitė. Hamburge buvo arskleis- 
tas platus žvalgybos tinklas, ir šefas pasiuntė jį ten. 

Taigi pulkininkas Rotas dar kartą parvažiavo namo, 
kad viską pasakytų žmonai ir pasiimtų pižamą bei 
prausimosi reikmenis. 

Atrakinus duris, jo niekas nepasitiko. Nesistebėjo 
tuo. Vakar abu ilgai vakarojo, taigi visai nekeista, kad 
jo žmona vel prigulė. 

Pirštų galais jis įėjo į miegamąjį, pasiėmė iš spintos 
švarią pižamą, sulankstė ją ir įsidėjo į portfelį. 

Jis girdėjo neįprastai sunkų žmonos alsavimą, bet 
dar nieko neįtarė. Pamatęs laikraštį, nukritusį ant grin- 
dų nuo Magdalenos naktinio stalelio, pakėlė jį. 

Žvilgsnis užkliuvo už antraštės: „Bonos žurnalistė 
prisipažino“. Skaitė toliau: „Po nuodugnaus tardymo 
Helga G. prisipažino nužudžiusi žurnalistą Janą M. jo 
bute. Sakosi, nuėjusi ten apie pusę vienuolikos vaka- 
re, kad...“ 

Pulkininkas Rotas nuleido laikraštį. Jau skaitė jį iš 
ryto biure ir pamanė, kad Magdalena pažinojo abu as- 
menis. Janą M., kuris galėjo būti tik Janas Mirskis, ir 
Helgą G., kuri, be abejonės, buvo Helga Gertner. Jis 
norėjo apie tai pasikalbėti. 

— Magda, — tarė jis, — atleisk, kad tau trukdau. 

Suėmė ranka jos petį, bet ji nereagavo. 

— Na, na, na, — kiek pasišaipė jis, — juk nesi to- 
kia jau pavargusi! 

Jis atsisėdo ant lovos krašto ir pamėgino apversti 
žmonos kūną. Jis buvo keistai apsunkęs ir atsipalai- 
davęs. 

— Magda! — šūktelėjo jis ir nubraukė jai nuo vei- 


do plaukus. — Kodėl... 

Tik dabar pastebėjo, jog kažkas ne taip. Apie jos 
akis buvo tamsūs ratilai, o veidas — be lašo kraujo. Ji 
sunkiai alsavo... 

— Magda! — sunerimo jis. — Magda! 

Žvilgrelėjęs į naktinį stalelį, pamatė stiklinę vandens 
ir tuščią indelį nuo tablečių. 

Kitą akimirką viską suprato. 

Vėl paguldė žmonos galvą ant pagalvės, greitai nu- 
ėjo į savo kabinetą prie telefono, paskambino greita- 
jai pagalbai į artimiausią kliniką. Tada paskambino sa- 
vo pavaduotojui į biurą ir paprašė į Hamburgą pasiųsti 
kitą tarnautoją. 

Tada prasidėjo siaubingos laukimo minutės, kai 
nieko nebegalėjo padaryti. 

Galvoje sukosi vienintelė mintis, kodel? Kodėl ji tai 


padarė? Kodėl norėjo jį palikti? 


Tą pačią dieną, kai laikraščiai visam pasauliui skelbė 
apie Helgos Gertner prisipažinimą, kriminalinės poli- 
cijos inspektorius Lybknechtas, tiriantis Jano Mirskio 
nužudymą, kalbėjosi su teismo tardytoju. 

— Cigaretę? — pasiūlė daktaras Mejeris ir pastūmė 
savo pakelį per stalą. — Ak, atleiskite, pamiršau, kad 
rūkote cigarus. 

— Jei leisite, surūkysiu vieną... 

— Prašom! Jau matau, kad turite ką man daugiau 
papasakoti. 

Inspektorius Lybknechtas išsitraukė portsigarą iš vi- 
dinės kišenės, pasiėmė vieną cigarą ir prisidegė: 

— Deja, taip, pone daktare! 

— Kodėl, deja? — daktaras Mejeris irgi prisidegė ci- 
garetę. 

— Na, tyrimas atrodė baigtas. Žmogžudystė, moty- 
vas — pavydas. Baigtas kriukis. 

— Jei sąžiningai, pone inspektoriau — viskas iš pat 
pradžių man atrodė pernelyg paprasta. Nužudytojo 
draugė bėga, dar tą pačią naktį suimama ir prisipa- 
žįsta. Atvejis kaip iš vadovėlio būsimiems kriminalis- 
tams. 

Inspektorius Lybknechtas išsiėmė iš burnos cigarą: 

— Džiaugiuosi, kad taip manote, — tarė jis. — Iš 
tiesų atsiskleidė naujų aspektų. 

Teismo tardytojas atsilošė fotelyje: 

— Pasakokit. 

— Taigi: mes, kaip žinote, mirusiojo seife radome 
senoviškus papuošalus, žiedą, grandinėlę, apyrankę. 
Įdomu, kad tam pačiam rinkiniui priklausantys auska- 
rai rasti pas Helgą Gertner... 

— Gerai, tą jau žinojome, — tarė teismo tardyto- 
jas. — Gertner tvirtino, jog jis padovanojo juos jai. 
Kalbėjo apie šeimos paveldėtus papuošalus. 

— Matote, — kalbėjo toliau inspektorius Lybknech- 
tas, — aš nelabai patikėjau tų papuošalų paveldėjimu. 
Todėl du savo žmones pasiunčiau pas juvelyrą paklau- 
sinėti. — Inspektorius Lybknechtas godžiai užsitraukė 
cigarą. — Mano žmonės išsiaiškino labai įdomų daly- 
ką: papuošalai, tiksliau, visas jų rinkinys yra, ar buvo 
iki juos atiduodant Mirskiui, tokios ponios Magdale- 
nos Rot nuosavybė. Juvelyras — beje, jo pavardė Šnei- 
deris — pasiruošęs patvirtinti. — Inspektorius iškalbin- 
gai nutilo. 

— Pasakokit! — skubino tardytojas. — Matau, kad 


tai dar ne viskas. 

— Pamaniau, kad ne pro šalį kiek labiau pasidomėti 
ta ponia Magdalena Rot. Išsiaiškinau, kad ji — suim- 
tosios Helgos Gertner draugė ar mažų mažiausiai pa- 
Žįstama. — Inspektorius Lybknechtas nekantriai žiūrėjo 
į teismo tardytoją. 

Bet daktaras Mejeris tepasakė: 

— Na, na, pone inspektoriau! Nepriverskite manęs 
daryti skubotų išvadų. 

Inspektorius ranka pridengė savim patenkintą 
šypsnį: 

— Šira Magdalena Rort yra vieno pulkininko Her- 
berto Roto, užimančio atsakingas pareigas gynybos mi- 
nisterijoje, žmona. 

Teismo tardytojas ėmė uosdamas judinti siauros no- 
sies šnerves. 

— Tai kvepia šantažu — šnipinėjimu ir šantažu. 

— Tiksliai pasakyta. Džiaugiuosi, kad ši istorija pa- 
darė jums tokį patį įspūdį, kaip ir man. 

— Reikėtų... — prašneko teismo tardytojas. 

Bet inspektorius nutraukė jį: . 

— Atleiskite, bet tai dar ne viskas! Aš gavau tos 
Magdalenos Ror nuotrauką — beje, įspūdingo grožio 
moteris — ir parodžiau Akacijų alėjos namo gyvento- 
jams. Be rezultatų. Tada pamėginau laimę kitoje gat- 
vės pusėje esančiuose namuose. Ir čia sužinojau įdomų 
dalyką. Viena ponia Megerlein, gyvenanti kitoje gat- 
vės pusėje, matė Magdaleną Rot nužudymo dieną įvy- 
kio vietoje. Ir matė ją — laikykitės tvirčiau — keletą 
minučių prieš dešimtą. 

Teismo tardytojas išklausė šią sensacingą žinią ra- 
miausiu veidu. 

— Tai gali reikšti, kad žurnalistė nekalta. Juk Gert- 
ner nuo pat pradžių tvirtino, kad Mirskis buvo jau mi- 
ręs, kai ji įėjo į butą... 

Inspektorius Lybknechtas palinko į priekį: 

— Šiaip ar taip, jūs suprasite, jei aš paprašysiu iš- 
duoti arešto orderį. 

— Šitai Magdalenai Rot? — teismo tardytojas ner- 
vingai pasitaisė kaklaraištį. 

— Taip. Manau, kad ji pakankamai įtartina... 

— Lukcelkit, luktelkit, — daktaras Mejeris perspė- 
jamai kilstelėjo ranką. — Mielai suteikčiau jums tą 
malonumą, bet manau, kad dabar tai — tarkim — 
mažų mažiausiai skubota. 

— Bet... 

— Dabar mano eilė, mielasis. Ta Magdalena Rot, 
be abejonės, yra aukštuomenės dama. Tai nereiškia, 
kad į tai reikia atsižvelgti, jei ji išties kalta. Bet juk tuo 
mes visai nesame tikri. Žinome tik tiek, kad ji buvo 
pas Janą Mirskį įvykio vakarą. Bet iš kur mums žino- 
ti, kad jis, jai išeinant, jau buvo negyvas? 

— Gertner iš pat pradžių visą laiką sakė... 

— Bet mes ja netikėjome, ir ji galų gale prisipažino. 

— Ber juk tik tam, kad pridengtų savo draugę. 

— Galbūt — galbūt ir ne. Nedarykim skubotų iš- 
vadų. 

Inspektorius Lybknechtas pasiėmė iš peleninės ci- 
garą ir pabandė jį dar kartą prisidegti. 

— Kaip manote, ką daryti toliau? — paklausė jis. 

— Pokalbiui, — teismo tardytojas pabrėžė šį Žo- 
dį, — pokalbiui su ta Magdalena Rot yra pakankamai 
daug priežasčių. Suraskite ją. Atsargiai iškvoskite. 

— Jau bandžiau. 

Čia daktaras Mejeris supyko. 

— Ir tik dabar man pasakėte? 

— Man juk nepavyko. Toji Rot bandė nusižudyti 
ir dabar guli moterų klinikoje, psichiatrijos skyriu- 
je. — Jis išsiėmė iš burnos cigarą ir ėmė juo žaisti. — 
Beje, mano nuomone, tai visai tipiška. Bėgimas nuo 
atsakomybės! Ne kitaip. 

— Tuo atsargiau turime elgtis. Jaučiu, kad mes net 
nenutuokiame, kas už viso to slypi. Jei mūsų įtarimai tei- 
singi, Mirskis buvo šnipas. Išturkite atvejį iš šios pusės. 

— Taip ir ketinau daryti... 

— Ir prašau nieko neskelbti spaudoje apie įvykių ei- 
gą. Visai pravartu, kad turime Helgos Gertner prisipa- 
žinimą, taip bylos tyrimas atrodys oficialiai baigtas. 


Psichiatras daktaras Šnėbomas pastojo inspektoriui 

— Dabar negalima kalbėtis su paciente, — primyg- 
tinai tarė jis. 

— Tuomet kada? — paklausė inspektorius. 

— Po dviejų, trijų savaičių — galbūt. 

Inspektorius Lybknechras prunkštelėjo pro nosį: 

— Paklausykit! Neleisiu savęs kvailinti! Kalbame 
apie žmogžudystę! 

— Ponia Rot su tuo neturi nieko bendro. 

— O iš kur jūs galit tai žinoti? 

— Geram psichiatrui pacientai būna atviri. 

— Taip? Jūs toks tikras? 

Daktaras Šnėbomas šypsojosi: 

— Visiškai. 

— O kaip jūs nusprendžiate, kad jis jums neme- 
luoja? 

— Pone inspektoriau, leiskite jūsų taip pat paklaus- 
ti: iš kur jūs žinote, kad jūsų klientai sako tiesą? 

— Mes galime tai patikrinti. Nesiremiame vien liu- 
dytojų parodymais, bet lyginame juos su faktais. 

— Atrodo, tai patikimi metodai. Tik žurnalistės 
prisipažinimas, matyt, prasilenkia su faktais, kitaip... 

Inspektorius išraudo: 

— Nesirūpinkite mūsų metodais! 

— Nė nemėginčiau, jei tik jūs nekritikuotumėte 
manųjų. Jūs gal ir atsakote už savo žmogžudystės ty- 
rimą. O aš atsakingas už savo pacientę. 

Inspektorius smiliumi patempė marškinių apykak- 
lę, lyg toji staiga būtų tapusi per ankšta. 

— Paklausykite, pone daktare, — tarė jis persimainiu- 
siu balsu, — ar galime kur nors ramiai pasikalbėti? 

Psichiatras žvilgtelėjo į savo laikrodį. 

— Na, gerai, — tarė jis ne itin maloniai. 

Nusivedė abu savo lankytojus į kabinetą. Čia jis 
atsisėdo už plataus rašomojo stalo, inspektorius Lyb- 
knechtas prisėdo priešais jį, o jo padėjėjas atsinešė kė- 
dę iš kampo. 

— Nenorėčiau sukelti jums kokių nepatogumų, — 
pradėjo pokalbį inspektorius. — Jei tikrai manote, kad 
pacientei dar reikia globos... 

— Dar daugiau. Ji sunkiai serga. 

— Na taip, bet vis dėlto — jūs pritarsit, kad tai nė- 
ra kūniškas susirgimas. 

— Būtent tai viską ir apsunkina. Žiūrėkit, pone 
inspektoriau, pažeistą tulžį galima išoperuoti. Skran- 
dį — sumažinti. Žarnyną įmanoma dirbtinai prailgin- 
ti — trumpiau, nėra beveik nieko, ko nesugebėtų šiuo- 
laikinė chirurgija. Mums, sielų gydytojams, čia kur kas 

sunkiau. Pacientė daugelį metų gyveno įsitempusi ir 
nebuvo tam pribrendusi. 

— Kuo puikiausiai suprantu, — tarė inspekto- 
rius. — Beje, iš pat pradžių turėjau jums paaiškinti, 
kad jokiu būdu nereikalauju pacientės apklausos. 

— Nieko iš to ir nebūtų pavykę, — tarė daktaras 
Šnėbomas. — Pacientė labai stipriai paveikta vaistų. 

— Man pakaks, jei pasakysit, ką žinot apie šį įvykį. 

— Aš ne kriminalistas. 

— Žinoma, ne. Bet juk jūs aiškiai sakėte, kad po- 
nia Rot nekalta... 

— Aš tuo visiškai tikras! 

— Tuomet suprasite, kad mielai išgirsčiau šį tą 
daugiau. 

— Daugiau — apie ką? 

— Apie sąsajas. — Inspektorius palinko į prie- 
kį. — Prašau neišsisukinėti! Mes žinome, kad Janas 
Mirskis šantažavo Rot. Kaip? Jūs tai žinote, pone 
daktare! 

Psichiatras tylėjo. 

— Jūs sakėte mums, kad ji nesusijusi su to vyro nu- 
žudymu. Bet mes žinome, kad žmogžudystės naktį ji 
buvo pas jį, ir netgi prieš Helgą Gertner. Ko iš jo no- 
rėjo? Ar jis dar buvo gyvas, kai ji išėjo? 

— Pone inspektoriau, aš negaliu jums padėti. Jūs, 
kaip ir aš, žinote, kad mane varžo profesinė paslaptis. 

— Mes kalbame apie žmogžudystę! 

— Su kuria pacientė visai nesusijusi! Bet net jeigu 
būtų kitaip, aš negalėčiau kalbėti. 

Inspektorius Lybknechtas pakilo. 

— Vadinasi, nenorite mūsų paremti? 


— Negaliu. 

— Labai gaila. Tuomet turiu reikalauti pokalbio su 
paciente. 

Daktaras Šnėbomas taip pat atsistojo. 

— Negaliu to leisti. 

— Aš įgaliotas... 

— O aš atsakingas už pacientę! 

Inspektorius pasuko prie durų, kurias jam atidarė 
padėjėjas: 

— Aš išlaisvinsiu jus nuo tos atsakomybės. 

— Kaip jūs tai padarysite? 

Dabar inspektorius Lybknechtas dar kartą atsisuko 
į daktarą Šnėbomą: 

— Areštuodamas Magdaleną Rot. 

Jis nesulaukė trokštamo poveikio. 

— Tai jūsų teisė, — ramiai tarė psichiatras. 

— Vadinasi, tam jūs negalite pasipriešinti? 

— Parodykite man arešto orderį ir galėsite tuojau pat 
pasiimti pacientę. Aš jums pakankamai gerai išaiškinau, 
kad taip sukelsite pavojų pacientės sveikatai ir gyvybei... 

— Jūs verčiate mane. 

— Priešingai, tai jūs mane verčiate. 

Abu vyrai akimirką tylėdami stovėjo vienas priešais 
kitą. 

Tuomet inspektorius tarė: 


— Manau, kad galiu jums pasiūlyti ką kita... 


Kitą popietę žurnaliste Helga Gertner pasirodė Bo- 
nos moterų klinikos psichiatrijos skyriuje. Ji atėjo ne 
viena, bet lydima inspektoriaus. Ber jai įėjus į Magda- 
lenos Rot palarą, jis pasiliko laukti koridoriuje. 

Magdalena Rot po ilgo miego mažumėlę užvalgė ir 
išgėrė puodelį kavos. Jos švelnus veidas buvo labai iš- 

blyškęs. Kai atsidarė durys, ji sėdėjo lovoje, o medici- 
nos sesuo šukavo jos gražius plaukus. 

— Helga — ru? — tare Magdalena neįtikėtinai nu- 
stebusi. 

Žurnalistė priėjo arčiau. 

— Turėjau tave pamatyti, Magda... 

— Argi tu nebesuimta? — paklausė kiek abejoda- 
ma, tiek ir su palengvėjimu. 

Helga Gertner nusišypsojo: 

— Manau, kad tie ponai vis dėlto suabejojo mano 
kalte. 

— Dieve mano, aš taip džiaugiuosi! — Magdalena 
Rot sugriebė jos ranką. 

— Ber aš vis dar įtariamoji. — Helga Gertner pri- 
sitraukė kėdę. — Jei tu man padėtum. Juk tu buvai 
prieš mane pas Mirskį. 

— Taip, — tyliai tarė Magdalena Rot, — taip, tai 
tiesa. — Ji pažvelgė į draugę. — Ber aš jo nenužudžiau. 
Jis buvo jau miręs, kai aš... — ji užsidengė veidą ran- 
komis. — Ak Helga, tai buvo siaubinga! 

Helga Gertner ramindama glostė jos ranką: 

— Žinau, mieloji, žinau. 

Magdalena Rot nuleido rankas; jos žvilgsnis buvo 
pilnas nevilties. 

— Aš turėjau tuoj pat eiti į kriminalinę policiją ir 
pasakyti, kad buvau ten prieš tave. Man reikėjo tai pa- 
daryti! Bet aš tiesiog neįstengiau. Aš taip bijojau, kad 
viskas išaiškės. 

— Tai buvo mano kaltė... 

— Tavo? 

— Taip, aš nesupratau, koks Janas Mirskis žmogus. 
Palikau rave nelaimėje. Aš išdaviau tave, užuot apgynusi. 

— Tu jam neprilygai. 

— Jis apsuko man galvą. Nežinau, kaip jam tai pa- 
vyko, bet jis apžavėjo mane, kol... — ji nutilo. 

— Ar jis ir tave šantažavo? 

— Bandė. Norėjo, kad išduočiau jam karines pa- 
slaptus. 

Magdalena Ror giliai atsiduso. 

— Aš turėjau fotografuoti dokumentus, dokumen- 
tus, kuriuos parsinešdavo namo vyras... 

— Ir tu taip padarei? — Helga Gertner nejučia žvilg- 
telėjo į medicinos seserį, dirbančią kitam palatos gale. 

— Aš nieko jam neatidaviau. Niekada nebūčiau to 
padariusi. Greičiau jau — nužudžiusi jį. 

— Magdalena, — tarė Helga Gertner, — žinau, 
kad tu nekalta. Gerai žinau. Bet kriminalinė polici- 
ja — tie Žmonės tuo nepasitenkins. Jie sužinos, kas at- 
sitiko. Tu turi pasakyti tiesą. 

Vis dar atviras Magdalenos veidas persimainė: 

— Negaliu. 

— Magdalena, tu privalai! 

— Tu tiksliai žinai, kad negaliu. Kodėl mane taip 
kankini? 

— Negi nesuvoki, Magda? Aš prisipažinau tik tam, 
kad apginčiau tave. Būčiau ir toliau to laikiusis, jei tik 
tau iš to būtų naudos. Ber dabar jau per vėlu. Jie ži- 
no per daug. Jie viską sužinos, jei pagaliau nesiliausi 
atkakliai tylėjusi. 

Magdalena pasuko galvą ant pagalvės. 

— Tada... viskam... galas, — sunkiai ištarė ji. 

— Tau visai nereikia sakyti ko nors policijai, — įti- 
kinėjo Helga Gertner. — Pakalbėk su savo vyru. Vi- 


sai atvirai! Paaiškink jam, kaip viskas buvo. 

— Jis niekad man neatleis. 

Žurnalistė suėmė Magdą už pečių. 

— Bet juk tai jau visai nesvarbu, Magda! Turi su- 
teikti savo vyrui galimybę išgelbėti karjerą, apsisaugoti 
nuo blogiausio. 

Magdalena plačiai pramerkė akis, kurių mėlį dar la- 
biau paryškino tamsūs ratilai po jomis. 

— Žinau, kad linki man gero, Helga, — išvargusi ta- 
rė ji. — Bet aš turiu ištverti. Mano vaikai turi tik vie- 
ną ginklą: mano tylėjimą. Tol, kol jie nieko nežinos, 
bus laimingi. 

— Bet tavo vyras manys, kad apgaudinėjai jį su Ja- 
nu Mirskiu! 

Magdalena liūdnai nusišypsojo. 

— Negaliu ant jo dėl to pykti. 

Helga Gertner pamėgino paskutinį kartą: 

— Mane nuteis! 

— Argi nesakei, kad tave paleido? 

— Taip. Ber jie seka kiekvieną mano žingsnį. 

Magdalenos akys plačiai atsimerkė. 

— Vadinasi, jie žino, kad tu čia? 

— Galbūt... 

— Jie čia atsiuntė tave kaip seklį! Nesigink, Helga, 
dabar aš viską supratau. Atėjai, kad iškamantinėtum 
mane! 

— Bet, Magda! Ką čia išsigalvoji? Ar yra dar kas, ko 
apie tave nežinočiau? Man užtektų tik prabilti — pa- 
sakyti tai, ką Žinau... 

— Tu pasakysi? — Magdalena įsikibo į jos ranką. 

— Turėsiu, jei pagaliau neapsispręsi atskleisti tiesą. 

— Tu negali, Helga! Girdi, negali! — Magdalenos 


balsas trūkčiojo iš susijaudinimo. — Kartą jau išdavei 

mane, nedrįsk taip pasielgti vel. — Nesveikas raudonis 
išpylė jos skruostus ir kaktą. 

— Prašau šitaip nesijaudinti, Magda, — išsigando 
Helga Gertner. 

— Ar pažadi man, kad... 

— Jei tu nekalbėsi, kalbėsiu aš. Argi nesupranti? 

— Turėjau susiprotėti! — Magdalena sunkiai alsa- 
vo. — Niekada nebuvai mano draugė, niekada! Pavydė- 
jai man pirmos mano meilės — dar tuomet. O vėliau — 
mano laimės, vyro, mano šeimos, visuomeninės padė- 
ties. Visuomet tik ir laukei akimirkos, kada galėsi ma- 
ne sunaikinti. 

Sesuo priėjo prie lovos: 

— Bet, miela ponia, prašau jūsų nurimti! Luktel- 
kit, suleisiu jums vaistų! — Ji nuklojo lovos apklotą ir 
įgudusiu judesiu įbedė adatą pacientei į šlaunį. 

Atsisukusi į Helgą Gertner tarė: 

— Bus geriau, jei dabar eisite. Ponas daktaras su- 
pyks, jei sužinos... — Ji vėl ištraukė adatą ir rūpestin- 
gai apklostė Magdaleną Rot. 

Pacientė dabar gulėjo užsimerkusi ir atsipalaida- 
vusi. 

— Helga, — sumurmėjo ji, — prašau neišeiti... 

— Bet jums reikia ramybės, ponia, — atkalbinėjo 
sesuo. 

— Dar valandėlę, prašau! Prieik arčiau, Helga, 
aš — aš staiga taip pavargau. 

Helga Gertner priėjo visai arti prie lovos ir pasilen- 
kė prie Magdalenos: 

— Taip? 

— Atleisk man dėl to, ką čia prikalbėjau. Pati ne- 
žinau, kaip aš... 

— Nieko, Magda, neimk co į širdį. Tu nervinga, ir 
tiek. 

Magdalena žiūrėjo į žurnalistę keistai drumstu 
žvilgsniu, lyg ateinančiu iš toli toli. 

— Ar pažadi man, kad rylėsi? Juk pažadi, tiesa? 

— Taip, Magda, — ramiai tarė Helga Gertner. — 
Taip, pažadu. 

— Ak, tai gerai! — miegūstos Magdalenos akys už- 
simerkė. 

Helga Gertner pirštų galais išslinko iš palatos. 

Magdalena negalėjo matyti, kad koridoriuje ją pa- 
sitiko inspektorius Lybknechtas. 

Apie devintą valandą vakaro pulkininkas Rotas grį- 
žo namo po įtemptos darbo dienos. 

Dieną jis du kartus buvo nuvažiavęs į moterų kli- 
niką ir mėgino aplankyti Magdaleną. Tačiau jam ne- 
pasisekė. Daktaras Šnėbomas paaiškino, kad pacientė 
vėl atkrito ir dabar turi būti dar labiau saugoma nuo 
išorinio pasaulio nei anksčiau. 

Pulkininkas Rotas buvo ramus, blaiviai mąstantis 
žmogus. Dabar pirmą kartą gyvenime pajuto, jog; yra 
prie nervinės krizės ribos. Jautėsi apsuptas neperregi- 
mos tamsos, kuri bandant prasiveržti pro ją atrodė lyg 
juoda vata. 

Buvo taip paniręs į savo mintis, kad net nepastebė- 
jo moters, laukiančios jo laiptinės prietemoje. Krūp- 
telėjo, kai ji užkalbino: 

— Pulkininke Rotai? 

— Ko norite? — paklausė jis šiurkščiau, nei ketino. 

— Aš Helga Gertner. | 

— Ak taip, prisimenu, atleiskite man. 

— Laukiau jūsų beveik dvi valandas. Turime pasi- 
kalbėti. 

— Prašom užeiti. 

Pulkininkas Rotas atrakino duris ir padėjo žurna- 
listei nusirengti. Ant rūdžių spalvos kostiumėlio ji vi|- 
kėjo šviesų lietpaltį, tamsius plaukus buvo pridengusi 
ryškiai geltona skara. 

Jis nusivedė ją į senoviškai įrengtą svetainę, sutvar- 
kyrą, bet vis dėlto nejaukią. Galėjai aiškiai jausti, jog 
namie nėra moters. 

Helga Gertner atsisėdo, paėmė pulkininko Roto 
pasiūlytą konjako taurelę, cigaretę ir sukryžiavo kojas. 

— Siandien rytą mane paleido iš areštinės. 

— Taip, žinau, — išsiblaškęs tarė jis. 

— Jau žinote? 

Jis nesišaipė iš jos nuostabos. 

— Kontržvalgyba taip par dalyvauja Mirskio žmog- 
žudystės tyrime. 

— Tada, matyt, jūs taip pat informuotas, kad šian- 
dien rytą kalbėjausi su jūsų žmona. 

— Ne, apie tai nieko nežinau, — staiga susidomė- 
jo jis. — Nejaugi psichiatras jus įleido? 

— Matryrt, toks buvo inspektoriaus Lybknechto ir 
daktaro Šnėbomo susitarimas. Mėginimas išgauti ką 
nors iš Magdos, jos pernelyg neišgąsdinant. 

— Ir — jums — pasisekė? 

— Taip, tą naktį ji buvo pas Mirskį. 

— Vadinasi, vis dėlto buvo! — pulkininkas Rotas 
buvo sukrėstas. 

— Tuo aš nė neabejojau. Daug svarbiau yra tai, kad 
jis jau buvo miręs, kai ji atėjo! 

— Bet ko ji iš viso ėjo pas jį? 

— Nes jis šantažavo ją. Ji turėjo fotografuoti doku- 
mentus, kuriuos jūs parsinešdavote darbui namo. Po- 
ne pulkininke, ji to nepadarė, — primygtinai tarė Hel- 
ga Gertner. — Maniau, kad turėjote tai sužinoti. 

— Taip, žinoma, tai guodžia. — Aukštą protingą 
pulkininko Roto kaktą išvagojo raukšlė. — Tačiau kuo 
jis ją šantažavo? Kaip galėjo įsivilioti į savo butą? 

— Magdalena ištraukė iš manęs pažadą apie tai ne- 
pasakoti... 

— Betgi, pone Dieve! — pulkininkas Rotas, kad ir 
koks ramus atrodė, vos valdėsi. 

— Dabar aš kalbėsiu, — tarė ji labai ramiai, — nes 


manau, kad tik šitaip galima padėti Magdai... 


Evelina ir Hansas Hilgertas nuoširdžiai pasveikino 
pulkininką Rotą. 

— Kaip gerai, kad nors kartą pas mus užsukai, tė- 
ti! — šūktelėjo Evelina ir, pasistiepusi ant pirštų galų, 
pakštelėjo tėvą į abu skruostus. 

— Ar mamai jau geriau? — Tada, staiga išsigandusi 
pridūrė: — Nieko juk neatsitiko? 

— Ne, ne, — tarė pulkininkas Rotas. — Nieko ne- 
bijokit. 

— Tau lengva šnekėti! — Evelina įsikibo tėvui į 
parankę ir nusivedė į mažytę svetainę. — Mes buvom 
tokie priblokšti, kai sužinojom... Kas ją tam paska- 
tino? 

— Nervinis išsekimas. 

— Taip, aš tą patį pasakiau Hansui. Vargšė mama 
visuomet buvo siaubingai nervinga. Ar galima pagaliau 
ją aplankyti? 

— Dar ne. Gydytojas sako, kad jai reikia daugiau 
ramybės, jokių trukdymų... 

— Bet juk aš jos dukra! Tikrai jai netrukdyčiau. 

— Taip geriau ir tau, Evi, — tarė ligi šiol tylėjęs 
Hansas Hilgertas. — Tavo mama juk gerose rankose, 
tiesa, Uošvi? 

— Taip, aš irgi taip manau, — dvejodamas tarė 
pulkininkas. 

Jis žiūrėjo į atvirus jaunuolių veidus ir suvokė, jog 
viskas kur kas sunkiau, nei jis įsivaizdavo. 

— Kaip sekasi mažajai Karinai? — paklausė, norė- 
damas laimėti laiko. 

Evelina nušvito. 

— Ji puikiai auga, tėti. Nori pamatytu? Gaila, ji jau 
miega, nelabai norėčiau žadinti. Bet jei tu... 

Pulkininkas Rotas papurtė galvą: 

— Nereikia, Evelina, pasižiūrėsiu į ją vėliau, kai eisiu. 

— Ji dailus padarėlis, — žavėjosi Evelina. — Bet 
kitą kartą būtinai bus berniukas! 

— Na, iki to dar yra laiko, — nieko neįtardamas 
tarė pulkininkas Rotas. 

Evelina nusišypsojo vyrui: 

— Ar pasakysim tėtei? 

— Manau, kad jau pasakei, — ramiai tarė Hansas 
Hilgertas. 

Pulkininkas Rotas netikėjo pars savo ausimis. 

— Nesuprantu... 

— Bet, tėti, argi taip sunku suprasti? — sušuko 


Evelina. — Aš vėl laukiuosi kūdikio. Vakar buvau pas 

gydytoją ir sužinojau. Ar nemanai, kad mamai tai būtų 
maloni žinia? 

— O, taip, žinoma, — tarė pulkininkas Rotas, 
jausdamas, kaip žemė slysta iš po jo kojų. 

— Ber kodėl tavo toks veidas? Negi visai nesidžiau- 
gi? — paklausė Evelina. — Juk visuomet norėjai ber- 
niuko, prisipažink! Dabar padovanosiu tau anūką. 

— Žinoma, džiaugiuosi, — sunkiai ištarė pulkinin- 
kas Rotas. — Tik atleisk man, mieloji, man tai kiek 
netikėta. 

— O, argi manei, jog pasitenkinsim vienu vaiku? 
Hansai, prašau nueiti į virtuvę ir atnešti butelį vyno iš 
šaldytuvo. Norėčiau išgerti su jumis, į naujojo žemės 
piliečio ir mamos sveikatą. 

— Nepyk, Evelina, — greitai tarė pulkininkas Ro- 
tas, — bet taip ilgai negaliu pasilikti. 

— Juk neišeisi taip greitai? 

— Evelina, — tarė Hansas Hilgertas, — ar tu nepa- 
stebi, kad tavo tėvas turi kažką rimto mums pasakyti? 

Pulkininkas nustebęs pažvelgė į jaunuolį: 

— Kodėl taip manai? 

— Nesibaimink del Evelinos, — tarė Hansas Hilger- 
tas. — Mes jau kalbėjomės apie tai, tik ji manim netiki. 

— Gal galėtum paaiškinti? 

— Tėti, — šyptelėjo Evelina, norėdama užmaskuo- 
ti savo pačios nerimą, — tįk pagalvok, Hansas įsivaiz- 
duoja, kad mamos, na, nervinis išsekimas kažkaip su- 
sijęs su šito Mirskio nužudymu. Nes juk mama 
draugavo su žurnaliste, kurią suėmė. 

— Viskas taip sutapo, — beveik atsiprašinėjo Han- 
sas Hilgertas. — Žinia apie žmogžudystę, tos žurnalis- 
tės areštas, mamos mėginimas nusižudyti. 

— Bet juk viskas tik sutapimas, — tarė Evelina. 

— Ne. — Pulkininkas Rotas ieškojo žodžių: — 
Hansas teisus. Mama pažinojo Janą Mirskį. Ji netgi 
buvo jo bute nužudymo naktį... | 

Evelina pašoko: 

— Negali būti! 

— Taip. Ji pati prisipažino. 

— Nejaugi — ji turėjo užmezgusi su juo santy- 
kius? — Evelinos akys išsiplėtė iš siaubo. 

— Ne, ką sau manai! — paneigė jos tėvas. 

— Ko ji ten buvo? Vidury nakties? 

— Buvo ne vėliau, nei dabar. Jai reikėjo su juo pa- 
sikalbėti. Kai nuėjo, jis buvo miręs. Čia ji nebesusi- 
tvardė. 

— Bet juk galėjo paskambinti policijai ir... 

— Žinoma, kad galėjo. Bet tiesiog nepajėgė. Negi 
nesupranti? 

— Ne. Ko jai bijoti, jei nieko nepadarė? 

— Dieve mano, Evelina, — įsiterpė Hansas Hilger- 
tas, — ji juk ir bijojo būti įtraukta į nemalonų tyrimą. 
Ji tiesiog neištvėrė. 

— Taip, taip ir buvo, — tarė pulkininkas Rotas. — 
Maniau, kad ir jums reikia tai žinoti. — Jis pakilo. — 
Gaila, bet dabar jau turiu eiti. 

— Argi nenori pažiūrėti į Kariną? — tarė Evelina 
ir taip pat atsistojo. 

— Taip, žinoma! — pulkininkas Rotas džiaugėsi, 
kad Evelina vėl galvoja apie savo dukrytę. 

Jis suteikė jai tą malonumą, nuėjo į vaikų kamba- 
rį, kaip dera pasigėrėjo kūdikiu prieš išeidamas. 

Tik lipdamas laiptais žemyn, suvokė, kad nepasakė 
nė pusės to, kas taip slėgė širdį. 

Neįstengė. Noras apsaugoti Eveliną ir jos negimu- 
sį kūdikį buvo pernelyg stiprus. 

Dar nepriėjęs prie savo automobilio, pastatyto po 
kitu gatvės žibintu, išgirdo paskui save skubius žings- 
nius. Atsigręžė ir pamatė žentą. 

— Tėti, — kimiai šūktelėjo jis, — prašau palauk- 
ti, mums reikia pasikalbėti. 

Pulkininkas Roras palūkuriavo, kol jaunuolis prieis. 

— Pasakei mums ne visą tiesą, ar ne, tėve? — gau- 
dydamas kvapą išdrožė Hansas Hilgertas. 

— Tu teisus, — labai rimtai tarė pulkininkas Ro- 
tas. — Bijojau, kad Evelina jos nepakels. 


Net kai pulkininkas Rotas jau seniai buvo nuvažia- 
vęs, Hansas Hilgertas neprisivertė eiti namo. 

Beveik dvi valandas jis vaikščiojo naktinėmis Kel- 
no gatvėmis, mėgindamas susidoroti su jį užgriuvusia 
minčių ir jausmų maišatimi. Tačiau niekaip nepajėgė. 
Padėtis, į kurią pakliuvo, vos neatėmė jam sveiko pro- 
to. Galų gale jis pavargo, taip ir neradęs ramybės, ir 
pasuko namų link. 

Kai atrakino buto duris, su palengvėjimu pamatė, 
kad namie tamsu. Evelina jau buvo atsigulusi. 

Jis tyliai nusirengė tamsoje ir nedegdamas šviesos 
įsmuko į lovą. 

Buvo taip tikras, kad Evelina seniai miega, jog net 
išsigando, kai ji apsivijo jam kaklą rankomis ir padė- 
jo galvą ant krūtinės. 

Paprastai šis gestas būtų jį labai pradžiuginęs. 
Šiandien turėjo valdytis, kad neatstumtų jos nuo sa- 
vęs. Baisi žinia, kad galbūt yra vedęs savo seserį, kė- 
lė siaubą. 

Bet greičiau jau būtų numiręs, nei atskleidęs jai, ką 
žinojo, taigi gulėjo nejudėdamas, grieždamas dantimis. 

Evelina pro miegus prisilietė jo veido. — 

— Kas tau, mielasis? — burbrelėjo apsnūdusi. 

— Nieko, — kimiai tarė jis. 

Nuo tokio bejausmio atsakymo ji visiškai išsibudino. 

— Tu sergi? — išsigando ji. 

— Ne, ne! Nieko man nėra! Miegok, jau vėlu! 

Ji ištiesė ranką ir uždegė naktinę lempą. 

— Taip, iš tiesų, jau antra valanda! — tarė ji. — 
Kada grįžai namo? 

— Nežinau... 

— Šiaip ar taip, ilgai tavęs laukiau. 

Jis džiaugėsi atradęs nekaltą priežastį ginčui. 

— Priekaištauji man? — tarė jis šiurkščiau, nei rei- 
kėjo. 

Akimirką buvo visai tylu. 

Tada ji tarė: 

— Atleisk man, tikrai kvailai paklausiau. Bet nety- 
čia. Žinoma, visada gali grįžti, kada tik nori. 

Jis prakeikė jos švelnumą, dar labiau apsunkinantį 
padėtį. 

— Tai gerai, — nedraugiškai tarė jis. — Ir siūlau 
dabar miegoti. Žinai, kad turiu išeiti šeštą ryto. — Jis 
skubiai pakštelėjo jai į kaktą. — Eik į savo lovą. 

Ji pakluso, ir jis lengviau atsikvėpė. 

Valandėlę jie gulėjo nejudėdami, visai tyliai, atskirti 
siaubingos paslapties. 

Pagaliau Evelina prašneko: 

— Ką tau pasakė tėvas? 

— Tėvas? — kvailai pakartojo jis, norėdamas lai- 
mėti laiko. 

— Juk kalbėjaisi su juo. 

— Taip, — tarė jis, — taip... 

— Apie ką jūs kalbėjotės, Hansai? Girdi, man rei- 
kia žinoti, čia kažkas yra — maldauju, pasakyk man! 

— Tai tik, — tarė jis, pasinaudodamas pulkininko pa- 
tarimu, — aš tik paklausiau jo, ar negalėtų man padėti... 

— Padėti? 

— Taip, Evi, aš — aš paskutiniu metu ne visai lai- 
mingas. — Buvo labai sunku ištarti šį melą. — Aš esu, 
aš mėginau tai nuslėpti, — bet manau, kad tiesiog ne- 
begaliu daugiau ištverti! 

— Ką? — sunerimo ji. — Apie ką tu kalbi? 

— Aš dėl tavęs lioviausi skraidyti... 

— Bet juk pats to norėjai! 

— Tikrai. Tik tada dar nežinojau — matai, aš tie- 
siog perlenkiau lazdą. 

— Jei taip, — lėtai tarė Evelina, — kodėl niekada 
su manimi apie tai nesikalbėjai? 

— Nenorėjau tavęs skaudinti. 

— Hansai, — tvirtai tarė ji, — padaryčiau viską, 
kas mano jėgoms, kad tik tu būtum laimingas. 

Širdis jam plyšo iš kančios ir meilės kartu. 

— Tik skraidyti negaliu. Ir man dėl to sunku. 

Ji apkabino rankomis jam kaklą. 

— Žinoma, kad gali, aš sutinku. — Ji net kiek nu- 
sijuokė. — Anksčiau buvau kvaila, maža mergaitė, bet 
šiandien žinau, kad niekaip negaliu tavęs prarasti! 

Jos lūpos palietė jo kaktą, akis, burną. 


— Man nereikia jokios aukos, tik tavo meilės! 


Vėlią kitos dienos popietę — Evelina kaip tik vys- 
tė mažąją Kariną, — kažkas paskambino prie durų. 

— Luktelk, Kerlchen, mamytė tuojau sugrįš, — ta- 
rė ji ir pagulde vaiką atgal į lovytę. Tada nuskubėjo 
prie durų ir atidarė — prieš ją stovėjo kareivis. 

Mirtinai persigandusi ji priglaudė rankas prie krū- 
tinės. 

— Atsitiko kas? 

Kareivis patraukė nuo kepurės ranką. 

— Ne, ponia Hilgert, tik... 

Ji neleido jam kalbėti: 

— Kur mano vyras? 

— Kareivinėse. 

— Bet... — Ji suprato, kad elgiasi kvailai. — Pra- 
šau užeiti į vidų. 

— Turiu jums laišką, — tarė jaunuolis. 

Ji atsisuko ir nekantriai laukė, kol jis atsegė krepšį 
ir išemė baltą voką. Tada ji beveik išplešė laišką jam 
iš rankos. Pažino aiškų ryžtingą vyro braižą. 

Ten buvo tik keli žodžiai, bet jie sukrėtė jos tvir- 
tai suręstą pasaulelį. 

Miela Evelina, — rašė Hansas Hilgertas, — šiandien 
vakare jaunų karo lakūnų grupe išvažiuoja į JAV. Man 
pasisekė, kad galiu užimti susirgi sio draugo vietą. Pra- 
šau supakuoti būtiniausius daiktus ir atiduoti jefreiteriui 
Viulfingui. Gaila, kad negalime atsisveikinti asmeniškai. 
Lik sveika ir neliūdėk. Hansas. 

Evelinos širdį suspaudė kone fizinis skausmas. La- 
biau nei staigus išsiskyrimas ją žeidė šitas abejingas 
trumputis pranešimas. 

Ji susirado savo rankinę ir įsidėjo laišką. 

— Kada ešelonas išvyksta į Ameriką? — paklausė ji. 

— Šiandien vakare, — atsakė jefreiteris. 

— Kelintą valandą? 

— Dešimtą. 

— Gerai. Tada greitai supakuosiu vyro daiktus. 
Luktelk truputėlį. 

Ji pasitraukė, bet prieš darydama tai, ką pažadėjo, 
suvystė vaiką ir paguldė į nešiojamą lopšį. 

Kai po dešimties minučių vėl išėjo pas jefreiterį, vil- 
kėjo platų paltą, slepiantį jos jau suapvalėjusią figūrą. 
Vienoje rankoje nešė lagaminą vyrui, kitoje — lopšį su 
mažąja Karina. 

Jefreiteris pašoko. 

— Manau, kad jūs atvažiavote automobiliu, — tarė 
Evelina. — Ar nepavėžtumėte manęs? 

— Taip, žinoma. Mielai, — tarė jis, bet tuoj pat 
mąsliai pasitaisė: — Tai yra, tiesą sakant, ne. Negaliu 
jūsų nuvežti į aviabazę, nes... 

— Nereikia aiškintis, — tarė Evelina prisiverstinai 
ramiai. — Aš tik prašau nuvežti mane į Bonos mote- 
rų kliniką. Manau, tai nekliudys jūsų pavedimui? 

— Savaime suprantama ne, — tarė jefreiteris, 
džiaugdamasis, kad gali išpildyti jos norą. 

— Tuomet važiuokim, — tarė ji ir davė jam laga- 
miną. 

— Ką nors perduoti jūsų vyrui? 

— Manau, nieko, — nė nemirktelėjo, Evelina. 


Evelina žinojo savo motinos palatos numerį, nes 
pati keletą kartų buvo siuntusi jai gėlių. Žinojo, kad 
ligonės negalima lankyti, ir tam pasiruošė. 

Niekieno nepastebėtai vieną akimirką jai pavyko 
įsmukti į motinos palatą. 

Magdalena Rot buvo viena. Gulėjo išblyškusi, už- 
merktomis akimis. 

Tačiau tą valandėlę Evelina visai nearjautė motinos. 
Visos jos mintys, viltys ir baimės sukosi tik apie jos vy- 
rą ir jos meilę. 

Evelina padėjo lopšį su Karina ant kėdės, palinko 
prie motinos ir lengvai papurtė už pečių. 

— Mama, tai aš! Evelina! Tavo dukra! 

Magdalena atsimerkė ir pažvelgė į jauną moterį to- 
limu žvilgsniu. 

— Dabar turi man viską pasakyti, mama, — parei- 
kalavo Evelina. — Viską! 

— Bet aš juk nežinau... — sunkiai ištarė Magdalena. 

— Tu žinai. Pasakyk, kodel iš tikrųjų Hansas nori 
mane palikti! 

Tik dabar Magdalena visai išsibudino. Ji pamėgino 
atsisėsti, akys prablaivėjo. 

— Atleisk, — tarė ji, — aš — jie leidžia man vais- 
tus. Man sunku... 

— Kodėl Hansas mane paliko, mama? — primyg- 
tinai paklausė Evelina. — Vakar vakare buvo tėtis, jis 
ne viską man papasakojo — ar tiesa, kad tavo sąžinę 
slegia žmogžudystė? 

Magdalena suprato, jog išmušė valanda, kurios bi- 
jojo tiek metų. Turėjo pasakyti tiesą — tiesą, kuri su- 
naikins jos dukters laimę. 

Dar paskutinį kartą pamėgino išvengti to. 

— Aš ne žudikė, — tarė ji. 

— Tada turi kuo aiškiau pasakyti tai Hansui. Jis 
mano... 

— Ne, Evelina. Tai kas kita. — Šią sunkią akimir- 
ką, kitaip nei anksčiau, Magdalena rado savy jėgų: — 


Turiu tau prisipažinti... 

Ji laikė dukters ranką ir tyliai, nesustodama atliki- 
nėjo išpažintį. 

— Dabar žinai mano kaltę, — pagaliau tarė ji, — 
mano baisią, žmogišką klaidą. Žinau, man nėra atlei- 
dimo... 

— Tau! Visada kalbi tik apie save! — Evelina, per 
visą išpažinų sėdėjusi lyg sustingusi, išsiveržė iš moti- 
nos rankų. — Bet kalbama apie mane — apie Han- 
są — vaikus! 

— Tai mano kaltė. Aš ištekėjau meluodama, daug 
metų tylėjau, ieškojau patarimo pas aiškiaregius ir at- 
eities pranašautojus, užuot klausiusi savo sąžinės. 

— Ber ką gi man dabar daryti? — žodžiai nuskam- 
bėjo kaip šauksmas. 

— Turi paleisti Hansą. Galbūt — vieną dieną... 

— Ber jei tai, ką pasakei, yra tiesa, tai mums nie- 
kada nebegalima susitikti! Niekada! — Evelina sukūk- 
čiojo be ašarų. 

Magdalena padavė jai ranką. 

— Patikek, atiduočiau savo gyvybę, kad tik galėčiau 
tau padeti. 

Evelina gūžtelėjo pečiais: 

— Neturiu jokios teisės tau priekaištauti. 

— Turi! Aš to nusipelniau. 

— Kokia iš to nauda? — Evelina paėmė lopšį ir pa- 
suko durų link. — Lik sveika, mama! 

— Kur eini? 

— Atsisveikinti. 

— Evelina! Tu juk ne... Prašau pažadėti man... 

— Nusižudyti? Ne, net mintis neatėjo į galvą. Pa- 
miršai, kad aš jau ne viena. Mano vaikai nekentės dėl 
mano kaltės. 

Magdalena suprato baisų kaltinimą, glūdintį šiuo- 
se žodžiuose. Bet palengvėjimas paėmė viršų, kad Eve- 
lina — jos švelnioji, jautrioji Evelina — buvo pasiruo- 
šusi grumtis su nelaime. Ji atsilošė ant pagalvės ir 
žiūrėjo į duris, užsidarančias paskui jos dukterį. 

Ji buvo visiškai žvali, raminančių vaistų poveikis 
dingo. Tačiau ji jautėsi taip gerai, kaip jau seniai ne- 
buvo jautusis. Dabar, išpažinusi savo kaltę, suvokė, 


kad jau daug jos išpirko. 


Ešelono lėktuvas stovėjo ant pakilimo tako. Aprar- 
navimo personalas atlikinėjo paskutinį techninį patik- 
rinimą. 

Hansą Hilgertą smaugė vienintelė baisi kančia: Eve- 
lina. 

Jis vis kartojo sau, kad elgiasi teisingai, kad priėmė 
geriausią, vienintelį teisingą sprendimą. Bet širdis prie- 
šinosi slogiam likimui, atėmusiam iš jo žmogų, be ku- 
rio jau neįsivaizdavo savo gyvenimo. | 

Prasidėjus patikrinimui ir ištarus jo pavardę, jam 
pasirodė, lyg kažkas smaugtų jam gerklę, veržtų kvė- 
pavimą. 

Mažą patalpą staiga užtvindė kapų tyla. Visų akys 
nukrypo į jį. 

— Ei Hilgertrai, — sutrikdė tylą kažkieno balsas, — 
juk nenorite pasilikti čia? 

Hansas Hilgertas nekreipė dėmesio. Jis nė neišgirdo. 

Evelina kažką sau pasidarė, galvojo jis, Evelina... 

Ir tą akimirką pamatė stovinčią ją priešais: tokią 
jauną, tačiau labai moterišką, didžiulėmis akimis klai- 
kiai išbalusiame veidelyje. 

Tą akimirką jį užplūdo palengvėjimas, kad ji šalia, 
visa kita išnyko. Apkabino ją ir švelniai, santūriai pa- 
bučiavo į blizgančius plaukus. 

Evelina priglaudė galvą jam prie krūtinės, lyg Han- 
sas galėtų ją apsaugoti. 

Pulkininkas Rotas tylėjo, stebėdamas viską iš toli. 
Jis pro langą įsižiūrėjo į signalines aerouosto šviesas, 
kad nereikėtų matyti šio nebylaus, širdį draskančio at- 
sisveikinimo. 

Atsisuko, tik išgirdęs Eveliną sakant: 

— Aš žinau, Hansai, — dabar aš viską žinau! 

Jiedu vis dar buvo apsikabinę. 

Jis kostelėjo ir žvilgtelėjo į savo laikrodį: 

— Deja, tau jau metas, mano berniuk! 

Hansas su Evelina labai sunkiai atsiplėšė vienas 
nuo kito. 

— Aš — aš visuomet apie tave galvosiu, — išleme- 
no Hansas Hilgertas. 

Pulkininkas Rotas suėmė dukters ranką ir truktelėjo 
atgal. 

— Nesijaudink, Hansai, aš pasirūpinsiu Evelina. 

Hansas Hilgertas nepajėgė daugiau ištarti nė žodžio. 
Linktelėjo nieko nesakydamas, žengtelėjo prie Eveli- 
nos, lyg norėdamas ją dar kartą apkabinti. Tačiau pas- 
kui apsisuko ir be žodžių išėjo iš kambario. 


15 
Kitą rytą pulkininkas Rotas skaudama širdimi atsi- 


sveikino su savo dukra, ketindamas eiti į tarnybą. Ko- 
vojo su mintimi pasiimti atostogų. Bet vis dėlto taip 

nepadarė, nes nenorėjo duoti daugiau priežasčių gan- 
dams, kurie apie jį ir taip sklandė. 

Ketino iš gynybos ministerijos paskambinti namo, 

sužinoti, ar viskas gerai, kai buvo iškviestas pas gene- 
rolą Helmbrechtą, savo viršininką. 
Generolas paragino jį sėstis, pasiūlė cigaretę. Tai 
buvo gestai, sušvelninantys atmosferą, bet jokiu būdu 
neatskleidžiantys dalyko esmės. Generolo Helmbrech- 
to veidas visuomet buvo neįskaitomas. 

— Galiu jus nuraminti, — staiga tarė generolas. — 
Skandalo nebus. Mirskio atvejis išaiškintas. 

Ir dabar pulkininkas Rotas nėmaž nesusijaudino. 

— Žinojau, kad mano žmonos su šia žmogžudyste 
niekas nesieja, — tarė jis. 

— Jūs buvot teisus. Mūsų žmonėms kartu su kri- 
minalinės policijos žmogžudysčių tyrimo skyriumi pa- 
vyko išaiškinti nusikaltėlį. Tai vienas indas, pavarde 
Ghabilas. Jis dirbo ambasadoje, nepriklausė diploma- 
tiniam korpusui, vadinasi, neturi jokių neliečiamybės 
teisių. — Generolas Helmbrechtas nutilo ir užgesino 
cigaretę. 

— Ar jį jau suėmė? — paklausė pulkininkas Rotas. 

— Ne, jis pabėgo. — Generolas prisidegė antrą ci- 
garetę. — Beje, mums tai ne taip ir blogai. Jei būtume 
jį sučiupę, viskas būtų gana smarkiai susikomplikavę. 
Taip pat ir indų ambasadoje į šį reikalą pažvelgė daug- 
maž ramiai. Ghabilas jau ilgą laiką buvo įtariamas, kad 
dirba agentu. Galbūt iš ten jis gavo įsakymą nužudyti. 
Šiaip ar taip, tiksliai nustatėme, jog Mirskis dirbo abiem 
pusėms. Pakankama priežastis jį likviduoti. O kadangi 


Ghabilas jau buvo įtariamas, vadinasi, nebenaudingas 

kaip agentas ir del to tinkamas kandidatas įvykdyti 
žmogžudystę. Mums ši byla bet kokiu atveju baigta. 

— Vadinasi... — pulkininkas Rotas dvejojo, ar kal- 
bėti toliau. 

— Žinau, kas slegia jums širdį, — tarė generolas ir 
pirmą kartą per visą pokalbį nusišypsojo. — Bet ir čia 
galime jus nuraminti. Tiksliai patikrinę, nustatėme, 
kad jokios mūsų darbo detalės nepateko į svetimas 
rankas. Tai liečia ir jūsų žmoną. 

— Dėkoju jums, pone generole, — paprastai tarė 
pulkininkas Rotas. 

Generolas kilstelėjo antakius: 

— Į viską žiūrit — labai ramiai. Šiek tiek entuziaz- 
mo vis delto galėjau tikėtis. 

— Niekada neabejojau žmonos dorumu. 

— Ir vis dėlto — manau, visa tai galėjo virsti jums 
labai nemaloniu dalyku. 

— Žinau. 

Generolas tiriamai pažvelgė į pulkininką Rotą: 

— Svarstote, kaip šitas Mirskis galėjo šantažuoti jū- 
sų žmoną? 

— Apie tai jau sužinojau. 

— Iš tikrųjų? Na, tai papasakokit... — Generolas 
nutilo. — Žinoma, tai jūsų asmeninis reikalas, pulki- 
ninke. Be abejonės. 

— Dėkoju, — trumpai tarė pulkininkas Rotas ir 
atsistojo. 

— Nežiūrėkit į viską taip tragiškai, — pasiūlė ge- 
nerolas. — Kaip ten sakoma? Kas pažįsta moteris! Jos 
mums visuomet buvo mįslė, nuo pasaulio pradžios. Jei 
būtų buvę kitaip, jau seniai būtų pasidarę nuobodu. 

Evelina apie šiuos įvykius sužinojo iš Helgos Gert- 
ner. Rytą žurnalistė mėgino surasti ją jos Kelno Lin- 
dentalio bute, bet čia sužinojo, jog Evelina išsikraus- 
tė pas savo tėvą. 

Tačiau Evelinos naujienos, regis, nedomino. 

— Gerai mamai, — tarė ji, — tik kokia man iš to 
nauda? 

— Jūs negalite dabar nuleisti rankų! 

— Taip, taip, žinau, gyvenimas tęsiasi, — Evelina 
karčiai šyptelėjo. — Lengva pasakyti. Tačiau kas dabar 
bus su manim ir mano vaikais? Kai pagalvoju, jog vi- 
siems laikams praradau Hansą... — ji nebegalėjo kalbėti. 

— Tai baisu, žinau, — guodė Helga Gertner. 

— Nieko jūs-nežinote! Niekas negali atsidurti ma- 
no vietoje! — suriko Evelina. 

— Galbūt viskas yra kitaip, nei... 

Gražus Evelinos veidas išsikreipė. 

— Norite pasakyti, kad viskas galėjo būti dar blo- 
giau? 

Helga Gertner tvirtai tarė: 

— Ar nepaklausytumėte manęs visiškai ramiai? 

— Kam? — paklausė Evelina. — Net nežinau, ko 
pas mane atėjote. Taip, galbūt mano likimas — pui- 
ki medžiaga pritrenkiančiam, sensacingam straipsniui. 
Bet pasakysiu jums vieną dalyką: dar nepriėjau liepto 
galo! Kovosiu visais įmanomais būdais, kad niekas ne- 
patektų į laikraščius! 

— Tokia jūs man labiau patinkate, — šypsojosi 
Helga Gertner. — Garantuoju, atėjau čia ne tam, kad 
ką išpeščiau laikraščiui. Atėjau čia, nes jaučiuosi taip 


pat kalta. 

— Jūs? — apstulbo Evelina. 

— Taip. Nereikia, kad suprastumėte dabar, svarbu 
visai kas kita: dabar, kaip ir anksčiau, nesu įsitikinu- 
si, kad Hansas Hilgertas jūsų brolis. 

— Taip? — Evelinos akyse įs:žiebė viltis. 

— Taip, — primygtinai tarė Helga Gertner. — Pa- 
žvelkime į faktus... — ji užsidegė cigaretę ir giliai užsi- 
traukė. — Visiškai aišku, kad jūsų motina prieš santuo- 
ką turėjo sūnų Udo. Šį berniuką trejų Metų amžiaus 
mudvi su jūsų mama pametėme. Kuo jis tapo, nežino- 
me, nes jūsų motina niekuomet nebandė jo ieškoti ir iš- 
vis niekada nesusisiekė su Raudonuoju Kryžiumi. 

+ — Ber juk mama sako... 

— Žinau, ji mano, kad Hansas Hilgertas ir Udo — 
tas pats asmuo. Tačiau kokių esama įrodymų? Ponia 
Hilgert po kelių mėnesių pasiėmė berniuką, kurį pri- 
glaudė viena šeima tą pačią dieną, kurią mes pametė- 
me Udo. 

— Ber juk yra galimybė... 

— Miglora galimybė! Jūs nežinote, kas vyko tą die- 
ną. Nė nenujaučiate, kokia sumaištis tvyrojo paskuti- 
niais mėnesiais prieš karo pabaigą daugelyje Europos 
vietų. Tūkstančiai vaikų buvo atskirti nuo tėvų. Daug 
jų iki šiol dar nesurado savo šeimų. Pripažįstu, yra tam 
tikra galimybė, kad mes kalbame apie tą patį berniuką. 
Tačiau, kaip sakiau, tokia galimybė labai nedidelė. 

— Norite suteikti man vilties, — tarė Evelina, stai- 
ga labai pavargusi. — Jaučiu, kad linkite tik gero... 

— Noriu tik išaiškinti tiesą. Sakykit, Evelina, ar jū- 
sų vyras turi ant nugaros apgamą? Širdies formos? 
Maždaug tarp menčių? 

— Taip, — tarė Evelina. 

— Vis delto turi! — Helga Gertner nepajėgė pa- 
slėpti savo nusivylimo. 

— Net du, — paaiškino Evelina. — Nutolę vienas 
nuo kito apytikriai per delno plotį... 

— Sakote du? — pašoko Helga Gertner. — Ak 


Evelina, tuomet mudvi jau daug laimėjome! 


Psichiatras daktaras Šnėbomas tik šypsojosi, kai 
Evelina primygtinai, labai kovingu balsu pareikalavo 
pasikalbėti su savo motina. 

— Jei manote, kad prieštarauju, — tarė jis, — la- 
bai klystate. Aš visiškai ne prieš... 4 

Jis pasisuko į Helgą Gertner, ligi šiol stovėjusią ato- 
kiau. 

— Jūs taip pat norite įeiti? 

— Taip, žinoma, — greitai tarė Evelina ir nusitem- 
pė žurnalistę kartu. 

Joms įėjus Magdalena Rot nesišypsojo. Vis dar bu- 
vo išblyškusi. 

— Mama, — tarė Evelina, tenorėdama skubiai 
pakštelti motinai į kaktą. 

Tačiau Magdalena stipriai apkabino ją ir priglaudė 
prie savęs su tokia jėga, kokios niekas nebūtų galėjęs 
tikėtis iš tokios išsekusios moters. 

— Dukrele, — tarė ji, — miela mano dukrele... 

Helga Gertner nusuko akis, kol motina su dukra 
glebesčiavosi. Tik tuomet, kai visa tai pernelyg ilgai 
užtruko, tarė su jai būdingu ryžtingumu: 

— Gana meilautis. Turime tau keletą svarbių klau- 


simų, Magda. 

Evelina pirmoji išsivadavo iš motinos glėbio: 

— Taip, tai tikrai svarbu, mama. 

Pamačiusi bejėgišką jos akių išraišką greitai pridūrė: 

— Mes nenorime tavęs teisti ar priekaištauti. Tu- 
rėjau laiko viskam apmąstyti. Dabar žinau, kad klim- 
pai vis labiau ir labiau tik norėdama apsaugoti mūsų 
šeimą. 

— Tu supranti? — paklausė Magdalena, nedrįsda- 
ma viltis. 

— Žinoma. — Evelinos šypsena buvo tokia skaus- 
minga ir supratinga, jog Magdalena pirmą kartą iki ga- 
lo suvokė, kad jos dukra seniai nebe vaikas. 

— Juk aš taip pat motina, — tyliai tarė Evelina. 

— Būtent, — tarė Helga Gertner, nebeįstengdama 
ilgiau tramdyti nekantravimo, — apie tai ir kalba. At- 
ėjom pas tave, Magda, kad tiksliai išsiaiškintume, ar 
Hansas Hilgertas iš tiesų tavo prarastasis Udo. 

— Bet, — tarė Magdalena, — juk tai jau seniai išaiš- 
kėjo... 

— Visiškai ne. Juk iki šiol mes remiamės tik spėlio- 
nėmis. 

— Ne, — Magdalena liūdnai papurtė galvą. — Aš 
tiksliai žinau. 

— Atidžiai manęs paklausyk, Magda, — tarė Hel- 
ga Gertner. — Pamėgink dabar pamiršti visas savo bai- 
mes, visas spėliones — taip pat ir tai, ką tau prikuž- 
dėjo Janas Mirskis. Mat dabar jau žinome, kad tas 
žmogus neturėjo jokių skrupulų ir buvo visiškai apsi- 
melavęs. 

Magdalena švelniai paglostė savo dukters, sėdinčios 
šalia ant lovos krašto, ranką: 

— Kokia prasmė, jei sužadinsime sau bergždžią vil- 
tį? 

— Jūs su Evelina, — tarė Helga Gertner, — jūs abi 
jau pasirengusios susitaikyti su pačiu blogiausiu. Va- 
dinasi, jums nebėra ką prarasti. Negi nesuvoki, Mag- 
da, jog visiškai niekuo nerizikuoji, jei kartu su mumis 
dabar pamėginsi atskleisti tiesą? 

— Aš neklydau. 

— Tuomet įrodyk mums. 

— Taip, mama, — tarė Evelina. — Kodėl tu tokia 
tikra, kad Hansas... — Ji užsikirto, neprisiversdama iš- 
tarti tO: — ...tavo sūnus? 

— Udo turėjo apgamą tarp menčių. 

— Esi tikra? — paklausė Helga Gertner. 

— Taip. 

— Nupasakok mums jį. 

— Jis širdies formos, — sunkiai pratarė Magdale- 
na, — gana didelis... 

— Vienas apgamas? — Helga Gertner ypatingai 
pabrėžė pirmąjį žodį. 

— Taip, — patvirtino Magdalena. 

— Tuomet, mama... — triumfuodama pareiškė 
Evelina, tačiau tuoj pat klausiamai pažvelgė į Helgą 
Gertner. — Ar galiu dabar kalbėti? 

— Prašau. 

— Hansas ant nugaros turi du apgamus, — paaiški- 
no Evelina. — Vieną maždaug ten, kur tu sakei. Tik 
jis, tiesą sakant, ne širdies formos, o greičiau jau ap- 
valus. Antrasis nutolęs nuo pirmojo maždaug per del- 
no plotį ir yra aukščiau. 


— Ne! 

— Taip, mama, patikėk! Kodel tavo toks veidas? 
Maniau, jog džiaugsies tuo, lygiai kaip ir aš. 

Magdalena labai suglumo. 

— Mane tai labai nustebino. Jei būčiau žinojusi 
anksčiau... 

— Taip, — tarė Helga Gertner, — būtum daug 
išlošusi, jei būtum išdrįsusi tiksliau patikrinti savo va- 
dinamuosius argumentus. Atleisk, — tuoj pat pridūrė 
ji. — Aš pati elgiausi dar neišmintingiau, jei tai įma- 
noma. 

— Bet gal, — pasakė Magdalena, — antrasis apga- 
mas visai neįgimtas. 

— O į šitą klausimą, miela Magda, dar reikia atsa- 
kyti. Žiūrėkim toliau. 

Helga Gertner išsiėmė oda įrištą užrašų knygelę ir 
ėmė rašyti. 

— Udo akys buvo rudos, o plaukai šviesūs, tiesa? 

— Taip. Bet plaukai galėjo paramsėti. 

— Dabar mes tik renkame faktus. Kaip jis buvo 
aprengtas? 

— Rudas paltas, gana didelis... 

— Tiesa. Sportinės kelnės, ar ne? 

— Taip. Melynos sportinės kelnės, tvirti auliniai 
batai, šviesiai mėlynas megztinis — pati jį numez- 
giau — šilti apatiniai, dveji marškiniai, dvejos ilgos 
apatinės kelnės, storos, pilkos puskojinės. 

— Gerai, — tarė Helga Gertner, uoliai rašyda- 
ma. — Ar dar ką prisimeni? 

— Viskas, tik ne paltas, buvo pažymėta jo inicia- 
lais. Bet iki tol buvo pakliuvęs į vaikų prieglaudą... 

— Žinau, — tarė Helga Gertner. — Eime, Eveli- 
na. Dabar važiuosime pas jūsų anytą. 

— Mes žinome, kad Evelinos vyras nėra jūsų sūnus, 
ponia Hilgert, — paaiškino Helga Gertner, kai siuvė- 
ja nusivedė jas į svetainę. — Nėra jokios prasmės tą 
neigti. Prašau kalbėti visai atvirai: kur ir kada anuomet 
jį radote? 

— Visai nesuvokiu, ko iš manęs norite, — netikė- 
tai užklupta tarė ponia Hilgert. 

— Magdalena Rort tylėjo ilgiau nei buvo galima, — 
rimtai tarė Helga Gertner. — Būtų labai kvaila prie- 
kaištauti jai vien todėl, kad dabar, pagaliau beveik per 
vėlai, ji pasiryžo griebti jautį už ragų. 

— Negalite įrodyti, jog Hansas ne mano sūnus, — 
užsispyrė ponia Hilgert. 

— Manau, kad galiu, — ramiai paprieštaravo Hel- 
ga Gertner. — Iš bėdos galima duoti parodymus dėl 
asmenybės tapatumo. Tuomet policija tikrai viską iš- 
siaiškins. 

Hana Hilgert pažvelgė į Helgą Gertner, paskui į 
Eveliną: 

— Gerai, aš kalbėsiu. 

— Neprieštarausite, jei mes atsisesime? — Helga 
Gertner atsisėdo nelaukdama paskatinimo, o Evelina 
pasekė jos pavyzdžiu. — Kiek žinau, jūs paėmėte ber- 
niuką iš vienos pabėgėlių šeimos? 

— Taip, — tarė Hana Hilgert ir nervingai išsiėmė 
iš prijuostės kišenės cigarečių pakelį. — Jie sakė pri- 
glaudę berniuką Karaliaučiuje, sausio 17-tą dieną. 

— Prašau tęsti! — Helga Gertner atsivertė užra- 
šus. — Kaip jis atrodė? 

— Na, kaip trejų merų vaikas. — Ponia Hilgert su- 
spaudė lūpomis cigaretę. — Rudi plaukai, rudos akys... 

— Jūs įsitikinusi, jog plaukai buvo rudi? 

— Žinoma. Argi nepažįstate Hanso? 

— O ar nebuvo jie kiek — šviesesni? 

Ponia Hilgert prisidegė cigaretę ir giliai užsitraukė: 

— Galimas daiktas. Taip tuksliai ir neprisimenu. 

— Gal turite nuotrauką? 

— Ne. Pati žinote, ne tokie tada buvo laikai. 

— Kuo buvo aprengtas? 

— Ruda striukė, rudos sportinės kelnės, margas, iš 
likučių numegztas megztinis. Viskas gana sudėvėta. 

— Drabužius galėjo sukeisti toji Bornštetų šei- 
ma, — įsiterpė Evelina. 

Hana Hilgert gūžtelėjo pečiais: 

— Galbūt. Turiu galvoje, jei jo paties drabužiai buvo 
geresni. Jie patys turėjo penkis vaikus ir labai skurdo. 

— Ar turėjo ant nugaros apgamą? — paklausė Hel- 
ga Gertner. 

— Net du. Tarp menčių. Maždaug per delną. 

Helga Gertner nuleido užrašus. 

— Esate visiškai tikra, kad jis jau tuomet turėjo 
tuos apgamus? 

— Visiškai tikra. Jie iškart krito man į akį, kai 
maudžiau jį pirmą kartą. Tai buvo — taip, lygiai po 
dviejų dienų, kai jį pasiėmiau. Buvom prisiglaudę pas 
vieną ūkininką, taigi galėjau gauti karšto vandens. 

Helga Gertner džiugiai pažvelgė į Eveliną, bet toji 
taip lengvai nepasidavė. 

— Sakėt, jis buvo maždaug trejų metų. Vadinasi, 
jau galėjo kalbėti. Ką jis pasakojo? 

— Daug negalėjai iš jo išpešti. Buvo gana sutrikęs. 
Pabėgimas ir visa kita labai jį sukrėtė. Tik išgirdau iš 

jo, neva, buvo vadinamas -Puciu. Šiaip ar taip, taip jis 
vadino save. Pucis niam niam. Pucis pavargo. Vaikų 
kalba, supranti. 

Evelina klausiamai pažvelgė į Helgą Gertner, bet 
toji papurtė galvą. 

— Ne, tai nebuvo būdinga Udo. Jis vadino save 
Udo. Juk tą nesunku ištarti ir mažam vaikui. 

— Apie kokį Udo jūs čia kalbate? — paklausė po- 
nia Hilgert, suraukusi antakius. 

— Nesvarbu, — atsakė Helga Gertner. — Mes ma- 
nėme, jog Hansas Hilgertas ir šitas Udo — tas pars 
žmogus. Bet, atrodo, klydome. Kad ir kaip ten būtų, 
jei jūs dėl apgamų esate tikra, abejonių nekyla. 

— Visiškai tikra, — tarė ponia Hilgert. — Tikiuo- 
si, dabar jūs patenkinta. 

— Dabar nevisiškai. Pirma kartu nuvažiuosime į 
Raudonąjį Kryžių ir atidžiai peržvelgsime dingusių vai- 
kų kartoteką. 

— Ar nenorite iš pradžių man paaiškinti?.. 

— Paaiškinsiu pakeliui. 


Pulkininkas Roras su didele puokšte ilgakočių arba- 
tinių rožių priėjo prie žmonos lovos. 

Pabučiavo jai ranką. 

— Tu puikiai atrodai. — Padėjo rožes prieš ją ant 
apkloto ir prisitraukė kėdę. — Aš taip džiaugiuosi, kad 
jautiesi geriau. 

— Norėjau pasišnekėti su tavimi, — tarė ji skaus- 
mingai šypsodamasi. — Bet dabar, kai atėjai pas ma- 
ne, — turėjau seniai tau viską pasakyti. Dabar tu žinai 
viską, o aš galiu tik prašyti atleidimo. 

Jis švelniai paglostė jos ranką: 

— Kaip tu kentėjai! 

— Viskas buvo veltui. 

— Norėjai apsaugoti vaikus, aš tai suprantu. Bet 
kodėl visiškai nepasitikėjai manimi? 

— Bijojau prarasti tave. 

— Dėl tos vienintelės klaidos, kurią padarei, būda- 
ma septyniolikos? 

— Ne. Todėl, kad tau melavau. Nuo par pradžių. 
Bet pirmiausia man buvo paprasčiausiai gėda. O pas- 
kui staiga tapo jau per vėlu. — Ji išsitiesė lovoje: — 
Norėsi dabar skirtis? 

— Tu rimtai klausi? 

— Taip, Herbertai. 

— Tuomet atidžiai manęs paklausyk: tokia minus 
nė akimirką nebuvo atėjusi man į galvą. Net tada, kai 
viskas atrodė taip, lyg tu ir tas vyras — bet dabar 
mums nereikia apie tai kalbėti. Myliu tave, Magda. 
Dabar, kai žinau, kaip kentėjai visus tuos metus, my- 
liu tave dar labiau. 

Ji suėmė jo ranką: 

— Tu geras man. 

Jis kostelėjo, kad nedrebėtų balsas. 

— Priešingai. Tai, kad tu taip ilgai tylėjai, byloja 
mano nenaudai. 

— Herbertai! 

— O taip, taip. Nepakankamai tavimi rūpinausi — 
turiu omeny, dvasiškai. Nors paskutiniu metu ir jau- 
čiau, kad kažkas ne taip. 


— Buvai toks tikras... 


215 


— Taip. Susikūriau sau tokį tavo paveikslą, už ku- 
rio nebepastebėjau gyvo žmogaus. Bet dabar viskas bus 
kitaip, Magda. 

— Turėsime labai rūpintis Evelina. 

— Žinoma. Ji liks su mumis. Ar nemanai, jog klai- 
dingai apie ją galvojame? Ji pasitiko savo likimą su to- 
kia stiprybe, kokios niekada iš jos nesitikėjau. 

Kaip tyčia, tuo metu į palatą įsiveržė Evelina. Jos 
akys švietė. 

— Mama, vienas klausimas: ar tu Udo kada nors 
vadinai Puciu, o gal jį taip vadino prieglaudoje? 

— Kiek žinau, ne... 

— Ir jis visuomet turėjo tik vieną apgamą ant nu- 
garos? 

— Kol buvo pas mane... 

Evelina susmuko lovos kojūgaly ir sudėjo rankas lyg 
maldai: 

— Hansas — tikrai — man ne brolis! 


Evelina neklydo. Po geros valandos — pulkininkas 
Rotas jau buvo išėjęs, o Evelina dar pasilikusi pas mo- 
tiną — į kliniką sugrįžo Helga Gertner. Ji kartu su po- 
nia Hilgert peržvelgė dingusių vaikų kartoteką. 

— Mes suradom jį, — tarė ji. — Nėra jokių abe- 
jonių: Joachimas Bornštetas, kitaip Pucis, dar kitaip — 
Hansas Hilgertas, yra vienos Rytprūsių šeimos, dabar 
gyvenančios Miunchene, sūnus. Netoliese jie ten turi 
lietsargių fabriką ir vis dar tikisi surasti sūnų. Metai po 
metų vis teiraujasi apie jį. Tai bent nustebs, kai vėl pa- 
matys savo berniuką! 


216 


— Dieve mano, — Magda negalėjo atgauti kvapo, — 
ar jūs tuo visiškai tikros? 

— Ponia Hilgert jį aiškiai pažino. Prie dokumen- 
tų pora labai gerų nuotraukų. 

Evelina pašoko: 

— Kur čia telefonas? Reikia tuojau pat telegrafuo- 
ti Hansui į Ameriką. 

— Joachimui, — nusišypsojo Helga Gertner. 

— Prašau? 

— Jo vardas Joachimas. Dar gali vadinti jį Jochenu. 

—- Ne, — tare Evelina. — Sutinku tapti ponia 
Bornštet. Bet mano vyras liks Hansu, lygiai taip, kaip 
vadinosi mums susipažinus! 

Ji išbėgo iš palatos. 

— Aš pateiksiu paiešką dėl Udo, — tarė Magda. — 
Žinau, dabar jis jau suaugęs, aš jam nebereikalinga. 
Bet jis turi žinoti, kas jo tikroji motina. O galbūt dar 
galėsiu išpirkti skriaudą, kurią jam padariau. 

— Jau per vėlu, Magda, — staiga vėl surimtėjo 
Helga Gertner. — Udo nebėra. Beieškodama aptikau 
ir jo dokumentus. Nuotraukoje sunku buvo jį atpažin- 
ti, bet visi duomenys tiksliai sutampa. Aš neabejoju, 
jog tai tavo Udo. Dvi jaunos moterys priglaudė jį Ka- 
raliaučiuje ir kartu su savo vaikais pasiėmė į Vakarus. 
Po pusmečio jis ten mirė nuo difterijos. 

Ji pamatė skausmingą Magdalenos veidą ir greitai 
tarė: 

— Žinau, ką jauti. Bet galbūt taip ir geriau. 

— Neturėjau jo palikti nelaimėje, tada jis tikrai 
būtų... 

— Tada jis, matyt, irgi būtų miręs. 

Po pusės metų jie visi stovėjo Lohauzeno aerouoste 
prie Diuseldorfo, laukdami parskrendančio Hanso Hil- 
gerto, kuris greitai vadinsis savo tikrąja pavarde: Mag- 
dalena, pulkininkas Rotas, sutuoktiniai Bornštetai ir 
Hana Hilgert. Trūko tik Evelinos. Ji gulėjo moterų li- 
goninėje, prieš porą dienų pagimdžiusi sveiką berniuką. 
Hansas Hilgertas, vietoj karinio, skrido „Lufthanzos“ 
lėktuvu, kad tik greičiau grįžtų namo. 

Hanai Hilgert tai buvo sunkios akimirkos, kai ma- 
te, kaip „jos berniukas“ sveikinamas savo tikrųjų tėvų. 
Tačiau ji žinojo, jog nevalia pavydėti. Mėgavosi savo 
pavogta laime ilgiau, daug ilgiau, nei buvo galima. Tu- 
rėjo būti dekinga, kad tikrieji tėvai jai atleido. 

Hansas taip pat pasveikino ir savo įmotę bei uošvius. 
Tačiau vis tiek nenustygo vietoje. Jį traukė pas jauną 
žmoną ir naujagimį. Jo tėvai automobiliu nuvežė jį į 
Kelną. Haną Hilgert pakvietė važiuoti kartu. 

Magdalena ir jos vyras taip neskubėjo. Dabar, kai 
sutikimo šurmulys praėjo, jie džiaugėsi, galėdami pa- 
būti vieni. 

— Tu laiminga? — paklausė pulkininkas Rotas, ves- 
damasis žmoną prie automobilio. 

— Neapsakomai, — šypsojosi ji. — Jau nedrįsau 
tikėtis, kad likimas bus toks maloningas. Žinau, aš to 
nenusipelniau. 

— O ne, Magda. Nežiūrint visko, tu laimėjai pui- 
kią kovą. 

Ji šypsojosi: 

— Tik kovojau blogomis priemonėmis ir ne toje 
barikadų pusėje. Ak Herbertai, juk pats žinai, kokia 


kvaila buvau... 

— Myliu tave tokią, kokia esi! 

Jis šypsodamasis pabučiavo jos nosies galiuką, ne- 
kreipdamas dėmesio į smalsius praeivių žvilgsnius. 

Į ligoninę jie įžengė kaip tik laiku, kad pamatytų, 
kaip Evelina, laimingoji, rūpesčių subrandinta Eve- 
lina, perduoda savo vyrui mažąjį palikuonį. 

— Kaip jis tau patinka, Hansai? Argi jis ne puikus? 
Kaip, jei pavadintume jį Marku? Jei būtų gimusi mer- 
gaitė, tai, žinoma, būtų buvusi tik Magdalena. — Ji 
nusišypsojo savo motinai: — Nes šiandien žinau, jog 
turiu pačią geriausią pasaulyje motiną. 

